

**AZ MVM Főgáz Földgázhálózati Kft.**

FÖLDGÁZELOSZTÁSI ÜZLETSZABÁLYZATA

Budapest, 2021. 01. ..

### TARTALOMJEGYZÉK

|  |  |  |
| --- | --- | --- |
|  |  | oldalszám |
| 1. | AZ ÜZLETSZABÁLYZAT HATÁLYA ÉS ÉRVÉNYESSÉGI KÖRE, FOGALOMMEGHATÁROZÁSOK, A FÖLDGÁZELOSZTÓRA VONATKOZÓ ADATOK, A FÖLDGÁZELOSZTÓ ÁLTAL VÉGZETT TEVÉKENYSÉG BEMUTATÁSA. | 5 |
|   | Fogalom meghatározások | 6 |
| 2. | A KÜLSÖ KÖRNYEZETTEL VALÓ KAPCSOLATA: | 16 |
| 2. a) | Felettes szervekkel való kapcsolat, | 16 |
| 2. b) | Felhasználók részére adott információk (a működési terület kifüggesztése az ügyfélszolgálati irodában, szerelők elérhetősége). | 18 |
| 3. | ÁLTALÁNOS BIZTONSÁGI ELŐÍRÁSOK: | 19 |
| 3. a) | Felhasználók biztonságos ellátására vonatkozó garanciák és az ellátást biztosító rendelkezések, | 19 |
| 3. b) | Az adatvédelemre vonatkozó biztosítékok (a szerződő fél kezelt adatainak köre, azon személyek megjelölése, akik számára a kezelt adatok, vagy azok meghatározott részei átadhatók, eljárásrend a személyes adatokhoz fűződő jog megsértése esetén) | 20 |
| 3. c) | Környezetvédelmi előírások és az előírást biztosító rendelkezések | 31 |
| 4. | SZOLGÁLTATÁS MINŐSÉGI KÖVETELMÉNYEK: | 31 |
| 4. a) | A felhasználói elégedettségi vizsgálat bemutatása | 31 |
| 4. b) | A szolgáltatás színvonalának mutatói és biztosításának eljárásrendje | 31 |
| 4. c) | A földgázelosztási tevékenység minőségi jellemzői | 32 |
| 4. d) | A forgalmazott gáz minőségi előírásai | 33 |
| 4. e) | A gázminőség ellenőrzésének részletes eljárásrendje | 34 |
| 5. | MŰSZAKI KÖVETELMÉNYEK: | 35 |
| 5. a) | A folyamatos és biztonságos szolgáltatásra vonatkozó, üzleti titok körébe nem tartozó főbb műszaki paraméterek | 35 |
| 5. b) | Az engedélyesek által működtetett rendszer üzemviteli irányítási rendje, beleértve az ezek távfelügyeletét és adatforgalmát biztosító rendszert | 36 |
| 5. c) | Az alkalmazott fogyasztásmérő berendezés mérőteljesítményére és a fogyasztói nyomásszabályozóra vonatkozó műszaki követelmények, valamint a fogyasztásmérő berendezés cseréjének eljárási és formai feltételei | 36 |
| 5. d) | A földgáz mennyisége mellett szükséges egyéb jellemzők mérési adatainak képzése és a mérési adatok közreadása | 38 |
| 6. | A FELHASZNÁLÓI IGÉNY KIELÉGÍTÉSÉNEK MÓDJAI ÉS RÉSZLETES SZABÁLYAI: | 39 |
| 6. a) | Az igény-kielégítés feltételei, a felhasználóval kötött csatlakozási szerződés mintája, tartalmi elemei | 39 |
| 6. b) | Az igénybejelentő részére történő tájékoztatás rendje és szabályai | 42 |
| 6. c) | Az igénylőtől kért adatok, dokumentumok felsorolása és a benyújtás módja | 42 |
| 6. d) | Ajánlattételi kötelezettség, az ajánlat feltételei és az ajánlattétel elmulasztásának következményei | 43 |
| 6. e) | A felhasználó személyében történt változás, illetve kereskedőváltás esetén alkalmazott eljárás | 46 |
| 6. f) | A csatlakozóvezeték és a felhasználói berendezés készítése, átalakítása vagy megszüntetése esetén készült kiviteli terv műszaki-biztonsági felülvizsgálatának eljárása, díjai | 53 |
|  7. | A SZERZŐDÉSI FELTÉTELEK AZ ELOSZTÓI CSATLAKOZÁSI ÉS ELOSZTÓHÁLÓZAT-HASZNÁLATI SZERZŐDÉSEKHEZ | 66 |
| 7. a) | Általános szerződéses feltételek, különösen a felek jogai és kötelezettségei | 66 |
| 7. b) | Szerződéstípusok | 75 |
| 7. c) | Egyedi feltételek kezelése | 75 |
| 7. d) | Az üzemzavar, korlátozás és szüneteltetés esetén alkalmazandó szabályok | 76 |
| 7. da) | Kölcsönös tájékoztatási kötelezettség | 88 |
| 7. db) | Az értesítési kötelezettség ideje, módja, értesítés a szállítási rendszerüzemeltető vagy földgázelosztó által végzett előre tervezhető karbantartási, felújítási munkák miatti szünetelés időpontjáról, várható időtartamáról | 88 |
| 7. dc) | Az értesítés elmaradásának következményei | 88 |
| 7. dd) | A felek együttműködése a helyreállítás érdekében | 89 |
| 7. de) | A földgázelosztás szüneteltetése kezdeményezésének módja  | 89 |
| 7. e) | A Földgázelosztó rendszerének karbantartása és hibaelhárításának rendje | 89 |
| 7. f) | A szerződő partnerrel szemben támasztott követelmények | 90 |
| 7. g) | A csatlakozásért fizetendő díj, mértéke és számításának részletes szabályai | 92 |
| 7. h) | Mennyiségi elszámolási és fizetési előírások: | 93 |
| 7. ha) | Fogyasztásmérő berendezések leolvasásának gyakorisága | 93 |
| 7. hb) | Az elszámolás alapja, időszaka és rendje | 94 |
| 7. hc) | Jogszabályban, vagy a Hivatal által meghatározott ár, annak alkalmazási feltételei és az árhoz képest alkalmazott árengedményezés szabályai | 98 |
| 7. hd) | A mérés és az elszámolás során alkalmazott számítások részletes szabályai, | 98 |
| 7. he) | A számlázás és a számlakifogásolások intézésének rendje | 99 |
| 7. hf) | A kötbérek alkalmazásának és fizetésének rendje | 100 |
| 7. hg) | A választható fizetési módok | 100 |
| 7. hh) | A választható fizetési határidők | 100 |
| 7. hi) | A késedelmes fizetés esetére alkalmazható szankciók | 101 |
| 7. i) | A fogyasztásmérő berendezés nélküli fogyasztás feltételei | 102 |
| 8. | SZERZŐDÉSSZEGÉSRE ÉS SZERZŐDÉS NÉLKÜLI RENDSZERHASZNÁLATRA VONATKOZÓ SZABÁLYOK: | 102 |
| 8. a) | A szerződésszegés általános szabályai | 102 |
| 8. b) | Esetek és következmények | 103 |
| 8. c) | A szerződéses állapot helyreállítása | 114 |
| 8. d) | A szerződés nélküli rendszerhasználat | 115 |
| 9. | PANASZÜGYINTÉZÉSÉRE VONATKOZÓ RENDELKEZÉSEK | 118 |
| 9. a) | A felhasználói beadvánnyal kapcsolatos általános szabályok | 118 |
| 9. b) | A beérkező panaszok rögzítése, archiválása | 118 |
| 9. c) | A szükséges egyeztetések végrehajtásának dokumentálása | 119 |
| 9. d) | Érdemi válaszadási határidő | 119 |
| 9. e) | A válaszadási határidő elmulasztásának következménye | 119 |
| 10. | ÜGYFÉLSZOLGÁLATOK, EGYÉB ELÉRHETŐSÉGEK | 120 |
| 10. a) | Állandó ügyfélszolgálatokon ellátott feladatok | 120 |
| 10. b) | Telefonszámok, postacímek, azok megjelölésével együtt, hogy mely telefonszámon milyen ügyeket lehet elintézni, és mely postacímen milyen bejelentés tehető | 120 |
| 11. | VITARENDEZÉS, ÉRTESÍTÉSEK | 121 |
| 11. a) | Irányadó jogszabályok megjelölése | 121 |
| 11. b) | Bírósági kikötések | 121 |
| 11. c) | Kölcsönös értesítések rendje, határideje, módja | 121 |
| 11. d) | Fogyasztói jogviták bírósági eljáráson kívüli rendezése | 122 |
| 12. | A VÉDENDŐ FOGYASZTÓKRA VONATKOZÓ SPECIÁLIS RENDELKEZÉSEK | 123 |
| 13. | AZ ALAPTEVÉKENYSÉGEN KÍVÜL VÉGZETT TEVÉKENYSÉGEK BEMUTATÁSA | 124 |
| 13. a) | A Földgázelosztó által végzett, az alaptevékenységhez kapcsolódó szolgáltatások felsorolása | 124 |
| 13. b) | A Földgázelosztó által a felhasználók igénye alapján külön díj ellenében végezhető, alapszolgáltatáson túli kiegészítő szolgáltatások köre és díja | 125 |
| 13. c) | Eljárásrend a felhasználó kezdeményezésére induló fogyasztásmérő zajvizsgálata során | 128 |
| 13. d) | Fogyasztásmérő berendezések rongálódás, sérülés miatti cseréje | 129 |
| 14. | AZ ELOSZTÓVEZETÉKKEL ÖSSZEFÜGGÉSBEN A CSATLAKOZÁS ÉS KAPACITÁSNÖVELÉS ÁLTALÁNOS MŰSZAKI ÉS PÉNZÜGYI FELTÉTELEI | 129 |
| 15. | EGYÉB RENDELKEZÉSEK | 131 |
| 15. a) | Rendszerhasználati szerződés | 131 |
| 15. b) | A Földgázelosztó által az elosztóhálózat-használati, rendszerhasználati szerződésekhez használt általános szerződési feltételeinek módosítása | 134 |
| 15. c) | Szerződéskötés írásba foglalt elosztóhálózat-használati szerződéssel még nem rendelkező felhasználókkal  | 135 |
| 15. d) | Közintézményi felhasználók részére, fizetési késedelem miatt történő kikapcsolás alóli mentesség biztosítása  | 135 |
| 15. e) | A 10 évenként esedékes, szivárgásellenőrzéssel végzendő gáztömörségi felülvizsgálat  | 136 |

|  |  |
| --- | --- |
| **M e l l é k l e t e k** |  |
| 1. sz. melléklet | A működtetett rendszer leírása, műszaki adatai |
| 2. sz. melléklet | Ügyfélszolgálati irodák felsorolása, azok nyitvatartása |
| 3. sz. melléklet | Telefonszámok, postacímek, egyéb elérhetőségek |
| 4. sz. melléklet | A csatlakozás pénzügyi feltétele és a megállapodások dokumentum mintái. |
| 5. sz. melléklet | Elszámolás során alkalmazott részletes számítási eljárás, paraméterek |
| 6 sz. melléklet | Szerződésminták |
| 7. sz. melléklet | A korlátozási sorrend |
| 8. sz. melléklet | Kötbértábla |
| 9. sz. melléklet | Informatikai platformhoz és SFTP szerverhez történő csatlakozás műszaki feltételei |
| 10. sz. melléklet | A 8/2016. (X.13.) MEKH rendelet és a 13/2016. (XII.20.) MEKH rendelet alapján külön díjas szolgáltatások listája és azok díjai |
| **F ü g g e l é k e k** |  |
| 1. sz. függelék | A társaság szervezeti felépítése |
| 2. sz. függelék | Jogszabályok, szabványok, belső utasítások |
| 3. sz. függelék | Az érdek-képviseleti szervezetek felsorolása |
| 4. sz. függelék | A társasági azonosító bemutatása |
| 5. sz. függelék | Ténymegállapító jegyzőkönyv tartalmi elemei |
| 6. sz. függelék | Az MVM Főgáz Földgázhálózati Kft., mint elosztói engedélyes Magyar Energetikai és Közmű-szabályozási Hivatal által meghatározott egyedi felhasználókat érintő minimális minőségi követelményei |
| 7. sz. függelék | Földgázelosztási és csatlakozási díjak a Földgázelosztó elosztási területén |
| 8. sz. függelék | A szolgáltatás igénybevételével történő felhagyás bejelentésére szolgáló formanyomtatvány |
| 9. sz. függelék | Adatlap felhasználóváltozás bejelentéséhez |
| 10. sz. függelék | Általános tájékoztató a műszaki biztonsági ellenőrzésről |

**1. AZ ÜZLETSZABÁLYZAT HATÁLYA ÉS ÉRVÉNYESSÉGI KÖRE, FOGALOMMEGHATÁROZÁSOK, A FÖLDGÁZELOSZTÓRA VONATKOZÓ ADATOK, A FÖLDGÁZELOSZTÓ ÁLTAL VÉGZETT TEVÉKENYSÉG BEMUTATÁSA**

**Az üzletszabályzat hatálya és érvényességi köre**

Az MVM Főgáz Földgázhálózati Kft. (a továbbiakban: Földgázelosztó) a földgázellátásról szóló 2008. évi XL. törvény (a továbbiakban: Get.), a törvény egyes rendelkezéseinek végrehajtására kiadott 19/2009. (I. 30.) Korm. rendelet (a továbbiakban: Vhr.), a hatályos egyéb jogszabályok, valamint az Üzemi és Kereskedelmi Szabályzat (a továbbiakban: ÜKSZ) előírásainak megfelelően készítette el üzletszabályzatát.

A Földgázelosztó Földgázelosztási Üzletszabályzata (a továbbiakban: Üzletszabályzat) kiemelten tartalmazza a Földgázelosztó földgázelosztási engedélyesi tevékenysége keretében a rendszerhasználók és felhasználók részére nyújtott szolgáltatások általános biztonsági, minőségi, műszaki, mennyiségi elszámolási és fizetési előírásait, szerződési feltételeit, a szerződésszegésre, a szerződés nélküli rendszerhasználatra vonatkozó szabályokat és az ellátás színvonalának, a felhasználói igény kielégítésének, továbbá a földgázelosztó és a rendszerhasználók, valamint a földgázelosztó és felhasználók közötti jogviszonynak az egyéb részletes szabályait.

Az Üzletszabályzat személyi hatálya kiterjed a Földgázelosztóra, a rendszerhasználókra, a felhasználókra, továbbá minden olyan személyre, vagy szervezetre, aki/amely a Get. és a Vhr. végrehajtásában érintett.

Az Üzletszabályzat területi hatálya kiterjed a Földgázelosztó földgázelosztási működési engedélyében meghatározott teljes működési területére.

Az Üzletszabályzat a Magyar Energetikai és Közmű-szabályozási Hivatal (a továbbiakban: „Hivatal”) jóváhagyó határozatával lép hatályba, ezzel egyidejűleg a Hivatal által jóváhagyott korábbi földgázelosztói üzletszabályzat hatályát veszti.

A módosított Üzletszabályzat és az ebben szereplő általános szerződési feltételek a korábbi földgázelosztási üzletszabályzat és az abban foglalt általános szerződési feltételek helyébe lép, a hatálybalépésekor már folyamatban lévő, illetve a hatályba lépése előtt létrejött jogviszonyokra is alkalmazandó. Ez a rendelkezés értelemszerűen irányadó az Üzletszabályzat és az ebben szereplő általános szerződési feltételek jövőbeni módosításaira is.

Amennyiben jelen Üzletszabályzat valamely rendelkezése vonatkozásában az irányadó jogszabályok megváltoznak, úgy az Üzletszabályzatban foglalt rendelkezések helyett a módosult jogszabályok rendelkezései az irányadóak a módosult rendelkezések hatálybalépését követően. A Földgázelosztó a módosított Üzletszabályzat jóváhagyást megelőzően is jogosult és köteles a megváltozott jogszabályok rendelkezéseit alkalmazni. Az Üzletszabályzat érintett pontjának egyéb rendelkezései továbbra is változatlan tartalommal alkalmazandók.

A Földgázelosztó köteles az Üzletszabályzatát félévente felülvizsgálni. A felülvizsgálatnak ki kell terjednie a jogszabályok és a kapcsolódó szabályzatok változására és a Földgázelosztó által alkalmazott működési gyakorlatból eredő változásokra és szerződéses rendszerekre. Ha a felülvizsgálat során a Földgázelosztó megállapítja, hogy a változás a jóváhagyott üzletszabályzat tartalmát lényegesen érinti, köteles a módosítást átvezetni, és a változásokkal egységes szerkezetbe foglalt alkalmazni kívánt üzletszabályzatát haladéktalanul benyújtani a Hivatalhoz jóváhagyásra.

A Földgázelosztó a felhasználók nagy számára tekintettel a szabályozási, illetve a szolgáltatási környezet változása esetén a folyamatos, zökkenőmentes ellátás biztosítása érdekében az Üzletszabályzatát és az Üzletszabályzatban szereplő szerződéstípusokhoz kapcsolódó Általános Szerződési Feltételeket egyoldalúan módosíthatja. A módosítások hatálybalépéséhez a Hivatal jóváhagyása szükséges.

A Földgázelosztó a Hivatal által jóváhagyott Üzletszabályzatot az ügyfélforgalom számára nyitva álló helyiségekben jól látható módon elhelyezi, kérésre bárkinek rendelkezésre bocsátja, internetes honlapján a hatályos időállapotok elhatárolásával 5 évre visszamenőleg hozzáférhetővé teszi, arról, vagy annak részeiről az első alkalommal ingyenesen, ezt követően térítés ellenében másolatot készít.

**Fogalom meghatározások**

**A földgázellátásról szóló 2008. évi XL. törvény és a végrehajtásáról szóló 19/2009. (I. 30.) Korm. rendelet rendelkezéseiben foglalt meghatározásoknak megfelelően:**

**Alapvető eszköz:** a működési engedélyben felsorolt azon eszközök és vagyoni értékű jogok összessége, amelyek a földgázipari vállalkozás alaptevékenységének folytatását biztosítják.

**Betáplálási-kiadási pont:** a szállítási rendszerüzemeltető, a földgázelosztó, a földgáztárolói engedélyes, a felhasználó vagy a földgáztermelő földgázrendszere közötti fizikai vagy egyesített csatlakozási pont, valamint a rendszer-összekötési pont, ide nem értve az összekapcsolási pontot.

**Célvezeték**: a földgáztermelőhöz, határon túli földgázrendszerhez, a szállító-, elosztóvezetékhez vagy a tárolóhoz közvetlenül csatlakozó olyan földgázvezeték, amely kizárólag egy felhasználó egy felhasználási helyének ellátására szolgál.

**Csatlakozási szerződés**: a földgázelosztó és a leendő felhasználó, vagy a földgáztermelő között létrejött szerződés, amely biztosítja a felhasználó vagy a földgáztermelő elosztóvezetékre való csatlakozási jogát, az érintett csatlakozási ponton a vásárolt kapacitás mértékét, valamint rögzíti a csatlakozás műszaki-gazdasági feltételeit.

**Csatlakozóvezeték**: a felhasználási helyet magába foglaló ingatlan telekhatárától, mint elosztói kiadási ponttól a fogyasztói főcsapig terjedő vezeték.

**Egyetemes szolgáltatás**: a jogosult felhasználók földgázellátására vonatkozó, a Get-ben és külön jogszabályban meghatározott szolgáltatások értékesítése.

**Egyetemes szolgáltatási szerződés**: az egyetemes szolgáltatást igénybevevő felhasználó és az egyetemes szolgáltató között létrejött földgáz-kereskedelmi szerződés.

**Együttműködő földgázrendszer**: a rendszer-összekötési pontokkal határolt, összekapcsolt szállítóvezeték, a szállítóvezetékhez kapcsolódó elosztóvezeték, a földgáztároló, valamint a részleges szigetüzem.

**Ellátás biztonsági szint**: a földgázellátásnak a földgázellátásról szóló törvény rendelkezéseinek végrehajtásáról szóló jogszabályban Vhr.-ben meghatározott felkészülési feltételei, amelyek mértékéig a felhasználók földgázellátása rendkívüli intézkedések nélkül még biztosítható.

**Elosztóhálózat-használati szerződés**: a földgázelosztó és a felhasználó között létrejött szerződés, amely alapján a felhasználó az elosztóvezetéket a földgázelosztói csatlakozási szerződésben meghatározott vásárolt kapacitás mértékéig használhatja.

**Elosztóvezeték**: az a csővezeték tartozékaival együtt, amelyen keresztül a földgáz elosztása történik, és amelynek kezdőpontja a gázátadó állomás kiadási pontja, vagy a földgáztároló vagy a földgáztermelő üzem elosztói betáplálási pontja, végpontja pedig a felhasználási hely telekhatára, mint elosztói kiadási pont, ahol a földgáz a felhasználó részére átadása kerü.

**Előre fizető mérő**: olyan fogyasztásmérő berendezés, amely a földgáz ellenértékének előzetes megfizetését követően biztosítja a földgáz vételezését.

**Elszámolási időszak**: szerződésben megállapított, elszámolás alapjául szolgáló, két mérőleolvasás közötti időszak.

**Elszámolási mérés**: a földgázforgalomnak az ÜKSZ szerint kialakított a rendszerüzemeltető által működtetett, a mérésügyi jogszabályok szerint mérésre alkalmas fogyasztásmérő berendezésekkel történő meghatározása.

**Elszámoló számla**: a földgáz-kereskedelmi szerződés időtartama alatt, az elszámolási időszak kezdő és záró mérőállásán alapuló számla.

**Engedélyes**: aki a Get szerint engedélyköteles tevékenység végzésére a Hivatal által kiadott érvényes engedéllyel rendelkezik.

**Felhasználási hely**: az az ingatlan, ahol a csatlakozóvezeték, a felhasználói berendezés, a gázmérőhely, a fogyasztói főcsap vagy a gázfogyasztást szolgáló nyomásszabályozó van, ide nem értve a közvetlen szállítóvezetéki felhasználó ellátását szolgáló gázátadó állomást.

**Felhasználó**: aki földgázt saját felhasználás céljára vásárol.

**Felhasználói beadvány**: olyan kérelem, megkeresés, amely a felhasználónak a Földgázelosztóval fennálló, földgáz-kereskedelemmel vagy földgázelosztással összefüggő jogviszonyával, annak létrehozásával, megszüntetésével összefüggő egyéni, a felhasználót érintő igény elintézésére irányul.

**Felhasználói berendezés**: a fogyasztói vezeték, a gázfogyasztó készülék és a gázfelhasználó technológiák, valamint az azok rendeltetésszerű és biztonságos használatához szükséges tartozékok összessége.

**Fizető**: adott felhasználási helyen lévő felhasználó földgázfelhasználásának ellenértékét és egyéb díjait számla ellenében kiegyenlítő természetes vagy jogi személy, illetve jogi személyiséggel nem rendelkező gazdasági társaság.

**Fogyasztói főcsap**: a gázmérőnél lévő, ennek hiányában a csatlakozóvezeték és a fogyasztói vezeték közé beépített elzáró szerelvény, amely a csatlakozóvezeték tartozéka.

**Fogyasztói főelzáró**: a telekhatáron vagy annak közelében létesített elzáró szerelvény, amely az elosztóvezeték tartozéka.

**Fogyasztási jelleggörbe**: a Vhr.-ben vagy a földgázkereskedő üzletszabályzatában közzétett, az éves gázfogyasztás naptári hónapokra vagy ennél kisebb időegységre eső részének százalékos arányát tartalmazó adatsor.

**Fogyasztói vezeték**: az a vezetékszakasz tartozékaival együtt, amely a gázmérőtől - ennek hiányában a fogyasztói főcsaptól - a gázfogyasztó készülékig terjed.

**Fogyatékkal élő fogyasztó**: a fogyatékos személyek jogairól és esélyegyenlőségük biztosításáról szóló törvény szerinti fogyatékossági támogatásban részesülő személy, a vakok személyi járadékában részesülő személy, továbbá az a személy, akinek életét vagy egészségét a földgázellátásból való kikapcsolás vagy annak megszakadása közvetlenül veszélyezteti.

**Földgáz**: olyan természetes éghető gáz, amely a földkéregben keletkezett, bányászati tevékenység során kerül a felszínre, valamint bármely, az e törvény a GET szerint alkalmazott berendezésben környezetvédelmi és műszaki biztonsági szempontból megfelelő módon, biztonságosan felhasználható, ideértve a GET 3. § 26. pont szerinti gázfajtákat is.

**Földgázelosztás**: a földgáznak elosztóvezetéken történő továbbítása a felhasználóhoz.

**Földgázellátási üzemzavar**: minden olyan, a földgázellátási válsághelyzetet el nem érő mértékű üzemzavar, amely következtében egyes felhasználók földgázzal történő ellátása nem, vagy csak egyes felhasználók földgázvételezésének csökkentésével vagy megszüntetésével biztosítható, vagy az elosztó- és szállító hálózat, valamint a földgáztároló üzembiztonságát, szabályozhatóságát vagy együttműködő képességét súlyosan veszélyezteti.

**Földgázellátási válsághelyzet**: az az esemény, amely a személyeket, vagyontárgyaikat, a természetet, a környezetet vagy a felhasználók jelentős részének ellátását veszélyezteti.

**Földgáz-kereskedelem**: a földgáz üzletszerű, ellenérték fejében, nem saját felhasználási célra történő vásárlása és értékesítése.

**Földgáz-kereskedelmi szerződés**: a földgázkereskedő és a felhasználó között létrejött, földgáz adás-vételére irányuló szerződés.

**Földgázipari tevékenység**: a GET-ben szabályozott engedélyköteles tevékenység.

**Gazdálkodó szervezet**: a polgári perrendtartásról szóló törvény szerinti gazdálkodó szervezet, azaz a gazdasági társaság, az európai részvénytársaság, az egyesülés, az európai gazdasági egyesülés, az európai területi társulás, a szövetkezet, a lakásszövetkezet, az európai szövetkezet, a vízgazdálkodási társulat, az erdőbirtokossági társulat, az állami vállalat, az egyéb állami gazdálkodó szerv, az egyes jogi személyek vállalata, a közös vállalat, a végrehajtói iroda, a közjegyzői iroda, az ügyvédi iroda, a szabadalmi ügyvivői iroda, az önkéntes kölcsönös biztosító pénztár, a magánnyugdíjpénztár, az egyéni cég, továbbá az egyéni vállalkozó. Az állam, a helyi önkormányzat, a költségvetési szerv, az egyesület, a köztestület, valamint az alapítvány gazdálkodó tevékenységével összefüggő polgári jogi kapcsolataira is a gazdálkodó szervezetre vonatkozó rendelkezéseket kell alkalmazni.

**Gázátadó állomás**: a szállítóvezeték alkotórészét képező létesítmény a szállítóvezeték kilépési pontján, ahol a szállítóvezetékről a gáz átadása, mérése és a szükséges nyomáscsökkentés történik.

**Gázév**: a tárgyév október 1-jei gáznap kezdetétől a tárgyévet követő év szeptember 30-ai gáznap végéig terjedő időszak.

**Gázfogyasztó készülék**: földgázzal, valamint propán- vagy butángázzal és ezek elegyeivel üzemeltetett készülék.

**Gázhónap**: adott naptári hónap első gáznapjának kezdetétől ugyanazon naptári hónap utolsó gáznapjának végéig tartó időszak.

**Gázigénylő**: az elosztóvezetékhez történő csatlakozás iránti igényt benyújtó ingatlantulajdonos, és a többlet vásárolt kapacitás iránti igényt előterjesztő ingatlantulajdonos vagy a vele kötött szerződés alapján a felhasználó.

**Gáznap**: téli időszámítás esetén az egyezményes koordinált világidő szerint a következő nap 5:00-től 5:00-ig, nyári időszámítás esetén az egyezményes koordinált világidő szerint a következő nap 4:00-től 4:00-ig tartó időszak.

**Kapacitás**: a szállító- és elosztóvezeték adott pontjának, valamint a földgáztároló betáplálási-kiadási pontjának időegységre vonatkoztatott teljesítő képessége.

**Kapcsolódó tevékenység:** a Földgázelosztó minden olyan, a létesítő okiratban feltüntetett tevékenysége, amelynek végzése az engedélyköteles tevékenységhez elengedhetetlenül szükséges, de nem kizárólag az engedélyköteles tevékenységet szolgálja.

**Kapcsolt vállalkozás:** a számvitelről szóló 2000. évi C. törvény (a továbbiakban: Sztv.) 3. § (2) bekezdés 7. pontja szerinti vállalkozás.

**Készülékcsere:** A meglévő gázfogyasztó készüléknek vagy készülékeknek a földgázellátásról szóló 2008. évi XL. törvény 89. § (3) bekezdésében hivatkozott cseréje nem foglalja magában a csatlakozóvezeték átalakítását vagy a felhasználási hely névleges méréshatárú gázmérőjének cseréjét.

**Korlátozás**: földgázellátási zavar esetén az egyes korlátozási kategóriákba besorolt felhasználók gázfogyasztásának csökkentése vagy megszüntetése annak érdekében, hogy az együttműködő földgázrendszeren vagy annak egy részén a hidraulikai egyensúly fenntartható vagy helyreállítható legyen.

**Lakossági fogyasztó**: az a felhasználó, aki saját háztartása - egy felhasználási helyet képező egy vagy több lakóépület, lakás, üdülő vagy hétvégi ház, továbbá lakossági célra használt garázs - fogyasztása céljára vásárol földgázt földgáz vételezésére megkötött szerződés alapján, és az így vásárolt földgázzal nem folytat jövedelemszerzés céljából gazdasági tevékenységet. Ha a lakóépületben a műszakilag megosztott, önálló lakások száma meghaladja az épületben lévő önálló nem lakás céljára szolgáló helyiségek számát, a lakóépületet, mint felhasználót a közös fogyasztás vonatkozásában úgy kell tekinteni, hogy saját háztartás céljára vételez és a vásárolt földgázzal nem folytat jövedelemszerzés céljából gazdasági tevékenységet.

**Leendő felhasználó**: aki – a kapacitásnövelés esetét ide nem értve – kapacitásigényt jelent be a földgázelosztó részére.

**Legkisebb költség**: az engedélyezett tevékenység gyakorlásához a Földgázelosztónál, illetve nemzetgazdasági szinten szükséges és indokoltan felmerülő ráfordítás.

**Lekötött kapacitás**: a betáplálási-kiadási pont, amelyet adott kapacitáslekötési időszakra a rendszerhasználó rendszerhasználati szerződéssel leköt.

**Rákapcsolás**: a leágazó elosztóvezeték, a csatlakozó vezeték és a fogyasztói vezeték üzembe helyezése azon az ingatlanon, amelyhez a földgáz vételezést biztosító leágazó elosztóvezeték 2004. január 27. előtt épült.

**Napfok szám:** a fűtési küszöbérték alatti hőmérsékleteknek, a fűtési időszak hidegmennyiségével arányos, az ÜKSZ szerint meghatározott értéke.

**Próbaüzem**: a műszaki berendezés üzembe helyezésének utolsó szakasza, amely során a megépült vagy átalakított műszaki berendezés üzemviszonyainak, műszaki-biztonsági megfelelőségének vizsgálata, ellenőrzése történik a használatbavételi engedélyezési eljárás jogerős befejezését megelőzően, és amelynek célja annak igazolása, hogy a műszaki berendezés a jogszabályokban, a hatósági határozatokban és a szabályzatokban foglalt, folyamatos és rendeltetésszerű üzemeltetésre vonatkozó követelményeknek üzemelés közben megfelel.

**Rendszerhasználati szerződés**: a rendszerhasználó által a földgázelosztóval a Get-ben, a Vhr.-ben, az ÜKSZ-ben, a kapacitáslekötési platform szabályzatában, valamint a rendszerüzemeltető működési engedélyében és üzletszabályzatában meghatározott tevékenységek végzésére és szolgáltatások biztosítására kötött szerződés.

**Rendszerhasználó**: az a felhasználó, földgáztermelő, földgázkereskedő – beleértve a korlátozott földgázkereskedelmi engedélyest és az egyetemes szolgáltatót is –, illetve rendszerüzemeltető – beleértve a határkeresztező gázvezetéken átszállító külföldi székhelyű szállítási rendszerüzemeltetőt is -, aki rendszerhasználati szerződés alapján a földgázrendszer kapacitását leköti, vagy azt földgáz betáplálására vagy vételezésére igénybe veszi.

**Rendszerüzemeltető**: a szállítási rendszerüzemeltető, a földgáztárolói engedélyes és a földgázelosztó.

**Részszámla**: a felhasználó részére az elszámolási időszakon belül, rendszeres időközönként statisztikai elemzéssel vagy adatszolgáltatással megállapított mennyiségről kiállított számla.

**Szabad kapacitás**: a betáplálási-kiadási pont, valamint a földgáztároló technikai kapacitásának rendszerhasználati szerződéssel le nem kötött, rendszerhasználók számára rendelkezésre álló része.

**Számított órai teljesítmény**: A 20–100 m3/h kapacitásigényű felhasználási helyen a fogyasztásmérő berendezés felszerelését vagy cseréjét követő ötödik évben a földgázelosztó által a felhasználó előző öt éves időszak alatt elért legnagyobb havi tény fogyasztási adata alapján meghatározott időegységre eső földgázfogyasztás.

**Teljesítmény**: a felhasználók időegységre eső gázfogyasztása, gázfelhasználása.

**Üzemi és Kereskedelmi Szabályzat**: az együttműködő földgázrendszer technikai működésére, valamint a kereskedelmi folyamatra vonatkozó főbb szabályokat tartalmazó, a Hivatal által jóváhagyott szabályzat.

**Üzemzavar**: minden olyan a földgáz termelését, tárolását, szállítását, elosztását korlátozó vagy megszüntető esemény, amelynek oka az együttműködő földgázrendszer normál üzemmenettől eltérő olyan működése, amelynek következménye veszélyeztetés vagy földgázellátási zavar, és amely egy vagy több felhasználó földgázellátásának szünetelését okozza.

**Üzletszabályzat**: a Földgázelosztó általános szerződési feltételeit, valamint a Vhr.-ben meghatározott elemeket tartalmazó, a Hivatal által jóváhagyott szabályzat.

**Vásárolt kapacitás**: a felhasználási helyen a felhasználó, vagy a földgázelosztó rendszer betáplálási pontján a földgáztermelő által megvásárolt vagy egyéb jogcímen, igazolt módon megszerzett kapacitás.

**Védendő fogyasztó**: a lakossági fogyasztók azon köre, akik (jogszabályban meghatározott szociális helyzetük, vagy valamely egyéb tulajdonságuk alapján) a földgázellátásban megkülönböztetett feltételek szerint vehetnek részt.

**Végső menedékes szolgáltatás**: ideiglenes földgázellátás, amelyet a Hivatal által kijelölt földgázkereskedő biztosít azon egyetemes szolgáltatók vagy egyetemes szolgáltatásra jogosult felhasználók részére, akiket földgázkereskedőjük valamilyen okból nem képes ellátni.

**Végszámla**: a földgáz-kereskedelmi szerződés megszűnését követően mérőállás alapján kiállított számla.

**A földgáz rendszerhasználati díjak, a külön díjak, valamint a csatlakozási díjak alkalmazásának szabályairól szóló 11/2016. (XI. 14.) MEKH rendeletben foglalt meghatározásoknak megfelelően:**

**Átadási-átvételi pont az elosztóvezetékhez:**

1. csatlakozó felhasználó földgázellátásához létesített mérési rendszerek kilépő csonkjai, illetve az átalánydíjas felhasználók esetében a felhasználási hely,
2. teljes vagy részleges szigetüzemben csatlakozó földgáztermelő által a kitermelt földgáz betáplálása érdekében közvetlenül igénybe vett elosztóvezetékhez csatlakozó, azonos telephelyen lévő összes gázmérő kilépő csonkja,
3. rendszerhasználó által a tárolóból való betápláláshoz közvetlenül igénybe vett elosztóvezetékhez csatlakozó, azonos telephelyen lévő összes gázmérő kilépő csonkja,
4. csatlakozó másik elosztóvezeték betáplálási pontja,
5. csatlakozó szállítóvezeték betáplálási pontja.

**Elosztási alapdíj:** az a díj, amelyet a gázévre vonatkozóan kell megfizetnie

* a 11/2016. (XI.14.) MEKH rendelet 22. § (2) bekezdés *b)* pontja szerinti értékesítési kategóriába tartozó vagy azt ellátó rendszerhasználónak,
* a 11/2016. (XI.14.) MEKH rendelet 22. § (2) bekezdés *c)* pontja szerinti értékesítési kategóriába tartozó vagy azt ellátó rendszerhasználónak, ha a felhasználó egyetemes szolgáltatásra nem jogosult, és a felhasználó a rendszerhasználati szerződésben szereplő felhasználási helyen csak olyan fogyasztásmérővel rendelkezik, amely nincs távadós telemechanikai rendszerrel vagy korrektorral ellátva,
* a 11/2016. (XI.14.) MEKH rendelet 22. § (2) bekezdés *c)–e)* pontjai szerinti értékesítési kategóriába tartozó vagy azt ellátó rendszerhasználónak, ha a felhasználó egyetemes szolgáltatásra jogosult, és a felhasználó a rendszerhasználati szerződésben szereplő felhasználási helyen legalább egy olyan fogyasztásmérővel rendelkezik, amely nincs távadós telemechanikai rendszerrel vagy korrektorral ellátva.

**Elosztási átalánydíj:** az a díj, amelyet a 11/2016. (XI.14.) MEKH rendelet 22. § (2) bekezdés a) pontja szerinti értékesítési kategóriába tartozó vagy azt ellátó rendszerhasználónak a 11/2016. (XI.14.) MEKH rendelet 1. melléklet szerinti földgáz energiamennyisége (kWh) alapján kell fizetnie.

**Elosztási forgalmi díj:** az a díj, amelyet az elosztóvezetékhez csatlakozó, a 11/2016. (XI.14.) MEKH rendelet 22. § (2) bekezdés b)–e) pontja szerinti értékesítési kategóriába tartozó vagy azt ellátó rendszerhasználónak a földgázmennyiség energiamennyiségre (kWh) átszámított értékéért kell fizetnie.

**Elosztási kapacitásdíj:** az a díj, amelyet a lekötött kapacitás (kWh/h) alapján a szerződéses időszakra vonatkozóan kell megfizetnie

* a 11/2016. (XI.14.) MEKH rendelet 22. § (2) bekezdés *c)* pontjai szerinti értékesítési kategóriába tartozó vagy azt ellátó rendszerhasználónak, ha a felhasználó egyetemes szolgáltatásra nem jogosult, és a felhasználó a rendszerhasználati szerződésben szereplő felhasználási helyen legalább egy, távadós telemechanikai rendszerrel vagy korrektorral ellátott fogyasztásmérővel rendelkezik, vagy
* a 11/2016. (XI.14.) MEKH rendelet 22. § (2) bekezdés *c)–e)* pontjai szerinti értékesítési kategóriába tartozó vagy azt ellátó rendszerhasználónak, ha a felhasználó egyetemes szolgáltatásra jogosult, és a felhasználó a rendszerhasználati szerződésben szereplő felhasználási helyen csak távadós telemechanikai rendszerrel vagy korrektorral ellátott fogyasztásmérővel rendelkezik, vagy
* a 11/2016. (XI.14.) MEKH rendelet 22. § (2) bekezdés *d)–e)* pontjai szerinti értékesítési kategóriába tartozó vagy azt ellátó rendszerhasználónak, ha a felhasználó egyetemes szolgáltatásra nem jogosult.

**Hálózati veszteség**: A földgázszállítás, a földgázelosztás és a földgáztárolás során bekövetkező veszteség.

**Szerződési időszak:**

1. éves kapacitás-lekötés vagy kapacitás-igénybevétel esetében a gázév,
2. a gázéven belül havi kapacitás-lekötés vagy kapacitás-igénybevétel esetében a teljes naptári hónapokból álló időszak,
3. a gázéven belül napi kapacitás-lekötés vagy kapacitás-igénybevétel esetében a teljes gáznapokból álló időszak,
4. szabványos kapacitástermék esetében,
* éves kapacitás-lekötés vagy kapacitás-igénybevétel esetében a gázév,
* a gázéven belüli negyedéves kapacitás-lekötés vagy igénybevétel esetében a teljes naptári negyedévből álló időszak,
* gázéven belüli havi kapacitás-lekötés vagy kapacitás-igénybevétel esetében a teljes naptári hónapból álló időszak,
* a gázéven belüli napi kapacitás-lekötés vagy kapacitás-igénybevétel esetében a teljes gáznapból álló időszak,
* napon belüli kapacitás-lekötés vagy kapacitás-igénybevétel esetében a napi kapacitással arányos, a gáznap végéig hátralévő időszak.

**Téli fogyasztási időszak**: az adott naptári év október 1-jétől a következő naptári év március 31-éig terjedő időszak.

**Bekapcsolás**: az egyetemes szolgáltatásra jogosult leendő felhasználó földgázellátásához szükséges azon hálózathasználati feltételek biztosítása (vásárolt kapacitásra vonatkozó igény kielégítése), amely legfeljebb a leágazó elosztóvezeték építésére és üzembe helyezésére, valamint a csatlakozóvezeték és a fogyasztói vezeték üzembe helyezésére terjed ki.

**Fejlesztés**:

a) egyetemes szolgáltatásra jogosult leendő, vagy már csatlakozott felhasználó esetén: az egyetemes szolgáltatásra jogosult leendő felhasználó igényének, vagy a már csatlakozott egyetemes szolgáltatásra jogosult felhasználó többletigényének (vásárolt kapacitásra vonatkozó igényének) a bekapcsoláshoz képest nagyobb műszaki beruházással megvalósítható, elosztóvezeték-építéssel történő kielégítése.

b) egyetemes szolgáltatásra nem jogosult leendő, vagy már csatlakozott felhasználó esetén: az egyetemes szolgáltatásra nem jogosult leendő felhasználó igényének, vagy a már csatlakozott egyetemes szolgáltatásra nem jogosult felhasználó többletigényének (vásárolt kapacitásra vonatkozó igényének) szállító- vagy elosztóvezeték-építéssel történő kielégítése, beleértve a csatlakozóvezeték és a fogyasztói vezeték üzembe helyezését is; valamint a földgáztermelő részére csatlakozási pont kialakítása.

**Kapacitásigény**: a leendő, vagy a már csatlakozott felhasználó által a szállítási rendszerüzemeltető vagy a földgázelosztó részére benyújtott igénylésben megadott kapacitás.

**Kapacitásnövelés**: a vásárolt kapacitást meghaladó többletkapacitás iránti igény kielégítése szállító- vagy elosztóvezeték építése nélkül.

**Kezdő beruházás**: a földgáz csatlakozási díjak meghatározásáról és alkalmazásuk általános szabályairól szóló 79/2011. (XII. 22.) NFM rendelet, vagy a földgáz csatlakozási díjak meghatározásának szempontjairól és a csatlakozási díjak elemeiről szóló 43/2013. (VII. 25.) NFM rendelet alapján, de 2014. szeptember 1-je előtt megkötött csatlakozási szerződéssel létesített vagy létesítendő földgáz elosztóvezeték építésével megvalósuló csatlakozás.

**Leágazó elosztóvezeték**: az elosztóvezeték azon része, amely az elosztóvezeték leágazástól a felhasználási hely telekhatáráig tart.

**Leendő felhasználó**: aki – a kapacitásnövelés esetét ide nem értve – kapacitásigényt jelent be a szállítási rendszerüzemeltető vagy a földgázelosztó részére.

**Rákapcsolás**: a 2004. január 27. előtt létesült leágazó elosztóvezetékkel rendelkező ingatlanokon a leágazó elosztóvezeték, a csatlakozó vezeték és a fogyasztói vezeték üzembe helyezése.

**A Magyar Földgázrendszer Üzemi és Kereskedelmi Szabályzata rendelkezéseiben foglalt meghatározásoknak megfelelően:**

**Allokálás**: az együttműködő földgázrendszer két egymáshoz közvetlenül kapcsolódó rendszerüzemeltetője közötti földgáz forgalom maradéktalan felosztása az adott hálózati ponton érintett rendszerhasználó párokra, ahol az egyik rendszerhasználó az egyik rendszerüzemeltető, a másik rendszerhasználó a másik rendszerüzemeltető rendszerhasználója.

**Égéshő**: az a hőmennyiség, amely meghatározott mennyiségű gáznak levegőben való tökéletes elégése során felszabadul, ha az égéstermékek a kiindulási hőmérsékletre hűlnek le, és az égés során keletkezett víz cseppfolyós állapotban van jelen.

**Fűtőérték**: az a hőmennyiség, amely meghatározott mennyiségű gáznak levegőben való tökéletes elégése során felszabadul, ha az összes égéstermék gáz halmazállapotú a reagáló anyagok hőmérsékletén.

**Gáztechnikai normál köbméter**: az a gázmennyiség, amely 273,15 K hőmérsékleten és 101325 Pa nyomáson 1 köbméter (m3) térfogatot foglal el.

**Karbantartás**: karbantartásnak minősül rendszerüzemeltetők fizikai rendszerének, illetve azok elemeinek élettartama alatt az adott elemnek az előírt működési feladatok teljesítéséhez szükséges állapotban tartásához vagy annak helyreállításához szükséges műszaki, adminisztratív és vezetői cselekvések kombinációja (MSZ EN 13306 európai szabvány).

**OMSZ**: Országos Meteorológiai Szolgálat

**POD (Point of Delivery) Mérési Pont**: a rendszerüzemeltetők és a rendszerhasználók szerződésében a felhasználó felhasználási helyéhez hozzárendelt egyedi EIC azonosító(k).

**Profil alapú elszámolási rendszer**: a 100 m3/óra és annál kisebb mérőteljesítménnyel rendelkező háztartási és nem háztartási felhasználási helyek fogyasztásának előzetes gáznapi elszámolása (allokálása) a földgázelosztó által.

**Szerződött kapacitás a földgázelosztó rendszer kiadási pontján**: a rendszerhasználó és a földgázelosztói rendszer üzemeltetője közötti hatályos rendszerhasználati (kapacitáslekötési) szerződésben lekötött kapacitás.

**Tárkiolvasás**: a gáztechnológiai rendszeren, illetve felhasználónál telepített (hiteles, vizsgált) gázmennyiség mérő rendszer számítóművének belső memóriájából (tár terület) történő, különböző mérési időszakokra (óra, nap, hónap) vonatkozó adatok elektronikus kimásolása (kiolvasása) vizuálisan (megjelenítő felületen-display) vagy szoftveresen (szabványos csatlakozó felületen).

**Újrafelosztási eljárás:** A rendszerüzemeltetők napi végleges allokációjának gázhónapot követő módosítása.

**A gáz csatlakozóvezetékekre, a felhasználói berendezésekre, a telephelyi vezetékekre vonatkozó műszaki biztonsági előírásokról és az ezekkel összefüggő hatósági feladatokról szóló** 3/2020 (I.13.) ITM rendelet 1.számú mellékletét képező **Műszaki Biztonsági Szabályzat rendelkezéseiben foglalt meghatározásoknak megfelelően:**

**Földgázelosztó**: az a természetes, vagy jogi személy, vagy jogi személyiségű társaság, aki, illetőleg amely a Hivatal által kiadott hatályos engedéllyel rendelkezik.

**Fogyasztói nyomásszabályozó**: az a készülék, amely az elosztóvezetéken érkező gáz nyomását a fogyasztóval kötött szerződésben vagy szabványban meghatározott mértékre csökkenti, és közel állandó értéken tartja.

**Ipari nyomásszabályozó állomás**: az olyan nyomásszabályozó állomás, amelynek gáz térfogatárama nagyobb, mint 200 m3/h.

**Kerülő vezeték**: az a vezetékszakasz, amely lehetővé teszi a gázvezetékbe épített biztonsági feladatokat ellátó berendezések átmeneti kiiktatásával a gázfogyasztó készülék üzemeltetését.

**Kivitelező**: csatlakozóvezeték és felhasználói berendezés megvalósítását végző, a vonatkozó jogszabályok szerint arra jogosult természetes vagy jogi személy.

**Műszaki biztonsági ellenőrzés**: az az eljárás, amelynek során a földgázelosztó képviselője vagy megbízottja (műszaki átvevője) a kivitelezett létesítményt a kivitelezésre való alkalmassági nyilatkozattal rendelkező tervdokumentáció alapján műszaki biztonsági szempontból minősíti.

**Rendeltetésszerű használat**: a csatlakozó vezeték, a felhasználói berendezés műszaki leírásában, kezelési és karbantartási útmutatójában vagy termékismertetőjében feltüntetett minőségű gázzal és a megadott paraméterekkel jellemzett feltételeknek megfelelő használat.

**Szabálytalan helyzet**: a létesítéskor hatályos előírásoknak nem megfelelő műszaki állapot.

**Tervező**: az a személy, aki a csatlakozó vezeték és a felhasználói berendezés megvalósításához szükséges tervezési feladatokat elvégzi, a tervezői nyilatkozatot adja, s aki a tervezési feladatnak megfelelő szakirányú tervezési jogosultsággal rendelkezik.

**Jelen Üzletszabályzatban használt egyéb fogalmak alatt az alábbiak értendők:**

Alapdíjas felhasználó: az a felhasználó, aki

a) a 11/2016. (XI.14.) MEKH rendelet 22. § (2) bekezdés b) pontja szerinti értékesítési kategóriába tartozik,

b) a 11/2016. (XI.14.) MEKH rendelet 22. § (2) bekezdés c) pontja szerinti értékesítési kategóriába tartozik, és a felhasználó egyetemes szolgáltatásra nem jogosult, a rendszerhasználati szerződésben szereplő felhasználási helyen csak olyan fogyasztásmérővel rendelkezik, amely nincs távadós telemechanikai rendszerrel vagy korrektorral ellátva,

c) a 11/2016. (XI.14.) MEKH rendelet 22. § (2) bekezdés c)–e) pontjai szerinti értékesítési kategóriába tartozik, és a felhasználó egyetemes szolgáltatásra jogosult, a rendszerhasználati szerződésben szereplő felhasználási helyen legalább egy olyan fogyasztásmérővel rendelkezik, amely nincs távadós telemechanikai rendszerrel vagy korrektorral ellátva**.**

**Átalánydíjas felhasználó**: Olyan lakossági felhasználó, aki csak főzés céljára vételez és a felhasználási helyen nincs felszerelve gázmérő, ezért a földgáz fogyasztása a földgázpiaci egyetemes szolgáltatáshoz kapcsolódó árszabások megállapításáról szóló jogszabályban előírtak szerint kerül megállapításra.

**Csatlakozási díj**: A földgázelosztó vezetékhez történő csatlakozásért vagy a korábban vásárolt kapacitást meghaladó többletkapacitásért fizetendő díj.

**Egyetemes szolgáltatásra jogosult felhasználó**: a lakossági fogyasztó és a 20 m3/óra kapacitást meg nem haladó vásárolt kapacitással rendelkező egyéb felhasználó, valamint az önkormányzati bérlakásban élők felhasználási helyei ellátása biztosításának mértékéig a helyi önkormányzat.

**Egyetemes szolgáltatásra jogosult felhasználó:**

1. a lakossági fogyasztó és a
2. 20 m3/óra kapacitást meg nem haladó vásárolt kapacitással rendelkező egyéb felhasználó, valamint az önkormányzati bérlakásban élők felhasználási helyei ellátása biztosításának mértékéig a helyi önkormányzat.

**Egyéb igazolható módon történő értesítés**: a felhasználók és a rendszerhasználók elektronikus üzenet, rögzített telefonos egyeztetés, személyes kézbesítés (átvételi igazolás ellenében), azonosítóval ellátott postai levél, vagy ajánlott postai küldemény útján történő értesítése.

**Elosztói engedélyes**: az önálló jogi személyiséggel rendelkező gazdálkodó szervezet, amely a meghatározott településrészen, településen (településeken), területen a földgáz elosztására a Hivataltól engedélyt kapott.

**Engedélyesi jogi zár**: a fogyasztásmérő berendezésen vagy mérési rendszeren az Engedélyes által elhelyezett egyedi azonosítóval ellátott zárópecsét vagy egyéb jogi zár.

**Éghető gáz**: amely a gázfogyasztó készülékben biztonságosan és gazdaságosan eltüzelhető.

**Felhasználói panasz**: a felhasználó Földgázelosztóhoz intézett korábbi reklamációjára tekintettel megtett intézkedése ellen, vagy a várt intézkedés elmaradása miatt emel kifogás.

**Fogyasztásmérő berendezés**: olyan hitelesített mérőeszköz, amelyet a rajta átáramló fűtőgáz mennyiségének (térfogatának vagy tömegének) mérésére, tárolására és kijelzésére terveztek.

**Garantált Szolgáltatás**: azon, a Hivatal által határozatban megállapított minimális szolgáltatási szint, melynek nem teljesítése esetén a Földgázelosztó az érintett felhasználó részére kötbért köteles fizetni.

**Kapacitásdíjas felhasználó:** az a felhasználó, aki

* 20 m3/h vagy annál nagyobb, de 100 m3/h-nál kisebb névleges (össz)kapacitású fogyasztásmérővel rendelkezik, ha egyetemes szolgáltatásra nem jogosult, és a felhasználó a rendszerhasználati szerződésben szereplő felhasználási helyen legalább egy, távadós telemechanikai rendszerrel vagy korrektorral ellátott fogyasztásmérővel rendelkezik,
* 20 m3/h vagy annál nagyobb, de 100 m3/h-nál kisebb névleges (össz)kapacitású fogyasztásmérővel rendelkezik, vagy 100 m3/h vagy annál nagyobb, de 500 m3/h-nál kisebb névleges (össz)kapacitású fogyasztásmérővel rendelkezik, vagy 500 m3/h vagy annál nagyobb névleges (össz)kapacitású fogyasztásmérővel rendelkezik, ha egyetemes szolgáltatásra jogosult, és a felhasználó a rendszerhasználati szerződésben szereplő felhasználási helyen csak távadós telemechanikai rendszerrel vagy korrektorral ellátott fogyasztásmérővel rendelkezik,
* 100 m3/h vagy annál nagyobb, de 500 m3/h-nál kisebb névleges (össz)kapacitású fogyasztásmérővel rendelkezik, vagy 500 m3/h vagy annál nagyobb névleges (össz)kapacitású fogyasztásmérővel rendelkezik, ha egyetemes szolgáltatásra nem jogosult.

**Kapacitás túllépési pótdíj**: lekötött órai csúcskapacitást meghaladó mennyiség vételezése során többletvételezéssel kapcsolatosan a rendszerhasználó által megfizetendő díj.

**Vásárolt kapacitás túllépési pótdíj:** vásárolt kapacitást meghaladó mennyiség vételezése során többletvételezéssel kapcsolatosan a rendszerhasználó által megfizetendő díj.

**Minimális minőségi követelmény**: a Földgázelosztó tevékenységei közül a

GET 127. § l) pontja és a Vhr. 149. § (1) bekezdése alapján Hivatal által kiadott határozatban meghatározott követelmények.

**Okosmérő**: olyan földgáz fogyasztásmérő berendezés vagy okos mérést biztosító külön berendezéssel ellátott földgáz fogyasztásmérő berendezés, amely az általa mért és tárolt adatokról valós idejű információt nyújt, és ezen információk közül legalább a tényleges fogyasztásra és a fogyasztási időszakra vonatkozó regiszter adat a kijelzőjén vagy az okos mérést biztosító külön berendezés kijelzőjén elérhető a projekttag számára, biztosítja a tárolt adatok mérésvezérlési központból történő elérését, az utasítások fogadását adatkommunikációs eszköz segítségével.

**Reklamáció**: minden olyan megkeresés, mely a Földgázelosztó érdekkörébe tartozó tevékenységgel kapcsolatos egyéni vélt vagy valós jogsérelem vagy érdeksérelem megszűntetésére vonatkozik.

**Szabálytalan helyzet**: a létesítéskor hatályos előírásoknak nem megfelelő műszaki állapot.

**Szerződés nélküli rendszerhasználat**: Szerződés nélkül használja a gázelosztó-vezetéket az a felhasználó, aki nem rendelkezik elosztóhálózat-használati szerződéssel.

**Ügyfélszolgálat**: a panaszok intézésére, a fogyasztók tájékoztatására nyitva álló helyiség.

Az Üzletszabályzat alkalmazásában a fogalom meghatározások megegyeznek a hatályos jogszabályokban rögzített fogalmakkal.

**A Földgázelosztóra vonatkozó adatok**

Az MVM Főgáz Földgázhálózati Kft., 2007. március 1. napjával kezdte meg földgázelosztási tevékenységét a Fővárosi Gázművek Zrt. földgázelosztási működési engedélyes jogutódjaként. A Földgázelosztó főbb cégjogi jellemzői:

A társaság cégneve: MVM Főgáz Földgázhálózati Kft.,

A társaság korábbi cégneve: NKM Földgázhálózati Kft.

Székhely: 1081 Budapest, II. János Pál pápa tér 20.

Cégbejegyzés helye: Fővárosi Törvényszék Cégbírósága

Cégjegyzék száma: 01-09-878954

A Földgázelosztó határozatlan időtartamra alakult. A Földgázelosztó üzleti éve január 1-én kezdődik és ugyanazon év december 31-én végződik.

**A Földgázelosztó által végzett tevékenység bemutatása**

Földgázelosztói engedélyesi tevékenysége keretében a Földgázelosztó kötelezettsége és kizárólagos joga a földgázelosztási működési engedélyében meghatározott településeken, településrészeken és területeken üzemeltetésében álló elosztóvezetékeken - a jogszabályokban, működési engedélyében és az Üzletszabályzatban rögzítettek alapján - a szabad kapacitás díj ellenében történő rendelkezésre bocsátása a hozzáférésre jogosultak részére és földgáz elosztása a felhasználók számára. A Földgázelosztó szervezeti felépítését az 1. számú függelék mutatja be.

A Földgázelosztó az egyenlő bánásmód, a versenysemlegesség, az átláthatóság, az üzembiztonság, az ellátásbiztonság, a felhasználók védelme és a legkisebb költség elvének érvényesülését figyelembe véve gyakorolja földgázelosztói engedélyesi tevékenységét.

A Földgázelosztó köteles az általa üzemeltetett elosztóvezeték biztonságos, hatékony, zavartalan működtetéséről, karbantartásáról, fejlesztéséről, üzemeltetéséről a Hivatal által megállapított üzembiztonsági és a környezetvédelmi követelmények figyelembevételével gondoskodni.

A Földgázelosztó köteles az üzemeltetésében lévő elosztórendszeren felmerülő üzemzavarokat elhárítani, a felhasználók földgáz fogyasztásának elszámolásához szükséges elszámolási méréseket elvégezni, a felhasználóknál felszerelt fogyasztásmérő berendezéseket leolvasni, a csatlakozó rendszerüzemeltetőkkel, és saját szervezetén belül a rendszerhasználókkal kapcsolatot fenntartó, folyamatosan működő műszaki irányító szervezetet fenntartani.

A földgázelosztó nyilvántartja az elosztóvezetékről vételező felhasználási helyek azonosítóit, fogyasztásmérő berendezése adatait, mérési és elszámolási adatait, valamint kapacitás adatait, amelyeket a felhasználási helyen vételező felhasználó vagy az általa megnevezett földgázkereskedő kérésére köteles átadni.

A társaság egyéb tevékenységi körét az Alapító Okirata tartalmazza.

**2. A KÜLSŐ KÖRNYEZETTEL VALÓ KAPCSOLATA:**

**2. a) Felettes szervekkel való kapcsolat**

**Magyar Energetikai és Közmű-szabályozási Hivatal**

A Hivatal a földgázellátással, a földgázellátás biztonságának, a földgázpiac hatékony működésének felügyeletével, valamint az egyenlő bánásmód követelményének érvényesítésével, és a hatásos verseny elősegítésével kapcsolatos feladatai körében:

* kiadja, - jogszabályban meghatározott esetekben – módosítja, vagy visszavonja a Földgázelosztó földgázelosztási működési engedélyét;
* GET 127. § c) alapján jóváhagyja a Földgázelosztó elosztói üzletszabályzatát, illetve módosításait, valamint a jóváhagyást feltételhez kötheti, vagy megtagadhatja, továbbá a GET 113. (3) bekezdésben foglalt esetben az üzletszabályzatot hivatalból módosíthatja;
* jóváhagyja a Földgázelosztó megfelelési programját, annak módosításait, és az éves megfelelési jelentést;
* ellenőrzi a Get-ben, a végrehajtására kiadott külön jogszabályokban, a Hivatal által kiadott határozatokban, az ÜKSZ-ben, az Üzletszabályzatban, valamint a megfelelési programban meghatározott kötelezettségek betartását;
* meghatározza a rendszerhasználati és a csatlakozási díjakat, a rendszerüzemeltető által nyújtott szolgáltatás minőségének a rendszerhasználati díjakon keresztül történő ösztönzésének szabályait, a nyújtott szolgáltatás minőségétől függően alkalmazható rendszerhasználati díjakat, valamint az egyes díjak alkalmazásának feltételeit;
* rendeletben határozza meg a rendszerhasználati, a csatlakozási és a külön díjak meghatározására és szabályozására vonatkozó alapelveket és keretszabályokat, a csatlakozási, a külön díjak és a rendszerhasználati díjak elemeit, a csatlakozási, a rendszerhasználati és a külön díjak fizetésére kötelezettek körét, a csatlakozási, a rendszerhasználati és a külön díjak alkalmazásának szabályait, a csatlakozási, a rendszerhasználati és a külön díjak mértékét, a rendszerüzemeltető által nyújtott szolgáltatás minőségének a rendszerhasználati díjakon keresztül történő ösztönzésének szabályait, a nyújtott szolgáltatás minőségétől függően alkalmazható rendszerhasználati díj szabályozás kereteit, valamint alkalmazásának feltételeit;
* megállapítja a földgázelosztási tevékenység folytatásának minimális minőségi követelményeit, elvárt színvonalát, a felhasználókkal való kapcsolattartás módjára vonatkozó minimális követelményeket, a felhasználók tájékoztatásának részletes szabályait, továbbá az együttműködő földgázrendszer biztonságos üzemeltetésére vonatkozó minimális követelményeket,
* elvégzi a Földgázelosztó működési területén a felhasználói elégedettségi szint, továbbá az egyes engedélyesekkel szembeni elvárás, valamint a földgázellátás jellemzőinek felmérését;
* dönt a Földgázelosztóval szemben felmerülő, csatlakozással vagy az együttműködő földgázrendszer megfelelő minőségben való rendelkezésre állásának kérdésével kapcsolatos felhasználói panaszok ügyében, ellenőrzi a felhasználói igények kielégítését és a felhasználók által a hálózathoz való csatlakozás érdekében befizetett csatlakozási díj felhasználását;
* dönt a Földgázelosztóval szemben felmerülő panaszok - ideértve a szerződés nélküli rendszerhasználattal, a szabálytalan vételezéssel, valamint ezek jogkövetkezményeivel kapcsolatos panaszok - ügyében, kivéve az elszámolásra, számlázásra, díjfizetésre vagy mérésre, valamint a földgázellátásból történő, fizetési késedelem miatt végrehajtott felfüggesztésre vagy kikapcsolásra, illetve a tartozás rendezését követően a felhasználó ellátásba történő ismételt bekapcsolására vonatkozó jogszabályi előírások megsértésével összefüggő lakossági fogyasztói panaszokat;
* ellátja a Földgázelosztó tevékenységével kapcsolatos, jogszabályban előírt egyéb hatósági feladatait;
* a GET 127. § sz) pontja alapján jogalkalmazási gyakorlatának alapjait ismertető, kötelező erővel nem rendelkező ajánlást ad ki.

Elérhetőségek:

Cím: 1054 Budapest, Bajcsy-Zsilinszky út 52.

Telefon: +36 1 459 7777

Fax.: +36 1 459-7766

E-mail: mekh@mekh.hu

web: <http://www.mekh.hu>

**Fogyasztóvédelmi Hatóság**

A fogyasztóvédelmi hatóság kijelöléséről szóló 387/2016. (XII. 2.) Korm. rendelet (atovábbiakban: Statútum R.) 3. § (4) bekezdés i) pontja értelmében fogyasztóvédelmi hatóságként a fővárosi és megyei kormányhivatal (a továbbiakban: kormányhivatal) jár el a lakossági fogyasztók elszámolásra, számlázásra, díjfizetésre vagy mérésre, valamint a földgázellátásból történő, fizetési késedelem miatt végrehajtott felfüggesztésre vagy kikapcsolásra, illetve a tartozás rendezését követően a lakossági fogyasztó ellátásba történő ismételt bekapcsolására vonatkozó, jogszabályban és az Üzletszabályzatban foglalt rendelkezések lakossági fogyasztókkal szembeni megsértése esetén -, amennyiben azok nem szerződés nélküli rendszerhasználattal, szabálytalan vételezéssel, vagy ezek jogkövetkezményeivel kapcsolatosak, a Hivatal Get. 127. § m) pontjában meghatározott hatáskörének tiszteletben tartása mellett.

Egyéb ügyekben - ha a Statútum R. eltérően nem rendelkezik - általános fogyasztóvédelmi hatóságként a kormányhivatalok jogosultak a lakossági fogyasztók panaszkezeléssel kapcsolatos panaszai kivizsgálására.

Elérhetőségek:

Budapest Főváros Kormányhivatala Fogyasztóvédelmi Főosztály

Cím: 1051 Budapest, Sas u. 19. III. em.

Telefon: (1) 450-2598

E-mail: fogyved\_kmf\_budapest@bfkh.gov.hu

Pest Megyei Kormányhivatal Fogyasztóvédelmi Főosztály

Cím: 1088 Budapest, József krt. 6.

Levelezési cím: 1399 Budapest, Pf. 661

E-mail: fogyved.2.fok@pest.gov.hu

Jász-Nagykun-Szolnok Megyei Kormányhivatal Közlekedési, Műszaki Engedélyezési, Mérésügyi és Fogyasztóvédelmi Főosztály

Cím: 5000 Szolnok, Indóház u. 8.

Telefon: (56) 422-603

E-mail: jasz.kmmf@jasz.gov.hu

**Magyar Bányászati és Földtani Szolgálat**

Az 1009/2017. (I. 11.) Kormányhatározat valamint a 161/2017 (VI.28.) Kormányrendelet alapján a Magyar Földtani és Geofizikai Intézet 2017. július 1-vel beolvadt a Magyar Bányászati és Földtani Hivatalba, az új szervezet neve Magyar Bányászati és Földtani Szolgálat (MBFSZ). Az MBFSZ önálló feladattal és hatáskörrel rendelkező központi hivatal, amely a Baranya, Borsod-Abaúj-Zemplén, Jász-Nagykun-Szolnok, Pest és Veszprém Megyei Kormányhivatallal együtt látja el az állam bányászati és földtani feladatait.

Műszaki-biztonsági szempontból a Magyar Bányászati és Földtani Szolgálat jogosult az elosztóvezeték és célvezetékek tervezése, építése, használatba vétele, üzemeltetése és elbontása során műszaki, biztonsági, munkavédelmi, építésfelügyeleti és piacfelügyeleti hatásköröket gyakorolni. A Magyar Bányászati és Földtani Szolgálat hagyja jóvá a Földgázelosztó műszaki-biztonsági irányítási rendszerét.

Elérhetőségek:

Cím: 1145 Budapest, Columbus u. 17-23.

E-mail: info@mbfsz.gov.hu

web: http://www.mbfsz.gov.hu

**Budapest Főváros Kormányhivatala Metrológiai és Műszaki Felügyeleti Főosztály** (továbbiakban: BFKH)

A csatlakozó vezetékek és fogyasztói berendezések vonatkozásában első fokon a Budapest Főváros Kormányhivatala XII. Kerületi Hivatala, másodfokon a BFKH jár el.

Elérhetőségek:

Cím: 1124 Budapest, Németvölgyi út 37-39.

Tel.: +36 1 4585 800

Fax: +36 1 4585 865

E-mail: mkeh@mkeh.gov.hu

web: <http://www.mkeh.hu>

**2. b) Felhasználók részére adott információk (a működési terület kifüggesztése az ügyfélszolgálati irodában, szerelők elérhetősége)**

A Földgázelosztó a leendő felhasználók és a felhasználók részére a földgázelosztással kapcsolatos, működéshez szükséges információkat a hatályos jogszabályoknak megfelelően az Üzletszabályzat 2. számú mellékletében meghatározott ügyfélszolgálati elérhetőségeken, valamint a 3. számú mellékletben meghatározott egyéb elérhetőségeken biztosítja. A Földgázelosztó minden szükséges tájékoztatást megad a felhasználóknak annak érdekében, hogy megismerhessék szolgáltatásait, és azok igénybevételének lehetőségeit.

Dokumentumok elhelyezése az ügyfélszolgálati irodában

A Földgázelosztó az ügyfélszolgálati irodáiban:

* kifüggeszti a működési területét tartalmazó listát;
* elhelyezi az Üzletszabályzatát, biztosítja megtekintésének lehetőségét;
* közzéteszi az Üzletszabályzat, illetve az általános szerződési feltételek megváltozásának tényét a lényeges módosításoknak az összefoglalásával;
* hozzáférhetővé teszi a mindenkor hatályos Szolgáltatási, épületgépészeti és csőfektetési díjszabását díjtételjegyzékét;
* a felhasználók számára fontos egyéb információkat közzéteszi és frissíti azokat.

A Földgázelosztó ügyfélszolgálatainak működését és elérhetőségét részletesen az Üzletszabályzat 10. fejezete tárgyalja.

Az energetikai auditálást végző személyek és szervezetek, továbbá az energetikai fogyasztói tanácsadó illetve érdekvédelmi szervezetek elérhetőségei a <http://www.nkmgazhalozat.hu/Ugyfelszolgalat/Energetikai-tanusitas> linken elérhetők.

A Földgázelosztó a honlapján, valamint az ügyfélszolgálatán tájékoztatja a felhasználókat

1. a működésére vonatkozó – felhasználókat érintő – jogszabályok számáról és címéről,
2. a társaság szervezeti felépítéséről,
3. az érdekképviseleti szervezetekről,
4. az ügyfélszolgálatok elérhetőségéről és nyitvatartási idejéről,
5. az engedélyes által a felhasználók igénye alapján külön díj ellenében végezhető, alapszolgáltatáson túli kiegészítő szolgáltatások köréről és díjáról.

A Földgázelosztó az ügyfélszolgálatok elérhetőségéről és nyitvatartási idejéről,szóló tájékoztató adatokat érintő változásról – legalább a tervezett változást megelőző 30 nappal korábban – tájékoztatja a felhasználókat, valamint a Hivatalt.

A felhasználók rendelkezésére álló, nyilvántartásba vett gázszerelők névsora a BFKH honlapján olvasható.

**3. ÁLTALÁNOS BIZTONSÁGI ELŐÍRÁSOK:**

A Földgázelosztó a GET, a Vhr., az egyéb vonatkozó hatályos jogszabályok, a Hivatal által kiadott működési engedély, az ÜKSz, és az Üzletszabályzat alapján végzi tevékenységét.

3. a) Felhasználók biztonságos ellátására vonatkozó garanciák és az ellátást biztosító rendelkezések

A Földgázelosztó köteles és jogosult a földgázelosztási működési engedélyében meghatározott és a gázellátásba bekapcsolt településrészeken, településeken és területeken a folyamatos és biztonságos földgázelosztásra.

A Földgázelosztó a felhasználók földgázellátása érdekében rendelkezik a szükséges mérő és adatátviteli eszközökkel, ezek folyamatos üzemeltetését és felügyeletét ellátó szervezettel, a karbantartást és az üzemzavar elhárítást irányító szervezettel, a csatlakozó rendszerüzemeltetőkkel, és a rendszerhasználókkal kapcsolatot tartó, folyamatosan működő műszaki irányító szolgálattal.

A felhasználók biztonságos gázellátása érdekében a földgázelosztó:

* rendszeres műszeres vizsgálattal ellenőrzi az elosztói hálózatot,
* az igény felmérés figyelembe vételével, illetve az üzembiztonság növelése érdekében az üzemeltetésében álló elosztórendszert folyamatosan fejleszti,
* elvégzi az elosztórendszer biztonságos működéséhez szükséges karbantartásokat,
* rendszeres műszeres szivárgás vizsgálattal ellenőrzi az elosztói hálózatot, a vizsgálatok eredményeit feldolgozza és elvégzi a szükséges rekonstrukciókat,
* gondoskodik az elosztott földgáz megfelelő szagintenzitásának ellenőrzéséről,
* a saját műszeres ellenőrzéssel megállapított, vagy a felhasználói bejelentés alapján tudomására jutott gázömlésből adódó veszélyhelyzet elhárítására azonnali intézkedéseket tesz,
* a közterületen keletkezett veszélyhelyzetet elhárítja.

A Földgázelosztó a földgázelosztásához rendelkezik az üzemeltetésében lévő gázhálózat többségi tulajdonával, a működtetéshez szükséges személyi, technikai és pénzügyi háttérrel.

**3. b) Az adatvédelemre vonatkozó biztosítékok (a szerződő fél kezelt adatainak köre, azon személyek megjelölése, akik számára a kezelt adatok, vagy azok meghatározott részei átadhatók, eljárásrend a személyes adatokhoz fűződő jog megsértése esetén)**

**Adatvédelemre vonatkozó biztosítékok**

A NAIH a Földgázelosztó földgázelosztói engedélyesi tevékenységének ellátása céljából végzett adatkezelését NAIH-56332/2012. adatkezelési nyilvántartási számon nyilvántartásba vette.

A Földgázelosztó földgázelosztási szolgáltatása biztosításával összefüggésben az általa kezelt személyes adatok védelmére vonatkozó biztosítékokat az alábbiakban határozza meg, figyelemmel az Általános Adatvédelmi Rendeletben és az Infotv.-ben foglaltakra.

A Földgázelosztó a földgázelosztási szolgáltatása biztosításával, valamint az ügyintézés során történő hangfelvétellel összefüggésben az általa kezelt személyes adatokkal kapcsolatos, az Általános Adatvédelmi Rendelet és az Infotv. szerinti, átlátható, előzetes, a NAIH ajánlásának megfelelő tájékoztatási kötelezettségének az Általános Adatkezelési Tájékoztatóban, valamint a Hangfelvétel Rögzítésére Vonatkozó Adatvédelmi Tájékoztatóban tesz eleget.

A Földgázelosztó a lakossági felhasználóknál végzendő Felhasználói Elégedettségi Felmérésekben önkéntesen részt vevő felhasználók és fizetők egyes személyes adatainak a Felhasználói Elégedettségi Felmérésekkel összefüggésben történő kezeléséről az Általános Adatvédelmi Rendelet és az Infotv. szerinti, átlátható, előzetes, a NAIH ajánlásának megfelelő tájékoztatási kötelezettségének a Felhasználói Elégedettségi Felmérések során történő személyes adatkezelésekre vonatkozó Adatkezelési Tájékoztatójában tesz eleget, amely honlapján elérhető.

**A 3. b) pontban használt fogalmak**

1. **Adatfeldolgozó:** az a természetes vagy jogi személy, közhatalmi szerv, ügynökség vagy bármely egyéb szerv, amely az adatkezelő nevében személyes adatokat kezel. [Általános Adatvédelmi Rendelet 4. cikk 8.]
2. **Adatkezelés:** a személyes adatokon vagy adatállományokon automatizált vagy nem automatizált módon végzett bármely művelet vagy műveletek összessége, így a gyűjtés, rögzítés, rendszerezés, tagolás, tárolás, átalakítás vagy megváltoztatás, lekérdezés, betekintés, felhasználás, közlés továbbítás, terjesztés vagy egyéb módon történő hozzáférhetővé tétel útján, összehangolás vagy összekapcsolás, korlátozás, törlés, illetve megsemmisítés. [Általános Adatvédelmi Rendelet 4. cikk 2.]
3. **Adatkezelő**: az a természetes vagy jogi személy, közhatalmi szerv, ügynökség vagy bármely egyéb szerv, amely a személyes adatok kezelésének céljait és eszközeit önállóan vagy másokkal együtt meghatározza; ha az adatkezelés céljait és eszközeit az uniós vagy a tagállami jog határozza meg, az adatkezelőt vagy az adatkezelő kijelölésére vonatkozó különös szempontokat az uniós vagy a tagállami jog is meghatározhatja. [Általános Adatvédelmi Rendelet 4. cikk 7.]
4. **Adatvédelmi incidens:** a biztonság olyan sérülése, amely a továbbított, tárolt vagy más módon kezelt személyes adatok véletlen vagy jogellenes megsemmisítését, elvesztését, megváltoztatását, jogosulatlan közlését vagy az azokhoz való jogosulatlan hozzáférést eredményezi. [Általános Adatvédelmi Rendelet 4. cikk 8.]
5. **Álnevesítés:** a személyes adatok olyan módon történő kezelése, amelynek következtében további információk felhasználása nélkül többé már nem állapítható meg, hogy a személyes adat mely konkrét természetes személyre vonatkozik, feltéve hogy az ilyen további információt külön tárolják, és technikai és szervezési intézkedések megtételével biztosított, hogy azonosított vagy azonosítható természetes személyekhez ezt a személyes adatot nem lehet kapcsolni. [Általános Adatvédelmi Rendelet 4. cikk 5.]
6. **Általános Adatkezelési Tájékoztató:** az elosztói csatlakozási, az elosztóhálózat-használati és a rendszerhasználati szerződés teljesítésével kapcsolatos adatkezelésre vonatkozó, a Földgázelosztó honlapján és ügyfélszolgálati irodáiban önállóan is elérhető tájékoztató.
7. **Általános Adatvédelmi Rendelet (GDPR):** a természetes személyeknek a személyes adatok kezelése tekintetében történő védelméről és az ilyen adatok szabad áramlásáról, valamint a 95/46/EK rendelet hatályon kívül helyezéséről (általános adatvédelmi rendelet) szóló, 2016. április 27-i, 2016/679 európai parlamenti és tanácsi rendelet.
8. **Érintett hozzájárulása:** az érintett akaratának önkéntes, konkrét és megfelelő tájékoztatáson alapuló és egyértelmű kinyilvánítása, amellyel az érintett nyilatkozat vagy a megerősítést félreérthetetlenül kifejező cselekedet útján jelzi, hogy beleegyezését adja az őt érintő személyes adatok kezeléséhez. [Általános Adatvédelmi Rendelet 4. cikk 11.]
9. **Hangfelvétel Rögzítésére Vonatkozó Adatvédelmi Tájékoztató:** az ügyintézés során történő hangfelvétellel kapcsolatos adatkezelésre vonatkozó, a Földgázelosztó honlapján és az ügyfélszolgálati irodáiban elérhető tájékoztató.
10. **NAIH:** Nemzeti Adatvédelmi és Információszabadság Hatóság.
11. **Személyes adat:** azonosított vagy azonosítható természetes személyre („érintett”) vonatkozó bármely információ; azonosítható az a természetes személy, aki közvetlen vagy közvetett módon, különösen valamely azonosító, például név, szám, helymeghatározó adat, online azonosító vagy a természetes személy testi, fiziológiai, genetikai, szellemi, gazdasági, kulturális vagy szociális azonosságára vonatkozó egy vagy több tényező alapján azonosítható. [Általános Adatvédelmi Rendelet 4. cikk 1.]

**Az adatvédelem alapelvei, célja**

Adatvédelem körében a Földgázelosztó mint adatkezelő feladata meghatározni az általa kezelt személyekre (felhasználókra, fizetőkre, valamint az engedélyesek képviseletében eljáró természetes személyekre) vonatkozó személyes adatok körét, az adatkezelés módját, valamint biztosítani az adatvédelem Alaptörvényben, Általános Adatvédelmi Rendeletben és Infotv.-ben lefektetett elveinek, az adatbiztonság követelményeinek érvényesülését, továbbá megakadályozni a személyes adatokhoz való jogosulatlan hozzáférést, a személyes adatok jogosulatlan megváltoztatását, felhasználását vagy nyilvánosságra hozatalát, valamint biztosítani a törlés, a sérülés és a megsemmisülés elleni védelmet.

**A személyes adatok kezelésére vonatkozó alapelvek** (Általános Adatvédelmi Rendelet 5. cikk)

A személyes adatok:

* kezelését jogszerűen és tisztességesen, valamint az érintett számára átlátható módon kell végezni („jogszerűség, tisztességes eljárás és átláthatóság”);
* gyűjtése csak meghatározott, egyértelmű és jogszerű célból történhet, és azok nem kezelhetőek ezekkel a célokkal össze nem egyeztethető módon („célhoz kötöttség”);
* az adatkezelés céljai szempontjából megfelelőek és relevánsak kell, legyenek, és a szükségesre kell korlátozódniuk („adattakarékosság”);
* pontosak és szükség esetén naprakészek kell, legyenek; minden észszerű intézkedést meg kell tenni annak érdekében, hogy az adatkezelés céljai szempontjából pontatlan személyes adatokat haladéktalanul törlésre vagy helyesbítésre kerüljenek („pontosság”);
* tárolásának olyan formában kell történnie, amely az érintettek azonosítását csak a személyes adatok kezelése céljainak eléréséhez szükséges ideig teszi lehetővé („korlátozott tárolhatóság”);
* kezelését oly módon kell végezni, hogy megfelelő technikai vagy szervezési intézkedések alkalmazásával biztosítva legyen a személyes adatok megfelelő biztonsága, az adatok jogosulatlan vagy jogellenes kezelésével, véletlen elvesztésével, megsemmisítésével vagy károsodásával szembeni védelmet is ideértve („integritás és bizalmas jelleg”).

A Földgázelosztó felelős a fentieknek való megfelelésért, továbbá képesnek kell lennie e megfelelés igazolására („elszámoltathatóság”).

**A felhasználó (fizető) személyes adatai kezelésének alapvető céljai**

1. a felhasználó részére a földgázelosztási szolgáltatás elérhetővé tétele,
2. a felhasználó (fizető) által átvett, illetve igénybevett termékek, szolgáltatások ellenértékének kiszámlázása,
3. a kiszámlázott, de be nem fizetett ellenérték beszedése, behajtása,
4. a kiszámlázott és befizetett díjak, valamint a díjszámítás helyességének ellenőrzése.

**Az engedélyesek képviseletében eljáró kapcsolattartók személyes adatai kezelésének alapvető célja:**

Az engedélyesek kapcsolattartóinak személyes adatait kizárólagosan a szerződéses jogviszony létrehozása, fenntartása, megszüntetése, illetve a jogszabályokban és az ÜKSZ-ben meghatározott kötelezettségek teljesítése céljából jogosult a Földgázelosztó kezelni.

A Földgázelosztó mint adatkezelő a földgázelosztási tevékenységének a végzése, a földgázelosztási szolgáltatás biztosítására vonatkozó elosztói csatlakozási, az elosztóhálózat-használati és a rendszerhasználati szerződés megkötése, tartalmának meghatározása, módosítása, teljesítésének figyelemmel kísérése, a szerződésben meghatározott díjak számlázása, a szerződésből eredő egyéb követelések érvényesítése, valamint az ÜKSZ-ben foglalt együttműködési, adatszolgáltatási kötelezettségek teljesítése céljából kezelheti a felhasználó és a fizető azonosításához szükséges és elégséges – a Get. szerint az elosztói csatlakozási és az elosztóhálózat használati szerződés tartalmát képező – személyes adatokat, valamint a védelemre jogosító ellátásban részesülő, felhasználó háztartásában élő személy azonosításához szükséges és elégséges személyes adatokat.

A Földgázelosztó, mint adatkezelő a kapacitás-lekötési szerződés, a rendszerhasználati szerződés, valamint az ÜKSZ-ben foglalt együttműködési, adatszolgáltatási kötelezettségek teljesítése céljából kezelheti más engedélyesek kapcsolattartóinak szükséges és elégséges személyes adatait (név, beosztás, telefonszám, fax, e-mail cím).

**Adatkezelés jogalapja, kezelt adatok köre**

A személyes adatok kezelése akkor jogszerű, ha az alábbi indokok valamelyike fennáll:

* az érintett hozzájárulását adta személyes adatainak egy vagy több konkrét célból történő kezeléséhez (Általános Adatvédelmi Rendelet 6. cikk 1. bekezdés a) pontja);
* az adatkezelés olyan szerződés teljesítéséhez szükséges, amelyben az érintett az egyik fél, vagy az a szerződés megkötését megelőzően az érintett kérésére történő lépések megtételéhez szükséges (Általános Adatvédelmi Rendelet 6. cikk 1. bekezdés b) pontja);
* az adatkezelés az adatkezelőre vonatkozó jogi kötelezettség teljesítéséhez szükséges (Általános Adatvédelmi Rendelet 6. cikk 1. bekezdés c) pontja);
* az adatkezelés az adatkezelő vagy egy harmadik fél jogos érdekeinek érvényesítéséhez szükséges, kivéve, ha ezen érdekekkel szemben elsőbbséget élveznek az érintett olyan érdekei vagy alapvető jogai és szabadságai, amelyek személyes adatok védelmét teszik szükségessé, különösen, ha az érintett gyermek (Általános Adatvédelmi Rendelet 6. cikk (1) bekezdés f) pontja).

Ha az érintett cselekvőképtelensége folytán vagy más elháríthatatlan okból nem képes hozzájárulását megadni, akkor a saját vagy más személy létfontosságú érdekeinek védelméhez, valamint a személyek életét, testi épségét vagy javait fenyegető közvetlen veszély (pl. rendkívüli hideg időjárás) elhárításához vagy megelőzéséhez szükséges mértékben a hozzájárulás akadályainak fennállása alatt az érintett személyes adatai kezelhetőek (Általános Adatvédelmi Rendelet 6. cikk (1) bekezdés d) pont, Infotv. 6. § (2) bekezdés).

A Földgázelosztó és a felhasználó szerződéses kapcsolata vonatkozásában az adatkezelés jogalapja elsődlegesen az Általános Adatvédelmi Rendelet 6. cikk (1) bekezdésének b.) pontja (az adatkezelés olyan szerződés teljesítéséhez szükséges, amelyben az érintett természetes személy az egyik fél, vagy az adatkezelés a szerződés megkötését megelőzően az érintett természetes személy kérésére történő lépések megtétele – a szerződés megkötésnek előkészítése – érdekében szükséges).

Ugyanakkor

* a Fesz. 2.3. pontja rögzíti, hogy az igénybejelentésnek legalább a gázigénylő adatait, természetes személy esetén a nevét, lakcímét, anyja nevét, születési helyét, születési idejét, gazdálkodó szervezet esetén a székhelyét és a cégjegyzékszámát, a felhasználási hely azonosításához szükséges adatokat, az igényelt gázteljesítményt és gázmennyiséget,
* a Fesz. 4.9. pontja szerint az elosztói csatlakozási szerződésnek legalább a szerződő felek megnevezését, természetes személy esetén a nevének, lakcímének, anyja nevének, születési helyének, születési idejének, gazdálkodó szervezet esetén a székhelyének és a cégjegyzékszámának feltüntetésével, a felhasználási hely azonosításához szükséges adatokat, a vásárolt kapacitást, stb.,
* a Fesz. 8.7. pontja értelmében az elosztóhálózat-használati szerződésnek a földgázelosztó és a felhasználó megnevezését, természetes személy esetén a nevét, lakcímét, anyja nevét, születési helyét, születési idejét, gazdálkodó szervezet esetén a székhelyét és a cégjegyzékszámát, a fogyasztásmérő berendezés(ek) névleges (össz)teljesítményét, profilba sorolt felhasználó esetében a felhasználó profilba történő besorolását, a felhasználási helyen felszerelt, az elszámolás alapjául szolgáló fogyasztásmérő berendezés és tartozékainak, azonosítóinak felsorolását, stb.,

így a jogszabályban kifejezetten előírt személyes adatok megadása az igénybejelentéshez, az elosztói csatlakozási szerződés és az elosztóhálózat-használati szerződés megkötéséhez kötelező.

A Get. 65-66. §-ai szerinti védendő fogyasztók (szociálisan rászoruló vagy fogyatékkal élő fogyasztók) ezen státuszukkal kapcsolatos személyes adatai kezelésének jogalapja az Általános Adatvédelmi Rendelet 6. cikk. (1) bekezdésének c) pontja (a Földgázelosztóra vonatkozó jogi kötelezettség teljesítéséhez szükséges adatkezelés), figyelemmel a Get. 66. § (6) bekezdésében, valamint a Get. 125. § (1b) bekezdésében előírtakra.

**A felhasználó és a fizető azonosításához szükséges adatok:**

1. természetes személy felhasználó, fizető esetén
* neve,
* születési neve,
* lakcíme,
* születésének helye és ideje,
* anyja neve, valamint
* egyéni vállalkozó (e.v.) esetén adószáma, nyilvántartási száma és – amennyiben ilyennel rendelkezik – az egyéni vállalkozói igazolvány száma,
1. nem természetes személy felhasználó, fizető esetén
* megnevezése,
* székhelye,
* adószáma,
* nyilvántartási száma (pl. cégjegyzékszáma).

A Földgázelosztó a felhasználói részére történő számlázás és a kapcsolódó díjak beszedése, az elosztói csatlakozási, az elosztóhálózat-használati és a rendszerhasználati szerződések teljesítésének figyelemmel kísérése céljából az elosztói csatlakozási és az elosztóhálózat-használati szerződésben meghatározott adatokon túl a következő adatokat kezeli:

1. a felhasználó, fizető azonosítója, szerződéses folyószámla azonosítója,
2. felhasználási hely azonosítója,
3. felhasználási hely POD azonosítója,
4. földgázvételezés időpontja, tartama, mennyisége,
5. díjfizetéssel és díjtartozással összefüggő adatok,
6. az elosztói csatlakozási, az elosztóhálózat-használati, az egyetemes szolgáltatási és a rendszerhasználati szerződés felhasználó felhasználási helyére vonatkozó melléklete megkötésének és felmondásának eseményei,
7. a védendő fogyasztók esetében az őt megillető kedvezménynek vagy különleges bánásmódnak az egy felhasználási helyen való igénybevételének ellenőrzése céljából a földgázelosztó és az őt megillető kedvezménynek vagy különleges bánásmódnak a biztosítása érdekében a földgázkereskedő által kezelt adatok,
8. minden egyéb olyan adat, amely a szerződéses jogviszony időtartama alatt a szerződésben foglaltak teljesítése érdekében szükséges.

A Földgázelosztó jogosult továbbá elosztói csatlakozási, az elosztóhálózat-használati és a felhasználó felhasználási helyére vonatkozó rendszerhasználati szerződés, valamint a kapacitáslekötési szerződés hatálya alatt jogszerűen tudomására jutott személyes adatokat, elérhetőségeket kezelni.

A felhasználó, illetve a fizető az elosztói csatlakozási illetve az elosztóhálózat-használati szerződés, valamint a saját jogon eljáró felhasználó a rendszerhasználati szerződés aláírásával kifejezetten hozzájárul ahhoz, hogy a szerződésben általa önkéntesen megadott, továbbá az elosztói csatlakozási, az elosztóhálózat-használati és a rendszerhasználati szerződések teljesítésével összefüggésben szükségszerűen a Földgázelosztó tudomására jutó személyes adatait a Földgázelosztó rögzítse, azokat számítástechnikai eszközökkel automatizáltan feldolgozza és elemezze.

A Földgázelosztó a kezelt személyes adatokat haladéktalanul törli, ha

1. kezelése jogellenes vagy jogszabály a törlését elrendeli;
2. a felhasználó, illetve a fizető azt kéri vagy az adatkezelés ellen tiltakozik, kivéve a kötelező (jogszabályon alapuló) és a szerződés teljesítéséhez szükséges adatkezelések eseteit;
3. az adatkezelés jogalapja megszűnt;
4. az hiányos vagy téves, és ez az adatfelhasználását lehetetlenné teszi;
5. azt a Földgázelosztóra előírt jogi kötelezettség teljesítéséhez törölni kell;
6. az adatkezelés célja megszűnt;
7. azt bíróság vagy a NAIH elrendeli.

A törlési kötelezettség a c) és az f) pont esetében nem vonatkozik azon személyes adatra, amelynek adathordozóját a levéltári anyag védelmére vonatkozó jogszabály értelmében levéltári őrizetbe kell adni.

A Földgázelosztó törlés helyett zárolja a személyes adatot, ha a felhasználó, illetve a fizető ezt kéri, vagy ha a rendelkezésére álló információk alapján feltételezhető, hogy a törlés sértené a felhasználó, illetve a fizető jogos érdekeit. Az így zárolt személyes adat kizárólag addig kezelhető, ameddig fennáll az az adatkezelési cél, amely a személyes adat törlését kizárta.

A Földgázelosztó a helyesbítésről, a megjelölésről, a zárolásról és a törlésről a felhasználót, illetve a fizetőt továbbá mindazokat értesíti, akiknek korábban az adatot adatkezelés céljára továbbította. Az értesítés mellőzhető, ha ez az adatkezelés céljára való tekintettel a felhasználó, illetve a fizető jogos érdekét nem sérti.

**Adattovábbítás**

A Földgázelosztó az általa kezelt adatok közül az adatkezelés, adattovábbítás céljához szükséges adatokat az Általános Adatvédelmi Rendelet 6. cikk. (1) bekezdése szerinti valamely jogalap (lsd. különösen a 4.2.3. pontban írt jogalapok) fennállása, illetve az Általános Adatvédelmi Rendelet 28. cikke szerinti adatfeldolgozó közreműködése esetén átadhatja:

1. a Földgázelosztó megbízása alapján eljáró adatfeldolgozók részére, különösen, de nem kizárólagosan a szerződés megkötését, a leolvasást, a számlázást, a kézbesítést, a díjfizetések és követelések kezelését, a felhasználási helyek műszaki kivitelezését, felülvizsgálatát, ellenőrzését, kikapcsolását vagy az ügyfélszolgálati tevékenységet végző természetes személynek és gazdálkodó szervezetnek,
2. követelés engedményezése esetén az engedményesnek,
3. a számlázási jogviták rendezésére jogszabály vagy a szerződő felek megállapodása alapján jogosult szervezetek részére,
4. a Hivatalnak,
5. a nemzetbiztonság, a honvédelem és a közbiztonság védelme, továbbá a közvádas bűncselekmények üldözése céljából az arra hatáskörrel rendelkező nemzetbiztonsági szerveknek, a bíróságnak, az ügyészségnek, valamint nyomozó hatóságnak,
6. a bírósági végrehajtásról szóló 1994. évi LIII. törvény előírásai szerint a végrehajtónak,
7. a fogyasztóvédelmi hatóságnak,
8. a védendő fogyasztók esetében az őt megillető kedvezménynek vagy különleges bánásmódnak a biztosítása érdekében a földgázkereskedőnek.

Az átadott adatokkal kapcsolatban az adat átvevőjét a Földgázelosztóval azonos, illetőleg – ha ilyen jogszabály van - jogszabályban az adat átvevőjére vonatkozóan meghatározott titoktartási kötelezettség terheli.

A Földgázelosztó az adattovábbítás jogszerűségének ellenőrzése, valamint a felhasználó, illetve a fizető tájékoztatása céljából adattovábbítási nyilvántartást vezet, amely tartalmazza az általa kezelt személyes adatok továbbításának időpontját, az adattovábbítás jogalapját és címzettjét, a továbbított személyes adatok körének meghatározását, valamint az adatkezelést előíró jogszabályban meghatározott egyéb adatokat.

**Adatkezelés határideje**

A Földgázelosztó a dokumentumok és/vagy e dokumentumok számítástechnikai rendszerben rögzített adattartalmát a hatályos jogszabályok előírásai szerint tárolja.

A felhasználóhoz, illetve a fizetőhöz kapcsolódó valamennyi olyan dokumentumot és/vagy ezen dokumentumok számítástechnikai rendszerben rögzített adattartalmát, amelyek gazdasági esemény megtörténtét dokumentálják, és így számviteli bizonylatnak minősülnek, a Földgázelosztó a hatályos adó- és számviteli szabályokban meghatározott megőrzési időig tárolja. Ilyen dokumentumnak minősülnek különösen (1) a szerződések és azok módosításai, (2) a szerződéseken alapuló számlák, befizetési bizonylatok, ellenőrzések, beavatkozások bizonylatai, dokumentumai.

A telefonon érkezett ügyfélmegkeresések rögzítésre és – a Fogyasztóvédelmi törvény előírására figyelemmel – öt évig visszakereshetően megőrzésre kerülnek.

A földgázelosztási szolgáltatás biztosításával összefüggő egyes adatkezelési határidőket egyebekben az Általános Adatkezelési Tájékoztató tartalmazza.

**Adatbiztonság**

A Földgázelosztó gondoskodik az adatok biztonságáról, a tudomány és technológia állása és a megvalósítás költségei, továbbá az adatkezelés jellege, hatóköre, körülményei és céljai, valamint a természetes személyek jogaira és szabadságaira jelentett, változó valószínűségű és súlyosságú kockázat figyelembevételével, megteszi továbbá azokat a technikai és szervezési intézkedéseket, és kialakítja azokat az eljárási szabályokat, amelyek biztosítják, hogy a felvett, tárolt, illetve kezelt adatok védettek legyenek, továbbá megakadályozza azok megsemmisülését, jogosulatlan felhasználását és jogosulatlan megváltoztatását. A Földgázelosztó felhív továbbá minden olyan harmadik felet, akiknek az adatokat továbbítja vagy átadja, hogy az adatbiztonság követelményének tegyenek eleget.

A Földgázelosztó gondoskodik arról, hogy a kezelt adatokhoz illetéktelen személy ne férhessen hozzá, ne hozhassa nyilvánosságra, ne továbbíthassa, valamint azokat ne módosíthassa, törölhesse. A kezelt adatokat kizárólag a Földgázelosztó, valamint alkalmazottai, illetve az általa igénybe vett adatfeldolgozó(k) ismerhetik meg, azokat a Földgázelosztó harmadik, az adat megismerésére jogosultsággal nem rendelkező személynek nem adja át.

A Földgázelosztó megtesz minden tőle telhetőt annak érdekében, hogy az adatok véletlenül se sérüljenek, illetve semmisüljenek meg. A fenti kötelezettségvállalást a Földgázelosztó az adatkezelési tevékenységben részt vevő munkavállalói részére előírja.

A különböző nyilvántartásokban elektronikusan kezelt adatállományok védelme érdekében biztosítja, hogy a nyilvántartásokban tárolt adatok – törvényben meghatározott kivételekkel – közvetlenül ne legyenek összekapcsolhatók és a felhasználóhoz, illetve a fizetőhöz rendelhetők.

A Földgázelosztó a kockázat mértékének megfelelő szintű adatbiztonságot garantálja, ideértve, többek között, adott esetben:

* a személyes adatok álnevesítését és titkosítását,
* a személyes adatok kezelésére használt rendszerek és szolgáltatások folyamatos bizalmas jellegének biztosítását, integritását, rendelkezésre állását és ellenálló képességét,
* fizikai vagy műszaki incidens esetén az arra való képességet, hogy a személyes adatokhoz való hozzáférést és az adatok rendelkezésre állását kellő időben vissza lehessen állítani;
* az adatkezelés biztonságának garantálására hozott technikai és szervezési intézkedések hatékonyságának rendszeres tesztelésére, felmérésére és értékelésére szolgáló eljárást.

A biztonság megfelelő szintjének meghatározásakor kifejezetten figyelembe kell venni az adatkezelésből eredő olyan kockázatokat, amelyek különösen a továbbított, tárolt vagy más módon kezelt személyes adatok véletlen vagy jogellenes megsemmisítéséből, elvesztéséből, megváltoztatásából, jogosulatlan nyilvánosságra hozatalából vagy az azokhoz való jogosulatlan hozzáférésből erednek.

**Ügyintézés során történő hangfelvétel adatvédelmi biztosítéka**

A Földgázelosztó a Fogyasztóvédelmi törvény előírásainak megfelelően az érdemi ügyintézéshez kapcsolódó hívásokról (nyilvánosan meghirdetett ügyfélszolgálati és üzemzavar bejelentésére szolgáló telefonszámokra érkező, valamint az ezekről indított kimenő hívások) hangfelvételt készít az ügyfélszolgálati tevékenység minőségének ellenőrzése, továbbá az ügyfél és a Földgázelosztó közötti vita, jogvita eldöntését szolgáló bizonyíték biztosítása céljából. A hangfelvétel öt évig megőrzésre kerül.

A telefonos ügyintézés megkezdésekor az ügyfél tájékoztatást kap arról, hogy a Földgázelosztó ügyfélszolgálatát, illetve diszpécserközpontját hívta, és az ügyintézővel folytatott beszélgetés rögzítésre kerül. Ha a hívó vagy a hívott ügyfél a hangrögzítés ellen tiltakozik, az adott ügyet kizárólag személyesen vagy írásban intézheti.

A Földgázelosztó a rögzített hanganyagot a hívó, illetve a hívott ügyfél kérésére - jogosultsága ellenőrzését követően - a jogszabály által előírt tárolási időn belül a visszahallgatás lehetőségének biztosításával a 9. a) pontban („Beérkező panaszok rögzítése, archiválása”) foglaltak szerint rendelkezésre bocsájtja. A rögzített beszélgetés egyedi azonosítását szolgáló hívásazonosító az ügyintézés kezdetekor bemondásra kerül.

A Földgázelosztó – az ügyfél hozzájárulása esetén – jogosult a személyes ügyintézés során elhangzottak rögzítése érdekében hangfelvételt készíteni. A hangfelvétellel kapcsolatos tájékoztatás és rendelkezésre bocsátás szabályai megegyeznek a telefonos ügyintézés során történő hangfelvétel szerinti eljárással.

A Földgázelosztó az ügyintézés során történő hangfelvétellel összefüggésben az általa kezelt személyes adatokkal kapcsolatos, az Általános Adatvédelmi Rendelet és az Infotv. szerinti átlátható, előzetes, a NAIH ajánlásának megfelelő tájékoztatási kötelezettségének a Hangfelvétel Rögzítésére Vonatkozó Adatvédelmi Tájékoztatóban tesz eleget.

**A felhasználó (fizető) adatkezelésre és adatbiztonságra vonatkozó jogosultságai**

A felhasználó, illetve a fizető a Földgázelosztónál kérelmezheti

1. tájékoztatását személyes adatai kezeléséről,
2. személyes adatainak helyesbítését, illetve
3. személyes adatainak – a kötelező adatkezelés kivételével – törlését („elfeledtetéshez való jog”) vagy zárolását („adatkezelés korlátozásához való jog”).

Ezen információk az ügyfélszolgálati irodákban is megismerhetők.

**Tájékoztatás személyes adat kezeléséről**

A felhasználó, illetve a fizető kérelmére a Földgázelosztó tájékoztatást ad a felhasználó, illetve a fizető általa kezelt, illetve az általa megbízott adatfeldolgozó által feldolgozott adatairól, azok forrásáról, az adatkezelés céljáról, jogalapjáról, időtartamáról, az adatfeldolgozó nevéről, címéről és az adatkezeléssel összefüggő tevékenységéről, az adatvédelmi incidens körülményeiről, hatásairól és az elhárítására megtett intézkedésekről, továbbá – a felhasználó, illetve a fizető személyes adatainak továbbítása esetén – az adattovábbítás jogalapjáról és címzettjéről.

A Földgázelosztó a tájékoztatást a kérelem benyújtásától számított legrövidebb idő alatt, legfeljebb azonban 25 napon belül, közérthető formában, a felhasználó, illetve a fizető erre irányuló kérelmére írásban adja meg. A tájékoztatás térítésmentes, ha a felhasználó, illetve a fizető a tárgyévben azonos adatkörre vonatkozóan tájékoztatási kérelmet a Földgázelosztóhoz még nem nyújtott be, egyéb esetekben a tájékoztatás költségköteles. A már megfizetett költségtérítést vissza kell téríteni, ha az adatokat jogellenesen kezelték, vagy a tájékoztatás kérése helyesbítéshez vezetett.

A felhasználó, illetve a fizető tájékoztatását a Földgázelosztó kizárólag az Infotv.-ben meghatározott esetekben tagadhatja meg. A tájékoztatás megtagadása esetén a Földgázelosztó írásban közli a felhasználóval, illetve a fizetővel hogy a felvilágosítás megtagadására az Infotv. mely rendelkezése alapján került sor. A felvilágosítás megtagadása esetén a Földgázelosztó tájékoztatja a felhasználót, illetve a fizetőt a bírósági jogorvoslat, továbbá a NAIH-hoz fordulás lehetőségéről.

**Személyes adat helyesbítése, zárolása vagy törlése iránti kérelem**

Ha a Földgázelosztó a felhasználó, illetve a fizető helyesbítés, zárolás vagy törlés iránti kérelmét nem teljesíti, a kérelem kézhezvételét követő 25 napon belül, írásban vagy a felhasználó, illetve a fizető hozzájárulása esetén elektronikus úton közli a helyesbítés, zárolás vagy törlés iránti kérelem elutasításának ténybeli és jogi indokait. A kérelem elutasítása esetén a Földgázelosztó tájékoztatja a felhasználót, illetve a fizetőt a bírósági jogorvoslat, továbbá a NAIH-hoz fordulás lehetőségéről.

Ha a személyes adat a valóságnak nem felel meg, és a valóságnak megfelelő személyes adat a Földgázelosztó rendelkezésére áll, a személyes adatot a Földgázelosztó helyesbíti.

A Földgázelosztó megjelöli az általa kezelt személyes adatot, ha a felhasználó, illetve a fizető vitatja annak helyességét vagy pontosságát, de a vitatott személyes adat helytelensége vagy pontatlansága nem állapítható meg egyértelműen.

**Tiltakozás személyes adat kezelése ellen**

A felhasználó, illetve a fizető tiltakozhat személyes adatának kezelése ellen

1. ha a személyes adatok kezelése vagy továbbítása kizárólag a Földgázelosztóra vonatkozó jogi kötelezettség teljesítéséhez vagy a Földgázelosztó, az adatátvevő vagy harmadik személy jogos érdekének érvényesítéséhez szükséges, kivéve a kötelező adatkezelés esetét;
2. ha a személyes adat felhasználása vagy továbbítása közvetlen üzletszerzés, közvélemény-kutatás vagy tudományos kutatás céljára történik; vagy
3. törvényben meghatározott egyéb esetben.

A Földgázelosztó a tiltakozást a kérelem benyújtásától számított legrövidebb időn belül, de legfeljebb 15 napon belül megvizsgálja, annak megalapozottsága kérdésében döntést hoz, és döntéséről a felhasználót, illetve a fizetőt írásban tájékoztatja. Ha a Földgázelosztó a felhasználó, illetve a fizető tiltakozásának megalapozottságát megállapítja, az adatkezelést – beleértve a további adatfelvételt és adattovábbítást is – megszünteti, és az adatokat zárolja, valamint a tiltakozásról, továbbá az annak alapján tett intézkedésekről értesíti mindazokat, akik részére a tiltakozással felhasználó, illetve a fizető személyes adatot korábban továbbította, és akik kötelesek intézkedni a tiltakozási jog érvényesítése érdekében.

Ha a felhasználó, illetve a fizető a Földgázelosztó döntésével nem ért egyet, illetve ha a Földgázelosztó a 15 napos határidőt elmulasztja, a felhasználó, illetve a fizető – a döntés közlésétől, illetve a határidő utolsó napjától számított 30 napon belül – bírósághoz fordulhat.

A Földgázelosztó a felhasználó, illetve a fizető adatát nem törölheti, ha az adatkezelést törvény rendelte el. Az adat nem továbbítható az adatátvevő részére, ha a Földgázelosztó egyetértett a tiltakozással vagy bíróság a tiltakozás jogosságát megállapította.

**Felhasználó (fizető) előzetes tájékoztatása**

A Földgázelosztó a felhasználót, illetve a fizetőt az adatkezelés megkezdése előtt egyértelműen és részletesen tájékoztatja az adatai kezelésével kapcsolatos minden tényről, így különösen az adatkezelés céljáról és jogalapjáról, az adatkezelésre és az adatfeldolgozásra jogosult személyről, az adatkezelés időtartamáról, arról, ha a felhasználó, illetve a fizető személyes adatait a Földgázelosztó az Infotv. 6. § (5) bekezdése alapján kezeli, illetve arról, hogy kik ismerhetik meg az adatokat. A tájékoztatás kiterjed a felhasználó, illetve a fizető adatkezeléssel kapcsolatos jogaira és jogorvoslati lehetőségeire is.

Ha a felhasználók, illetve a fizetők személyes tájékoztatása lehetetlen vagy aránytalan költséggel járna, a Földgázelosztó tájékoztatási kötelezettségének az alábbi információk nyilvánosságra hozatalával is eleget tehet:

1. az adatgyűjtés ténye,
2. az érintett felhasználók, illetve a fizető köre,
3. az adatgyűjtés célja,
4. az adatkezelés időtartama,
5. az adatok megismerésére jogosult lehetséges adatkezelők személye,
6. az érintett felhasználók, illetve a fizető adatkezeléssel kapcsolatos jogainak és jogorvoslati lehetőségeinek ismertetése, és
7. ha az adatkezelés adatvédelmi nyilvántartásba vételének van helye, az adatkezelés nyilvántartási száma, kivéve az Infotv. 68. § (2) bekezdése szerinti esetet.

**Jogorvoslati jog**

A felhasználó, illetve a fizető jogainak megsértése esetén a Földgázelosztóval mint adatkezelővel szemben a NAIH-hoz vagy a bírósághoz fordulhat. A per elbírálása a törvényszék hatáskörébe tartozik. A per – a felhasználó, illetve a fizető választása szerint – a felhasználó, illetve a fizető lakóhelye vagy tartózkodási helye szerinti törvényszék előtt is megindítható.

Azt, hogy az adatkezelés a jogszabályban foglaltaknak megfelel, a Földgázelosztó köteles bizonyítani.

Ha a bíróság a kérelemnek helyt ad, a Földgázelosztót a tájékoztatás megadására, az adat helyesbítésére, zárolására, törlésére, az automatizált adatfeldolgozással hozott döntés megsemmisítésére, a felhasználó, illetve a fizető tiltakozási jogának figyelembevételére kötelezi.

**Kártérítés, sérelemdíj**

A Földgázelosztó a felhasználó, illetve a fizető adatainak jogellenes kezelésével, az Általános Adatvédelmi Rendeletben foglalt előírások megsértésével vagy az adatbiztonság követelményeinek megszegésével okozott kárt köteles megtéríteni.

Ha a Földgázelosztó a felhasználó adatainak jogellenes kezelésével vagy az adatbiztonság követelményeinek megszegésével a felhasználó, illetve a fizető személyiségi jogát megsérti, a felhasználó a Földgázelosztótól sérelemdíjat követelhet.

A felhasználóval, illetve a fizetővel szemben a Földgázelosztó felel az adatfeldolgozó által okozott kárért, és a Földgázelosztó köteles megfizetni a felhasználónak, illetve a fizetőnek az adatfeldolgozó által okozott személyiségi jogsértés esetén járó sérelemdíjat is. A Földgázelosztó mentesül az okozott kárért való felelősség és a sérelemdíj megfizetésének kötelezettsége alól, ha bizonyítja, hogy a kárt vagy az érintett személyiségi jogának sérelmét az adatkezelés körén kívül eső elháríthatatlan ok idézte elő.

Nem kell megtéríteni a kárt és nem követelhető a sérelemdíj annyiban, ha a kár a károsult vagy a személyiségi jog megsértésével okozott jogsérelem a felhasználó, illetve a fizető szándékos vagy súlyosan gondatlan magatartásából származott.

**Üzleti titok védelme**

A Földgázelosztó nem természetes személy felhasználóinak a gázigénylői, illetve fogyasztói státuszát (elosztói csatlakozási és elosztóhálózat-használati szerződés megkötésnek és fennállásának ténye, e szerződések jogszabályokban vagy egyéb nyilvános módon nem hozzáférhető tartalmi elemei) üzleti titokként kezeli.

A másik fél előzetes írásbeli hozzájárulás nélkül üzleti titkot egyik fél sem adhat ki harmadik személy(ek) részére, nem tehet hozzáférhetővé. E rendelkezés nem vonatkozik a Földgázelosztó. részére szerződés alapján jogi, pénzügyi-számviteli, biztosítási, illetve pénzügyi vagy kiegészítő pénzügyi szolgáltatást nyújtó harmadik fél részére adandó valamennyi információkra. Jelen korlátozás – jogszabály eltérő rendelkezése hiányában – nem vonatkozik továbbá olyan harmadik feleknek átadásra kerülő információkra, amely a Földgázelosztó kapcsolt vállalkozásának vagy tulajdonosi jog gyakorlójának minősül.

A titoktartási kötelezettség az alábbi információkra nem terjed ki:

1. amelyek a nyilvánosság számára rendelkezésre állnak, vagy amelyek a jövőben az információt kapó fél hibáján kívül válnak nyilvánossá,
2. amelyek bizonyíthatóan már az ajánlatadást megelőzően is ismertek voltak az információt kapó fél számára,
3. amelyek olyan harmadik fél által jutottak az információt kapó fél tudomására, akit/amelyet nem köt titoktartási megállapodás azon féllel szemben, akire/amelyre az információ vonatkozik,
4. amelynek nyilvánosságra hozatalát vagy kiadását jogszabály teszi kötelezővé, vagy amelynek nyilvánosságra hozatalát vagy kiadását hatályos jogszabály alapján az arra jogosult szerv (bíróság, hatóság) elrendeli, a jogszabályban, szabályzatban, döntésben előírt mérték és kör tekintetében.

**3. c) Környezetvédelmi előírások és az előírást biztosító rendelkezések**

A Földgázelosztó a hatályos környezetvédelmi előírások betartásával végzi tevékenységét. A tevékenységéhez felhasznált veszélyes anyagokat a vonatkozó előírások szerint kezeli, tárolja, a veszélyes hulladékokat a jogszabályban foglaltak szerint ártalmatlanítja arra jogosult külső vállalkozók bevonásával.

A Földgázelosztó a működéséhez szükséges energia környezettudatos felhasználására törekszik, folyamatosan racionalizálva energiafelhasználását, csökkentve hálózati veszteségét.

A Földgázelosztó által üzemeltett közterületi nyomásszabályozók a hatályos rendeletek zajkibocsátási előírásainak megfelelnek. Közterületi bontással, zajkibocsátással járó munkálatokat - az üzemzavar elhárítás kivételével - csak napközben, a szakhatósági engedélyekben foglaltak szerint végez.

A Földgázelosztó az elosztóvezetékek építése során kivágásra kerülő fákat, a kitermelt termőföldet az előírások szerint pótolja.

A Földgázelosztó környezetvédelmi tevékenységét a Környezetvédelmi Szabályzata szabályozza. A Környezetvédelmi Szabályzat személyi hatálya valamennyi, a Földgázelosztóval munkaviszonyban és munkavégzésre irányuló egyéb jogviszonyban (pl. vállalkozási szerződés) álló, a Földgázelosztó működési területén tevékenykedő személyre kiterjed.

**4. SZOLGÁLTATÁS MINŐSÉGI KÖVETELMÉNYEK:**

**4. a) A felhasználói elégedettségi vizsgálat bemutatása**

A Földgázelosztó a Hivatal mindenkor hatályos vonatkozó határozata alapján évente elvégzi a felhasználói elégedettségi vizsgálatot, melynek eredménye a Hivatal honlapján bárki számára korlátozás nélkül hozzáférhető.

**4. b) A szolgáltatás színvonalának mutatói és biztosításának eljárásrendje**

A Hivatal a földgázelosztás minimális minőségi követelményeit és elvárt színvonalának mutatóit határozatban írja elő, melyek betartását a Földgázelosztó folyamatosan figyeli, az elvárt színvonal biztosítására a szükséges intézkedéseket saját erőforrásaival, vagy megbízottjai útján végrehajtja. A Földgázelosztó a Hivatal jelen pontban hivatkozott mindenkori határozatát honlapján közzéteszi.

A határozat értelmében a Földgázelosztó köteles a Hivatal által meghatározott adatokat gyűjteni, és az Üzletszabályzat 4. c) pontjában definiált kiesési mutató alapadatait, valamint az éves összefoglaló jelentést a beszámolási évet követő év március 31-ig a Hivatal részére megküldeni. A Hivatal az adatokat ellenőrzi, és szükség esetén egyeztetést kezdeményez a Földgázelosztóval. Téves, hibás adatközlés esetén a Hivatal bírságot szabhat ki.

A felhasználók ellátási színvonalának mérésére szolgáló mutatószámok az üzembiztonsági mutatók, melyek az Üzletszabályzat 4. c) pontjában kerültek definiálásra.

A minőségi mutatószámok Hivatal általi ellenőrzésének alapvető szempontja egyrészt annak megítélése, hogy a felhasználók földgázzal való ellátása az elvárt színvonalon történik-e, másrészt az, hogy ösztönözzön annak megfelelő szinten tartására, illetve emelésére.

A kiesési mutató minősíti a Földgázelosztó tevékenységét a felhasználók folyamatos földgázellátási kötelezettségében.

A szolgáltatási szünetek darabszámának és időtartamának 1.000 felhasználóra vetített fajlagos értéke a Földgázelosztó által üzemeltetett elosztórendszer műszaki megbízhatósági színvonalát, a földgázelosztó hibafeltáró és –elhárító tevékenységének szervezettségét és hatékonyságát minősíti.

A Földgázelosztó az elosztói tevékenység minimális minőségi követelményeinek, elvárt színvonalának ellenőrzésére és szankcionálására kialakított adatszolgáltatási és éves értékelési rendszer működését megszakítás nélkül köteles biztosítani.

A Hivatal 2009. november 30. napján kelt, 717/2009. számú Határozatában határozta meg az ügyfélkapcsolati szolgáltatás-minőség minimális minőségi követelményeit és elvárt színvonalát. A Határozat a Hivatal honlapján ([www.mekh.hu](http://www.mekh.hu)) közzétételre került.

A Hivatal a Földgázelosztó, mint elosztói engedélyes egyedi felhasználókat érintő minimális minőségi követelményeit (Garantált Szolgáltatások) határozatban állapítja meg. A Hivatal mindenkor hatályos határozata az Üzletszabályzat 6. számú függelékét képezi.

**4. c) A földgázelosztási tevékenység minőségi jellemzői**

**A földgázelosztási tevékenység minőségi jellemzői az üzembiztonsági mutatók**, melyek a Hivatal határozatában kerülnek rögzítésre. A földgázelosztási tevékenység minőségi jellemzői az Üzletszabályzat készítésének időpontjában az alábbiak:

* **Kiesési mutató**: az elosztó rendszerekben a földgázelosztó közvetlen felelősségi körébe tartozó események hatására bekövetkezett szolgáltatás kiesés és a tárgyévi rendelkezésre álló szolgáltatás hányadosa, ezrelékben kifejezve.
* **Az üzemszünetek fajlagos időtartama**:a földgázelosztó közvetlen felelősségi körébe tartozó szolgáltatási szünetek időtartamának 1.000 felhasználóra vetített fajlagos értéke [óra/1.000 felhasználó /év].
* Az üzemszünetek fajlagos száma: a földgázelosztó közvetlen felelősségi körébe tartozó szolgáltatási szünetek számának 1.000 felhasználóra vetített fajlagos értéke [db/1.000 felhasználó/év].

**Az ügyfélkapcsolati szolgáltatás-minőség minimális minőségi követelményei az alábbiak:**

* **Információadás dokumentált felhasználói megkeresésre:** Dokumentált megkeresés beérkezésétől vagy átnyújtásától a Földgázelosztó válaszáig számított időtartam. (nap,%)

A felhasználói megkeresések fogadása az alábbi módokon történik:

* személyes, illetve a felhasználók által személyesen benyújtott írásos megkeresések: a 2. sz. melléklet szerinti ügyfélszolgálati irodákban.
* postai út: MVM Főgáz Földgázhálózati Kft. 1081 Budapest, II. János Pál pápa tér 20., valamint a 1425 Budapest, Pf. 30. levélcímre érkezett megkeresések.
* telefon: 1 474 9911 hangrögzítéssel ellátott telefonszámon.
* elektronikus levél: **foldgazelosztas@mvmfogazhalozat.hu** elektronikus levélcímre érkező felhasználói megkeresések.
* **Műszaki hiba-bejelentési szolgáltatási színvonal mutató:** A Földgázelosztó ezen célra (földgázszivárgásra, üzemzavarra, stb.) szolgáló telefonszámára beérkező bejelentések hány százalékát fogadja a Földgázelosztó adott időtartamon beül. (%/másodperc)

 Az erre a célra szolgáló telefonszám: 06-80-477-333, 06 1 477 1333

* **Telefonos ügyfélszolgálat mérőállás-bejelentési színvonal mutató:** A telefonos ügyfélszolgálathoz beérkező mérőállást közlő hívások hány százalékát fogadja a Földgázelosztó adott időtartamon belül. (%/másodperc)
* **A Hivatalhoz és a Fogyasztóvédelmi Hatósághoz (a továbbiakban: fogyasztóvédelmi hatóság) érkezett jogos felhasználói panaszok:** A Hivatalhoz és a fogyasztóvédelmi hatósághoz beérkezett, a Földgázelosztó tevékenységével kapcsolatos és jogosnak bizonyult panaszok 1000 felhasználóra - Engedélyes saját felhasználóira – vonatkozó aránya (db/1000 felhasználó). (Mérése a Hivatal és a fogyasztóvédelmi hatóság adatai alapján történik.)
* **20 percen belül fogadott felhasználók aránya (a személyes ügyfélszolgálati irodákon):** Azon felhasználók számának összes felhasználói megkeresésekhez viszonyított aránya, akiknek legfeljebb 20 perc volt a várakozási idejük. **A Földgázelosztó 1081 Budapest, Fiumei út 9-11..** címen működtetett állandó ügyfélszolgálati irodájában történt, az ügyfélhívó rendszer által rögzített felhasználói megkeresések száma alapján.

**4. d) A forgalmazott gáz minőségi előírásai**

A földgáz minőségi paramétereinek meg kell felelni a Vhr. 11. számú mellékletében rögzített előírásoknak.

**4. e) A gázminőség ellenőrzésének részletes eljárásrendje**

Az elosztói hálózatba a betáplált gáz minőségért a rendszerhasználó felel, ezért a rendszerhasználónak kell bizonylatolnia a betáplált gáz minőségét, illetve megfelelő módon kell tájékoztatnia az általa ellátott felhasználókat az értékesített gáz minőségéről.

A földgáz minőségével kapcsolatos kérdéseivel, észrevételeivel a felhasználó az őt ellátó földgázkereskedőhöz/egyetemes szolgáltatóhoz fordulhat. Amennyiben a Földgázelosztónál jelentkezik a felhasználó a panaszával, akkor a Földgázelosztó a panaszt a Vhr. szerinti határidőben a földgázkereskedőnek továbbítja, a felhasználót pedig arról tájékoztatja, hogy fűtőérték-problémák kivizsgálására a földgázkereskedő illetékes, ezért a panaszt a részére továbbította. A panasszal kapcsolatos ügyintézésre a földgázkereskedő üzletszabályzatában foglaltak irányadók.

A minőségi paraméterek egyes betáplálási vagy kiadási pontokhoz történő hozzárendelése az FGSZ Földgázszállító Zrt. által évente elkészített „A földgázszállító rendszer átvételi és kiadási pontjainak földgáz minőségi elszámolási rendje” dokumentum alapján történik.

A földgáz FGSZ Földgázszállító Zrt. által mért és számított minőségi paraméterei az alábbiak:

* gázösszetétel,
* relatív sűrűség,
* alsó hőérték (fűtőértéke),
* felső hőérték (égéshő),
* Wobbe szám.

Az együttműködő földgázrendszerbe - melynek részét képezi az elosztó vezetékrendszer – betáplált földgáz minőségének mérését és ellenőrzését a földgázszállító végzi. A rendszerhasználó felelős azért, hogy az általa a földgázrendszerbe betáplált földgáz minősége megfeleljen a 4. d) pontban rögzített gázminőségi előírásoknak. Amennyiben a földgázelosztó tudomására jut, hogy a földgázrendszerbe táplált földgáz minősége eltér az előírásoktól, a földgázelosztó felszólítja a rendszerhasználót, hogy szüntesse meg a nem megfelelő minőségű földgáz betáplálását.

Amennyiben a nem megfelelő minőségű földgáz betáplálása 1 órán belül nem szűnik meg, úgy a földgázelosztó megtagadhatja a rendszerhasználó minőségi hibás gázának az átvételét. Az ebből adódó károkért, illetve a nem megfelelő gáz minőségéért a földgázelosztó semmilyen felelősséggel nem tartozik, a nem megfelelő minőségű földgáz betáplálásából eredő mindennemű kár a rendszerhasználót terheli.

A gázelosztó hálózatok szagosított földgázt továbbítanak, mivel a felhasználóhoz a földgázt szagosítva kell eljuttatni. A földgáz szagosítását a szállítói engedélyes végzi a nagynyomású szállítóvezeték kijelölt pontjain. A szagosítás megfelelőségének ellenőrzésére vonatkozó szabályokat a földgázelosztó műszaki-biztonsági irányítási rendszere tartalmazza.

A földgáz túlszagosításával kapcsolatos, és a földgázelosztó rendszeren észlelt nyomásproblémát a Földgázelosztó diszpécserközpontjánál hangfelvétellel rögzített telefonszámon (06-80-477-333) lehet bejelenteni.

**Eljárásrend túlszagosítás esetén**: A Földgázelosztó a szagosítás megfelelőségét online, 24 órás időtartamban gázkromatográfok segítségével ellenőrzi, dokumentálja és öt évig archiválja. Amennyiben a felhasználó túlszagosítást jelez a földgázelosztónak, a földgázelosztó értesíti a szállítási rendszerüzemeltetőt, melyről a bejelentés alkalmával tájékoztatja a felhasználót.

**Eljárásrend nyomásproblémák esetén**: A Földgázelosztó a nyomásproblémák, üzemzavarok elhárítására folyamatosan működő ügyeleti szolgálatot működtet, és az ilyen jellegű üzemzavarok elhárítására azonnali intézkedéseket tesz. Amennyiben a nyomásproblémát a felhasználó jelenti be, a Földgázelosztó a kivizsgálás eredményéről a felhasználót a kivizsgálás helyszínén szóban tájékoztatja.

**5. MŰSZAKI KÖVETELMÉNYEK:**

**5. a) A folyamatos és biztonságos szolgáltatásra vonatkozó, üzleti titok körébe nem tartozó főbb műszaki paraméterek**

**Az elosztóhálózat főbb elemei**:

* nagynyomású elosztóvezetékek,
* nagy-középnyomású elosztóvezetékek,
* középnyomású elosztó vezetékek,
* növelt kisnyomású elosztóvezetékek,
* kisnyomású elosztóvezetékek,
* körzeti nyomásszabályozó állomások,
* települési nyomásszabályozó állomások,
* korrózióelleni védelmet biztosító berendezések
* az elosztórendszer betáplálási pontjai, a gázátadó állomások kilépő pontjai, vagy másik engedélyes elosztóhálózatának átadási pontjai,
* elosztóhálózati telemechanikai rendszer.

Az elosztóhálózatra vonatkozó részletes műszaki paramétereket az 1. sz. melléklet tartalmazza.

**5. b) Az engedélyesek által működtetett rendszer üzemviteli irányítási rendje, beleértve az ezek távfelügyeletét és adatforgalmát biztosító rendszert**

A gázátadó állomások mindenkori üzemviteli rendjét a szállítási rendszerüzemeltető és a földgázelosztó diszpécserszolgálata határozza meg az együttműködő földgázrendszer üzemi jellemzői és a felek között fennálló együttműködési megállapodásokban foglaltaknak megfelelően. A nagynyomású, a nagy-középnyomású és a középnyomású hálózat nyomás- és áramlási viszonyait a földgázelosztó diszpécserközpontja folyamatosan ellenőrzi, az elosztóhálózat egyes jellemző pontjairól érkező telemechanikai jelek feldolgozásával és ennek alapján a szükséges intézkedések megtételével.

A Földgázelosztó a jogszabályokban, az ÜKSZ-ben, a rendszerhasználati szerződésben és az egyéb megállapodásokban foglaltak szerint működik együtt a többi gázipari engedélyessel. Az engedélyeseknek a jogszabályokban előírt, vagy megállapodásokban rögzített információkat szolgáltatja.

A szállítóvezeték használójára vonatkozó allokációhoz a földgázelosztó kizárólag a földgázelosztási tevékenysége kapcsán rendelkezésére álló információkat szolgáltatja, egyéb, a működési körén kívül eső információk szolgáltatására nem kötelezhető.

**A rendszerhasználókkal való együttműködés műszaki feltételei:**

A Földgázelosztó a földgázpiaci résztvevőkkel, ezen belül a rendszerhasználókkal informatikai platform, illetve SFTP szerver útján tart fenn folyamatos kapcsolatot. Az informatikai platformhoz, valamint az SFTP szerverhez történő csatlakozás műszaki feltételeit a 9. sz. melléklet tartalmazza.

**5. c) Az alkalmazott fogyasztásmérő berendezés mérőteljesítményére és a fogyasztói nyomásszabályozóra vonatkozó műszaki követelmények, valamint a fogyasztásmérő berendezés cseréjének eljárási és formai feltételei**

**A fogyasztásmérő berendezés mérőteljesítményére és a fogyasztói nyomásszabályozóra vonatkozó műszaki követelmények**

A mérőberendezésekre és nyomásszabályozókra vonatkozó előírásokat a Földgázelosztó által kidolgozott, a Földgázelosztó honlapján (https://www.mvmhalozat.hu/gaz ) a Dokumentumtárban, a Műszaki Előírások címszó alatt elérhető dokumentum tartalmazza.

**A fogyasztásmérő berendezés cseréjének eljárási és formai feltételei**

A Földgázelosztó a fogyasztásmérő berendezés hitelességi idejének lejárta miatti csere esetén szükséges munkavégzésről, a fogyasztásmérő berendezés ellenőrző leolvasásáról, vagy a felhasználási helyhez tartozó mérőhelyen történő munkavégzés időpontjáról tértivevényes ajánlott levélben vagy egyéb igazolható módon értesíti a felhasználót. Az értesítésben megjelölt, az időpont-egyeztetési lehetőség során választható munkavégzési időpontnak legalább két napon 7 órától 20 óráig tartó időtartamot is kell tartalmaznia. Az értesítésnek tartalmaznia kell a földgázelosztó időpont egyeztetésre alkalmas elérhetőségét is. Az értesítésnek legalább 8 nappal a megjelölt legkorábbi munkavégzési időpont előtt a felhasználó rendelkezésére kell állnia. A felhasználó köteles a Földgázelosztóval a fentiek szerint egyeztetett időpontban a felhasználási helyhez tartozó mérőhelyen a földgázelosztó általi munkavégzést lehetővé tenni. A 100 m3/h kapacitás-lekötés alatti felhasználók esetében a munkavégzés megkezdése előtt **15 nappal** kell az értesítést közölni. A 100 m3/h és e feletti kapacitás-lekötésű felhasználók esetében az esedékesség évének elején **előzetes értesítést küld és egyedi időpontegyeztetést kezdeményez társaságunk, ennek sikertelensége esetén a munkavégzés megkezdése előtt 30 nappal** kell az értesítést közölni.

A fogyasztásmérő berendezés cseréje esetén a Földgázelosztó köteles gondoskodni arról, hogy

* ha a fogyasztásmérő berendezés cseréjére nem annak meghibásodása miatt, azonnali beavatkozással kerül sor, a csere időpontjáról a felhasználó a jogszabályi előírásoknak megfelelően előzetes értesítést kapjon,
* a régi fogyasztásmérő berendezés utolsó és az új fogyasztásmérő berendezés induló állásának leolvasása a felhasználó jelenlétében történjen, és
* a fogyasztásmérő berendezés műszaki adatai a mérő állásával együtt jegyzőkönyvben kerüljenek rögzítésre, és annak egy példánya a felhasználó részére átadásra kerüljön.

A leszerelt fogyasztásmérő berendezés mérőállását és állapotát a Földgázelosztó jogosult fotótechnikai vagy elektronikus felvétellel a leszerelés előtt rögzíteni. A leszerelést követő első elszámoló számlára vonatkozó elévülési idő végéig – elszámoló számlára vonatkozó felhasználói panasz véglegessé vált döntéssel való lezárásáig vagy jogvita esetén a jogvita jogerős lezárásáig – a Földgázelosztó köteles a fotótechnikai vagy elektronikus felvételeket, ezek hiányában a fogyasztásmérő berendezést változatlan állapotban megőrizni. A felhasználói panasz fennállásról és annak véglegessé vált döntéssel való lezárásáról, továbbá a jogvita fennállásáról és annak jogerős a felhasználót ellátó kereskedő a Földgázelosztót tájékoztatja.

A felhasználó jogosult saját költségén – a Földgázelosztóval egyeztetett módon – ellenőrző mérőeszközt alkalmazni. Eltérő mérési eredmény esetén a fogyasztás elszámolásánál a mérésügyi felülvizsgálat befejezéséig az elosztó tulajdonát képező mérő mérési adatai szolgálnak az elszámolás alapjául.

Amennyiben a felhasználó, illetve annak felhasználási helye - az okos mérés bevezetésével kapcsolatos központi mintaprojekt megvalósításával összefüggő szabályokról szóló 26/2016. (II.25.) Korm. rendeletben foglaltak szerint - a Intelligens Hálózat (központi okos mérés) Mintaprojektbe (a továbbiakban: Mintaprojekt) bevonásra kerül, a felhasználási helyen a KOM Zrt., mint projektgazda tulajdonában, azonban a Földgázelosztó üzemeltetésében álló okosmérő és az adattovábbításhoz szükséges kiegészítő eszközök és berendezések kerülnek felszerelésre. A felhasználó köteles a Mintaprojekt végrehajtásában a Földgázelosztóval együttműködni, a Mintaprojekt műszaki előfeltételeit biztosító okosmérő és az adattovábbításhoz szükséges kiegészítő eszközök és berendezések felszerelését tűrni, azok állagmegóvásáról a Get. 99. § (6) bekezdésében foglaltak szerint gondoskodni. A Mintaprojektbe bevont, projekttagnak is minősülő felhasználóra a Get., a Vhr. és az Üzletszabályzat felhasználókra irányadó általános rendelkezései változatlan tartalommal vonatkoznak, ebből eredően az okosmérőn feltárt szabálytalan vételezés az elosztóhálózat-használati szerződés megszegésének minősül, ekként a szabálytalan vételezés jogkövetkezményeit a Földgázelosztó jogosult a projekttagnak is minősülő felhasználóval szemben érvényesíteni

**Mérőpontossági vizsgálat rendje hiteles fogyasztásmérő berendezés esetén**

Ha a felhasználó a fogyasztásmérő berendezés hibáját észleli, köteles azt a földgázelosztónak **haladéktalanul** bejelenteni.

A fogyasztásmérő berendezés mérésügyi felülvizsgálatát a felhasználó, a felhasználót ellátó földgázkereskedő és a földgázelosztó jogosult kezdeményezni. A mérésügyi felülvizsgálatot a felhasználó és a földgázkereskedő a földgázelosztónál kezdeményezi.

A felhasználó vagy az őt ellátó rendszerhasználó mérési pontossággal kapcsolatos írásos megrendelése és előzetes költségvállalási nyilatkozata alapján a földgázelosztó a helyszínen leszereli, és lezárt zsákba helyezi a fogyasztásmérő berendezést, amelyet a BFKH által akkreditált fogyasztásmérő berendezés vizsgáló laboratóriumba szállít. A felhasználó a vizsgálat helyéről és időpontjáról előzetesen írásbeli értesítést kap.

A fogyasztásmérő berendezés felülvizsgálatának költségét az egyetemes szolgáltatásra jogosult felhasználó nem köteles megelőlegezni. A felülvizsgálat idejére – eltérő megállapodás hiányában – a fogyasztásmérő berendezés tulajdonosa köteles a földgázfogyasztás előírás szerinti méréséről gondoskodni.

Az ellenőrzés, illetve csere költsége a földgázelosztót terheli, ha a fogyasztásmérő berendezés mérési hibája a jogszabályi hibahatárt túllépi, és a fogyasztásmérő berendezés a földgázelosztó tulajdonában áll. Egyéb esetekben a költségeket a felülvizsgálatot kezdeményező köteles megtéríteni. Amennyiben a mérőpontossági vizsgálat eredménye az elszámolás korrigálását teszi szükségessé, úgy a földgázelosztó a vizsgálati jegyzőkönyv kézhezvételét követően a hibás mérés elszámolására vonatkozó jogszabályi előírások alapján intézkedik a hibás méréssel érintett időszakban felhasznált földgáz mennyiségének megállapítására.

**Egyéb feltételek**

A felhasználó köteles a földgázelosztó vagy megbízottja részére a mérő leolvasását, ellenőrzését, cseréjét, leszerelését lehetővé tenni. A földgázelosztó a felhasználási helyre való bejutás érdekében a járásbírósághoz fordulhat, amennyiben a felhasználó akadályozza vagy meghiúsítja

* + a fogyasztásmérő berendezés leolvasását, ellenőrzését, cseréjét, vagy leszerelését,
	+ szerződésszegés, vagy szerződés nélküli rendszerhasználat esetén a földgázelosztási szolgáltatásból történő felfüggesztését,
	+ a felhasználói berendezés ellenőrzését.

A földgázelosztó akkor kezdeményezheti a felhasználási helyre való bejutás biztosítása iránti nemperes eljárást, ha

* + a felhasználót a felhasználási helyre történő bejutás lehetőségének biztosítására legalább két alkalommal írásban felhívta, és
	+ az adott felhasználási helyre történő bejutási kísérlete sikertelen volt.

A járásbíróság

* + a fogyasztásmérő berendezés leolvasásának, ellenőrzésének, cseréjének, vagy leszerelésének,
	+ a földgázelosztási szolgáltatásból történő felfüggesztéshez szükséges intézkedéseknek,
	+ a felhasználói berendezés ellenőrzésének

a tűrésére és együttműködésre vonatkozó kötelezettséget állapíthat meg.

A felhasználó jogosult saját költségén – a földgázelosztóval egyeztetett módon – ellenőrző mérőeszközt alkalmazni. Eltérő mérési eredmény esetén a fogyasztás elszámolásánál a mérésügyi felülvizsgálat befejezéséig a földgázelosztó által biztosított mérő mérési adatai szolgálnak az elszámolás alapjául.

**5. d) A földgáz mennyisége mellett szükséges egyéb jellemzők mérési adatainak képzése és a mérési adatok közreadása**

Földgázelosztó a vele szerződéses viszonyban álló rendszerhasználók részére a földgáz mérési adatain túl az alábbi jellemző adatokat szolgáltatja:

* átadóállomáson átvett földgáz fűtőértéke (adat forrása: FGSZ Földgázszállító Zrt. mérése)
* légnyomás-övezetenkénti légnyomás (adat forrása: Országos Meteorológiai Szolgálat mérése)
* levegő hőmérséklet (adat forrása: Országos Meteorológiai Szolgálat mérése)

Az adatszolgáltatás napi gyakorisággal történik a földgázelosztó SFTP szerverén keresztül, egységes formátumban.

Távleolvasott fogyasztási adatok havonta, az újrafelosztási eljárást követően, de legkésőbb a tárgyhónapot követő hónap 15-ig kerülnek feltöltésre a Földgázelosztó honlapjára. Az érintett felhasználók az órai és napi adatokhoz a felhasználási hely POD azonosítójának és a felhasználó egyedi azonosító számának megadásával tudnak hozzáférni a Földgázelosztó honlapján.

**6. A FELHASZNÁLÓI IGÉNY KIELÉGÍTÉSÉNEK MÓDJAI ÉS RÉSZLETES SZABÁLYAI**

**6. a) Az igénykielégítés feltételei, a felhasználóval kötött elosztói csatlakozási szerződés mintája, tartalmi elemei**

Elosztóvezetékhez történő csatlakozás iránti igényt az ingatlan tulajdonosa, többlet vásárolt kapacitás iránti igényt az ingatlan tulajdonosa vagy a vele kötött szerződés alapján a felhasználó (továbbiakban együttesen: gázigénylő) nyújthat be.

A felhasználói igény kielégítéséhez szükséges főbb lépések:

* elosztó-vezetéki kapacitás igény felhasználó általi bejelentése,
* gázigénylő tájékoztatása, ajánlattétel,
* elosztói csatlakozási szerződés felhasználó és Földgázelosztó általi megkötése,
* csatlakozási díj felhasználó általi megfizetése,
* felhasználó által - arra jogosult tervezővel - készíttetett, a Földgázelosztó által jóváhagyott kiviteli terv megléte,
* a kiviteli tervnek megfelelő műszaki megvalósítás (a BFKH által nyilvántartott gázszerelő által végzett kivitelezés),
* az elkészült gázszerelés sikeres műszaki-biztonsági ellenőrzése.

A felhasználó földgázellátásához elengedhetetlenül szükséges szerződések:

* elosztói csatlakozási szerződés (a felhasználó és a Földgázelosztó között)
* elosztóhálózat-használati szerződés (a felhasználó és a Földgázelosztó között)
* rendszerhasználati szerződés (a felhasználóval szerződéses kapcsolatban álló földgázkereskedő/egyetemes szolgáltató és a Földgázelosztó között)
* egyetemes szolgáltatási/földgáz kereskedelmi szereződés (a felhasználó és a rendszerhasználó között)

**A Földgázelosztó a szerződés megkötését és az igény-kielégítést az alábbi esetekben megtagadhatja:**

* a csatlakozásnak műszaki akadálya van,
* a csatlakozás jogszabályba ütközik,
* a felhasználói igénnyel jelentkező a csatlakozási díj megfizetését, valamint a csatlakozás külön jogszabályban meghatározott feltételeit nem vállalja,
* az igény kielégítését külön jogszabályban meghatározott hatósági engedély hiánya akadályozza,
* a csatlakozó rendszerüzemeltető nem rendelkezik a szükséges kapacitásokkal és a felhasználói igénnyel jelentkező nem vállalja a csatlakozó rendszeren a kapacitások biztosításának a feltételeit.

A Földgázelosztó az elosztóvezetékekhez való csatlakozást egy adott csatlakozási pontra az elosztóvezeték műszaki jellemzőire tekintettel megtagadhatja.

Ha a Földgázelosztó arra való hivatkozással tagadta meg a csatlakozást, hogy annak műszaki akadálya van, meg kell határoznia azokat a feltételeket, amelyek teljesülése esetén a csatlakozás biztosítható.

Ha a Földgázelosztó elutasítja az elosztóvezetékhez való csatlakozás iránti igényt, az igénybejelentő kérelmére a Hivatal dönt a csatlakozás kérdésében, és kötelezheti az érintett rendszerüzemeltetőt a csatlakozási kérelem teljesítésére, ha a felhasználó vállalja a Hivatal elnökének rendeletében meghatározott mértékű csatlakozási díj megfizetését.

Az igény kielégítés, a hálózati csatlakozás feltételeit a gázigénylő és a Földgázelosztó elosztói csatlakozási szerződésben rögzítik. Az elosztói csatlakozási szerződéssel kapcsolatos tudnivalókat az Üzletszabályzat 7. a) pontja tartalmazza.

Ha a csatlakozási igény teljesítése során a hálózati kapacitás vagy többletkapacitás biztosításához a Földgázelosztó 2017. november 16. napján vagy azt követően más szerv nyilatkozatának beszerzését vagy eljárása lefolytatását kezdeményezte, a megkeresett szerv a megkeresés kézhezvételétől számított 8 (nyolc) napon belül köteles a nyilatkozatot kiadni, illetve az eljárását lefolytatni és annak eredményéről a Földgázelosztót tájékoztatni azzal, hogy amennyiben a szerv nyilatkozatát, illetve eljárását a megadott időtartamban nem teljesíti a Földgázelosztó felé, úgy nyilatkozatát megadottnak, illetve eljárását lefolytatottnak és azt lezáró döntését hozzájáruló döntésnek kell tekinteni.

Nem minősül az Üzletszabályzatban szabályozott igénybejelentésnek a nem a Get. hatálya alá tartozó fél elosztóvezeték fejlesztési- vagy átalakítási igénye (pl. útépítési, egyéb építési beruházások kapcsán szükségessé váló gázvezeték áthelyezés, átalakítás stb.). Az ilyen igények kielégítéséről a felek a polgári jog szabályai szerint állapodnak meg.

A vásárolt kapacitás az adott felhasználási helyen lévő csatlakozási ponthoz kapcsolódó, a felhasználási hely vagy csatlakozási pont mindenkori tulajdonosát megillető vagyoni értékkel bíró jog. Ha a tulajdonos személye az adott felhasználási helyen megváltozik, illetve a felhasználási hely vagy a csatlakozási pont átruházásra kerül, a rendelkezésre álló vásárolt kapacitás, valamint a kapacitás lekötésének joga átszáll az új tulajdonosra.

Mentes a csatlakozási díj és minden más, a Földgázelosztónak fizetendő díj alól a legfeljebb 4 m3/óra névleges teljesítményű fogyasztásmérő beszerelése azzal, hogy ebben az esetben az elosztóvezeték építése 250 méterig díjmentes.

Mentes a csatlakozási díj megfizetése alól felhasználási helyenként egy csatlakozási pont esetén – az új csatlakozási igény alapján vagy a már meglévő szerződésben szereplő érték és a többletigény együttes figyelembevétele alapján számított – a legfeljebb 4 m3/h névleges (össz)teljesítményű fogyasztásmérő felszerelése azzal, hogy ebben az esetben az elosztóvezeték építése 250 méterig díjmentes.

Ha az elosztóvezeték hossza meghaladja a 250 métert, a díjakat a 250 méter feletti részre kell megfizetni. A csatlakozási díj megfizetése alóli mentességet több lakást vagy több nem lakás céljára szolgáló helyiséget magában foglaló ingatlan esetében lakásonként, illetve nem lakás céljára szolgáló helyiségenként kell alkalmazni. A csatlakozási díj megfizetése alóli mentességhez szükséges feltételek teljesülése esetén a Földgázelosztó a csatlakozási igény teljesítését nem kötheti óvadék, letét, előleg, kötbér vagy más fizetési kötelezettség teljesítéséhez, előírásához. A Földgázelosztó a csatlakozási igény befogadását nem tagadhatja meg, ha a csatlakozás valamennyi jogszabályi feltétele teljesül. A jelen bekezdésben foglalt szabályokat a 2017. november 11. napján folyamatban volt ügyekben is alkalmazni kell.

Amennyiben a csatlakozás biztosítása elosztóvezeték (ide értve a gerincvezetéket és a leágazó elosztóvezetéket egyaránt) építését teszi szükségessé (fejlesztés), az építendő elosztóvezeték hosszát a Földgázelosztó a gázigénylő által benyújtott igénybejelentés Földgázelosztó általi kézhezvételének napján üzemelő elosztóvezeték legközelebbi, továbbépítésre alkalmas pontja és a csatlakozási pont között kiépítendő elosztóvezeték hossza alapul vételével számítja ki.

Amennyiben műszaki ok (fizikai szűkület, kapacitáshiány) miatt a csatlakozás biztosításához az új (gerinc és/vagy leágazó) elosztóvezeték építésén túl a már üzemelő elosztóvezeték egy részének és/vagy a nyomásszabályozó állomás kiváltására is szükség van (ún. háttérfejlesztés), a Földgázelosztó az építendő elosztóvezeték hosszát a gázigénylő által benyújtott igénybejelentés Földgázelosztó általi kézhezvételének napján üzemelő, a csatlakozás biztosítása érdekében kiváltandó elosztóvezeték kiváltással érintett szakaszának kezdőpontja és a csatlakozási pont között kiépítendő elosztóvezeték hossza alapul vételével számítja ki.

Amennyiben a fentiek szerint kiváltandó és/vagy építendő elosztóvezeték hossza a gázigénylő által benyújtott igénybejelentés Földgázelosztó általi kézhezvételének napján meghaladja a 250 métert, a gázigénylő a teljes kiépítendő és (amennyiben értelmezhető) kiváltandó vezetékszakasz alapul vételével köteles a földgáz rendszerhasználati díjak, a külön díjak, valamint a csatlakozási díjak alkalmazásának szabályairól szóló mindenkor hatályos rendelet szerint meghatározott csatlakozási díj megfizetésére a 250 méter feletti szakaszra, a vezetékhossz arányában.

Amennyiben egy igénybejelentés keretében több ingatlanra (több helyrajzi számra) érkezik felhasználási helyenként legfeljebb 4 m3/h névleges teljesítményű fogyasztásmérő beszerelésére vonatkozó igénybejelentés a Földgázelosztóhoz (pl. több egymás melletti családi ház vonatkozásában), és azok kielégítéséhez elosztóvezetéket szükséges építeni, a csatlakozási igény kielégítése csak abban az esetben mentes a csatlakozási díj megfizetése alól, ha az építendő elosztóvezeték hossza az adott felhasználási helyig nem haladja meg a 250 métert az igénybejelentés benyújtásának időpontjában üzemelő elosztóvezeték legközelebbi továbbépítésre alkalmas pontjától számítva.

A gázigénylő a csatlakozási szerződés aláírásával kötelezettséget vállal arra, hogy a csatlakozási szerződésben rögzített vételezés megkezdésének időpontjáig teljesíti a hálózati csatlakozás ingyenességének jogszabályi feltételeit. A vételezés megkezdésének időpontjáig a gázigénylő jogosult és egyben köteles a tényleges földgázvételezés megkezdéséhez szükséges vételezésre jogosító szerződéseket (elosztóhálózat-használati és egyetemes szolgáltatási/földgáz-kereskedelmi szerződés) megkötni, melynek megtörténtével a gázigénylő jogosult a rendelkezésre állás időpontjától a vételezésre jogosító szerződések hatálya alatt díjfizetés ellenében a vásárolt kapacitás mértékéig elosztó vezetéki hozzáférésre a hatályos jogszabályokban és a vételezésre jogosító szerződésben foglaltak szerint. A csatlakozási szerződés alapján a gázigénylő az elosztóhálózat használatára, illetve földgázvételezésre nem jogosult.

Ha a díjmentesen megvalósult csatlakozás létrejöttét követően az adott felhasználási helyre vonatkozóan a gázigénylő olyan kapacitásnövelés iránti igényt nyújt be, amellyel a korábban igényelt és az új igénylés összege a 4 m3/h-t meghaladja, akkor a gázigénylő köteles megfizetni mind a kapacitásnövelés díját, mind a díjmentes elsődleges igényhez kapcsolódó, a földgáz rendszerhasználati díjak, a külön díjak, valamint a csatlakozási díjak alkalmazásának szabályairól szóló mindenkori jogszabály rendelkezései figyelembevételével számított csatlakozási díja

**Vásárolt kapacitások igénybe vétele**

Ha a felhasználó vásárolt kapacitását, vagy annak egy részét két egymást követő gázévben nem kötötte le, annak igénybevételére legkorábban a kapacitásra vonatkozó igénybejelentéstől számított második gázév első napjától kerülhet sor, kivéve, ha a csatlakozó rendszerüzemeltetővel ettől eltérő időpontról állapodott meg.

**6. b) Az igénybejelentő részére történő tájékoztatás rendje és szabályai**

A gázigénylő előzetes tájékoztatást kérhet a földgázelosztótól csatlakozás iránti vagy többlet vásárolt kapacitás iránti igényének bejelentése előtt az igény-kielégítés feltételeiről és lehetőségeiről. Az előzetes tájékoztatás kérése történhet telefonon, írásban, elektronikus levélben a 2. sz. mellékletben felsorolt elérhetőségeken, vagy személyesen az ügyfélszolgálati irodában, ügyfélfogadási időben.

Az írásban megadandó előzetes tájékoztatást a gázigénylő kérelmének beérkezésétől számított **10 (tíz) napon belül** kell kiadni.

Az előzetes tájékoztatásért és a gázigénylő igénybejelentésére adott ajánlatért a Földgázelosztó díjat nem számíthat fel.

Az előzetes tájékoztatásban megadottak a Földgázelosztó oldaláról nem minősülnek ajánlatnak, az abban foglaltak tájékoztató jellegűek, a Földgázelosztóra nézve kötelezettséget nem jelentenek. Hatósági eljárás során az előzetes tájékoztatóban foglaltak esetleges felhasználása a gázigénylő felelősségére történik. A gázigénylő kérésére kizárólag építésügyi engedélyezési eljáráshoz kiadott nyilatkozat előzetes tájékoztatásnak minősül.

**6. c) Az igénylőtől kért adatok, dokumentumok felsorolása és a benyújtás módja**

A gázigénylő elosztóvezetéki kapacitás igényét az ügyfélszolgálaton elérhető vagy a honlapról letölthető igénybejelentő kitöltésével és aláírásával, vagy a honlapon közvetlenül kitölthető igénybejelentővel, az ott meghatározott adatok megadásával jelentheti be.

Az igénybejelentésnek legalább a következőket kell tartalmaznia:

* a gázigénylő adatai, természetes személy esetén a nevének, lakcímének, anyja nevének, születési helyének, születési idejének, gazdálkodó szervezet esetén az elnevezésének, a székhelyének, adószámának és a cégjegyzékszámának/egyéb nyilvántartási számának feltüntetésével,
* felhasználási hely azonosításához szükséges adatok (cím, helyrajzi szám),
* igényelt gázteljesítmény és gázmennyiség.

**Csatlakozás iránti igény mellékleteként benyújtandó dokumentumok az alábbiak:**

* 30 napnál nem régebbi tulajdoni lap, vagy 30 napnál nem régebbi ingatlan adásvételi szerződés,
* 30 napnál nem régebbi cégkivonat (gazdálkodó szervezet esetén; a [www.e-cegjegyzek.hu](http://www.e-cegjegyzek.hu) oldalról letöltött cégkivonat is elfogadható)
* aláírási címpéldány (gazdálkodó szervezet esetén),
* teljes bizonyító erejű magánokiratba foglalt meghatalmazás (meghatalmazott képviselő eljárása esetén).

**Többlet vásárolt kapacitás iránti igény mellékleteként benyújtandó dokumentumok az alábbiak:**

* 30 napnál nem régebbi tulajdoni lap, vagy 30 napnál nem régebbi ingatlan adásvételi szerződés,
* többlet kapacitás felhasználó általi igénylése esetén az ehhez hozzájáruló tulajdonosi nyilatkozat vagy szerződés,
* 30 napnál nem régebbi cégkivonat (gazdálkodó szervezet esetén; a [www.e-cegjegyzek.hu](http://www.e-cegjegyzek.hu) oldalról letöltött cégkivonat is elfogadható),
* aláírási címpéldány (gazdálkodó szervezet esetén),
* teljes bizonyító erejű magánokiratba foglalt meghatalmazás (meghatalmazott képviselő eljárása esetén).

Amennyiben az igény kielégíthetőségének elbírálásához ez szükséges, a Földgázelosztó jogosult további adatok és dokumentumok benyújtását előírni.

**A benyújtás módja:**

A gázigénylő a kitöltött igénylőlapot és annak mellékleteit beadhatja személyesen a Földgázelosztó 2. sz. mellékletben meghatározott ügyfélszolgálati irodáiban, vagy elküldheti levélben, elektronikus levélben az ott megjelölt címre, illetve az interneten keresztül a https://www.mvmhalozat.hu/gaz honlapon található igénybejelentő oldal kitöltésével.

**6. d) Ajánlattételi kötelezettség, és az elmulasztásának következményei**

A Földgázelosztó a gázigénylő igénybejelentése esetén valamennyi dokumentum rendelkezésre állásától számított **8 (nyolc) napon** belül írásbeli ajánlatot köteles adni, vagy részletes indoklással a gázigénylőt tájékoztatni az igény elutasításáról.

Ha az ajánlattétel előtt más szerv nyilatkozatának beszerzése vagy eljárásának lefolytatása szükséges, a földgázelosztó az igénybejelentés kézhezvételét követő 2. (második) munkanapon köteles a nyilatkozat beszerzését, illetve az eljárás lefolytatását kezdeményezni. Az ajánlattételre nyitva álló határidőbe nem számít bele más szerv

* nyilatkozatának beszerzéséhez, vagy
* eljárása lefolytatásához

szükséges időtartam.

A megkeresett szerv a megkeresés kézhezvételétől számított **8 (nyolc) napon belül** köteles a nyilatkozatot kiadni, illetve az eljárását lefolytatni, és annak eredményéről a Földgázelosztót tájékoztatni.

Amennyiben az igénybejelentés hiányos, vagy az elbíráláshoz további adat, okirat szükséges, úgy arról a gázigénylőt **3 (három) munkanapon belül** értesíteni kell. Ebben az esetben a **8 (nyolc) napos** ajánlattételi határidő a hiánypótlás teljesítésétől számítandó.

A gázigénylő abban az esetben is köteles a 6. c) pontban jelzett adatokat, dokumentumokat a Földgázelosztó rendelkezésére bocsátani, ha más felhasználási helyre vonatkozóan már rendelkezik elosztói csatlakozási, illetve elosztóhálózat-használati szerződéssel.

Amennyiben a gázigénylő az ajánlatra az abban rögzített 30 napos érvényességi időn belül nem ad választ, a Földgázelosztó ajánlati kötelezettsége megszűnik. Ezt követően a gázigénylőnek új igényt kell benyújtania.

**Az ajánlat tartalma**:

A gázigénylő részére kiadott ajánlatnak legalább az alábbiakat kell tartalmaznia:

* a gázigénylő adatai (természetes személy esetén: név, lakcím, anyja neve, születési helye, születési ideje; gazdálkodó szervezet esetén: név, székhely, cégjegyzékszám/egyéb nyilvántartási szám),
* felhasználási hely azonosításához szükséges adatok,
* a vásárolt vagy többlet vásárolt kapacitás, valamint a biztosítható hálózati kapacitás,
* csatlakozási pontnak, az elosztóvezetéknek, és annak a gázátadó állomásnak megjelölése, ahonnan a vásárolt kapacitás, vagy többlet vásárolt kapacitás kielégíthető,
* a Hivatal elnökének rendeletében meghatározott csatlakozási díj, valamint a tételes csatlakozási díj kivételével a csatlakozási díj meghatározására vonatkozó részletes számítás,
* az ajánlat szerinti hálózati kapacitás vagy többlet kapacitás biztosításának időpontja, amely nem lehet későbbi, mint **az elosztói csatlakozási szerződés hatálybalépésétől**, amennyiben csatlakozási díjfizetési kötelezettség merül fel, és ez utóbbi későbbi időpontra esik, akkor **a csatlakozási díj befizetésétől számított 60 (hatvan) nap**, kivéve, ha a gázigénylő ennél későbbi időpontra kéri. A határidőbe nem számít bele
	+ amennyiben a csatlakozáshoz elosztóvezeték építése szükséges, az elosztóvezeték kiépítésének időtartama, de **legfeljebb 60 (hatvan) nap**,
	+ más szerv nyilatkozatának beszerzéséhez vagy eljárása lefolytatásához szükséges időtartam (pl. burkolatbontási engedély, közút nem közlekedési célú használatának engedélyezése, vezetékjogi/igénybevételi megállapodás megkötése, stb.) azzal, hogy a földgázelosztó a nyilatkozat beszerzését, illetve az eljárás lefolytatását **10 (tíz) napon** belül köteles kezdeményezni,
	+ az az időtartam, amely alatt jogszabály nem teszi lehetővé a munkavégzést (pl. burkolatbontási tilalom),
* a földgázelosztó ajánlati kötöttsége, és annak időtartama,
* a földgázelosztó által aláírt elosztói csatlakozási szerződés tervezete, valamint

hálózati csatlakozással nem rendelkező gázigénylő esetében a fentieken felül:

* a fogyasztásmérő berendezés (gázmérő) és a nyomásszabályozó beszerzésének, felszerelésének, üzemeltetésének, karbantartásának és időszakos hitelesítésének feltételei,
* az elosztás díjszabása,
* a hálózatra csatlakozás pénzügyi, műszaki és egyéb feltételei.

A csatlakozás pénzügyi és műszaki feltételeit a 4. sz. melléklet tartalmazza.

Amennyiben a Földgázelosztó neki felróható okból határidőre nem tesz eleget az Üzletszabályzatban előírt ajánlattételi kötelezettségének, úgy a gázigénylőt a 8. sz. mellékletben meghatározott mértékű kötbér illeti meg.

A Földgázelosztó jogosult az általa kiküldött elosztói csatlakozási szerződési ajánlatot, illetve elosztói csatlakozási szerződést szkennelt vagy nyomtatott cégszerű aláírással megküldeni a gázigénylőnek, amelyet a Földgázelosztó által cégszerűen aláírt szerződésnek kell tekinti.

Amennyiben a gázigénylő ez ellen a Földgázelosztónál kifejezetten tiltakozik, részére a Földgázelosztó eredeti cégszerű aláírással ellátott szerződés példányt küld. Ellenkező esetben a Földgázelosztó által ilyen módon aláírt, és a gázigénylő által nem kifogásolt és aláírt szerződés írásba foglalt, érvényes és hatályos elosztói csatlakozási szerződésnek minősül.

Az ajánlatot a gázigénylő az ajánlat mellé csatolt elosztói csatlakozási szerződés aláírásával és a Földgázelosztó részére történő visszajuttatásával fogadja el.

Amennyiben a gázigénylő az igénybejelentő kitöltése során lehetővé teszi, úgy az ajánlat és az elosztói csatlakozási szerződés tervezet számára elektronikus formában kerül eljuttatásra. Az így eljuttatott ajánlat érvényes ajánlat. Az ajánlat elfogadása ez esetben is a mellékelt elosztói csatlakozási szerződés aláírásával és a Földgázelosztó részére történő visszajuttatással történik. Az elektronikus elosztói csatlakozási szerződéskötéshez a gázigénylőnél nyomtatási lehetőség megléte szükséges.

**Az ajánlat megadására – eltérő megszövegezés hiányában - az alábbi peremfeltételek szerint kerül sor:**

**A szükséges fejlesztés végrehajtása**

Ha a gázigénylő igénybejelentésében kért igény kielégítése csak új elosztóvezeték, illetve egyetemes szolgáltatásra nem jogosult felhasználó esetén leágazó vezeték építésével oldható meg, akkor annak megépítésére az elosztói csatlakozási szerződés hatályba lépését követően kerül sor. A megépült gázelosztó vezeték - eltérő megállapodás hiányában – a Földgázelosztó tulajdonába kerül.

A megépítésre kerülő gázelosztó vezetéknek meg kell felelnie a mindenkor hatályos jogszabályokban, hatósági előírásokban és a műszaki-biztonsági irányítási rendszerben foglalt követelményeknek. Ezen belül alkalmazandó feltételek:

* az ellátandó ingatlan gázellátását elsősorban közvetlen közterületi csatlakozással kell megoldani,
* amennyiben az ellátandó ingatlan ellátása közvetlenül közterületről nem oldható meg, hanem ehhez a csatlakozó vezetéket idegen ingatlanon kell átvezetni, az ajánlat, illetve az elosztói csatlakozási szerződéstervezet csak akkor kerül kiadásra, ha ez a megoldás műszaki-biztonsági szempontból elfogadható módon, a csatlakozó vezeték legfeljebb egy ingatlanon történő átvezetésével kivitelezhető; ebben az esetben a csatlakozóvezeték idegen ingatlanon történő elhelyezéséhez szükséges tulajdonosi hozzájárulások beszerzése és a Földgázelosztó részére történő szükség szerinti átadása, a gázátvezetési szolgalmi jog ingatlan-nyilvántartásba való bejegyeztetése, közös tulajdonban álló ingatlanon a társtulajdonosok hozzájárulásának beszerzése a gázigénylő kötelessége. Az esetleges kártalanítások rendezése szintén a gázigénylő kötelessége és költsége, ameddig ez nem történik meg, a Földgázelosztó nem kötelezhető az elosztói csatlakozási szerződés megkötésére,
* 20 m3/h alatti gázteljesítmény igény kielégítése az elosztóvezeték rendszer biztonságos üzemeltetése érdekében csak középnyomású, vagy alacsonyabb nyomásfokozatú elosztóvezetékről lehetséges,
* az elosztóvezetékek méretezésekor a távlati kapacitásigényeket is figyelembe kell venni,
* ha az adott ingatlanon már megvalósult az elosztói csatlakozás, de annak elhelyezkedése a gázigénylőnek nem felel meg, a meglévő csatlakozási pont ingatlanon belüli áthelyezésének vagy további csatlakozási pontok (leágazó elosztóvezetékek) kiépítésének költsége a gázigénylőt terheli.

**6. e) A felhasználó személyében történt változás, illetve kereskedőváltás esetén alkalmazott eljárás**

Ha az elosztóhálózat-használati szerződést földgázkereskedő, vagy egyetemes szolgáltató kezeli megbízottként, és a felhasználó a felhasználási helyen történő szolgáltatás igénybevételével felhagy, köteles azt legkésőbb **a felhagyás napjától számított 15 napon belül** a földgázkereskedőnek bejelenteni, és a földgáz-kereskedelmi, valamint - ha a felhasználó elosztóhálózat-használati szerződését a földgázkereskedő kezeli megbízottként - az elosztóhálózat-használati szerződést felmondani. A földgázkereskedő köteles **a bejelentés kézhezvételétől számított 5 napon belül** a Földgázelosztót a változásról és az elosztóhálózat-használati szerződés felmondásáról írásban értesíteni. Ha a földgázkereskedő e kötelezettségét nem vagy késedelmesen teljesíti, a Földgázelosztó értesítése és a felhasználási hely helyszíni ellenőrzése elmulasztásának jogkövetkezményeiért a földgázkereskedő felel.

Ha a felhasználó a felhasználási helyen a szolgáltatás igénybevételével felhagy - az előző bekezdésben foglalt esetet leszámítva - (saját jogon eljáró felhasználó) azt köteles **a változástól számított 15 napon belül** bejelenteni a Földgázelosztónak, és a bejelentés keretében az elosztóhálózat-használati szerződését írásban felmondani.

Az új felhasználó a felhasználó bejelentéséhez csatolhatja az elosztóhálózat-használati szerződés megkötésére irányuló bejelentését.

**A bejelentésnek az alábbi adatokat kell tartalmaznia:**

a) a felhasználási helyre vonatkozóan

aa) a felhasználási hely címét és a szerződés szerinti azonosítóját,

ab) a fogyasztásmérő berendezés gyári számát és

ac) a fogyasztásmérő berendezés mérőállását és a mérőállás megállapításának dátumát,

b) a felhasználó

ba) nevét, születési nevét, születési helyét és idejét, anyja nevét, lakcímét természetes személy esetében, nevét, székhelyét, cégjegyzékszámát vagy azzal egyenértékű azonosítóját és adószámát jogi személy vagy a Polgári Törvénykönyvről szóló 2013. évi V. törvény (a továbbiakban: Ptk.) általános szabályai szerint létrehozott jogalany esetében,

bb) új lakóhelyének, székhelyének vagy tartózkodási helyének címét vagy értesítési címét,

bc) telefonos elérhetőségét és

bd) földgázkereskedőnél nyilvántartott felhasználói azonosító számát,

c) a felhasználó nyilatkozatát, hogy az elosztóhálózat-használati szerződését felmondja,

d) a felhasználó személyében bekövetkezett változás jogcímét,

e) új felhasználó esetében az új felhasználó

ea) nevét, születési nevét, anyja nevét, születési helyét és idejét természetes személy esetében, nevét, székhelyét, cégjegyzékszámát vagy azzal egyenértékű azonosítóját és adószámát jogi személy vagy a Ptk. általános szabályai szerint létrehozott jogalany esetében,

eb) lakóhelyének címét, tartózkodási helyének címét vagy értesítési címét és

ec) telefonos elérhetőségét,

f) a bejelentés keltét és

g) a felhasználó vagy amennyiben a felhasználó elhalálozott, a bejelentő, és az e) pont szerinti esetben az új felhasználó aláírását.

**A felhasználó elhalálozása esetén** az elhalálozás tényét **legkésőbb annak napjától számított hat hónapon belül** kell a Földgázelosztó számára bejelenteni. A bejelentéshez mellékelni kell a halotti anyakönyvi kivonat fénymásolatát. A bejelentésnek a fent jelölt adatokat kell tartalmaznia azzal az eltéréssel, hogy a b) pontban írt adatok helyett az elhunyt felhasználó nevét, születési nevét, születési helyét és idejét, anyja nevét, lakcímét és földgázkereskedőnél nyilvántartott felhasználói azonosító számát kell megadni.

Ha a bejelentés nem történik meg, de a Földgázelosztó egyéb úton tudomást szerez a felhasználó elhalálozásáról, vagy a bejelentés megtörténik, de azzal egyidejűleg az adott felhasználási helyre senki nem tesz elosztóhálózat-használati szerződés megkötésére irányuló igénybejelentést, a Földgázelosztó az elhunyt felhasználó által kötött elosztóhálózat-használati szerződést megszüntetheti, és a felhasználási helyet kikapcsolhatja.

A bejelentés formanyomtatványon is megtehető. A formanyomtatvány a Földgázelosztó ügyfélszolgálatán, továbbá honlapján (elektronikusan letölthető formátumban) hozzáférhető. A formanyomtatványt az Üzletszabályzat 7. sz. függeléke tartalmazza.

A felhasználó személyében történő változás esetén a földgázelosztó **a bejelentés kézhezvételét követő 8 napon belül** köteles jegyzőkönyvben rögzíteni a fogyasztásmérő berendezés állását és a csatlakozóvezeték, fogyasztói vezeték, a fogyasztásmérő berendezés, valamint a zárópecsétek (plomba) szemrevételezéssel megállapított állapotát. Az ellenőrzéssel, annak körülményeivel, illetve eredményével kapcsolatos észrevételeit a korábbi és - felhasználó-változás esetén - az új felhasználó jogosult a jegyzőkönyvben feltüntetni. A jegyzőkönyv felek által aláírt egy-egy példányát a Földgázelosztó köteles a korábbi és az új felhasználónak átadni vagy postán megküldeni, egy további példányát megőrizni. Egyetemes szolgáltatásra jogosult felhasználó esetén a helyszíni ellenőrzés térítésmentes.

A rendszerhasználatra jogosító elosztóhálózat-használati szerződés hatályos marad a bejelentés elmulasztása vagy késedelmes bejelentés esetén. A helyszíni ellenőrzés lefolytatásáig a korábbi felhasználó felel a csatlakozóvezeték, a felhasználói berendezés, a nyomásszabályozó és fogyasztásmérő berendezés állapotáért, a rendszerhasználati díjak megfizetéséért, szabálytalan vételezés esetén a következményekért.

A korábbi felhasználó mentesül a felelősség alól, ha a helyszíni ellenőrzés **bejelentés a** Földgázelosztó általi kézhezvételét **követő 20 napon belül** a felhasználási helyen vételező új felhasználó magatartása miatt, írásbeli felszólítás ellenére nem hajtható végre. Ebben az esetben a **bejelentés napjától** az új felhasználót terheli a felelősség.

Amennyiben a felhasználási hely új tulajdonosa/bérlője/egyéb jogcímen használója a felhasználási helyen - átmenetileg vagy végleg - nem kíván földgázt vételezni, az ingatlan (új) tulajdonosa köteles ennek tényét a földgázelosztó részére legkésőbb a fent jelzett **helyszíni ellenőrzés lefolytatásáig** írásban bejelenteni, egyidejűleg a szolgáltatás szüneteltetését vagy végleges megszüntetését megrendelni. A költségek mindkét esetben a felhasználási hely (új) tulajdonosát terhelik. Amennyiben e bejelentési kötelezettségének az ingatlan (új) tulajdonosa nem tesz eleget, a Földgázelosztó felszólítás és előzetes értesítés nélkül jogosult a felhasználási helyet a földgázellátásból műszakilag kizárni, a fogyasztásmérő berendezést és a nyomásszabályozót leszerelni, melynek Földgázelosztó Szolgáltatási, Épületgépészeti és Csőfektetési Díjszabásában rögzített költségeit az ingatlan (új) tulajdonosa köteles a földgázelosztó részére megtéríteni.

Az új felhasználó a rendszerhasználatra jogosító szerződéseit az alábbiak szerint köteles megkötni:

* Az új felhasználó legkésőbb a helyszíni ellenőrzés időpontjáig köteles az elosztóhálózat-használati szerződést a Földgázelosztóval megkötni. A szerződéskötésre sor kerülhet a Földgázelosztó ügyfélszolgálatán, vagy a helyszíni ellenőrzés időpontjáig a felhasználó részére eljuttatott szerződéses ajánlat felhasználó által aláírt példányának a Földgázelosztó részére történő visszaküldésével, vagy a felhasználó által aláírt példány helyszíni ellenőrzéskor történő átadásával.
* Ha az új felhasználó egyetemes szolgáltató, illetve földgázkereskedő által ellátott felhasználó, köteles a felhasználási helyen rendelkezésre álló kapacitás lekötésének jogát a földgázkereskedő részére az egyetemes szolgáltatási, illetve a földgáz-kereskedelmi szerződés hatálya időtartamára átadni.
* Ha az új felhasználó rendszerhasználónak minősülő felhasználó, úgy saját nevében köteles a Földgázelosztóval elosztóhálózat-használati és rendszerhasználati szerződést kötni.

Az új felhasználó kizárólag a fenti szerződések megkötésével válik jogosulttá a rendszerhasználatra.

Az egyetemes szolgáltató vagy a földgázkereskedő köteles a felhasználó által adott megbízás alapján a rendszerhasználati szerződését megfelelően módosítani és a felhasználó által részére adott megbízás esetén a felhasználási helyre vonatkozó elosztóhálózat-használati szerződést megkötni.

**A felhasználó változás kapcsán a felhasználók által benyújtandó dokumentumok különösen az alábbiak:**

* 30 napnál nem régebbi cégkivonat (gazdálkodó szervezet esetén; a [www.e-cegjegyzek.hu](http://www.e-cegjegyzek.hu) oldalról letöltött cégkivonat is elfogadható),
* aláírási címpéldány (gazdálkodó szervezet esetén),
* teljes bizonyító erejű magánokiratba foglalt meghatalmazás (meghatalmazott képviselő esetén),
* fogyasztásmérő berendezés átadás-átvételi nyilatkozat, vagy a fogyasztásmérő berendezés állást is tartalmazó birtokbaadási jegyzőkönyv, ,
* a korábbi felhasználó elhalálozása esetén az elhalálozott felhasználó halotti anyakönyvi kivonata és a hagyatékátadó végzés (hagyatékátadó végzés hiányában halotti anyakönyvi kivonat és annak igazolása, hogy a felhasználó az ingatlan használatára jogosult),
* haszonélvezeti jog esetén 30 napnál nem régebbi tulajdoni lap másolat, vagy a haszonélvezeti jogra vonatkozó 30 napnál nem régebbi okirat,
* önkormányzati tulajdonú ingatlan esetében az önkormányzat kiutaló határozata,
* a tulajdonos Vhr. 75.§-a szerinti hozzájáruló nyilatkozata a kapacitás-lekötési jog átadásáról (amennyiben a felhasználási hely tulajdonosa a felhasználási helyet bérlőnek vagy egyéb jogcímen használónak a kapacitás lekötés jogát átadja),
* a kapacitás-lekötési jog feletti rendelkezés megszűnését igazoló dokumentum, vagy annak visszaszármaztatásáról szóló megállapodás (amennyiben a felhasználási hely tulajdonosa a felhasználási helyet bérlőnek vagy egyéb jogcímen használónak a kapacitás-lekötés jogát korábban átadta),
* egyéb, a szerződéskötési jogosultságot igazoló dokumentum (30 napnál nem régebbi tulajdoni lap, vagy 30 napnál nem régebbi ingatlan adásvételi szerződés).

**A felhasználó változás miatti helyszíni ellenőrzés részletes szabályai**

A Földgázelosztó, vagy megbízottja a bejelentés kézhezvételétől számított **8 napon belül** - a felhasználó vagy megbízottja jelenlétében - a helyszínen a következőket ellenőrzi

* a csatlakozóvezetéknek a fogyasztásmérő berendezés előtti látható szakaszát szemrevételezéssel,
* a fogyasztásmérő berendezés alapadatait és műszaki állapotát szemrevételezéssel,
* a fogyasztásmérő berendezésen, illetve a fogyasztásmérő berendezés kötésein lévő jogi zárak állapotát szemrevételezéssel.

A fogyasztásmérő berendezésről, a fogyasztásmérő berendezés kötéseiről, valamint a jogi zárakról digitális fényképet kell készíteni.

Az ellenőrzés eredményét - ideértve a mérőállást is - jegyzőkönyvben kell rögzíteni. A helyszíni ellenőrzés egyetemes szolgáltatásra jogosult felhasználó esetén térítésmentes. Az egyetemes szolgáltatásra nem jogosult felhasználóknál végzett helyszíni ellenőrzés térítésköteles, melynek díját a Földgázelosztó szolgáltatási, épületgépészeti és csőfektetési díjszabása tartalmazza.

A felhasználási helyről elköltöző korábbi és a beköltöző új felhasználó egyaránt köteles a Földgázelosztóval együttműködni annak érdekében, hogy a helyszíni ellenőrzést végrehajthassa. Ennek keretében a beköltöző új felhasználó a Földgázelosztó vagy megbízottja részére köteles biztosítani a felhasználási helyre történő bejutást, illetőleg ott a szükséges ellenőrzési feladatok vagy az esetlegesen szükségessé váló munkák elvégzését.

A helyszíni ellenőrzés időpontját a Földgázelosztó vagy megbízottja rövid úton (telefon, fax, e-mail, stb.) egyezteti a beköltöző új felhasználóval. Amennyiben a felhasználó a bejelentés során nem ad meg telefon vagy e-mail elérhetőséget, akkor az ellenőrzés tervezett időpontjáról ajánlott levélben történik meg az értesítés, melyet a Földgázelosztó a felhasználási hely címére küld meg. Amennyiben a levélben jelzett időpont a beköltöző új felhasználónak nem megfelelő, az értesítésen megadott telefonszámon egyeztetheti a helyszíni ellenőrzés elvégzésnek időpontját a Földgázelosztóval vagy megbízottjával. Ennek hiányában úgy tekintendő, hogy a beköltöző új felhasználó az értesítésben megadott ellenőrzési időpontot elfogadta.

Amennyiben a felhasználóváltozás tényét csak a felhasználási helyről elköltöző korábbi felhasználó jelenti be a Földgázelosztó részére, és azon a beköltöző új felhasználó elérhetőségi adatai nincsenek feltüntetve, az ellenőrzés tervezett időpontjáról ajánlott levélben történik meg a beköltöző új felhasználó értesítése, melyet a Földgázelosztó a felhasználási hely címére küld meg. Amennyiben a levélben jelzett időpont a beköltöző új felhasználónak nem megfelelő, az értesítésen megadott telefonszámon egyeztetheti a helyszíni ellenőrzés elvégzésnek időpontját a Földgázelosztóval vagy megbízottjával. Ennek hiányában úgy tekintendő, hogy a beköltöző új felhasználó az értesítésben megadott ellenőrzési időpontot elfogadta.

Amennyiben a felhasználóváltozást akár az elköltöző korábbi, akár a beköltöző új felhasználó bejelentette, azonban a beköltöző új felhasználó a helyszíni ellenőrzés lefolytatásáig - legkésőbb azonban a felhasználóváltozást követő 15 napon belül - a felhasználási hely vonatkozásában nem kezdeményezi a hálózathasználati és/vagy a földgáz vételezéshez szükséges földgázkereskedelmi szerződés megkötését (a saját jogon eljáró felhasználó az előzőeken túl a rendszerhasználati szerződés megkötését), a Földgázelosztó a szerződés nélküli és/vagy a rendszerhasználati szerződés nélküli rendszerhasználatra vonatkozó szabályok szerint jár el.

A helyszíni ellenőrzés a felhasználóval egyeztetett időpontban kerül végrehajtásra, illetve amennyiben a korábbi egyeztetés nem volt eredményes, vagy a felhasználó részéről nem történt visszajelzés a korábban e-mailben vagy levélben megjelölt időpontban az ellenőrzés végrehajtását a Földgázelosztó megkísérli.

Amennyiben a Földgázelosztó vagy megbízottja a felhasználóknak felróható okból **a bejelentés** **Földgázelosztó általi kézhezvételét követő 20 napon belül**, tértivevényes írásbeli felszólítás ellenére a második alkalommal sem tud bejutni az ingatlanba, és a helyszíni ellenőrzést nem tudja elvégezni, úgy tekintendő, hogy a Get. és a Gesz. által előírt helyszíni ellenőrzés a felhasználóknak felróható okból meghiúsult.

A Földgázelosztó a második helyszíni ellenőrzés (ellenőrzési kísérlet) költségeit jogosult attól a felhasználótól követelni, akinek az ellenőrzés meghiúsulása felróható.

A második helyszíni ellenőrzési kísérletet követően a Földgázelosztó vagy megbízottja a helyszíni ellenőrzést ismételten kizárólag abban az esetben kísérli meg, ha ezt a korábbi vagy új felhasználó kérik, és az ellenőrzést megrendelő felhasználó vállalja a helyszíni ellenőrzés költségeinek megfizetését. A bejelentés megtételének bizonyítása a felhasználót, a helyszíni ellenőrzés akadályozásának bizonyítása a földgázelosztót terheli.

**Kereskedőváltás**

A felhasználót ellátó földgázkereskedő (ide értve az egyetemes szolgáltatót is (a továbbiakban együttesen jelen fejezet vonatkozásában: földgázkereskedő) köteles a részére benyújtott ellátási szerződés felmondásokat visszaigazolni és a visszaigazolással egy időben köteles a Földgázelosztónál bejelenteni a kereskedőváltást, és a **földgáz-kereskedelmi (ide értve az egyetemes szolgáltatási szerződést is (a továbbiakban jelen fejezet vonatkozásában: földgázkereskedelmi) szerződés megszűnésének** időpontját. Az új földgázkereskedő a felmondásról szóló visszaigazolás kézhezvételét követően haladéktalanul, de a földgáz-kereskedelmi szerződés megszűnésének időpontját **legalább 21 (huszonegy) nappal** megelőzően köteles a Földgázelosztó részére bejelenti az új földgáz-kereskedelmi szerződés hatálybalépésének időpontját, továbbá a felhasználási hely egyedi azonosító számának alkalmazásával kezdeményezi a rendszerhasználati szerződés megkötését vagy módosítását. A kereskedőváltással érintett földgázkereskedők a bejelentést az ÜKSZ szerinti részletes adattartalommal és formátumban kötelesek megtenni.

A fenti határidők elmulasztása esetén az érintett felhasználó kereskedőváltása nem valósul meg. A megadott határnapot követően az adott kereskedőváltás időpontjára vonatkozóan a Földgázelosztó további szerződésmódosítási igényt nem fogad be. Az értesítési határidő elmulasztásából, és/vagy a szükséges adatok meg nem adásából eredő késedelemért és károkért a mulasztó rendszerhasználó felel a Földgázelosztó és az érintett felhasználó felé.

A Földgázelosztó a kereskedőváltással kapcsolatos rendszerhasználati szerződések megkötését vagy módosítását legkésőbb **a földgáz-kereskedelmi szerződés megszűnésének időpontját megelőző 4. napig** elvégzi.

A kereskedőváltással érintett földgázkereskedők és a felhasználó kötelesek egymással és az érintett rendszerüzemeltetőkkel együttműködni. A kereskedőváltással érintett
földgázkereskedők a GET 31/B. § (4) bekezdése szerinti bejelentést az ÜKSZ szerinti részletes adattartalommal és formátumban kötelesek a Földgázelosztó felé megtenni.

A Földgázelosztó a korábbi vagy az új földgázkereskedő adatközlésének hibája (hibás POD, hibás felhasználói, vagy felhasználási helyre vonatkozó adatok) miatt a kereskedőváltásból eredő kötelezettségeit nem tudja végrehajtani, akkor elektronikus levélben, illetve a bejelentésekre küldött automatikus szabvány üzenetek formájában egyeztet az érintett földgázkereskedőkkel az érintett adat kijavításáról vagy pótlásáról. A kereskedőváltás csak a hibás, vagy hiányzó adatok pótlása, javítása után kerül végrehajtásra. A hibás adatok javítására illetve a hiányzó adatok pótlására az érintett kereskedők az erre való jelzést követően **haladéktalanul, de legkésőbb a kereskedőváltást megelőző 5. munkanapig** kötelesek. A fenti határidő után megadott hiánypótlások esetében az eredeti időpontra jelzett kereskedőváltás nem valósul meg.

A kereskedőváltás során a záró mérőállás meghatározására a felhasználó, a korábbi és az új földgázkereskedő megállapodása az irányadó. Ha a felek a földgázelosztó GET 31/B. § (4) bekezdése szerinti értesítéséig (a földgáz kereskedelmi szerződés megszűnésének időpontját megelőző 21. napig) nem állapodnak meg a záró mérőállásban, a Földgázelosztó

* + távlehívható fogyasztásmérő berendezéssel rendelkező felhasználó esetében a földgáz-kereskedelmi szerződés megszűnésének időpontjában, vagy
	+ nem távlehívható fogyasztásmérő berendezéssel rendelkező felhasználó esetében a földgáz-kereskedelmi szerződés megszűnésének napjáig az új földgázkereskedő költségére köteles gondoskodni a fogyasztásmérő berendezés leolvasásáról. A rendszerüzemeltető a nem távlehívható fogyasztásmérő berendezés esetében a záró mérőállást a leolvasás alapján arányosítással határozza meg.

Az elszámoláshoz szükséges adatok a leolvasást követő 3 napon belül kerülnek elektronikus formában átadásra a korábbi és az új földgázkereskedő részére.

Ha a felhasználó a kereskedőváltással kapcsolatos kötelezettségeit teljesítette, de valamely érintett földgázkereskedő vagy rendszerüzemeltető nem teljesíti a kereskedőváltással kapcsolatos kötelezettségeit, és emiatt a kereskedőváltás nem jön létre, a felhasználó korábbi földgáz-kereskedelmi szerződése változatlan feltételekkel hatályban marad.

Kereskedőváltás esetén a felhasználó vagy a vele szerződést kötő új földgázkereskedő a gázév végéig köteles a korábbi földgázkereskedő által az ellátása érdekében a rendszerüzemeltetőknél az adott felhasználási helyre lekötött és a szerződés megszűnését követően ismételten rendelkezésére bocsátott kapacitást lekötni. Az elosztói kapacitás esetében a kapacitásdíjat a **kapacitáslekötési időszak végéig** kell megfizetni. Kereskedőváltás esetén nincs lehetőség a lekötött teljesítmény lekötési időszakon belüli módosítására, megváltoztatására.

A gázszolgáltatás igénybevételéről véglegesen lemondó 20 m3/h vagy annál nagyobb névleges teljesítményű gázmérővel rendelkező felhasználót ellátó földgázkereskedő az alapdíjat a **gázév végéig**, a kapacitásdíjat a **teljes szerződési időszakra** köteles megfizetni a Földgázelosztó részére.

A gázszolgáltatás igénybevételéről véglegesen lemondó 20 m3/h-nál kisebb névleges teljesítményű gázmérővel rendelkező felhasználót ellátó Kereskedő az alapdíj havi összegét utoljára **a Szerződés adott felhasználó vonatkozásában történő megszűnésének hónapjára** köteles megfizetni.

Ha a Hivatal elnökének rendelete szerinti kapacitásdíjas felhasználó felhagy földgázfelhasználói tevékenységével, akkor köteles a földgázkereskedő részére a szerződéses időszak végéig a kereskedelmi szerződésben rögzített lekötött kapacitásoknak megfelelő rendszerhasználati díjakat egy összegben megfizetni. A földgázkereskedő köteles a rendszerhasználati díjakat a lekötési időszakból hátralévő időszakra vonatkozóan megfizetni a rendszerüzemeltető részére. A Földgázelosztó jogosult a bejelentés tudomásulvételét és a rendszerhasználati szerződés módosítását megtagadni, ha a földgázkereskedő nem biztosítja a **kapacitáslekötés szerződéses időszak végéig** fennmaradó díjainak megfizetését.

Ha a felhasználó felhagy a földgázfelhasználó tevékenységével, akkor a földgázkereskedő **legkésőbb a felmondás kézhezvételétől számított 5 napon belül** köteles az érintett rendszerüzemeltetőt tájékoztatni a felhasználóval kötött földgáz-kereskedelmi szerződésének megszűnéséről.

A rendszerhasználati szerződés hatálya alatt, amennyiben **gázév közben** a földgázkereskedő vagy rendszerhasználóként eljáró felhasználó egy adott felhasználási hely vonatkozásában csökkenteni kívánja a lekötött kapacitását, az csak abban az esetben lehetséges, ha a rendszerhasználó, vagy a rendszerhasználóként eljáró felhasználó a **gázév végéig** megfizeti az adott gázévre már lekötött kapacitás után járó díjakat a Földgázelosztónak. Amennyiben a rendszerhasználó vagy a rendszerhasználóként eljáró felhasználó **gázév közben** növelni kívánja a lekötött kapacitás mértékét, úgy a rendszerhasználati szerződés ilyetén tartalmú módosítását a Földgázelosztó csak szabad kapacitás hiányában, és a GET 77.§-ában felsorolt esetekben utasíthatja el. A módosítás hatályosulásának dátumát a Földgázelosztó jogosult meghatározni, melyről a módosítást kezdeményező földgázkereskedőt, vagy rendszerhasználóként eljáró felhasználót tájékoztatni köteles.

A földgázkereskedővel kötött rendszerhasználati szerződés érvényességét a földgázkereskedővel szerződött felhasználó(k) személyében vagy a felhasználók számában történő változás nem érinti, ilyen esetben az érintett rendszerhasználati szerződés felhasználó(k)ra és felhasználási helyére/helyükre vonatkozó adatokat tartalmazó 1. számú melléklete módosulhat az alábbiak szerint.

A rendszerhasználati szerződés 1. számú mellékletei elektronikus úton módosíthatóak, a fenti rendszerhasználói bejelentések az ÜKSZ-ben meghatározott formátumban (elektronikus úton), adatcsere modell szerinti formában történő megküldésével, és annak Földgázelosztó általi visszaigazolásával, mely a kereskedőváltást megelőző legkésőbb 4. napig megtörténik a Földgázelosztó részéről, a kereskedőváltással érintett rendszerhasználóktól kapott adatok alapján.

A Földgázelosztó általi visszaigazolás elektronikusan, az általa üzemeltetett SFTP szerverre, az adott rendszerhasználó számára kizárólagosan biztosított mappába elhelyezett ÜKSZ-nek megfelelő szabványosított adatcsere modell szerinti üzenetekkel történik. A módosítás érvényességéhez a Földgázelosztó visszaigazolása szükséges.

Amennyiben a rendszerhasználati szerződés 1. számú mellékleteinek módosítására adatcsere modell szerinti üzenet útján kerül sor, a módosított tartalmú 1. számú melléklet papír alapú és cégszerű aláírással ellátott módosítására, megerősítésére nincs szükség.

A kereskedőváltásra vonatkozó, jelen pontban nem szabályozott kérdésekben a Get. és a Vhr. vonatkozó rendelkezései az irányadók.

**6. f) A csatlakozóvezeték és felhasználói berendezés készítése, átalakítása vagy megszüntetése esetén készült kiviteli terv műszaki-biztonsági felülvizsgálatának eljárása, díjai.**

**Létesítés, tervezés, tervfelülvizsgálat**

A csatlakozóvezeték és felhasználói berendezés létesítési és bővítési munkáinak tervezéséről és kivitelezéséről az elosztói csatlakozási szerződésben meghatározott felhasználási hely tulajdonosa (a továbbiakban: ingatlantulajdonos) köteles gondoskodni, költségeit viselni. A földgázelosztó térítésmentesen köteles az ingatlantulajdonos vagy az ingatlantulajdonos tervezője, kivitelezője rendelkezésére bocsátani az alábbi adatokat:

* az elosztóvezetékhez történő csatlakozási pont helyét;
* a felhasználási helyen igénybe vehető vásárolt kapacitást;
* a nyomásszabályzó és a fogyasztásmérő berendezés műszaki előírásaira, elhelyezésére vonatkozó követelményeket, melyek a honlapon is megtalálhatóak;
* a tervezéshez szükséges egyéb adatokat,

melyeket a tervező, kivitelező köteles figyelembe venni a tervezés, kivitelezés során.

Az ingatlantulajdonos vagy az ingatlantulajdonos tervezője egyben köteles megadni a csatlakozási pont helyét az ellátandó ingatlan telekhatárán.

Az ingatlantulajdonos helyett megbízott (pl. tervező) is eljárhat. Képviselőnek kell tekinteni azt a személyt, akitől eljárása alapján okkal feltételezhető, hogy jogosult az ingatlantulajdonos nevében nyilatkozatot tenni. A képviselő által megtett jognyilatkozat közvetlenül az ingatlantulajdonost jogosítja és kötelezi. A Földgázelosztó az ingatlantulajdonos és a képviselő közötti megbízási jogviszony meglétét és tartalmát nem vizsgálja, annak hiányára vagy hiányosságára visszavezethető mindennemű felelősség és jogkövetkezmény az ingatlantulajdonost és a kivitelezőt terheli.

A csatlakozóvezeték és felhasználói berendezés átalakítása, megszüntetése esetén kiviteli tervet kell készíteni, kivéve, ha a gáz csatlakozó vezetékekre és fogyasztói berendezésekre vonatkozó műszaki-biztonsági előírásokról szóló jogszabály eltérően rendelkezik. A kiviteli tervet a gázfogyasztó készülékcsere kivételével a Földgázelosztó az ingatlantulajdonos vagy az ingatlantulajdonos tervezője kezdeményezésére műszaki-biztonsági szempontból felülvizsgálja. A kivitelezést csak megfelelőnek minősített terv alapján szabad megkezdeni.

A kiviteli tervet arra jogosult tervező készítheti. A tervező jogosultságát a Földgázelosztó ellenőrzi. A terv készítője a csatlakozóvezeték és felhasználói berendezés üzembe helyezési munkáinak feltételeit, a fogyasztásmérő berendezés csatlakozását, teljesítményét és típusát, valamint nem lakossági fogyasztó esetén a nyomásszabályozó típusát és annak az üzemvitel szempontjából szükséges szerelvényezését, illetve védelmét a Földgázelosztóval előzetesen egyeztetni köteles.

A földgázelosztó a kiviteli terven kizárólag a csatlakozóvezeték és felhasználói berendezés létesítéséhez szükséges műszaki-biztonsági követelmények meglétét köteles ellenőrizni, amelyet a tervnek részletesen tartalmaznia kell. A csatlakozóvezeték és felhasználói berendezés létesítéséhez szükséges hatósági engedélyek (pl. környezetvédelmi, természetvédelmi, műemlékvédelmi, stb.), valamint más hozzájárulások (pl. közös tulajdon esetén a tulajdonostársak hozzájáruló nyilatkozata) beszerzése, az abban előírtak betartása az ingatlantulajdonos kötelessége. A Földgázelosztó a terv véleményezéséhez az engedélyeket jogosult bekérni.

A tervdokumentáció tartalmilag meg kell, hogy feleljen a mindenkori vonatkozó jogszabályi előírásoknak és Földgázelosztó hatályos technológiai utasításainak, melynek betartásáért a kiviteli tervet készítő tervező felelős.

A tervfelülvizsgálat egyetemes szolgáltatásra jogosultak esetén díjmentes, egyetemes szolgáltatásra nem jogosultak esetén naptári évenként a második alkalmat követően díjköteles.

A benyújtott kiviteli terv felülvizsgálatának határideje: **8 (nyolc) munkanap.**

Ha a Földgázelosztó a tervet írásban kivitelezésre alkalmatlannak minősítette, az ingatlantulajdonos a műszaki-biztonsági hatóságtól kérheti az alkalmassági nyilatkozat kiadását.

A műszaki-biztonsági hatóság az alkalmassági nyilatkozat kiadására irányuló kérelmet a kérelem érkezésétől számított 8 (nyolc) munkanapon belül köteles elbírálni és döntéséről a kérelmezőt értesíteni. A műszaki-biztonsági hatóság eljárása díjmentes.

Az igénybejelentő jogosult a Hivatal eljárását kezdeményezni **a bekapcsolás iránti igény elutasításának közlésétől számított 30 (harminc) napon belül**, vagy ha a Földgázelosztó az **igénybejelentéstől számított 8 (nyolc) munkanapon belül** nem nyilatkozik a csatlakozás iránti igényről, **a mulasztás napjától számított 30 (harminc) napon belül**.

A csatlakozóvezeték és a felhasználói berendezés létesítése az ingatlantulajdonos kötelessége és költsége, az elkészült csatlakozóvezeték és a felhasználói berendezés az ingatlantulajdonos tulajdonát képezi. A csatlakozóvezeték és a felhasználói berendezés üzemeltetése a felhasználó kötelezettsége. A csatlakozóvezeték és a felhasználói berendezés kivitelezésére, és időszaki ellenőrzésére jogszabályban előírtak szerint nyilvántartott gázszerelő jogosult.

**Műszaki-biztonsági ellenőrzés**

A műszaki-biztonsági ellenőrzés az az eljárás, amelynek során a Földgázelosztó munkatársa a kivitelezett létesítményt a kivitelezésre való alkalmassági nyilatkozattal rendelkező tervdokumentáció alapján műszaki-biztonsági szempontból minősíti.

A műszaki-biztonsági ellenőrzés tárgya a kivitelezett rendszer (gáz-csatlakozóvezeték, felhasználói berendezés) műszaki-biztonsági szempontok szerinti helyszíni ellenőrzése a megvalósulási dokumentáció (felülvizsgált terv, stb.) alapján, a tervezési határok között.

A GET 88. § (2) bekezdése szerint a csatlakozóvezeték- és a felhasználói berendezés-létesítési, a biztonsági ellenőrzést érintő felszerelési és időszaki ellenőrzési tevékenység lefolytatására irányuló szándékot a szolgáltatási tevékenység megkezdésének és folytatásának általános szabályairól szóló törvény szerint be kell jelenteni a Magyar Mérnöki Kamarához (a továbbiakban: MKK). A tevékenységet az folytathatja, aki rendelkezik a külön jogszabályban meghatározott szakmai képesítéssel és megfelel az ott meghatározott egyéb feltételeknek. A bejelentés alapján az MKK a nyilvántartásba vétellel egyidejűleg hivatalból igazolványt állít ki a jogosult számára. A jogosultságot a földgázelosztónál és az ingatlantulajdonosnál vagy a felhasználónál a létesítés előtt igazolni kell.

A gázszerelőket a Magyar Mérnöki Kamara tartja nyilván. A nyilvántartás a [https://www.mmk.hu](https://www.mmk.hu/informaciok/hirek/gazszerelok-nyilvantartasa-20200108;jsessionid=62E4B0CFFD7EEC8FD5FBC74A0EDDFF34) oldalon érhető el.

A Földgázelosztó által végzendő műszaki-biztonsági ellenőrzésre kötelezett szerelési munkák:

* új felhasználási hely létesítése
* meglévő csatlakozóvezeték felújítás, rekonstrukció, átalakítás, bővítés
* meglévő felhasználói berendezés felújítás, rekonstrukció, átalakítás, bővítés, gázmérő áthelyezés, gázmérő változó csere
* csatlakozóvezeték és/vagy felhasználói berendezés felhagyás.

Új felhasználási hely létesítése: amennyiben az ingatlanon nem áll rendelkezésre gázszolgáltatás, új létesítés történik. Ebben az esetben a csatlakozóvezetéket és a felhasználói berendezést is ki kell alakítani. Több lakásos épületek esetében előfordulhat olyan helyzet, hogy a csatlakozóvezeték rendelkezésre áll az épületben, azonban az adott lakásban nincs gázmérőhely, valamint felhasználói berendezés kialakítva. Ekkor a gázmérőhelyet és a felhasználói berendezést kell kialakítani.

Felújítás, rekonstrukció: amennyiben az ingatlanon rendelkezésre áll a gázszolgáltatás, a meglévő rendszer korszerűsítése vagy meghibásodás miatti cseréje esetén a csatlakozóvezetéket és/vagy a felhasználói berendezést érintheti a beavatkozás.

Átalakítás, bővítés: amennyiben az ingatlanon rendelkezésre áll a gázszolgáltatás, a meglévő rendszer átalakítása (pl. gázmérő áthelyezése) vagy bővítése a csatlakozóvezetéket és/vagy felhasználói berendezést érintheti.

Meglévő rendszer esetén a kivitelezést és a műszaki-biztonsági ellenőrzést megelőzően szükséges szerelési tevékenységek:

Meglévő csatlakozóvezeték felújítás, rekonstrukció, átalakítás, bővítés esetén a kivitelezés megkezdése előtt a csatlakozóvezeték üzemen kívül helyezése és a gázmérő(k) leszerelése szükséges, melyet kizárólag a Földgázelosztó munkatársai vagy a Földgázelosztó megbízottjai végezhetnek el. Az üzemen kívül helyezés a közterületi főelzáró zárásával és a csatlakozóvezeték szétbontásával és lezárásával történik, úgynevezett kettős zárás kerül kialakításra, amely a biztonságos munkavégzés előfeltétele.

Meglévő felhasználói berendezés felújítás, rekonstrukció, átalakítás, bővítés esetén a kivitelezés megkezdése előtt – 6 m3/h mérőteljesítményig – minden esetben a gázmérő leszerelése és a csatlakozóvezeték szakszerű lezárása szükséges, melyet kizárólag a Földgázelosztó munkatársai vagy a Földgázelosztó megbízottjai végezhetnek el.

Fenti esetekben a szerelési munka megrendelését és a várható költségek befizetését követően történik a munkavégzés időpontjának egyeztetése, majd a szerelési munka. A Földgázelosztó a megrendelést a **foldgazelosztas@mvmfogazhalozat.hu** e-mail címen fogadja vagy személyesen az ügyfélszolgálatán lehet benyújtani.

Gázkészülék csere esetén – amennyiben a meglévő fogyasztói vezetéken átalakítás nem történik – a kivitelezéshez nem szükséges a gázmérő leszerelése. Nyílt égésterű gázkészülék(ek) üzemeltetését érintő fokozott légzárású nyílászáró és/vagy légelszívó berendezés beépítése esetén gáztervet kell készíteni, amely kizárólag a légellátásra vonatkozik, gázszerelést nem tartalmaz, a gázmérő leszerelése nem szükséges. A nem megfelelő légellátás miatt korábban kizárt gázkészülékek elzáróiról a jogi zárat a készülék beüzemelésére jogosult szakszerviz munkatársa távolítja el a megfelelt minősítésű műszaki-biztonsági ellenőrzésről kiállított jegyzőkönyv alapján.

A kivitelező a jóváhagyott tervtől csak a tervező hozzájárulásával térhet el. Műszaki-biztonsági szempontot érintő eltérés esetén a kivitelezés csak ismételt tervfelülvizsgálatot követően lehetséges. Műszaki-biztonsági szempontot nem érintő eltérés esetén a tervező által készített D-terv alapján történhet a szerelés. A D-tervet a megvalósulási dokumentációnak tartalmaznia kell.

Az elkészült gázszerelést a gázfogyasztó készülékcsere kivételével a Földgázelosztó, vagy megbízottja az üzembe helyezés előtt köteles – az egyetemes szolgáltatásra jogosult felhasználók esetében díjmentesen, illetve egyetemes szolgáltatásra nem jogosult felhasználók esetében naptári évenként a második alkalmat követően díj ellenében – műszaki-biztonsági szempontból ellenőrizni. Az elkészült gázszerelés műszaki-biztonsági ellenőrzését a gázfogyasztó készülékcsere kivételével az ingatlantulajdonos, vagy megbízása alapján a kivitelező (a továbbiakban együttesen: kezdeményező) köteles a Földgázelosztónál szerelési nyilatkozat és ennek részeként a megvalósulási dokumentáció benyújtásával és a műszaki-biztonsági ellenőrzésre vonatkozó megrendeléssel kezdeményezni. A Földgázelosztó az ingatlantulajdonos és a kivitelező közötti megbízási jogviszony meglétét és tartalmát nem vizsgálja, annak hiányára vagy hiányosságára visszavezethető mindennemű felelősség és jogkövetkezmény az ingatlantulajdonost és a kivitelezőt terheli. A szerelési nyilatkozatnak tartalmaznia kell:

* a munkavégzés pontos helyét
* a felhasználó nevét, címét
* a kivitelezői nyilatkozatot
* a kivitelezői jogosultság igazolását
* a kéményvizsgálati nyilatkozatot - amennyiben szükséges
* a tervező által előírt megvalósulási dokumentációt.

A műszaki-biztonsági ellenőrzésre vonatkozó megrendeléseket személyesen a Földgázelosztó 1081 Budapest, Fiumei út 9-11. szám alatti ügyfélszolgálata fogadja, elektronikus úton a meo@mvmfogazhalozat.hu elérhetőségen keresztül.

Gázfogyasztó készülékcsere esetén az elkészült gázszerelés műszaki-biztonsági ellenőrzését a kezdeményező a tervezőnél köteles kezdeményezni. Az elkészült gázszerelést készülékcsere esetén a tervező az üzembe helyezés előtt köteles műszaki-biztonsági szempontból ellenőrizni. Készülékcsere gázszerelésének műszaki-biztonsági szempontú ellenőrzését olyan tervezőmérnök végezheti, aki rendelkezik a kormány rendeletében meghatározott felelősségbiztosítással..

A Földgázelosztónál kezdeményezett műszaki-biztonsági ellenőrzés lemondása:

A megrendelő és a Földgázelosztó által egyeztetett időpontban megtartandó műszaki-biztonsági ellenőrzést az ingatlantulajdonos, vagy megbízása alapján a kivitelező

* írásban, a meo@mvmfogazhalozat.hu e-mail címre, vagy személyesen a Földgázelosztó ügyfélszolgálatán, (az erre rendszeresített nyomtatvány honlapunkon elérhető), vagy
* a 06/1-474-9911 telefonszámon az egyeztetett időpontot megelőző munkanap 16 óráig térítésmentesen lemondhatja.

A műszaki-biztonsági ellenőrzést - a kezdeményezővel (megrendelővel) egyeztetett időpontban **a szerelési nyilatkozat benyújtásától számított 8 (nyolc) munkanapon belül** a Földgázelosztó lefolytatja. A kezdeményezőnek gondoskodnia kell arról, hogy a kivitelező az ellenőrzésnél jelen legyen. A kivitelezőnek biztosítani kell az ellenőrzés elvégzéséhez szükséges eszközöket és az egyéb feltételeket. Készülékcsere esetén a kiviteli tervet és a tervezői műszaki biztonsági ellenőrzésről készített jegyzőkönyvet a kivitelező köteles a földgázelosztónak az ellenőrzést követő 2 munkanapon belül átadni. A Földgázelosztó a kiviteli tervet és az ellenőrzésről készült jegyzőkönyv egy példányát köteles megőrizni. A műszaki-biztonsági ellenőrzésről készült jegyzőkönyv egy példányát a bejelentőnek átadja, amely sikeres ellenőrzés esetén egyben használatba vételi hozzájárulásként is funkcionál.

Az elkészült gázszerelést a Földgázelosztó vagy megbízottja kizárólag műszaki-biztonsági szempontból és a kiviteli tervnek való megfelelés szempontjából ellenőrzi.

A kivitelezésre alkalmas tervfelülvizsgálói nyilatkozat a keltétől számított 2 évig érvényes, ha a kiviteli tervben foglaltak a műszaki-biztonsági feltételeknek a kivitelezés megkezdésének időpontjában a helyszíni adottságoknak változatlanul megfelelnek.

Ha az eltérés műszaki-biztonsági feltételt érint, a tervező a területi földgázelosztótól – a készülékcsere kivételével – ismételt tervfelülvizsgálatot köteles kérni. Készülékcsere esetén a kiviteli tervet a tervező módosíthatja.

Ha a módosítás nem érint műszaki-biztonsági feltételeket, a kiviteli tervet a tervező módosíthatja, és a módosított kiviteli tervet köteles dátummal ellátni, és aláírni.

Amennyiben a kiviteli terv jóváhagyását követő 2 éven belül megtörténik a tervnek megfelelő kivitelezés és a műszaki-biztonsági ellenőrzés, ez utóbbit akkor is sikeresnek kell nyilvánítani, ha időközben megváltoztak a műszaki-biztonsági előírások.

**A műszaki-biztonsági ellenőrzés során az alábbi szempontok kerülnek vizsgálatra:**

* az általános feltételek megfelelősége,
* a személyi feltételek megfelelősége,
* a tárgyi feltételek megfelelősége,
* a tervezési határok között a szerelés technológiai megfelelősége, szabályossága,
* a gázvezetékek és más vezetékek, berendezések egymáshoz viszonyított helyzete,
* a gázmérőhelyek és gázmérő-csatlakozások kivitelezése,
* a szilárdsági és tömörségi nyomáspróbák megfelelősége,
* minden olyan helyszíni körülmény, melyet a felülvizsgált tervdokumentáció nem tartalmaz, azonban a szabályos üzemet gátolja, vagy a műszaki biztonsági előírásokat sérti,
* a megvalósulási dokumentáció megfelelősége.

A Földgázelosztó munkatársa az előzetesen egyeztetett napon a megadott 4 órás időtartamon belül érkezik a tárgyi címre.

**A műszaki-biztonsági ellenőrzés akkor sikeres, ha az alábbi feltételek együttesen teljesülnek:**

* az egyeztetett időpontban teljes körűen biztosított a bejutás a kivitelezéssel érintett helyiségekbe, szabad terekbe,
* a gázszerelők és gázkészülék-javítók tevékenysége folytatásának részletes feltételeiről, az e tevékenységek bejelentésének és nyilvántartásának rendjéről, valamint az e tevékenységekre vonatkozó kötelezettségek be nem tartásának esetén alkalmazandó jogkövetkezményekről szóló 42/2017. (XII. 11.) NGM rendelet szerinti engedéllyel (gázszerelői igazolvánnyal) rendelkező gázszerelő (kivitelező) a kivitelezés helyszínén jelen van, és az érvényes gázszerelői igazolványát bemutatja a Földgázelosztó vagy megbízottja részére,
* a nyomáspróbához szükséges eszközök biztosítva vannak (manométer, próbapumpa, kompresszor, szerszámok, stb.),
* a kivitelező a szerelési nyilatkozathoz csatolta a hiánytalan megvalósulási dokumentációt, és a dokumentumok eredetiek (ha szükséges: "D" terv, EPH, hitelesítési és kalibrálási jegyzőkönyv, megrendelés, kéményseprői nyilatkozat, retesz nyilatkozat, légtechnikai bemérési jegyzőkönyv, stb.),
* a kivitelező az anyagok és tartozékok megfelelőségét (beleértve az RB-s berendezéseket is) igazoló dokumentumokat csatolta a megvalósulási dokumentációhoz,
* a kivitelező csatolta a zárt égésterű gázfogyasztó készülékek gyárilag, a készülék tartozékaként szállított égéstermék elvezető és égési levegő bevezető rendszereinek gyárilag előírt technológia szerinti szerelésére vonatkozó nyilatkozatát,
* a kivitelező csatolta a tömörségvizsgálatra kötelezett égéstermék elvezető berendezés tömörségvizsgálatának az MSZ EN 1443 szabvány [Égéstermék elvezető berendezések. Általános követelmények.], vagy azzal egyenértékű műszaki megoldás szerinti jegyzőkönyvét,
* a kivitelezéssel érintett épület égéstermék elvezetőjének megfelelőségét tanúsító, a kéményseprő-ipari közszolgáltató vagy kéményseprő szolgáltatásra feljogosított szakember által kiállított eredeti, érvényes kéményvizsgálati tanúsítvány (nyilatkozat) rendelkezésre áll,
* a nyílt égésterű („A” vagy „B” típusú) gázfogyasztó készülékek esetén a légellátás-szellőzés és az égéstermék elvezetés is a terv szerint valósult meg,
* az egyes ipari és kereskedelmi tevékenységek gyakorlásához szükséges képesítésekről szóló 21/2010. (V. 14.) NFGM rendelet szerinti szakember által kiadott érintésvédelmi igazolás rendelkezésre áll,
* az egyéb szükséges szakvélemények rendelkezésre állnak,
* a gázfogyasztó készülékek jogszabályokban, így különösen az egyes gázfogyasztó készülékek kialakításáról és megfelelőségének tanúsításáról szóló 22/1998. (IV. 17.) IKIM rendeletben foglalt előírásoknak megfelelnek,
* a kiépített rendszer (csatlakozó vezeték és felhasználói berendezés) a szabvány, vagy azzal egyenértékű tervdokumentációban előírt műszaki megoldás szerint elvégzett szilárdsági és tömörségi nyomáspróbája sikeres volt,
* a kivitelezés a Földgázelosztó által műszaki-biztonsági szempontból alkalmasnak minősített, felülvizsgált tervdokumentáció szerint valósult meg.

Amennyiben a fenti feltételek közül bármelyik nem teljesül, az ellenőrzés sikertelen eredménnyel zárul.

**Sikertelen a műszaki-biztonsági ellenőrzés akkor is, ha**

* a tervezési határok között, a vonatkozó jogszabályoknak, szabványoknak, a 3/2020 (I.13.) ITM rendelet 1.számú mellékletét képező Műszaki Biztonsági Szabályzatban, illetve a Földgázelosztó műszaki utasításrendszerében előírt követelményeknek bármely műszaki-biztonságot érintő szempontból nem felel meg a kivitelezés,
* a felülvizsgált terv és a kivitelezés helyszíni megvalósulása nem egyezik, és nem „D” tervesíthető az eltérés.

Amennyiben a tervezőnek és a tervfelülvizsgálónak felróható okra vezethető vissza a műszaki-biztonsági ellenőrzés sikertelensége, a tervdokumentációt – a szükséges módosítás átvezetését követően - ismételten be kell nyújtani tervfelülvizsgálatra. Az ismételt tervjóváhagyás után, a szükséges átalakítások elvégzését követően a felhasználónak vagy a kivitelezőnek ismételten kezdeményezni kell a Földgázelosztónál a műszaki-biztonsági ellenőrzést.

Amennyiben a kivitelezőnek felróható okból, a kiviteli tervnek nem megfelelő munkavégzésre vezethető vissza a műszaki-biztonsági ellenőrzés sikertelensége, a szükséges átalakítások elvégzését követően a felhasználónak vagy megbízása alapján a kivitelezőnek ismételten kezdeményeznie kell a Földgázelosztónál a műszaki-biztonsági ellenőrzést.

**Sikertelen műszaki-biztonsági ellenőrzés esetén a kivitelezett rendszer üzembe helyezése tilos!**

**Társasházi csatlakozóvezeték felújítás, rekonstrukció, átalakítás, bővítés műszaki-biztonsági ellenőrzésére vonatkozó kiegészítő szabályok**

Amennyiben a műszaki-biztonsági ellenőrzést végző személy valamely felhasználói berendezéssel kapcsolatban élet- és vagyonbiztonságot veszélyeztető szabálytalan helyzetet észlel, köteles az élet- és vagyonbiztonságot veszélyeztető helyzet megszüntetése érdekében intézkedni, továbbá a feltárt szabálytalanságot, és az annak megszüntetéséhez szükséges intézkedéseket jegyzőkönyvben rögzíteni.

Az üzembe helyezés a műszaki-biztonsági ellenőrzésről készült jegyzőkönyvben foglaltak alapján történik, melyben feltüntetésre kerülnek a szabálytalansággal érintett felhasználási helyek.

Ha a kivitelezés elkészült, de a műszaki-biztonsági ellenőrzés során az érintett felhasználási helyekre való bejutás nem teljes körűen biztosított, a műszaki-biztonsági ellenőrzés sikertelennek minősül.

Ha a műszaki-biztonsági ellenőrzés sikeres, de az üzembe helyezés során nem biztosított a mérőhelyhez való hozzáférés, akkor a felhasználóval/közös képviselővel/vagyonkezelővel a Földgázelosztó ismételt időpont egyeztetést kezdeményez az általuk korábban megadott elérhetőségeken.

Új bekapcsolás vagy csatlakozóvezetéket érintő kivitelezési munkák esetén az ingatlantulajdonos megbízásából a kiviteli tervet készítő tervező köteles gondoskodni arról, hogy amennyiben a gázmérőt külső falra, lépcsőházban, közös használatú térben szerelik fel, akkor azt zárható ajtójú fülkében vagy szekrényben kell elhelyezni a 3/2020. (I.13.) ITM rendelet 1. melléklet 25.23. pontjában írtaknak megfelelően.

Meglévő felhasználási hely esetén az ismételt, sikeres műszaki-biztonsági ellenőrzés után, a felhasználó megrendeléséhez csatolt nyilatkozata alapján és a munkavégzés díjának befizetését követően kerül felszerelésre és üzembe helyezésre a gázmérő.

Új felhasználási hely esetén az ismételt, sikeres műszaki-biztonsági ellenőrzés után, a felhasználó megrendeléséhez csatolt nyilatkozatának beérkezését követően kerül felszerelésre és üzembe helyezésre a gázmérő.

Ha az elkészült gázszerelés műszaki-biztonsági ellenőrzése sikertelen, a bekapcsolást, az üzembe helyezést a Földgázelosztó a hiba kijavításáig köteles megtagadni. A gázszerelés, felhasználói berendezés – akár részben történő – használatba vétele a felhasználó számára tilos!

Amennyiben biztonsági okokból a Földgázelosztó a fogyasztói főcsapot, a fogyasztói főelzárót, vagy más zárószerelvényt elzárja, úgy azok kinyitására kizárólag a Földgázelosztó jogosult. Az így lezárt szerelvény kinyitása, vagy a szerelvény zárt helyzetét biztosító biztonsági záró elem (amennyiben ilyen elhelyezésre került) eltávolítása a felhasználó szerződés nélküli rendszerhasználatának, vagy szabálytalan vételezésének minősül.

A gázszolgáltatás felhasználó által kezdeményezett szüneteltetése, a földgázelosztási szolgáltatás felfüggesztése (kikapcsolás), vagy egyéb okból üzemen kívül helyezett létesítmény újbóli gáz alá helyezésére tömörségi nyomáspróba megfelelő eredménye, **hat hónapon túli** üzemszünet esetén a csatlakozóvezetéken és/vagy a fogyasztói vezetéken elvégzett szilárdsági és tömörségi nyomáspróba megfelelő eredménye, a felhasználói berendezés biztonságos üzemeltetéséhez szükséges légellátás, valamint az égéstermék elvezetés megfelelősége a visszakapcsolás feltétele. A felhasználói berendezés és a csatlakozóvezeték műszaki-biztonsági szempontú felülvizsgálatát a felhasználó köteles elvégeztetni a saját költségére a Földgázelosztóval.

A gázfogyasztó készüléknek a gáz csatlakozó vezetékekre és fogyasztói berendezésekre vonatkozó műszaki-biztonsági előírásokról szóló miniszteri rendelet szerinti egyszerűsített cseréjét a Földgázelosztó jogosult ellenőrizni. Az ellenőrzés időpontjáról a Földgázelosztó **az ellenőrzés napját megelőzően legalább 15 nappal** köteles értesíteni a felhasználót és a kivitelezőt. Az ellenőrzésen a kivitelező köteles megjelenni.

A műszaki biztonsági ellenőrzést jegyzőkönyvben dokumentálni kell. A sikeres műszaki-biztonsági ellenőrzést követően a jegyzőkönyv egy példányát megkapja a megrendelő, és az eredeti példány a megvalósulási dokumentációval együtt irattárazásra kerül. Nem megfelelt minősítés esetén a létesített rendszerre és a megvalósulási dokumentációra vonatkozó megállapítások, feltárt hibák, hiányosságok teljes körűen jegyzőkönyvben kerülnek rögzítésre, melynek egy példányát a megrendelő kapja.

A sikeres műszaki-biztonsági ellenőrzésről kiadott jegyzőkönyv egyben az épített környezet alakításáról és védelméről szóló törvény szerinti, az építmény rendeltetésszerű és biztonságos használhatóságához szükséges gázenergia ellátást igazolja, és az épület használatbavételéhez történő hozzájárulást is jelent, melynek egy példánya a felhasználó részére átadásra kerül. Amennyiben az ingatlantulajdonos ettől eltérő tartalmú, vagy a műszaki-biztonsági ellenőrzés időpontját követően kiállított nyilatkozatot kér az épületre vonatkozó használatbavételi eljáráshoz, akkor annak kiállítására kizárólag térítésköteles helyszíni ellenőrzés után van lehetőség, amennyiben az ekként lefolytatandó helyszíni ellenőrzés során megállapításra kerül, hogy az építmény gázellátó rendszere továbbra is alkalmas a rendeltetésszerű és biztonságos használatra.

**Fogyasztásmérő berendezés felszerelése, bekapcsolás**

A Földgázelosztó az egyetemes szolgáltatásra jogosult felhasználó új felhasználási helye bekapcsolásakor - eltérő megállapodás hiányában - a szerelési nyilatkozat benyújtását és a sikeres műszaki-biztonsági ellenőrzést követően, **a felhasználó írásbeli bejelentésének beérkezésétől (megrendeléstől) számított 8 munkanapon belül** felszereli a felhasználási helyen a fogyasztásmérő berendezést és a nyomásszabályozót, biztonsági záró elemmel látja el, a csatlakozóvezetéket és a felhasználói berendezést az elosztóvezetékkel összekapcsolja, ha a felhasználó részéről a felhasználási helyen a munkavégzés lehetősége biztosított.

A fogyasztásmérő berendezés felszerelésének feltétele, hogy a felhasználó rendelkezzen elosztóhálózat-használati szerződéssel és egyetemes szolgáltatási/földgázkereskedelmi szerződéssel, amely tartalmazza a földgázvételezés megkezdésének időpontját. A Földgázelosztó csak olyan egyetemes szolgáltató és földgázkereskedő nyilatkozatát/szerződését köteles befogadni, amelyikkel előzetesen rendszerhasználati szerződést kötött.

Amennyiben az egyetemes szolgáltató vagy a földgázkereskedő nyilatkozata a földgázellátás megkezdésére a 8 munkanapos határidőhöz képest későbbi időpontot határoz meg, úgy ez eltérő megállapodásnak minősül, és a Földgázelosztó a felhasználási hely földgázellátásba történő bekapcsolását ennek megfelelően végzi el.

A vételezésre vonatkozó nyilatkozat hiánya, megalapozatlansága vagy késedelmes benyújtása miatt, illetve a késedelmes bejelentésből eredő, a felhasználónál, illetve az őt ellátó egyetemes szolgáltatónál vagy földgázkereskedőnél bekövetkező esetleges károkért a Földgázelosztót felelősség nem terheli.

A nyilatkozat benyújtásával az egyetemes szolgáltatóval vagy a földgázkereskedővel kötött rendszerhasználati szerződés a gázvételezés megkezdésének időpontjától minden további értesítés nélkül módosul az adott felhasználási hellyel.

Egyetemes szolgáltatásra nem jogosult felhasználó esetében a bekapcsolás megállapodás szerint történik.

A bekapcsolás feltétele - minden felhasználó esetében - a felhasználási hely ellátására vonatkozó rendszerhasználati szerződés megkötése, amely tartalmazza a vételezés kezdő időpontját.

A fogyasztásmérő berendezés, vagy mérési rendszer telepítéséhez szükséges mérési hely kialakítása és biztosítása minden esetben a felhasználó kötelezettsége saját költségén.

A felszereléshez szükséges mérőkötés kialakítása szintén a felhasználó kötelezettsége az alábbi eseteket kivéve:

* a Földgázelosztó által biztosított fogyasztásmérő berendezés hitelesítési mérőcseréje miatt indokolt átalakítás,
* a Földgátelosztó által biztosított fogyasztásmérő berendezés nem a felhasználónak felróható meghibásodás miatti cseréjekor indokolt átalakítás,
* szociálisan rászoruló fogyasztó részére történő előre fizető mérő felszerelése a Get. 65. § (5) bekezdés szerinti esetben.

Előre fizető mérőt olyan felhasználó számára, aki nem minősül védendő fogyasztónak, a Földgázelosztó csak külön megállapodás alapján biztosít. Ha a felhasználó egy adott felhasználási helyen nem tart igényt az előre fizető mérőre, és azt le kívánja cseréltetni, a mérőcsere költségei a felhasználót terhelik.

A fogyasztásmérő berendezés állagmegóvása és védelme minden esetben a felhasználó kötelezettsége. **Ha a gázmérőt külső falra, lépcsőházba, közös használatú térbe szerelik fel, akkor azt zárható ajtójú fülkében vagy szekrényben kell elhelyezni.** A gázmérők szerelési helyigényének méreteit, a fülkék vagy szekrények méreteit és kivitelét a Földgázelosztó technológiai utasításaiban szabályozza. A jelen kötelezettség teljesítése keretében a felhasználó kötelezettsége biztosítani a fogyasztásmérő berendezés védelméhez szükséges védőszekrényt, stb. és köteles gondoskodni annak felszereltetéséről. A fenti kötelezettség elmulasztásából eredő valamennyi jogkövetkezmény a felhasználót terheli.

Amennyiben a fogyasztásmérő berendezés cseréjére a felhasználó állagmegóvási kötelezettségének elmulasztása miatt kerül sor, a fogyasztásmérő berendezés költségét – ideértve annak le- és felszerelésével kapcsolatos költségeket is – a felhasználó viseli akkor is, ha a mérő cseréje más ok miatt is szükségessé vált.

A felhasználó állagmegóvási kötelezettsége elmulasztásának minősül, ha a gázmérő külső falra, lépcsőházba, közös használatú helyiségbe kerül felszerelésre, ennek ellenére a kiviteli terv szerint annak elhelyezésére nem zárható ajtójú fülkében vagy szekrényben kerül sor, vagy a jóváhagyott kiviteli terven szereplő védőszekrényt, stb. nem vagy nem folyamatosan biztosítja, illetve azt nem tartja olyan állapotban, hogy az alkalmas legyen a fogyasztásmérő berendezés védelmére.

A felhasználó köteles a Földgázelosztó vagy megbízottja részére lehetővé tenni a fogyasztásmérő berendezés hitelesítési vagy egyéb cseréjét, valamint az ezzel összefüggő munkavégzést. Amennyiben felhasználó e kötelezettségének bizonyíthatóan nem tesz eleget, az az elosztóhálózat-használati szerződés megszegésének minősül.

**Fogyasztásmérő berendezés változó cseréje**

A felhasználó kezdeményezheti a gázmérő cseréjét a gyártási méretsorozatnak megfelelő típusú és teljesítményű gázmérőre, ha

* a felhasználónál üzemelő gázüzemi berendezések névleges teljesítményeinek összege 115 m3/h-nál kisebb és a felszerelt gázmérő névleges teljesítménye 100 m3/h-nál nagyobb, vagy
* a felhasználó gázmérőjének névleges teljesítménye a beépített gázüzemi berendezések névleges teljesítményeinek összegéhez viszonyítva 15%-kal nagyobb.[[1]](#footnote-1)

A fentiek szerinti felhasználói kezdeményezést a felhasználóval szerződéses kapcsolatban álló földgázkereskedő/egyetemes szolgáltató a rendelkezésére álló műszaki adatok figyelembevételével (beépített gázmérő névleges teljesítménye, üzemelő berendezések száma, teljesítménye, éves gázfelhasználás) köteles a földgázelosztóval 30 (harminc) napon belül felülvizsgáltatni.

A felülvizsgálat lezárását követően a felhasználóval szerződéses kapcsolatban álló földgázkereskedő/egyetemes szolgáltató a bejelentés időpontjától köteles a fogyasztást a műszakilag indokolt gázmérő teljesítményének megfelelő díjjal elszámolni. Ha a földgázelosztó a felülvizsgálat alapján kicseréli a gázmérőt, az új gázmérő beszerzésének költsége a gázmérő tulajdonosát terheli. A mérőcserével kapcsolatos gázmérőkötés kialakításának költsége a felhasználót terheli, kivéve ha a földgázelosztó az indokolt gázmérőcserét 3 (három) hónapon belül nem hajtja végre.

A felhasználási hely tulajdonosa vagy meghatalmazásával a felhasználó kezdeményezheti a Földgázelosztónál a fogyasztásmérő berendezés cseréjét a gyártási méretsorozatnak megfelelő típusú és kapacitású fogyasztásmérő berendezésre, ha

* a felhasználási helyen üzemelő gázfogyasztó készülékek névleges kapacitásainak összege 115 m3/h-nál kisebb, és a felszerelt fogyasztásmérő berendezés névleges kapacitása 100 m3/h -nál nagyobb, vagy
* a 20–100 m3/h kapacitásigényű felhasználási hely fogyasztásmérő berendezésének névleges kapacitása a beépített gázfogyasztó készülékek névleges kapacitásainak összegéhez viszonyítva 15%-kal nagyobb.

A kezdeményezést a rendelkezésére álló műszaki adatok figyelembevételével a Földgázelosztó **30 napon belül** köteles felülvizsgálni. Ha új fogyasztásmérő berendezés felszerelésére került sor, a kezdeményezés időpontjától a földgázelosztó a fogyasztásmérő berendezés névleges kapacitása alapján megállapított rendszerhasználati díjat köteles alkalmazni. Az új fogyasztásmérő berendezést a kezdeményező fizeti meg. A fogyasztásmérő berendezés cseréjével kapcsolatos mérőhely kialakításának költsége a kezdeményezőt terheli, kivéve, ha a Földgázelosztó fogyasztásmérő berendezés indokolt cseréjét **3 hónapon belül** nem hajtja végre.

Amennyiben a Földgázelosztó a felhasználási helyen azt észleli, hogy

* a felhasználási helyen üzemelő gázfogyasztó készülékek névleges kapacitásainak összege 115 m3/h-nál kisebb, és a felszerelt fogyasztásmérő berendezés névleges kapacitása 100 m3/h-nál nagyobb, vagy
* a 20-100 m3/h kapacitásigényű felhasználási hely fogyasztásmérő berendezésének névleges kapacitása a beépített gázfogyasztó készülékek névleges kapacitásainak összegéhez viszonyítva 15%-kal nagyobb,

köteles a felhasználó figyelmét felhívni a fogyasztásmérő berendezés cseréjének lehetőségére. A fogyasztásmérő berendezés fentiek szerinti cseréje, a fogyasztásmérő berendezés cseréjével kapcsolatos kiviteli terv elkészítése és a mérőhely kialakítása egyetemes szolgáltatásra jogosult felhasználó, a cserét követően egyetemes szolgáltatásra jogosulttá váló felhasználó és közintézményi felhasználó esetén a Földgázelosztó kötelessége, saját költségén.

A közintézményi felhasználó a fogyasztásmérő berendezés cseréjének kezdeményezésével egyidejűleg az alábbi dokumentumokkal igazolja, hogy közintézményi felhasználónak minősül:

a) a közoktatásról szóló törvény szerinti óvoda, általános iskola, gyógypedagógiai, konduktív pedagógiai óvoda vagy iskola, és az ezekhez tartozó kollégium, ha

aa) állami vagy önkormányzati fenntartású: alapító okirattal vagy működési engedéllyel, vagy

ab) állami vagy önkormányzati feladatok ellátására hatályos közoktatási megállapodással rendelkezik: alapító okirattal vagy működési engedéllyel és hatályos közoktatási megállapodással,

b) a szociális igazgatásról és a szociális ellátásokról szóló törvény szerinti ápolást, gondozást nyújtó intézmény, rehabilitációs intézmény, lakóotthon, átmeneti elhelyezést nyújtó intézmény, valamint a hajléktalan személyek nappali ellátását biztosító szociális intézmény, ha

ba) állami vagy önkormányzati fenntartású: alapító okirattal vagy működési engedéllyel, vagy

bb) állami vagy önkormányzati feladatok ellátására hatályos ellátási szerződéssel rendelkezik: alapító okirattal vagy működési engedéllyel és hatályos ellátási szerződéssel,

c) a gyermekek védelméről és a gyámügyi igazgatásról szóló törvény szerinti bölcsőde, családi napközi, gyermekek átmeneti otthona, családok átmeneti otthona, gyermekotthon, lakásotthon, utógondozói otthon és javítóintézet, ha

ca) állami vagy önkormányzati fenntartású (a javítóintézet kivételével): alapító okirattal vagy működési engedéllyel, vagy

cb) állami vagy önkormányzati feladatok ellátására hatályos ellátási szerződéssel rendelkezik (a javítóintézet kivételével): alapító okirattal vagy működési engedéllyel és hatályos ellátási szerződéssel,

cc) a javítóintézet alapító okirattal,

d) az egészségügyről szóló törvény szerinti fekvőbeteg-szakellátást biztosító egészségügyi intézmény, ha

da) állami vagy önkormányzati fenntartású: hatályos közfinanszírozási szerződéssel, vagy

db) egészségügyi közszolgáltatás biztosítására vonatkozó hatályos szerződéssel rendelkezik hatályos közfinanszírozási szerződéssel.

A 20–100 m3/h kapacitásigényű felhasználási helyen **ötévente**, a hitelesítési gázmérőcserét megelőzően a Földgázelosztó meghatározza a felhasználó számított órai teljesítményét a felhasználó gázmérőcserét megelőző öt év legnagyobb havi tény fogyasztási adata alapján.

A Földgázelosztó az ekként meghatározott számított órai teljesítményt megvizsgálja, és összeveti a felhasználónál felszerelt gázmérő(k) névleges kapacitásával.

A Földgázelosztó az elvégzett vizsgálat eredményéről és a szükséges feltételek teljesülése esetén a gázmérő eltérő teljesítményűre történő cseréjének (változócsere)lehetőségéről, a gázmérőcserét megelőzően, a hitelesítési gázmérőcseréről szóló értesítéssel egyidejűleg tájékoztatja a felhasználót. A Földgázelosztó a gázmérőcsere kezdeményezésének lehetőségéről szóló tájékoztatásában igazolható módon tájékoztatja a felhasználót a számított órai teljesítményhez igazodó fogyasztásmérő berendezés felszerelésének kockázatairól, és arról, hogy a számított órai teljesítményt meghaladó földgázfogyasztás miatt bekövetkező szolgáltatási szünet nem minősül a Földgázelosztó által történő kikapcsolásnak, az abból származó kárt a felhasználó viseli, annak megtérítése a Földgázelosztótól semmilyen jogcímen nem követelhető.

Ha a felhasználási helyen felszerelt fogyasztásmérő berendezés névleges teljesítménye legalább 15 százalékkal nagyobb, mint a felhasználó számított órai teljesítménye, akkor felhasználási hely tulajdonosa vagy meghatalmazásával a felhasználó kezdeményezheti a számított órai teljesítménynek megfelelő kapacitású fogyasztásmérő berendezés hitelesítési gázmérőcserével egyidejűleg történő felszerelését a Földgázelosztónál.

Ha a felhasználási hely tulajdonosa vagy meghatalmazásával a felhasználó kezdeményezi a számított órai teljesítményhez igazodó fogyasztásmérő berendezés felszerelését, a földgázelosztó azt a hitelesítési gázmérőcserével egyidejűleg elvégzi.

A fogyasztásmérő berendezés számított órai teljesítményhez igazodó változó cseréje, a fogyasztásmérő berendezés cseréjével kapcsolatos kiviteli terv elkészítése és a mérőhely esetleges átalakítása egyetemes szolgáltatásra jogosult felhasználó, a cserét követően egyetemes szolgáltatásra jogosulttá váló felhasználó és közintézményi felhasználó esetén a Földgázelosztó kötelessége, saját költségén. A közintézményi felhasználó a fogyasztásmérő berendezés cseréjének kezdeményezésével egyidejűleg a fentebb jelzett dokumentumokkal igazolja, hogy közintézményi felhasználónak minősül.

**Számított órai teljesítmény meghatározásának eljárásrendje**

* Amennyiben a 20-100 m3/h kapacitásigényű felhasználási hely órás adat gyűjtésére alkalmas mérőberendezéssel rendelkezik, úgy a Földgázelosztó a számított órai teljesítményt a mért órai fogyasztási adatok alapján meghatározza.
* Amennyiben a 20-100 m3/h kapacitásigényű felhasználási hely órás adat gyűjtésére alkalmas mérőberendezéssel nem rendelkezik, úgy a következő eljárásrend szerint kerül meghatározásra a számított órai teljesítmény:
	+ a Földgázelosztó meghatározza a fogyasztásmérő berendezés felszerelését vagy cseréjét követő ötödik évben a felhasználó előző öt éves időszak alatt elért legmagasabb időszaki (havi) fogyasztását
	+ ugyanezen időszakra vonatkozó felhasználói profil görbe alapján a Földgázelosztó meghatározza az időszak (hónap) legnagyobb napi fogyasztását
	+ a legmagasabb napi fogyasztási adat alapján, a felhasználói profilcsoportra jellemző csúcskihasználási óraszámmal a Földgázelosztó meghatározza az órai csúcsfogyasztást
	+ a számolás során a Földgázelosztó profilcsoportonként eltérő, az adott profilra jellemző csúcskihasználási óraszám értékkel számol.

A Földgázelosztó a fogyasztásmérő berendezésen vagy mérési rendszeren elhelyezett hatósági (gyártóművi) plombák és engedélyesi műanyag jogi zárak sérülésmentes állapotban történt átadásáról a felszereléskor a felhasználót írásban tájékoztatja. Az írásbeli tájékoztatás tartalmazza az engedélyesi műanyag jogi zárak számát, azok egyedi azonosító számait (azonosítóját), valamint rögzíti azok sérülésmentes állapotát. A hatósági és a gyártóművi plombák egyedi azonosító számmal nem rendelkeznek. A tájékoztatás megtörténtét, és a tájékoztatásban szereplő adatok valóságtartalmát a felhasználó vagy a helyszínen tartózkodó megbízottja aláírásával igazolja. Ennek másolati példányát a Földgázelosztó a felhasználónak, vagy a felhasználó helyszínen tartózkodó megbízottjának átadja. A Földgázelosztó a felhasználási helyen tartózkodó, a munkavégzés feltételeit biztosító személy megbízotti minőségét, képviseleti jogosultságát nem vizsgálja. Amennyiben a felhasználó vagy megbízottja a tájékoztatás aláírását megtagadja, akkor ezt a tájékoztatón a Földgázelosztó köteles feltüntetni. A felszerelésről, valamint a gázmérőn elhelyezett plombákról, jogi zárakról és a számlálóműről a Földgázelosztó digitális fényképet készít, amely a számítógépes nyilvántartási rendszerében archiválásra kerül.

**Fogyasztói nyomásszabályozó felszerelése**

**Lakossági fogyasztó** esetében a nyomásszabályozó biztosítása, felszerelése, üzemeltetése, karbantartása, javítása és természetes elhasználódás miatti cseréje a Földgázelosztó feladata és költsége. A nyomásszabályozó telepítéséhez szükséges hely kialakítása és biztosítása minden esetben a felhasználó kötelezettsége saját költségén. A felszereléshez szükséges nyomásszabályozó-kötés kialakítása szintén a felhasználó kötelezettsége.

**Nem lakossági fogyasztó** esetében - eltérő megállapodás hiányában - a megfelelő teljesítményű és típusú nyomásszabályozó biztosítása a felhasználó kötelezettsége.

A nyomásszabályozó állagmegóvása és védelme minden esetben a felhasználó kötelezettsége. Valamennyi nyomásszabályozónak, ami nem épületen belül kerül elhelyezésre, mechanikai és csapadék elleni védelemmel kell rendelkeznie (védőszekrény, védődoboz). Az épületben elhelyezett nyomásszabályozók mechanikai védelméről akkor kell gondoskodni, ha azok közlekedési útvonalba esnek vagy egyéb mechanikai károsodásnak vannak kitéve.

A beépítendő nyomásszabályozók pontos típusát a tervezőnek a Földgázelosztóval egyeztetnie kell a tervfelülvizsgálat során.

A fogyasztói nyomásszabályozóra vonatkozó mindenkori részletes műszaki követelményeket a Földgázelosztó honlapján közzéteszi.

**Tájékoztatási kötelezettség**

Az üzembe helyezés alkalmával a Földgázelosztó köteles a felhasználó részére a csatlakozóvezeték és a fogyasztói vezeték szakszerű és biztonságos használatát, a fogyasztásmérő berendezés állagmegóvási és védelmi kötelezettségét, valamint a felhasználó egyéb kötelezettségeit ismertetni, ezen belül kiemelve a csatlakozóvezeték és a felhasználói berendezés üzemképes és biztonságos állapotban tartásának, a rendszeres karbantartások, javítások, a szükséges cserék elvégzésének kötelezettségét.

A fenti kötelezettség teljesítésére írásbeli tájékoztatás átadásával kerül sor, a felhasználó igénye szerint annak szóbeli kiegészítésével. A felhasználó az írásbeli tájékoztató átvételéről szóló elismervény aláírásával igazolja a tájékoztatás megtörténtének tényét.

Amennyiben az üzembe helyezéskor a felhasználó helyett a felhasználó megbízottja van jelen, úgy köteles a tájékoztatásban elhangzottakat a felhasználóval ismertetni, az írásbeli tájékoztatást a felhasználónak átadni. Az ennek elmaradásából eredő minden jogkövetkezmény a felhasználó megbízottját terheli. Amennyiben a felhasználó vagy megbízottja a tájékoztatás aláírását megtagadja, akkor ezt a tájékoztatáson vagy a munkalapon fel kell tüntetni.

A gázkészülékek üzembe helyezésére a Földgázelosztó, a készülék gyártója vagy jogszabály szerinti nyilvántartásban szereplő gázszerelő jogosult. A Földgázelosztó gázfogyasztó készülék üzembe helyezésére nem kötelezhető. Ha nem a földgázelosztó helyezi üzembe a gázkészüléket, akkor az üzembe helyező gázszerelő tájékoztatást ad a készülék műszaki-biztonsági követelményeiről, biztonságos és szakszerű használatáról, valamint az ingatlanon belüli gázszivárgás vagy gázömlés esetén teendő intézkedésekről.

**7. A SZERZŐDÉSI FELTÉTELEK AZ ELOSZTÓI CSATLAKOZÁSI ÉS AZ ELOSZTÓHÁLÓZAT-HASZNÁLATI SZERZŐDÉSEKHEZ**

7. a) Általános szerződéses feltételek, különösen a felek jogai és kötelezettségei

**Elosztói csatlakozási szerződés**

Az elosztói csatlakozási szerződés a Földgázelosztó és a gázigénylő között jön létre. Gázigénylőnek minősül elosztóvezetékhez történő csatlakozás iránti igény esetén az ingatlan tulajdonosa, többlet vásárolt kapacitás iránti igény esetén az ingatlan tulajdonosa vagy a vele kötött szerződés alapján a felhasználó.

A szerződést a felhasználási hely csatlakozási pontjára kell megkötni az ott rendelkezésre álló vásárolt kapacitás folyamatos biztosítására.

Minden mérési elszámolási pontra – eltérő megállapodás és az egy fogyasztásmérő berendezésen keresztül közösen vételező társasházi gázigénylők esetét kivéve – külön elosztói csatlakozási szerződést kell kötni.

Egy fogyasztásmérő berendezésen keresztül közösen vételező társasházi gázigénylőkkel egy csatlakozási szerződést kell kötni. E gázigénylőket az elosztói csatlakozás tekintetében egyenlő jogok illetnek meg, és a csatlakozás díj megfizetéséért egyetemlegesen felelősek.

A vásárolt kapacitás a szerződésben meghatározott felhasználási helyre vonatkozik, más felhasználási helyre nem vihető át. Az ingatlan, illetve felhasználási hely tulajdonváltozása esetén nem kell az elosztói csatlakozási szerződést újra kötni, azonban a változás tényét a Földgázelosztónak be kell jelenteni az Üzletszabályzat 6. e) pontjában rögzített szabályoknak megfelelően.

Az elosztói csatlakozási szerződés a felek aláírásával jön létre. A Földgázelosztó jogosult az elosztói csatlakozási szerződést szkennelt vagy nyomtatott cégszerű aláírással megküldeni a gázigénylőnek, amelyet a Földgázelosztó által cégszerűen aláírt szerződésnek kell tekinteni. Amennyiben a gázigénylő ez ellen a Földgázelosztónál kifejezetten tiltakozik, részére a Földgázelosztó eredeti cégszerű aláírással ellátott szerződés példányt küld. Ellenkező esetben a Földgázelosztó által ilyen módon aláírt, és a gázigénylő által nem kifogásolt és aláírt szerződés írásba foglalt, érvényes és hatályos elosztói csatlakozási szerződésnek minősül. A szerződés hatálya azon időpontban áll be, amikor a gázigénylő által – nem lakossági felhasználó esetén cégszerűen - aláírt szerződést a Földgázelosztó kézhez vette.

Ha a gázigénylő a szerződést véleményeltéréssel írta alá, a szerződés nem jön létre, csak a véleményeltéréssel érintett kérdésekben történő eredményes megállapodás, illetve az egyező álláspont kialakítását követően.

Amennyiben a gázigénylő, vagy megbízottja az ajánlattal megküldött, Földgázelosztó által aláírt elosztói csatlakozási szerződést **30 napon** belül aláírva nem küldi vissza, vagy arra vonatkozóan nem nyilatkozik, a Földgázelosztó ajánlati kötöttsége megszűnik.

Az elosztói csatlakozási szerződésnek legalább a következőket kell tartalmaznia:

* a Földgázelosztó adatait (cégnév, székhely, cégjegyzékszám),
* gázigénylő adatait (természetes személy esetén: név, lakcím, anyja neve, születési helye, születési ideje; gazdálkodó szervezet esetén: név, székhely, cégjegyzékszám/egyéb nyilvántartási szám),
* felhasználási hely azonosításához szükséges adatokat,
* a vásárolt kapacitást,
* csatlakozási pont helyének meghatározását (a hálózat azon részének megjelölése, ahonnan a kapacitás kielégítésre kerül),
* csatlakozási díj mértékét, teljesítésének módját és határidejét, valamint a tételes csatlakozási díj kivételével a csatlakozási díj meghatározására vonatkozó részletes számítást,
* a vásárolt kapacitás rendelkezésre állásának és a vételezés megkezdésének időpontját,
* a vásárolt kapacitás biztosításának pénzügyi, műszaki és egyéb feltételei ideértve a tulajdonjogi kérdéseket,
* a szerződésszegés esetei és ennek jogkövetkezményeit,
* az elosztói csatlakozási szerződés megszűnésére, megszüntetésére vonatkozó rendelkezéseket.

Nem minősül szerződésszegésének, ha a Földgázelosztó az elosztói csatlakozási szerződés szerinti teljesítmény rendelkezésre állását nem az elosztói csatlakozási szerződésben meghatározott időpontban vagy műszaki feltételekkel biztosítja, ha az elosztói csatlakozási szerződés szerinti hálózati csatlakozást olyan körülmény késlelteti, vagy akadályozza - ideértve különösen hatósági engedély vagy szakhatósági hozzájárulás hiányát -, amely körülmény nem a Földgázelosztónak felróható okból merül fel.

Abban az esetben, ha ez értelmezhető, az elosztói csatlakozási szerződésben kell rögzíteni a megépítésre kerülő hálózatra később csatlakozó felhasználók által fizetendő csatlakozási díj visszatérítésének módját.

Az egyes felhasználókat megillető összevont forrásoldali kapacitások meghatározása, nyilvántartása, ezen adatokról a felhasználók részére történő adatszolgáltatás az ÜKSZ-ben meghatározottak szerint történik. A Földgázelosztó kizárólag ezen kapacitások meghatározásáért és nyilvántartásáért felel. A kapacitások biztosítására vonatkozóan semmiféle felelősséggel nem tartozik, az az érintett rendszerüzemeltető(k) feladata

Elosztóhálózat-használati szerződés

Az elosztóhálózat-használati szerződés a felhasználó, illetve a rendszerhasználónak minősülő felhasználó, valamint a Földgázelosztó között jön létre.

Az elosztóhálózat-használati szerződés az elosztói csatlakozási szerződésben meghatározott kapacitás mértékéig az elosztóhálózat használatára jogosítja a rendszerhasználót, amennyiben a felhasználó, illetve a felhasználót ellátó földgázkereskedő a felhasználási hely vonatkozásában rendelkezik a Földgázelosztóval megkötött rendszerhasználati szerződéssel.

Az elosztóhálózat-használati szerződés megkötésének feltétele az elosztói csatlakozási szerződésben előírt feltételek teljesítése és a csatlakozási díj megfizetése.

Amennyiben az elosztói csatlakozási szerződés egyedi feltételeket tartalmaz a rendszerhasználat minimális időtartamára és/vagy mértékére vonatkozóan, úgy az elosztóhálózat-használati szerződés kizárólag ilyen feltételekkel köthető meg. Amennyiben a felhasználó földgázkereskedőn keresztül vételez, a földgázkereskedő a 6. e) pontban foglaltak szerint köteles gondoskodni arról, hogy a szerződés az elosztói csatlakozási szerződésben lévő egyedi feltételeket tartalmazza. Kizárólag az így megkötött elosztóhálózat-használati szerződés jogosít fel a hálózathasználatra.

Az elosztóhálózat-használati szerződést az elosztói csatlakozási szerződés vásárolt kapacitás mértékére és ütemezésére vonatkozó tartalmának megfelelően kell megkötni. Ha nem áll rendelkezésre írásba foglalt elosztói csatlakozási szerződés, vagy a vásárolt kapacitás mértékét igazoló más írásbeli megállapodás vagy egyéb dokumentum, a vásárolt kapacitás mértékét a felhasználási helyen felszerelt fogyasztásmérő berendezés névleges teljesítménye szerint kell megállapítani.

A Földgázelosztó a felhasználó kérésére az elosztóhálózat-használati szerződéskötés iránti igény bejelentésének kézhezvételétől számított **15 napon belül** köteles a szerződéstervezetet írásban elkészíteni és a felhasználónak átadni vagy megküldeni.

Ha a szerződési ajánlat elkészítéséhez szükséges adatot, okiratot vagy a feltételek teljesítésére vonatkozó igazolást, engedélyt a felhasználó nem bocsátotta a Földgázelosztó rendelkezésére, a Földgázelosztó az igénybejelentés kézhezvételétől számított **15 napon belül** köteles értesíteni a hiánypótlásról felhasználót. Ebben az esetben az ajánlattételre előírt 15 napos határidő a hiánypótlás teljesítésével kezdődik.

Ha a felhasználási helyen a hálózati csatlakozás már kiépítésre került, a felhasználóval az elosztóhálózat-használati szerződést az igénybejelentéstől számított **8 napon belül** meg kell kötni.

Az elosztóhálózat-használati szerződés megkötésekor a felhasználó személyesen, vagy a Ptk. 6:274. §-a alapján megbízottja útján jogosult eljárni. A megbízottként eljáró személy megbízotti minőségét köteles teljes bizonyító erejű magánokiratba foglalt meghatalmazás eredeti példányával igazolni. Amennyiben a Felhasználó megbízottjaként földgázkereskedő/egyetemes szolgáltató jár el, a Földgázelosztó a földgázkereskedő/egyetemes szolgáltató megbízotti minőségét, képviseleti jogosultságát nem vizsgálja, annak meglétéért és érvényességéért a megbízottként eljáró a földgázkereskedő/egyetemes szolgáltató tartozik teljes körű felelősséggel.

A Földgázelosztó jogosult az általa kiküldött elosztóhálózat-használati szerződési ajánlatot, valamint az elosztóhálózat-használati szerződést szkennelt, vagy nyomtatott cégszerű aláírással megküldeni a felhasználónak, amelyet a Földgázelosztó által cégszerűen aláírt szerződésnek kell tekinteni. Amennyiben a felhasználó ez ellen a Földgázelosztónál kifejezetten tiltakozik, részére a Földgázelosztó eredeti cégszerű aláírással ellátott szerződés példányt küld. Ellenkező esetben a Földgázelosztó által ilyen módon aláírt, és a felhasználó által nem kifogásolt és aláírt szerződés írásba foglalt, érvényes és hatályos elosztóhálózat-használati szerződésnek minősül.

Amennyiben a felhasználó megbízta a földgázkereskedőt/egyetemes szolgáltatót, hogy egy adott felhasználási helyre vonatkozó elosztóhálózat-használati szerződését és földgáz-kereskedelmi/egyetemes szolgáltatási szerződését megbízottként összevontan kezelje, a földgázkereskedő/egyetemes szolgáltató jogosult az elosztóhálózat-használati szerződést a Földgázelosztóval a felhasználó nevében megkötni.

Ha az elosztóhálózat-használati szerződést a felhasználó nevében a földgázkereskedő/egyetemes szolgáltató köti meg, a Földgázelosztó és a földgázkereskedő/egyetemes szolgáltató egyaránt jogosult az elosztóhálózat-használati szerződést szkennelt vagy nyomtatott cégszerű aláírással ellátni, amelyet a Földgázelosztó és a földgázkereskedő/egyetemes szolgáltató által cégszerűen aláírt szerződésnek kell tekinteni. A Földgázelosztó és a földgázkereskedő/egyetemes szolgáltató által ekként aláírt és megkötött elosztóhálózat-használati szerződést a Földgázelosztó tájékoztatásul haladéktalanul megküldi a felhasználó részére. Amennyiben a felhasználó a szkennelt vagy nyomtatott cégszerű aláírás(ok) miatt akár a Földgázelosztónál, akár a földgázkereskedőnél/egyetemes szolgáltatónál kifejezetten tiltakozik, az érintett engedélyes haladéktalanul köteles intézkedni az elosztóhálózat-használati szerződés aláírása érdekében, majd a Földgázelosztó az elosztóhálózat-használati szerződés mindkét engedélyes cégszerű aláírásával ellátott egy eredeti példányát tájékoztatásul megküldi a felhasználó részére. Amennyiben a felhasználó a szkennelt vagy nyomtatott cégszerű aláírás ellen nem tiltakozik, a Földgázelosztó és a földgázkereskedő/egyetemes szolgáltató által ilyen módon aláírt szerződés írásba foglalt, érvényes és hatályos elosztóhálózat-használati szerződésnek minősül.

A megbízott által megkötött elosztóhálózat-használati szerződésből eredő jogok a felhasználót illetik, az abból származó kötelezettségek a felhasználót terhelik. A Földgázelosztóval szemben a felhasználó felel az elosztóhálózat-használati szerződésből származó jogok rendeltetésszerű gyakorlásáért és az abból eredő kötelezettségek teljesítéséért, valamint a szerződésszegésből eredő jogkövetkezményekért. Amennyiben a megbízott nem volt jogosult a felhasználó nevében az elosztóhálózat-használati szerződés megkötésére, a megbízottat terheli az elosztóhálózat-használati szerződésből eredő, és a felhasználót terhelő kötelezettségek teljesítéséért.

Az elosztóhálózat-használati szerződés a felek aláírásával jön létre. A szerződés hatályba lépésének időpontja:

* új bekapcsolás esetén a gázmérő felszerelésének napja,
* egyéb esetekben a felhasználó vagy megbízottja által aláírt elosztóhálózat-használati szerződés Földgázelosztó általi kézhezvételének napja.

Ha a felhasználó a szerződést véleményeltéréssel írta alá, a szerződés kizárólag akkor jön létre, ha a felek - egyeztetés alapján – a szerződés tartalmában megállapodtak. A földgázelosztó a véleményeltérést tartalmazó szerződéspéldány kézhezvételétől számított **15 napon belül** köteles a felhasználóval egyeztetést kezdeményezni. A szerződés tartalmában való megállapodás esetén a szerződés a felek által megállapított napon lép hatályba. Amennyiben a szerződés a hatálybalépés vonatkozásában nem tartalmaz rendelkezést, úgy a felhasználó által aláírt szerződés a Földgázelosztó általi kézhezvételével lép hatályba.

Ha az elosztóhálózat-használati szerződéskötésre vonatkozó igénnyel jelentkező felhasználó a szerződéstervezetet 30 napon belül aláírva nem küldi vissza a Földgázelosztónak, vagy arra vonatkozóan nem nyilatkozik, a Földgázelosztó ajánlati kötöttsége megszűnik, amelyről a felhasználót tájékoztatni kell.

Az elosztóhálózat-használati szerződésnek legalább a következőket kell tartalmaznia:

* a Földgázelosztó és a felhasználó megnevezését, természetes személy esetén a nevének, lakcímének, anyja nevének, születési helyének, születési idejének, gazdálkodó szervezet esetén a székhelyének és a cégjegyzékszámának/egyéb nyilvántartási számának feltüntetésével,
* a gázátadó(k) megnevezését,
* a fogyasztásmérő berendezés(ek) névleges (össz)teljesítményét,
* az elosztásra kerülő gáz minőségi követelményeit,
* profilba sorolt felhasználó esetében a felhasználó profilba történő besorolását,
* a hálózati névleges nyomásértéket a csatlakozási ponton,
* a felhasználási helyen felszerelt, az elszámolás alapjául szolgáló fogyasztásmérő berendezés és tartozékainak, azonosítóinak felsorolását,
* a mérőleolvasás formáját és rendszerességét,
* a szerződő felek jogait és kötelezettségeit, a szünetelés időpontjának meghatározására vonatkozó rendelkezéseket,
* a szerződő felek szerződésszegésének következményeit, különös tekintettel a földgázelosztói hozzáférés felfüggesztésére,
* a szerződő felek együttműködését és elszámolását földgázellátási zavar és válsághelyzet esetén,
* a felhasználói panasz bejelentésének és elintézésének rendjét, és
* a fogyasztásmérő berendezés tulajdonjogára vonatkozó rendelkezéseket.

A Földgázelosztó kérés esetén az elosztóhálózat-használati szerződés másolati példányát a földgázkereskedő rendelkezésére bocsátja.

A Földgázelosztó által az elosztóhálózat-használati szerződés alapján kibocsátott számlán, kötbérterhelő levélen, stb. alapuló fizetési kötelezettségét (díj, kötbér, pótdíj, stb.) a Felhasználó köteles a számlán, kötbérterhelő levélen, stb. feltüntetett határidőre teljesíteni.

A Földgázelosztó és a felhasználó között létrejött elosztóhálózat-használati szerződésből eredő polgári jogi igények három év alatt évülnek el. Az elévülés a követelés esedékességének napján kezdődik.

**A kapacitás lekötés rendje**

Az egyes felhasználási helyek vonatkozásában

* + éves,
	+ negyedéves,
	+ havi,
	+ napi,
	+ napon belüli

kapacitás lekötésére van lehetőség. Az éves időtartamúnál rövidebb időtartamú kapacitástermékek (negyedéves, havi, napi és napon belüli) lekötésére a rendszerhasználóknak kizárólag az Földgázelosztó EDM informatikai platformján van lehetőségük.

A különböző időszakokra vonatkozó kapacitások - a Get. 72. § (4) bekezdésében foglaltak figyelembevételével - párhuzamosan, egymás kombinációjában is leköthetőek. Az egy adott órára összesített, lekötött kapacitások értéke nem haladhatja meg a felhasználási hely vásárolt kapacitását. A kapacitás lekötés során – különös tekintettel az igénybejelentés határidejére - a kapacitás lekötés időpontjában hatályos ÜKSZ részletes szabályai szerint kell eljárni.

A lekötött legnagyobb órai kapacitás joghatályos bejelentésére a rendszerhasználók a vonatkozó jogszabályban foglaltak alapján jogosultak.

A rendszerhasználó az átadási-átvételi pontonként lekötött órai kapacitás 1%-nál nagyobb mértékű túllépése esetén – átadási-átvételi pontonként – pótdíjat köteles fizetni a Földgázelosztónak. A kapacitás túllépési pótdíj -12 ˚C vagy annál melegebb középhőmérsékletű gáznapon jogosulatlanul igénybe vett legnagyobb többletkapacitás után számított, az adott napra vonatkozó árszabás szerinti elosztási napi kapacitásdíj elosztási napi kapacitásdíj 4-szerese. Ismételt kapacitás-túllépés esetén a kapacitás-túllépési pótdíj a túllépéssel érintett átadási-átvételi pontonként gáznaponként ismételten felszámításra kerül.

A rendszerhasználó az átadási-átvételi pontonként vásárolt kapacitás túllépése esetén – átadási-átvételi pontonként – pótdíjat köteles fizetni a Földgázelosztónak. A vásárolt kapacitás túllépési pótdíj mértéke a –12,0 °C vagy annál melegebb gáznapi középhőmérsékletű gáznapon a vásárolt kapacitása felett jogosulatlanul igénybe vett legnagyobb órai kapacitás után számított éves elosztási kapacitásdíj másfélszerese. A vásárolt kapacitás ismételt túllépése esetén a vásárolt kapacitás túllépése miatti pótdíj az érintett átadás-átvételi pontonként a vásárolt kapacitás felett igénybe vett (és korábban még nem érvényesített) órai többletfogyasztás után felszámításra kerül.

A rendszerhasználó az átadás-átvételi pontokon -12 °C-nál hidegebb középhőmérsékletű napon jogosulatlanul igénybe vett legnagyobb órai többletkapacitás után utólagos kapacitásdíjat köteles fizetni. Az utólagos kapacitásdíj mértéke megegyezik az adott napra vonatkozó árszabás szerinti elosztási napi kapacitásdíjakkal. Ismételt kapacitás-túllépés esetén az utólagos kapacitásdíj a túllépéssel érintett átadási-átvételi pontonként gáznaponként ismételten felszámításra kerül.

A kapacitás-túllépési pótdíjat, a vásárolt kapacitás túllépése miatti pótdíjat vagy az utólagos kapacitásdíjat minden, a kapacitás túllépéssel érintett gáznapra vonatkozóan, a kapacitás-túllépésben érintett gáznapot követő 60 napon belül a Földgázelosztó köteles kiszámlázni a rendszerhasználó felé alátámasztott módon.

A jelen pontban nem szabályozott kérdések tekintetében a mindenkor hatályos földgáz rendszerhasználati díjak megállapításáról szóló jogszabály előírásait kell alkalmazni.

A lekötött kapacitás az elosztóvezeték adott átadás-átvételi pontjára szól, más pontba nem vihető át és nem ruházható át.

**Az órai kapacitás túllépések meghatározása az alábbiak szerint történik**

A felhasználási helyen üzemelő adattárolós mérési rendszer által mért és rögzített órai gázfelhasználási adatok a távadat átviteli rendszeren továbbításra kerülnek a Földgázelosztó mérési központjába.

Amennyiben a Földgázelosztó vagy megbízottja a helyszínen az adattárolós mérési rendszer kiolvasását is elvégzi, a kiolvasásról minden alkalommal jegyzőkönyvet vesz fel.

A mérési rendszerből a távadat átviteli rendszeren keresztül a Földgázelosztó mérési központjába továbbított adatok, továbbá helyszíni kiolvasás esetén a kiolvasás során nyert mérési adatok áttöltésre kerülnek a Földgázelosztó informatikai rendszerébe, amely szükség esetén elvégzi a kiolvasott adatok gáztechnikai normál köbméterre való átszámítását. Ezen adatok, valamint az FGSZ Földgázszállító Zrt. által - átadónként és gáznaponta - megadott átlag hőérték alapján kerül meghatározásra az adott lekötési időszak alatt igénybe vett legnagyobb órai kapacitás, illetve az esetleges kapacitás túllépés értéke.

A Földgázelosztó vagy megbízottja a helyszíni kiolvasásról minden alkalommal jegyzőkönyvet vesz fel. A felhasználó vagy megbízottja köteles az előre egyeztetett időpontban elvégzett kiolvasásnál jelen lenni és a kiolvasásról felvett jegyzőkönyvet aláírni. A felhasználót az általa átadott hálózat használati jog alapján ellátó rendszerhasználó köteles biztosítani, hogy a vele szerződéses kapcsolatban álló felhasználó e kötelezettségeinek eleget tegyen. Amennyiben a felhasználó a jegyzőkönyv aláírását megtagadja úgy ennek tényét a kiolvasást végző a jegyzőkönyvben rögzíti, melyről a Földgázelosztó **8 munkanapon belül** értesíti a felhasználót ellátó rendszerhasználót. Ezen értesítés alapján a rendszerhasználó jogosult írásban különdíj ellenében ismételt kiolvasást kérni.

A helyszínen felvett jegyzőkönyv az órai kapacitás túllépésre vonatkozó adatokat nem tartalmaz.

A felhasználó vagy megbízottja által aláírt jegyzőkönyv megléte nem feltétele az órai lekötött kapacitás túllépés bizonyításának.

**A vásárolt kapacitás lekötésére vonatkozó jog átadása**

A felhasználási hely tulajdonosa a felhasználási helyet bérlőnek vagy egyéb jogcímen használónak (a továbbiakban: jogszerű használó) az igénybe nem vett vásárolt kapacitás mértékéig a kapacitás lekötés jogát átadhatja, amennyiben nincs lejárt számlatartozása a kereskedő vagy a rendszerüzemeltető felé. Az átadásról írásban nyilatkoznia kell a kereskedő vagy a felhasználó adott felhasználási helyen vásárolt kapacitását és lekötött kapacitását nyilvántartó rendszerüzemeltető felé. Írásbeli nyilatkozat hiányában a felhasználási hely új használójának ellátására kereskedelmi szerződés nem köthető, a kapacitás lekötés jogával csak a felhasználási hely tulajdonosa rendelkezhet.

A kapacitás lekötésére vonatkozó jog jogszerű használó általi gyakorlásának előfeltétele, hogy a jogszerű használó a felhasználási hely tulajdonosával kötött megállapodást – személyesen vagy földgázkereskedője útján - a Földgázelosztó rendelkezésére bocsássa.

Ha a jogszerű használónak a vásárolt kapacitáshoz történő hozzáférése szerződésszegés, vagy jogszabály rendelkezése folytán felfüggesztésre kerül, a felhasználási hely tulajdonosa akkor rendelkezhet ismételten a vásárolt kapacitásokról, ha ő vagy a kapacitás feletti rendelkezési joggal bíró személy biztosítja a felfüggesztés megszüntetéséhez szükséges garanciákat és feltételeket.

A felhasználási hely tulajdonosa akkor rendelkezhet ismételten a kapacitások lekötésének jogával, ha a kapacitás lekötési jog átadása alapjául szolgáló jogcím megszűnt, vagy a felek írásban megállapodtak a rendelkezési jog visszaszármaztatásáról és e megállapodás az érintett rendszerüzemeltetőnek bemutatásra került.

Ha a vásárolt kapacitások lekötésével történő rendelkezési jog a felhasználási hely tulajdonosához visszakerül, és ezen kapacitások szerződéssel is lekötöttek, a felhasználási hely tulajdonosa köteles a rendszerhasználati szerződésekben a korábbi jogosult helyébe lépni.

A Földgázelosztó a felek között létrejött megállapodás érvényességét, valamint a felhasználónak a kereskedővel, illetve más rendszerüzemeltetőkkel szemben esetleg fennálló tartozásait nem vizsgálja, a fenti rendelkezések maradéktalan betartása a felhasználási hely tulajdonosának és az ingatlan jogszerű használójának a kötelessége és felelőssége.

A jelen pontban foglaltakat a felhasználási hely tulajdonjogának átruházása esetén nem kell alkalmazni.

Ha a felhasználót földgázkereskedő látja el, a felhasználó a kereskedelmi szerződésben a szerződés időtartamára, saját fogyasztása mértékéig, köteles átengedni a vásárolt kapacitás feletti rendelkezési jogot a földgázkereskedő részére.

**Fel nem használt kapacitás visszaadásának rendje**

A lekötött, de fel nem használt kapacitást a rendszerhasználó írásban visszaadásra felkínálhatja a Földgázelosztó részére. Amennyiben a Földgázelosztó az így felkínált kapacitást visszaveszi, a visszaadott kapacitást ismételten kiadhatja, ha az igények az elosztóhálózat még rendelkezésre álló szabad kapacitásából nem elégíthetőek ki. A szerződéses időszak alatt a visszaadásra felkínált kapacitás után járó rendszerhasználati díjat a rendszerhasználónak addig kell fizetnie, amíg a visszaadásra felkínált kapacitás ismételten kiadásra nem kerül. A díjfizetés időtartama alatt a rendszerhasználót megilleti a lekötött teljesítmény igénybevételének joga.

**Rendszerhasználati jog megszűnése**

Egy adott felhasználási hely vonatkozásában a rendszerhasználati jog a felhasználási helyre vonatkozó elosztóhálózat-használati szerződés és/vagy rendszerhasználati és/vagy egyetemes szolgáltatási/földgáz kereskedelmi szerződés megszűnésével szűnik meg. Az elosztóhálózat-használati szerződés megszűnése esetén a felhasználási helyre vonatkozó rendszerhasználati szerződés is automatikusan, a felek minden további intézkedése nélkül megszűnik

A szerződések megszüntetésének eseteit az egyes szerződések tartalmazzák.

Ha az adott felhasználási helyre vonatkozó egyetemes szolgáltatási/földgázkereskedelmi szerződés felmondásra/megszüntetésre került, és ezzel együtt az adott felhasználási helyre vonatkozó rendszerhasználati jog is automatikusan megszűnt (a kereskedőváltás esetét kivéve) a Földgázelosztó jogosult az adott felhasználási helyen a földgázelosztási szolgáltatás folytatását megszüntetni. A rendszerhasználati szerződés megszűnését követően a Földgázelosztó a felhasználó előzetes értesítése mellett jogosult a gázmérőt és a nyomásszabályozót a felhasználó költségére leszerelni, és a felhasználási helyet a csatlakozóvezeték lezárásával a gázszolgáltatásból kikapcsolni.

A felhasználó írásban felmondhatja az elosztóhálózat-használati szerződését, amennyiben a hálózati hozzáférésre nem tart igényt. Az elosztóhálózat-használati szerződés megszűnése a rendszerhasználati jog megszűnését eredményezi.

Aki Földgázelosztó által üzemeltetett elosztóhálózathoz csatlakozó felhasználási helyre költözik, vagy ilyen felhasználási hely használatára jogosulttá válik, a felhasználási hely hálózathasználatának biztosítása érdekében a beköltözéstől, illetve a jogosultság megszerzésétől számított **15 (tizenöt) napon belül** köteles a változást bejelenteni, és igénybejelentést tenni az Üzletszabályzat rendelkezései szerint. Az új felhasználó érvényes elosztóhálózat-használati és földgáz-keresekedelmi/egyetemes szolgáltatási szerződés megkötése, valamint a felhasználási helyre vonatkozó hatályos rendszerhasználati szerződés esetén jogosult a rendszerhasználatra.

Amennyiben az elosztóhálózat-használati szerződés felmondásával egyidejűleg új felhasználó nem nyújt be elosztóhálózat-használati szerződés kötésére vonatkozó igényt, illetve nem köt elosztóhálózat-használati szerződést, a Földgázelosztó a felhasználási helyre megküldött tájékoztató levélben felhívja az új felhasználó figyelmét az igénybejelentési kötelezettségre, és arra, hogy amennyiben a felhasználási helyre vonatkozó elosztóhálózat-használati és rendszerhasználati szerződés megkötésére **5 munkanapon belül** nem kerül sor, a Földgázelosztó az új felhasználó előzetes értesítése mellett jogosult a gázmérőt és a nyomásszabályozót leszerelni, és a felhasználási helyet a csatlakozóvezeték lezárásával a gázszolgáltatásból kikapcsolni.

Amennyiben a Földgázelosztó tudomására jut, hogy a felhasználó egy adott felhasználási hely vonatkozásában felhagyott a szolgáltatás igénybevételével, ennek tényét azonban nem jelentette be, és új felhasználó sem nyújtott be elosztóhálózat-használati szerződés kötésére vonatkozó igényt, illetve nem kötött elosztóhálózat-használati szerződést az érintett felhasználási hely vonatkozásában, a Földgázelosztó a felhasználási hely címére küldött, az általa ismert felhasználónak címzett előzetes értesítése mellett jogosult a gázmérőt és a nyomásszabályozót leszerelni, és a felhasználási helyet a csatlakozóvezeték lezárásával a gázszolgáltatásból kikapcsolni.

A gázszolgáltatás ismételt megindításának feltétele a felhasználási helyre vonatkozó elosztóhálózat-használati és földgáz-keresekedelmi/egyetemes szolgáltatási szerződés, valamint rendszerhasználati szerződés megkötése, a fogyasztásmérő berendezés Földgázelosztó általi felszerelése vagy a fogyasztói főelzáró nyitása, amelynek költségei a kérelmező felhasználót terhelik. Ha a gázszolgáltatás ismételt megindítását nem a rendszerhasználat megszüntetését kérő, hanem új felhasználó kéri, a költségek e felhasználót terhelik.

Amennyiben a felhasználóval szerződéses kapcsolatban álló földgázkereskedő/egyetemes szolgáltató felmondja a felhasználó felhasználási helyére vonatkozó kapacitáslekötési/rendszerhasználati szerződést, és a Földgázelosztó – 8. b) II. 2. pont szerinti - felhívása ellenére a felhasználó nem gondoskodik arról, hogy valamely földgázkereskedő/egyetemes szolgáltató 5 munkanapon belül új rendszerhasználati szerződést kössön a felhasználási hely gázellátásának biztosítása érdekében, a határidő eredménytelen eltelte esetén a Földgázelosztó előre egyeztetett időpontban jogosult a gázmérőt és nyomásszabályozót a felhasználó költségére leszerelni és a csatlakozóvezetéket lezárni.

Amennyiben a tartozás miatt kizárt felhasználó felhasználási helyére vonatkozó kapacitáslekötési/rendszerhasználati szerződést a földgázkereskedő/egyetemes szolgáltató felmondja, a Földgázelosztó előre egyeztetett időpontban jogosult a gázmérőt és nyomásszabályozót a felhasználó költségére leszerelni és a csatlakozóvezetéket lezárni.

A felhasználó valamennyi esetben köteles a Földgázelosztó vagy megbízottja általi munkavégzést lehetővé tenni, és a gázmérő valamint a nyomásszabályozó leszerelésének és a csatlakozóvezetéket lezárásának - Szolgáltatási, épületgépészeti és csőfektetési díjszabásában rögzített - számla ellenében a Földgázelosztó részére megfizetni.

Ha a küldemény kézbesítése azért volt sikertelen, mert a posta a küldeményt „cím nem azonosítható”, „címzett ismeretlen”, „nem kereste”, „átvételt megtagadta”, „elköltözött”, „kézbesítés akadályozott”, „meghalt/megszűnt” jelzéssel kézbesítette vissza, a küldeményt ellenkező bizonyításáig a postai kézbesítés megkísérlésének napját követő 10. (tizedik) munkanapon kézbesítettnek kell tekinteni akkor is, ha a címzett annak tartalmáról ténylegesen nem szerzett tudomást, mely esetben a gázmérő, nyomásszabályozó leszerelése és a csatlakozóvezetéket lezárása (a felhasználási hely kikapcsolása) végrehajtható.

Amennyiben a gázmérő és a nyomásszabályozó leszerelését és a csatlakozóvezetéket lezárást a felhasználó, illetve az ingatlan mindenkori használója nem teszi lehetővé, a Földgázelosztó jogosult közterületi bontást is kezdeményezni a csatlakozóvezeték leágazó elosztóvezetékről történő levágása érdekében.

A felhasználó az elosztóhálózat-használati és rendszerhasználati szerződés megszűnésével mentesül a rendszerhasználati díjak fizetése alól, de azokat a szerződések megszűnésének időpontjáig fizetni köteles.

**7. b) Szerződéstípusok**

Az elosztói csatlakozási szerződés mintapéldányait a 6.a, 6.b és 6.e sz. melléklet, az elosztóhálózat-használati szerződés mintapéldányát a 6.c, a rendszerhasználati szerződés mintapéldányát a 6.d sz. melléklet tartalmazza.

A szerződések elválaszthatatlan részét képezik az egyes szerződésekben megjelölt mellékletek, a szerződések kizárólag azokkal együtt érvényesek és értelmezendők.

**7. c) Egyedi feltételek kezelése**

Az általánostól eltérő igények, vagy szolgáltatási feltételek esetén a Földgázelosztó és a felhasználó, illetve a rendszerhasználó egyedi szerződést köthet. Az egyedi szerződések megkötésénél a Földgázelosztó az egyenlő bánásmód és a versenysemlegesség elvének, valamint az ellátás biztonságának és minőségének követelménye érvényre juttatásával jár el. Az egyedi szerződésben nem szabályozott kérdésekben az Üzletszabályzatban rögzített általános szerződési feltételek az irányadóak.

**7. d) Az üzemzavar, korlátozás és szüneteltetés esetén alkalmazandó szabályok**

**Gázömlés, üzemzavar elhárítás**

A felhasználók biztonságos gázellátása érdekében a Földgázelosztó a saját műszeres ellenőrzéssel megállapított, a felhasználói, vagy egyéb bejelentés alapján tudomására jutott gázömlésből adódó veszélyhelyzet elhárítására azonnali intézkedéseket tesz. Ennek keretében az elosztóvezetéken keletkezett gázömlést - a más által okozott rongálás esetét kivéve - saját költségére hárítja el.

Az ingatlanon belüli gázömlés, illetve a felhasználói berendezés üzemzavara esetén a veszélyhelyzet megszüntetésére a Földgázelosztó - a felhasználó költségére - intézkedik,azonban a veszélyhelyzet okának végleges elhárítása a Földgázelosztó tulajdonát képező fogyasztásmérő berendezés és nyomásszabályozó kivételével a felhasználó kötelezettsége és költsége.

Ingatlanon belüli gázszivárgás, gázömlés esetén a felhasználó köteles a veszély elhárítása érdekében a tőle elvárható intézkedéseket (pl. szellőztetés, gázcsapok lezárása, tűzgyújtás-, villamos berendezés bekapcsolásának mellőzése, szikraképződés megakadályozása, a veszélyeztetett környezet tájékoztatása) megtenni.

A felhasználó köteles minden általa észlelt, a szolgáltatással kapcsolatos és veszélyhelyzetet okozó rendellenességet a Földgázelosztónak haladéktalanul bejelenteni. A bejelentésre szolgáló telefonszámokat a 3. számú melléklet tartalmazza

A Földgázelosztónak a működési területén bekövetkezett súlyos üzemzavar elhárítását haladéktalanul meg kell kezdenie. Az üzemzavarok elhárítására a Földgázelosztó folyamatosan működő ügyeleti-készenléti szolgálatot működtet.

A gázömlés és üzemzavar elhárításával összefüggő feladatok:

* a folyamatos és biztonságos gázelosztás fenntartása érdekében szükséges intézkedések megtétele,
* a rendszeregyensúly folyamatos biztosítása, az ezzel összefüggő operatív feladatok ellátása az ÜKSZ vonatkozó előírásainak figyelembe vételével,
* az FGSZ Földgázszállító Zrt. által üzemeltetett átadóállomások szekunder nyomásértékeinek, a mennyiségi, és szagosítási adatok folyamatos ellenőrzése,
* a nyomásszabályozók és a hálózat nyomás értékeinek folyamatos ellenőrzése,
* Havária esetén a Földgázelosztó részére a jogszabályokban előírt és elvárható intézkedések megtétele,
* haladéktalan intézkedés a földgázelosztással összefüggő veszélyhelyzet megszüntetésére,
* együttműködés a kárhelyen a hatóságokkal, valamint a társ közművekkel és egyéb elhárító egységekkel,
* tűzesetek, gázmérgezések, stb. esetében a szükséges intézkedések megtétele, a bekövetkezett események helyszíni kivizsgálásában való részvétel,
* az elosztóvezetéken keletkezett gázömlések és üzemzavarok elhárítása,
* külső fél által okozott vezetékrongálás esetén a veszélyhelyzet elhárítására szükséges intézkedések megtétele és un. káreseti jegyzőkönyv felvétele,
* jegyzőkönyv felvétele a fogyasztásmérő berendezés, vagy a nyomásszabályozó sérülése, vagy rongálása esetén,
* az ingatlanon (telekhatáron) belüli földi csatlakozó vezetéken és az épületen belüli gázömlés és üzemzavar esetén a veszélyhelyzet megszüntetése,
* a lakossági fogyasztóknál a meghibásodott fogyasztásmérő és nyomásszabályozó, a kommunális célú szolgáltatásokat biztosító felhasználóknál a fogyasztásmérő berendezés cseréje,
* ipari felhasználó egyedi nyomásszabályozójának meghibásodása esetén a veszélyhelyzet elhárítása.

Társasházi ingatlan esetén a telekhatártól a fogyasztói főcsapig terjedő csatlakozóvezeték-szakaszra és tartozékaira vonatkozóan bejelentett gázszivárgás, gázömlés vagy egyéb veszélyhelyzet feltárásának és elhárításának költségét a Földgázelosztó a gázszivárgást bejelentő személyétől függetlenül minden esetben a társasház nevére és címére számlázza ki, melyet a társasház köteles a számla fizetési határidején belül kiegyenlíteni. A bejelentett, de a helyszíni vizsgálat során megalapozatlannak bizonyult gázszivárgás, gázömlés vagy egyéb veszélyhelyzet esetén is a társasházat terheli a Földgázelosztónál a helyszíni vizsgálat kapcsán felmerülő valamennyi költség viselése. Amennyiben a bejelentett gázszivárgás, gázömlés vagy egyéb veszélyhelyzet egyértelműen a gázmérőt, ennek hiányában a fogyasztói főcsapot követő fogyasztói vezetékszakaszon, vagy valamely gázfogyasztó készüléken tapasztalható, a veszélyhelyzet elhárításának költségei a felhasználási helyen nyilvántartott felhasználót terhelik. A gázmérőt rögzítő hollandi csavarzaton keletkező gázszivárgást a Földgázelosztó a saját költségére hárítja el.

**A szolgáltatás szüneteltetése**

A szolgáltatás szüneteltetésére sor kerülhet

* a szállítórendszeren végzett karbantartási munkák miatt
* a földgázelosztó érdekkörében felmerülő ok miatt
* szabálytalan helyzet, illetve veszélyhelyzet esetén
* az egyetemes szolgáltató vagy a földgázkereskedő megrendelésére
* a felhasználó kezdeményezésére
* a felhasználási helyre vonatkozó elosztóhálózat-használati szerződés hiánya miatt
* a felhasználási helyre vonatkozó rendszerhasználati szerződés hiánya miatt

**A szolgáltatás szüneteltetése szabálytalan helyzet, vagy veszélyhelyzet miatt:**

Ha a csatlakozóvezetéken és a felhasználói berendezésen a földgázelosztó szabálytalan helyzetet, vagy veszélyhelyzetet észlel, illetve az egyéb módon a tudomására jut, köteles akár a szolgáltatás megszüntetésével is a veszélyhelyzet elhárításáról azonnal gondoskodni. A földgázelosztó az élet- és vagyonbiztonság, valamint a gázszolgáltatás folyamatosságának veszélyeztetettsége esetén a készülék vagy a teljes felhasználási hely kizárásával a gázszolgáltatást szüneteltetni köteles. A gázszolgáltatás szüneteltetésére azonban kizárólag akkor kerül sor, ha a veszélyhelyzet a gázszolgáltatással áll közvetlen összefüggésben. Nem jelent a gázszolgáltatással közvetlen összefüggésben álló veszélyhelyzetet a nem megfelelő állapotú vagy égéstermék elvezetésű gázfogyasztó készülék használata, ha a készülék használatának veszélyéről, illetve tilalmáról a felhasználó tudomással bír.

A gáztalanítási és gáz alá helyezési munkákat csak a Földgázelosztó vagy megbízottja végezheti el.

A tudomására jutott esetekben földgázelosztó köteles a szakszerűtlen és az általa nem ellenőrzött kivitelezéseket feltárni és a szabálytalan körülmények megszüntetésére a felhasználót, illetve az ingatlantulajdonost felszólítani.

Az üzemeltetési körülmények szabálytalanná válása esetén (építményben történt változtatások) a földgázelosztó a közvetlen veszélyhelyzet megszüntetésével kezdeményezi a műszaki-biztonsági követelményeknek megfelelő állapot kialakítását.

Amennyiben a kéményseprő-ipari közszolgáltatást végző szervezet lakásban és/vagy más helyiségben használatban lévő földgázüzemű tüzelőberendezés égéstermékeinek elvezetésére szolgáló kémény — ideértve a tartalékkéményt is —, valamint tartozékainak műszaki felülvizsgálata, ellenőrzése során azok élet- és vagyonbiztonságra veszélyes állapotát állapította meg, a vonatkozó jogszabályban előírt módon a kéményseprő-ipari közszolgáltató a helyszínen írásban tájékoztatja az ingatlantulajdonost a veszélyhelyzetről. **Az érintett gázkészülékek használata a veszélyhelyzet megszüntetéséig tilos!**

Amennyiben a kéményseprő-ipari közszolgáltatást végző szervezet a helyszínen dokumentáltan intézkedik az érintett gázkészülék üzemen kívül helyezéséről, az élet– és vagyonbiztonságot veszélyeztető helyzet a kéményseprő-ipari közszolgáltatást végző szervezet által elhárításra került.

Ha a kéményseprő– ipari közszolgáltató az élet- és vagyonbiztonságot veszélyeztető helyzet elhárítása érdekében a gázkészülék kizárásáról nem gondoskodott, a földgázelosztó jogosult a felhasználási helyen a gázkészülék üzemen kívül helyezéséről haladéktalanul intézkedni.

Abban az esetben, ha a felhasználó már intézkedett a gázkészülék üzemen kívül helyezéséről, és rendelkezik a kéményseprő-ipari szolgáltatótól származó, a veszélyhelyzetet okozó égéstermék elvezetőre vonatkozóan megfelelőségi hozzájáruló nyilatkozattal, köteles annak eredetivel megegyező másolatát a földgázelosztó rendelkezésére bocsátani, ellenkező esetben a földgázelosztó az eredeti példányról fényképfelvételt készít.

Ha a felhasználó már intézkedett a gázkészülék üzemen kívül helyezéséről, de még nem rendelkezik a kéményseprő-ipari közszolgáltató hozzájáruló nyilatkozatával, a felhasználó, vagy jelen lévő képviselője, meghatalmazottja köteles írásban nyilatkozni arról, hogy a gázkészüléket sem ő, sem az ingatlan használói nem helyezik üzembe, és tudomásul veszi, hogy a gázkészülék esetleges használatából eredő bármilyen kár, illetve egyéb jogkövetkezmény kizárólag a felhasználót terheli.

Amennyiben a földgázelosztó intézkedésére van szükség, és a felhasználó, vagy megbízottja biztosítja számára a felhasználási helyre való bejutást, a földgázelosztó az üzemen kívül helyezett gázkészülék előtti elzárt állapotban lévő elzárón figyelmeztető címkét helyez el, majd ennek megtörténtét fényképfelvétellel dokumentálja.

Ha a felhasználó nem intézkedett a gázkészülék üzemen kívül helyezéséről, és a földgázelosztó részére sem teszi lehetővé a gázkészülék üzemen kívül helyezését, illetve a felhasználó az általa megtett intézkedés ellenőrzését a földgázelosztó részére nem tette lehetővé, vagy a veszélyhelyzet elhárítása érdekében a földgázelosztó részére a felhasználási helyre való bejutás nem biztosítja, vagy szándékosan megakadályozza, az élet– és vagyonbiztonságot közvetlenül veszélyeztető helyzet elhárítása érdekében a földgázelosztó a szükséges mértékben jogosult a veszélyhelyzettel érintett ingatlan/lakóközösség/társasház gázellátásból történő kizárásáról intézkedni.

Zárt lakás(ok) esetén az élet– és vagyonbiztonságot közvetlenül veszélyeztető helyzetről a földgázelosztó haladéktalanul értesíti az ingatlan fekvése szerint illetékes katasztrófavédelmi igazgatóságot.

Az élet és vagyonbiztonság megóvása érdekében a **földgázelosztó által tett – a Get. 16. §-ában, valamint a Vhr. 1. számú mellékletét képező Földgázelosztási Szabályzat (a továbbiakban: Gesz.) 14.1. pontjában rögzített és lehetővé tett - valamennyi intézkedés jogszerű intézkedésnek minősül,** beleértve azt az esetet is, amikor az élet–és vagyonbiztonságot veszélyeztető helyzettel érintett ingatlanba a bejutás bármely okból meghiúsul és más műszaki megoldás hiányában olyan ingatlanok gázszolgáltatásból történő kizárására is sor kerül, melyek vonatkozásában élet- és vagyonbiztonságot veszélyeztető helyzet nem áll fenn. A földgázelosztót ezen ingatlanok tulajdonosaival/használóival szemben semmilyen felelősség nem terheli a kizárás miatt. **A földgázelosztó az élet és vagyonbiztonságra veszélyes helyzet elhárítása - az ingatlanok gázszolgáltatásból való kizárása, a gázszolgáltatásba való visszakapcsolása - során tett valamennyi intézkedése kapcsán az ingatlanok tulajdonosainál/használóinál/lakóközösségnél/társasházi közösségnél felmerülő költségekért semminemű felelősséget nem vállal; a földgázelosztót a megtett intézkedések miatt vagyoni és nem vagyoni kártérítési kötelezettség nem terheli.**

**A gázellátásba való visszakapcsolás feltétele a kéményseprő-ipari közszolgáltatást végző szervezet által kiállított, az élet- és vagyonbiztonságra veszélyes állapot megszüntetését igazoló nyilatkozata.**  Ha a szolgáltatás hat hónapot meghaladóan szünetel, a visszakapcsolás feltétele a csatlakozóvezetéken és/vagy a fogyasztói vezetéken elvégzett szilárdsági és tömörségi nyomáspróba megfelelő eredménye, a felhasználói berendezés biztonságos üzemeltetéséhez szükséges légellátás megléte, valamint az égéstermék elvezetés megfelelősége. A Földgázelosztó a visszakapcsolás előtt a felhasználói berendezést és a csatlakozóvezetéket műszaki-biztonsági szempontból a felhasználó költségére vizsgálja felül.

A gázellátásból való kizárás és a gázellátás ismételt helyreállítása kapcsán a Földgázelosztónál felmerülő költségek viselésére az élet- és vagyonbiztonságot veszélyeztető helyzettel érintett ingatlan tulajdonosa, illetve az érintett társasház köteles.

**A felhasználót/használót/lakóközösséget/ társasházat az élet- és vagyonbiztonságra veszélyes helyzet elhárítása érdekében - a Földgázelosztó valamennyi intézkedése tekintetében - együttműködési kötelezettség terheli.**

**A rendszerhasználó (egyetemes szolgáltató vagy földgázkereskedő) által megrendelt szolgáltatási szünet (kikapcsolás):**

Amennyiben a rendszerhasználó tartozás, vagy az üzletszabályzatában rögzített felhasználói szerződésszegés miatt a szolgáltatás szüneteltetését, a felhasználó kikapcsolását kéri, úgy azt köteles írásban megrendelni a Földgázelosztónál vagy megbízottjánál.

A felhasználó kikapcsolásának kezdeményezését a földgázkereskedő **legkorábban a fizetési kötelezettség határidejének lejártát követő 63. napon** teheti meg a Földgázelosztó felé. A kezdeményezés tartalmazza, hogy a lakossági fogyasztó nem rendezte a tartozását és a kikapcsolás végrehajtható. A Földgázelosztó a fenti határidő leteltét nem vizsgálja, a fenti határidő lejárta előtt jogszerűtlenül megrendelt kikapcsolás valamennyi jogkövetkezményéért a kikapcsolást megrendelő földgázkereskedő felel.

A lakossági fogyasztónak a földgázkereskedő által kezdeményezett kikapcsolására csak olyan időpontban kerülhet sor, amelyről a Földgázelosztó a lakossági fogyasztót a földgázkereskedő tartozásról és kikapcsolás lehetőségéről szóló második értesítésével egyidejűleg előre értesítette. Az értesítésben a földgázelosztó köteles meghatározni azt az **5 munkanapot**, amely időszakon belül a kikapcsolást a földgázkereskedő kezdeményezése esetén végre kívánja hajtani. Az értesítésnek - a földgázkereskedő által szolgáltatott adatok alapján - tételesen tartalmaznia kell a lakossági fogyasztóval szemben fennálló teljes követelést jogcímenként összegszerűen, azok eredeti fizetési határidejével együtt, továbbá - nem vagy nem kizárólag számlatartozásból eredő követelés esetében - a polgári peres vagy fizetési meghagyásos eljárás megindításának időpontját. Az értesítést a Földgázelosztó a földgázkereskedővel együttműködve is teljesítheti.

A GET. 28/A. § (3) bekezdése és a GET. 29. § (3a) bekezdése szerinti, a kikapcsolás lehetőségére és az azzal járó szolgáltatásszüneteltetésre vonatkozó tértivevényes levélnek vagy az átvétel igazolására alkalmas más módon történő értesítésnek tartalmaznia kell a felhasználó azonosító számát, a felhasználó nevét, a felhasználó címét, a felhasználási hely címét, a lejárt tartozással érintett számla sorszámát és esedékességét, a lejárt esedékességű tartozás összegét.

Ha az ajánlott vagy ajánlott-tértivevényes küldemény kézbesítése azért volt sikertelen, mert a posta a küldeményt „cím nem azonosítható”, „címzett ismeretlen”, „nem kereste”, „átvételt megtagadta”, „elköltözött”, „kézbesítés akadályozott”, „meghalt/megszűnt” jelzéssel kézbesítette vissza, a küldeményt ellenkező bizonyításáig **a postai kézbesítés megkísérlésének napját követő 10. (tizedik) munkanapon** kézbesítettnek kell tekinteni akkor is, ha a címzett annak tartalmáról ténylegesen nem szerzett tudomást. Amennyiben a kikapcsolási értesítés kézbesítése a fenti esetek miatt sikertelen, a kikapcsolás végrehajtható.

Nem lakossági felhasználó esetén az egyetemes szolgáltató/kereskedő által megrendelt földgázelosztási szolgáltatás szüneteltetése (kikapcsolás) előtt a Földgázelosztó nem köteles értesítést küldeni a felhasználónak, az értesítés az illetékes az egyetemes szolgáltató/kereskedő kötelezettsége és felelőssége.

A Földgázelosztó a rendszerhasználó fentiek szerinti írásbeli kezdeményezésére köteles a felhasználót a földgázellátásból kikapcsolni, a kikapcsolás időpontjában leolvasott mérőállást jegyzőkönyvben rögzíteni, valamint a jegyzőkönyv egy példányát a felhasználót ellátó rendszerhasználónak 3 munkanapon belül elektronikus úton megküldeni, valamint a felhasználónak átadni vagy elektronikus kapcsolattartás esetén elektronikusan megküldeni. A jegyzőkönyv tartalmazza az intézkedő személy azonosítóját, a megtagadás okát, időpontját, a fogyasztásmérő-berendezés állását és a visszakapcsolás feltételeit.

A kikapcsolást a Földgázelosztó a gázmérő és a nyomásszabályozó leszerelésével és a csatlakozóvezeték lezárásával hajtja végre. A kizárás fizikai helyén a Földgázelosztó jogi zára(ka)t helyez el.

A kikapcsolás Földgázelosztónak felróható okból történő elmaradásából vagy késedelméből eredő földgázfogyasztás következtében keletkező kárt a Földgázelosztó viseli.

Fizetési késedelem miatt kezdeményezett kikapcsolásra lakossági fogyasztó esetén nem kerülhet sor:

* munkaszüneti napon,
* ünnepnapon,
* munkaszüneti napot vagy ünnepnapot közvetlenül megelőző munkanapon,
* külön jogszabályban meghatározott pihenőnapon.

Lakossági fogyasztó esetén a kikapcsolásra vonatkozó megrendeléshez továbbá mellékelni kell a lakossági fogyasztóval szemben fennálló teljes követelésről készített kimutatást. A Földgázelosztó az egyetemes szolgáltató illetve a földgázkereskedő által készített kimutatást - melynek tételesen tartalmaznia kell a lakossági fogyasztóval szemben fennálló teljes követelést jogcímenként összegszerűen, azok eredeti fizetési határidejével együtt - a lakossági fogyasztó részére küldendő kikapcsolásról szóló értesítéshez csatolja. A Földgázelosztó a tartozásokról szóló kimutatás tartalmát, az abban szereplő követelések jogosságát, illetve a kizárás jogszerűségét nem vizsgálja. A kimutatásban szereplő adatok helyességéért kizárólag a lakossági fogyasztó kikapcsolását kezdeményező rendszerhasználó felel.

A Földgázelosztó kizárólag a rendszerhasználó által megküldött, a tartozásokról szóló kimutatás birtokában indítja meg a lakossági fogyasztó kikapcsolási eljárását. Amennyiben az egyetemes szolgáltató illetve a földgázkereskedő a kikapcsolás megrendelése mellé nem csatolja a lakossági fogyasztó tartozásaira vonatkozó tételes kimutatást, a Földgázelosztó a kikapcsolás iránt nem intézkedik mindaddig, amíg ezen kimutatás rendelkezésére nem áll. A kimutatás megküldésének elmulasztása miatt elmaradt vagy késedelmet szenvedett kikapcsolásból eredő esetleges károkért a Földgázelosztót semmiféle felelősség nem terheli.

A Földgázelosztó a rendszerhasználó formailag és tartalmilag megfelelő megrendelésének kézhez vételétől számított 30 napon belül legfeljebb 3 alkalommal kísérli meg a felhasználó kikapcsolását. Ha a Földgázelosztó a kikapcsolást **a megrendeléstől számított 30 napon belül** nem tudja végrehajtani, köteles erről a megrendelőt értesíteni.

Amennyiben a földgázkereskedő a kikapcsolási igényét továbbra is fenntartja a Földgázelosztó közterületi bontást is kezdeményezhet a leágazó elosztóvezeték közterületen történő levágása érdekében, melynek költségét a felhasználó köteles viselni.

Amennyiben a rendszerhasználó az adott felhasználási hely vonatkozásában felmondja a rendszerhasználati szerződést, úgy köteles ennek tényéről a felhasználót és a Földgázelosztót tájékoztatni. A felhasználó köteles a felmondás napjával a gázvételezést megszüntetni, és haladéktalanul intézkedni annak érdekében, hogy az őt ellátó új földgázkereskedő kössön rendszerhasználati szerződést az adott felhasználási helyre vonatkozóan, ellenkező esetben a felhasználó köteles a gázszolgáltatás ideiglenes vagy végleges megszüntetését a Földgázelosztótól haladéktalanul megrendelni. A felhasználási helyre vonatkozó rendszerhasználati szerződés hiányában történő földgázvételezés elosztóhálózat használati szerződés megszegésének minősül, melynek jogkövetkezményét az Üzletszabályzat 8. b) 2. 11) pontja tartalmazza.

Amennyiben a felhasználó kikapcsolása a Földgázelosztónak fel nem róható okból nem hajtható végre, úgy a kikapcsolás elmaradásából eredő mindennemű jogkövetkezmény a felhasználót, és/vagy az őt ellátó rendszerhasználót terheli attól függően, hogy a kikapcsolás elmaradása a felhasználó és/vagy a rendszerhasználó érdekkörében felmerülő okból volt sikertelen.

Amennyiben a rendszerhasználó a felhasználó visszakapcsolását kéri, úgy azt írásban kell megrendelnie a Földgázelosztónál vagy megbízottjánál. Ebben az esetben a Földgázelosztó a lakossági fogyasztót a jogszabályi rendelkezéseknek megfelelően a szolgáltatásba visszakapcsolja. A visszakapcsolás feltétele, hogy a felhasználó a visszakapcsoláshoz szükséges feltételeket biztosítsa.

A kikapcsolás és a visszakapcsolás költségei a felhasználó részére kiszámlázásra kerülnek, ide értve a sikertelen kikapcsolás költségeit is, ha a kikapcsolás a felhasználónak felróható ok miatt nem volt végrehajtható.

**A Földgázelosztó által - a vele szemben fennálló fizetési késedelem miatt - végrehajtott szolgáltatási szünet (kikapcsolás):**

Ha az **egyetemes szolgáltatásra jogosult nem lakossági fogyasztó** a Földgázelosztóval szemben fennálló fizetési kötelezettségének teljesítésével **30 napot meghaladó késedelembe esett**, a Földgázelosztó a kikapcsolásra és az azzal járó szolgáltatás-szüneteltetésre vonatkozó értesítést tértivevényes levélben vagy az átvétel igazolására alkalmas más módon köteles a felhasználóval közölni.

**A lakossági fogyasztók** földgázellátásból történő kikapcsolására a Földgázelosztóval szemben fennálló fizetési késedelem esetén kizárólag az alábbi feltételek együttes fennállása esetén kerülhet sor:

1. a lakossági fogyasztó fizetési kötelezettségével **60 napot meghaladó késedelembe esett**,
2. a lakossági fogyasztó által, fizetési haladék adásáról vagy részletfizetési lehetőségről kezdeményezett egyeztetés esetén nem vezetett eredményre,
3. a Földgázelosztó a tartozásról és a kikapcsolás lehetőségéről a lakossági fogyasztót legalább kétszer értesítette, és az értesítésben a lakossági fogyasztó figyelmét felhívta a szociálisan rászoruló fogyasztókat a GET és a Vhr. alapján megillető kedvezményekre, valamint az előre fizető mérő felszerelésének a lehetőségére.

Az a) pont szerinti esetben a lakossági fogyasztó első értesítése postai vagy – a lakossági fogyasztó előzetes hozzájárulása esetén – elektronikus úton, a kikapcsolás lehetőségére és az azzal járó szolgáltatás-szüneteltetésre vonatkozó második értesítése tértivevényes levélben vagy a lakossági fogyasztó általi átvétel igazolására alkalmas egyéb módon történik.

Ha az a) pontja szerinti **fizetési kötelezettség** **nem vagy nem kizárólag számlatartozásból** ered, a Földgázelosztó a lakossági fogyasztó földgázellátásból történő kikapcsolását a nem számlatartozásból eredő fizetési kötelezettség vonatkozásában akkor kezdeményezheti, ha **annak polgári peres vagy fizetési meghagyásos eljárás útján történő érvényesítését igazolható módon megindította**.

A lakossági fogyasztó kikapcsolására csak olyan időpontban kerülhet sor, amelyről a Földgázelosztó a lakossági fogyasztót a második értesítéssel egyidejűleg előre értesítette. Az értesítésben a Földgázelosztó köteles meghatározni azt az **5 munkanapot**, amely időszakon belül a kikapcsolást végre kívánja hajtani. Az értesítésnek tételesen tartalmaznia kell a lakossági fogyasztóval szemben fennálló teljes követelést jogcímenként összegszerűen, azok eredeti fizetési határidejével együtt, továbbá – nem vagy nem kizárólag számlatartozásból eredő követelés esetében – a polgári peres vagy fizetési meghagyásos eljárás megindításának időpontját.

A lakossági fogyasztó kikapcsolására nem kerülhet sor:

* munkaszüneti napon,
* ünnepnapon,
* munkaszüneti napot vagy ünnepnapot közvetlenül megelőző munkanapon,
* külön jogszabályban meghatározott pihenőnapon.

**Egyetemes szolgáltatásra nem jogosult felhasználó** fizetési késedelme esetén a Földgázelosztó a tartozásról és kikapcsolás lehetőségéről tértivevényes levélben vagy az átvétel igazolására alkalmas más módon értesíti a felhasználót, egyidejűleg meghatározza azt az időpontot, melynek elteltével a felhasználó kizárására sor kerülhet, amennyiben a Földgázelosztóval szemben fennálló fizetési kötelezettségének nem, vagy csak részben tesz eleget.

Ha az ajánlott vagy ajánlott-tértivevényes küldemény kézbesítése azért volt sikertelen, mert a posta a küldeményt „cím nem azonosítható”, „címzett ismeretlen”, „nem kereste”, „átvételt megtagadta”, „elköltözött”, „kézbesítés akadályozott”,, „meghalt/megszűnt” **a küldeményt ellenkező bizonyításáig a postai kézbesítés megkísérlésének napját követő 10. (tizedik) munkanapon kézbesítettnek kell tekinteni** akkor is, ha a címzett annak tartalmáról ténylegesen nem szerzett tudomást. Amennyiben a kikapcsolási értesítés kézbesítése a fenti esetek miatt sikertelen, a kikapcsolás végrehajtható.

A felhasználó fizetési kötelezettségének minősül a Földgázelosztónak a felhasználóval szemben fennálló valamennyi pénz- vagy pénzben kifejezett vagyoni követelése (díj, költség, késedelmi kamat, kötbér, pótdíj, stb.).

**Az elosztási szolgáltatás megtagadása, felfüggesztése**

A Földgázelosztó a felhasználó bekapcsolását, a földgázelosztási szolgáltatás megkezdését megtagadhatja, vagy a Földgázelosztási szolgáltatás folytatását felfüggesztheti az alább felsorolt esetekben:

* a felhasználó a csatlakozóvezetéket, a felhasználói berendezést az életre, a testi épségre, az egészségre vagy a vagyonbiztonságra veszélyes módon használja,
* a felhasználó a nyomás alatti szállító- és elosztóvezetéket vagy a csatlakozóvezetéket megbontja, továbbá, amennyiben a felhasználó vagy a megbízásából eljáró, gázszerelőnek nem minősülő személy a fogyasztói vezetéket megbontja,
* a felhasználó a csatlakozási vagy elosztóhálózat-használati szerződésben megállapított lényeges kötelezettségének a Földgázelosztó írásbeli felszólítása ellenére nem tett eleget, különösen, ha
	+ a nyomásszabályozó vagy a fogyasztásmérő berendezés működését befolyásolja,
	+ a nyomásszabályozó vagy a fogyasztásmérő berendezés ellenőrzését, illetve a fogyasztásmérő berendezés leolvasását a Földgázelosztó vagy megbízottja részére nem teszi lehetővé,
	+ a szerződésben meghatározott felhasználási helyen kívüli területre vezet át földgázt,
	+ a fogyasztásmérő berendezés nélküli fogyasztás - Üzletszabályzatban meghatározott - feltételeit megszegte,
	+ a fogyasztáskorlátozási - illetve megszakítható kapacitásra szerződött felhasználó esetén a megszakítási - rendelkezéseknek nem tett eleget,
* a felhasználót ellátó földgázkereskedő a Földgázelosztónál - Vhr-ben meghatározott esetekben, az Üzletszabályzatban meghatározott módon - kezdeményezi a földgázelosztás felfüggesztését,
* a felhasználó a fogyasztásmérő berendezést szándékosan vagy gondatlanul megrongálja, a fogyasztásmérő berendezésen, vagy annak ki- és belépő pontján, a kerülővezeték elzáróján, vagy a csatlakozóvezeték egyéb pontjain elhelyezett zárópecsétet (plombát) eltávolítja, illetve ezek sérülését, hiányát a Földgázelosztónak vagy a földgázkereskedőnek nem jelenti be,
* ha a felhasználó nem rendelkezik érvényes és hatályos elosztóhálózat-használati és/vagy rendszerhasználati szerződéssel, és/vagy földgáz-kereskedelmi szerződéssel,
* ha a felhasználót ellátó rendszerhasználó, vagy a saját jogon eljáró felhasználó nem rendelkezik érvényes és hatályos szállítói vagy földgázelosztói rendszerhasználati szerződéssel,
* szállítási rendszerüzemeltető felfüggesztette a szállítói rendszerhasználati szerződések teljesítését a felhasználó vagy a felhasználót ellátó rendszerhasználó vonatkozásában.

A szolgáltatás nyújtása csak a kizárás alapjául szolgáló helyzet fennállásáig függeszthető fel, annak megszűnését követően a felhasználó részére a földgázelosztási szolgáltatást **a megszűnés tényéről való tudomásszerzéstől számított 2 munkanapon - lakossági fogyasztó esetében 24 órán - belül** biztosítani kell. A szolgáltatás műszaki-biztonsági okból történt felfüggesztése esetén a felfüggesztés alapjául szolgáló helyzet megszűnésének kizárólag a felhasználó által megrendelt, és a Földgázelosztó által sikeresen elvégzett műszaki-biztonsági ellenőrzés minősül, a fenti határidők ezen sikeres műszaki-biztonsági ellenőrzés befejezésének időpontjával kezdődnek.

A Földgázelosztó a szolgáltatás újraindításáról szóló értesítést az elosztási szolgáltatás újraindítását megelőző nap 10 óráig köteles a felhasználót ellátó rendszerhasználó részére megküldeni. Az értesítés a rendszerhasználóval kötött rendszerhasználati szerződésben szereplő értesítési e-mail címre küldött elektronikus levélben történik. Az értesítés alapján a gázforgalmazás helyreállítása érdekében a rendszerhasználó köteles teljes körűen eljárni. E kötelezettség teljesülését a Földgázelosztó nem vizsgálja, az elmulasztásából eredő esetleges károkért semminemű felelősséget nem vállal.

A kikapcsolás és visszakapcsolás költségeit – a Földgázelosztónak felróható okból történt jogszerűtlen kikapcsolás esetét kivéve - a Földgázelosztó részére a felhasználó minden esetben köteles megtéríteni

A Földgázelosztó kizárólag a neki felróható okból történő jogellenes kikapcsolásból eredő károkért felel a Ptk. szabályai szerint. Jogellenes kikapcsolás esetén a Földgázelosztó köteles a felhasználónak az Üzletszabályzatban meghatározott kötbért megfizetni. A Földgázelosztó kártérítési felelősségének megállapításához az alábbi feltételek együttes fennállása szükséges:

1. földgázelosztó jogellenes magatartása,

2. kár bekövetkezése,

3. ok-okozati összefüggés a földgázelosztó jogellenes magatartása és a bekövetkezett kár között,

4. felróhatóság.

A Földgázelosztó mentesül a felelősség alól, ha bizonyítja, hogy úgy járt el, ahogy az az adott helyzetben általában elvárható.

Amennyiben a rendszerhasználó a Földgázelosztóval szemben a kötbéren felüli kárt is érvényesíteni kíván, a felek a kötbért meghaladó kár összegének megállapítása érdekében kötelesek egymással egyeztetést folytatni. Az egyeztetés eredménytelensége esetén a kötbért meghaladó kár összegének megállapítására bíróság jogosult.

A Földgázelosztó által végzett kikapcsolás akkor jogellenes, ha az nem felel meg a vonatkozó jogszabályoknak. Annak bizonyítása, hogy a Földgázelosztó által végrehajtott kikapcsolás jogellenes volt, azt terheli, aki a jogellenes kikapcsolásra hivatkozik.

**Korlátozás**

**Az egyes felhasználók korlátozási kategóriákba történő besorolására vonatkozó szabályok:**

A földgázkereskedő vagy földgázkereskedő hiányában a felhasználó **minden év június 30-áig** köteles megadni Földgázelosztó vagy a szállítási rendszerüzemeltető részére a felhasználók korlátozási besorolásához szükséges adatokat - különös tekintettel a felhasználó egyes korlátozási kategóriákban szereplő teljesítményeire-, az ÜKSZ-ben meghatározott tartalommal és formában. Az adatszolgáltatás tartalmáért, az abban közölt adatok helyességéért a földgázkereskedő vagy földgázkereskedő hiányában a felhasználó felel. A Földgázelosztó az adatszolgáltatást tartalmának helytállóságát nem vizsgálja.

Amennyiben a fenti határidőig a földgázkereskedő vagy földgázkereskedő hiányában a felhasználó az adatszolgáltatási kötelezettségének nem vagy hiányosan tesz eleget, a Földgázelosztó a rendelkezésére álló információk (korábbi korlátozási kategória, korábbi korlátozási adatszolgáltatások, stb.) alapján sorolja be a korlátozási listába az érintett felhasználási helyeket.

A fenti adatszolgáltatási határidő lejárta után beérkezett korlátozási besorolásra vonatkozó adatot, illetve bármely a korlátozási besorolást érintő módosítási kérelmet a Földgázelosztónak nem áll módjában befogadni. Ez esetben a rendszerhasználó vagy a felhasználó kérelmével közvetlenül a szállítási rendszerirányító, illetve a korlátozási besorolási listát jóváhagyó Magyar Energetikai és Közmű-szabályozási Hivatalhoz fordulhat.

A Földgázelosztó a földgázkereskedőtől vagy földgázkereskedő hiányában a felhasználótól kapott adatszolgáltatások felhasználásával **minden év július 31-éig** köteles a működési területén lévő felhasználók teljesítményeinek korlátozási besorolását elvégezni és gázátadó állomásonkénti, valamint rendszerhasználónkénti csoportosításban, felhasználónkénti bontásban a korlátozási kategóriáknak megfelelően - az ÜKSZ-ben meghatározott formátumban - a szállítási rendszerirányítónak és a földgázkereskedőnek megküldeni.

A korlátozás végrehajtására vonatkozóan mind a Földgázelosztónak, mind az I. II. III. IV. V. kategóriába sorolt felhasználóknak intézkedési tervet és szabályzatot kell kidolgozni, amelyet kötelesek legalább **évente** aktualizálni. A felhasználó az intézkedési tervet és szabályzatot köteles a Ptk. alapján fennálló kárenyhítési kötelezettségével összhangban kialakítani.

Az egyes korlátozási kategóriákba sorolt felhasználók, valamint a nem korlátozható kategóriába sorolt felhasználók körét az Üzletszabályzat 7. számú melléklete tartalmazza.

**Felhasználói korlátozásra sor kerülhet:**

* Vis maior esetén:

A szállítóvezetéken, vagy az elosztóhálózaton bekövetkezett vis maior esetén – annak jellegéből adódóan – a hozzáférést a korlátozási menetrend szerint kell végrehajtani.

Forráshiány esetén:

Az országos szállítóvezetéken jelentkező forráshiány esetén a korlátozás időpontját, illetve mértékét a szállítási rendszerirányító rendeli el, és irányítja a Hivatal egyidejű tájékoztatása mellett. A szállítási rendszerirányító a földgázforrás kiesésének kihatását mérlegelve regionális vagy országos korlátozást jogosult elrendelni.

* Gázelosztó vezeték üzemzavara esetén:

A nagynyomású, a nagy-középnyomású és a középnyomású hálózaton bekövetkezett jelentős üzemzavar esetén a korlátozást a Földgázelosztó diszpécserközpontja kezdeményezi, és a szállítási rendszerirányító rendeli el és irányítja a Hivatal egyidejű tájékoztatása mellett.

* Az elosztói hálózat rendszeregyensúlyának megbomlása esetén:

A földgázelosztó hálózat egyensúlyban tartásáért a Földgázelosztó felel. Ennek biztosítása érdekében az elosztói rendszerhasználóknak a gázátadó állomásokra vonatkoztatott kötelezettségeit az ÜKSZ tartalmazza.

Az elosztói rendszerhasználók kötelesek a rendszeregyensúly fenntartása érdekében a Földgázelosztó, illetve a szállítási rendszerirányító által elrendelt intézkedések végrehajtására. A szükséges intézkedésekről a Földgázelosztó önállóan dönt. Korlátozás csak akkor rendelhető el, ha a többi rendszerirányítói eszköz alkalmazása már nem biztosítja a rendszeregyensúly helyreállítását.

A rendszeregyensúly fenntartására tett operatív beavatkozás költségeit az érintett elosztói rendszerhasználók kötelesek megfizetni a Földgázelosztónak. A válsághelyzet esetén teendő intézkedések részletes szabályait az ÜKSZ tartalmazza

**Korlátozás elrendelésére és végrehajtására vonatkozó szabályok:**

Földgázellátási zavar, vagy földgázellátási válsághelyzet esetén az együttműködő földgázrendszeren szükséges felhasználói korlátozást a szállítási rendszerirányító rendeli el és irányítja a Hivatal egyidejű tájékoztatása mellett.

A felhasználók értesítésére a vonatkozó jogszabályokban foglaltak szerint kerül sor a korlátozás elrendelése és megszűnése esetén.

A felhasználó, illetve a rendszerhasználó az értesítést követően **haladéktalanul** köteles megkezdeni, és az Üzletszabályzat 7. számú mellékletében meghatározott időtartamon belül köteles végrehajtani az elrendelt korlátozást. Amennyiben a felhasználó a végrehajtási kötelezettségének nem tesz eleget, ennek minden jogkövetkezménye őt terheli.

A korlátozás elrendelése után annak végrehajtását, a korlátozásban foglaltak betartását a Földgázelosztó ellenőrizheti.

Amennyiben a földgázvételezés elrendelt korlátozását a felhasználó nem hajtja végre, a Földgázelosztó köteles az érintett felhasználót az elzáró szerelvény zárt állapotában történő rögzítésével, rögzíthetőség hiányában a vezetékes kapcsolat megszüntetésével a földgázellátásból kizárni. A korlátozást be nem tartó felhasználó felel a mulasztásából eredő valamennyi kárért, különösen azokért a károkért, amelyek a nem korlátozott kategóriába tartozó felhasználóknál merülnek fel amiatt, hogy a kizárásra irányuló műszaki intézkedés más műszaki megoldás hiányában rájuk is kiterjed.

Amennyiben a kizárásra irányuló műszaki intézkedés más műszaki megoldás hiányában olyan, nem korlátozható kategóriába sorolt felhasználói földgázteljesítményeket érintene, amelyek elvonása esetén az emberi életet vagy egészséget, továbbá a környezetet súlyosan veszélyeztető anyagok környezetbe jutása valószínűsíthető, akkor kizárás helyett a korlátozást be nem tartó felhasználó földgázvételezését fizikailag korlátozni kell a veszélyeztetettség elkerüléséhez szükséges földgázvételezés mértékéig. A korlátozás végrehajtásával egyidejűleg a korlátozást végrehajtó írásban hívja fel a korlátozást be nem tartó felhasználó figyelmét a fennmaradó földgázteljesítmény felhasználási céljára, valamint a jogszerűtlen felhasználás következményeire. A jogszerűtlen felhasználásból eredő valamennyi kárért a korlátozást be nem tartó felhasználó felel.

A felhasználó kizárásának műszaki és egyéb körülményeit a rendszerüzemeltető köteles írásban rögzíteni, feltüntetve a korlátozás elrendelésének és a kizárásnak az időpontját, valamint az ezen idő alatt elfogyasztott földgáz mennyiségét, továbbá az intézkedést elrendelő és az azt végrehajtók személyes adatait.

A korlátozás megszüntetését követő **5 munkanapon belül** a rendszerüzemeltető köteles a korlátozás végrehajtásáról - személyes adatot nem tartalmazó - írásos jelentést, továbbá a műszaki kizárásokról tételes kimutatást készíteni és azt a szállítási rendszerirányítónak átadni.

A korlátozás megszüntetését követően a rendszerüzemeltető köteles a hálózathasználati szerződésben foglalt határidőben, de **legfeljebb 5 munkanapon belül** a földgázvételezésből történő műszaki kizárást megszüntetni, valamint jogosult a kizárás és a szolgáltatás visszaállításával kapcsolatosan felmerült - az Üzletszabályzatban meghatározott - költségeit az érintett felhasználóval megtéríttetni. Amennyiben a szolgáltatás visszaállítása a felhasználónak felróható ok miatt az e bekezdésben meghatározott időtartamon belül nem biztosítható, a felhasználó a késedelmes visszakapcsolásból származó kárigényt a rendszerüzemeltetővel szemben nem érvényesítheti.

**Megszakítás**

Megszakítás elrendelésére az a megszakításra joggal rendelkező rendszerhasználó adhat utasítást, akinek ilyen megállapodása van a felhasználóval. A megszakítási helyzet fennállásáról kapott értesítést követően a felhasználó a megszakítási joggal rendelkező rendszerhasználó felszólítására, a szerződésükben meghatározott időn belül megkezdi a megszakítható vételezés előírt szintre való beállítását, és azt a meghatározott időn belül befejezi.

Ha a megszakítási joggal rendelkező rendszerhasználó a Földgázelosztó közreműködését kéri a megszakítás során, úgy azt a Földgázelosztó külön díjazás ellenében vállalja.

A megszakítási joggal rendelkező rendszerhasználó köteles a Földgázelosztónál a felhasználó szakszerű kizárását kérni, amennyiben a megszakítás a teljes gázvételezés megszüntetésével jár. Ebben az esetben a Földgázelosztó a megszakítási joggal rendelkező rendszerhasználó utasítására jár el a felhasználó kizárása és visszanyitása során. A Földgázelosztó a megszakítás elrendelésének jogszerűségét nem vizsgálja, az ebből eredő esetleges károkért a megszakítási joggal rendelkező rendszerhasználó felel.

Valamennyi megszakítási joggal rendelkező rendszerhasználó köteles megszakítható felhasználóiról, és a megszakítható teljesítmény mértékéről a Földgázelosztót tájékoztatni.

**7. da) kölcsönös tájékoztatási kötelezettség,**

A szüneteltetés kezdő időpontját és előrelátható időtartamát, valamint a szükséges biztonsági intézkedéseket, hálózatrekonstrukció, felújítás, hálózatfejlesztés és új felhasználó bekapcsolása esetén legalább **15 nappal** – tervszerű megelőző karbantartás esetén **legalább három hónappal - korábban** a helyileg szokásos módon a felhasználók tudomására kell hozni.

Közterületi gázömlés, üzemzavar esetén a Földgázelosztó előzetes bejelentés nélkül is szüneteltetheti a szolgáltatást, de az érintett felhasználókat a lehető legrövidebb időn belül tájékoztatni kell. A szüneteltetést a lehető legrövidebb időre kell korlátozni.

**7. db) az értesítési kötelezettség ideje, módja, értesítés a szállítási rendszerüzemeltető vagy Földgázelosztó által végzett előre tervezhető karbantartási, felújítási munkák miatti
szünetelés időpontjáról, várható időtartamáról**

**A szállítórendszeren végzett karbantartási munkák miatti szüneteltetés:**

A szállítási rendszerirányító által a honlapján közzétett éves karbantartási terv alapján, a szállítórendszeren végzett karbantartási munkák által érintett felhasználókat közvetlen szállítóvezetéki felhasználók esetében a szállítási rendszerüzemeltető, a földgázelosztó rendszerről ellátott felhasználókat és az érintett engedélyeseket a földgázelosztó értesíti **a gázszünet kezdetéről és végéről a GET rendelkezései alapján.**

**A Földgázelosztó érdekkörében felmerülő szolgáltatási szünet:**

A szolgáltatást más műszaki megoldás hiányában a Földgázelosztó - a szükséges legkisebb felhasználói körben és a legkisebb időtartamban - szüneteltetheti, ha:

* az elosztó vezeték karbantartása, felújítása, fejlesztése, átalakítása, hibaelhárítása, cseréje más módon nem végezhető el, továbbá ha azt
* új felhasználó bekapcsolása szükségessé teszi.

**7. dc) az értesítés elmaradásának következményei,**

A Földgázelosztó a szállítási rendszerüzemeltető érdekkörében felmerülő, azonban a Földgázelosztó által üzemeltetett földgázelosztó rendszerről ellátott felhasználókat is érintő szállítóvezetéki karbantartási munkákról a jogszabályokban illetve az ÜKSZ-ben rögzítettek szerintértesíti a felhasználókat és az engedélyeseket.

Amennyiben a Földgázelosztó által üzemeltetett elosztóhálózatról ellátott felhasználókat is érintő, a szállítási rendszerüzemeltető érdekkörében felmerülő karbantartási munkáról a Földgázelosztó nem, vagy nem a jogszabályokban, ÜKSZ-ben rögzített határidőben kap tájékoztatást, az érintett felhasználók, engedélyesek Földgázelosztó általi értesítésének késedeleméből vagy elmaradásából eredő károkért a Fölgázelosztó nem tartozik felelősséggel.

A Földgázelosztó a gázszolgáltatási szünetre tekintettel a felhasználóknál esetlegesen szükséges intézkedések megtételét nem vizsgálja, ezek elmulasztásából eredő károkért semminemű felelősséget nem vállal.

Amennyiben a Földgázelosztó a saját érdekkörében felmerülő előre tervezhető karbantartási, felújítási munkák miatti szünetelés időpontjáról, várható időtartamáról jogszabályi előírás ellenére nem értesíti a felhasználót, úgy a felhasználó jogosult a 8. b) 2. pontjában rögzített jogkövetkezményeket követelni.

**7. dd) a felek együttműködése a helyreállítás érdekében,**

A közterületi gázömlés, üzemzavar elhárítása után a felhasználó a gázszolgáltatás mielőbbi helyreállítása céljából köteles együttműködni a Földgázelosztóval, biztosítva az ingatlanba történő bejutást, lehetővé téve a szükségessé váló műveletek:

* csatlakozóvezeték összekötés,
* fogyasztásmérő berendezés zárás- nyitás,
* tömörségmérés, stb.

elvégzését.

**7. de) a földgázelosztás szüneteltetése kezdeményezésének módja**

A felhasználó a rendszerhasználat szüneteltetését írásban kérheti a Földgázelosztónál. A kérelemnek tartalmaznia kell a szüneteltetés kezdetét és pontos időtartamát.

A szüneteltetés feltétele a fogyasztásmérő berendezés leszerelése, ha a fogyasztásmérő berendezés a Földgázelosztó tulajdonában van. Ha a fogyasztásmérő berendezés nem a Földgázelosztó tulajdonában van, vagy a felhasználási helyen mérő nélküli átalánydíjas fogyasztás történik, a szüneteltetés időtartamára a fogyasztói főelzáró kerül elzárásra és záró pecséttel rögzítésre. A Földgázelosztó a felhasználó írásbeli bejelentésének beérkezésétől számított legfeljebb 8 munkanapon belül, vagy a felhasználóval történt megállapodás alapján ettől eltérő időpontban gondoskodik a fogyasztásmérő berendezés leszereléséről, vagy a fogyasztói főelzáró elzárásáról és záró pecséttel történő rögzítéséről, amelynek költsége mindkét esetben a felhasználót terheli.

A szüneteltetés időtartamára a felhasználót díjfizetési kötelezettség, a Földgázelosztót a hálózathasználat biztosításának kötelezettsége nem terheli.

A gázszolgáltatás ismételt megindításának feltétele a fogyasztásmérő berendezés felszerelése vagy a fogyasztói főelzáró nyitása, amelynek költségei a felhasználót terhelik. Ha a gázszolgáltatás ismételt megindítását nem a rendszerhasználat szüneteltetését kérő, hanem új felhasználó kéri, a költségek e felhasználót terhelik.

**7. e) Az Földgázelosztó rendszerének karbantartása és hibaelhárításának rendje**

Az elosztórendszer karbantartási feladataira éves ütemterv készül, kiemelten:

* a hálózatellenőrzésből adódó feladatokra,
* a hálózati nyomásszabályozók karbantartására,
* az egyéb hálózati szerelvények (tolózárak, korrózió elleni védelmi berendezések, stb.) ellenőrzésére és szükség szerinti karbantartására.

A hálózat karbantartási terv része a Földgázelosztó téli felkészülési intézkedési programjának.

A Földgázelosztó az elosztóhálózaton keletkező gázömlések és üzemzavarok elhárítására éjjel-nappal működő ügyeleti-készenléti szolgálatot működtet. A megfelelő technikai felszereltséggel rendelkező ügyeleti-készenléti szolgálat alkalmas a szintén éjjel-nappal működő diszpécserközpontba beérkező elosztó hálózati hibák javítására, illetve annak végleges elhárítására.

**7. f) A szerződő partnerrel szemben támasztott követelmények**

A felhasználók által igényelt földgázmennyiség folyamatos rendelkezésre állásának kiemelkedően fontos feltétele az engedélyesek közötti zavartalan együttműködés. Ennek érdekében a Földgázelosztó partnereitől a jogszabályok, szabályzatok előírásainak pontos betartásán, a megkötött szerződések maradéktalan végrehajtásán túlmenően – kölcsönösségi alapon – a jóhiszeműség, a tisztesség követelményének valamint a kölcsönös együttműködés polgári jogi alapelveinek maradéktalan figyelembevételét várja el.

A szerződő partner köteles a fogyasztási és teljesítményadatokra vonatkozó, a szerződésben és a jogszabályban meghatározott időszakos vagy rendszeres adatszolgáltatási kötelezettségének eleget tenni.

Amennyiben a Földgázelosztó szükségesnek tartja, a szerződő partner köteles teljesítésének biztosítékaként a Földgázelosztó által meghatározott szerződési biztosítékot nyújtani (pl. óvadék, bankgarancia).

**Szerződéses biztosítékok**

A rendszerüzemeltető a GET-ben és a Vhr-ben meghatározott követelményeknek megfelelő szerződésekben foglalt ügyletek biztosítása érdekében jogosult a rendszerhasználóktól szerződéses biztosítékot kérni az alábbiak szerint:

**A rendszerhasználó köteles a rendszerhasználati szerződés megkötésekor szerződéses biztosítékot nyújtani, amelynek nyújtása a szerződés hatálybalépésének feltétele.** A szerződéses biztosíték formája lehet bankgarancia vagy óvadék. A rendszerhasználó szerződéskötéskor eldöntheti, hogy melyik biztosítéki formát választja.

A garanciavállaló nyilatkozat alapdokumentuma a rendszerhasználó vagy annak pénzintézete részéről csak a gázéven belül módosítható az alapdokumentumra hivatkozó módosító nyilatkozattal. Minden újabb gázévre szóló rendszerhasználati szerződés esetében új, formailag és tartalmilag teljes alapdokumentum benyújtása szükséges a rendszerhasználó részéről.

A rendszerhasználó köteles igazolni a szerződéses biztosíték rendelkezésre állását a szerződéses (elosztási) szolgáltatás megkezdését 15 munkanappal megelőzően, és köteles a szerződéses biztosíték igénybevételéhez szükséges minden dokumentumot és adatot eddig a határidőig a Földgázelosztó részére átadni. Jelen határidő elmulasztása esetén a Földgázelosztó a Vhr. 86.§ (1) bekezdésében foglaltaknak megfelelően jár el. A rendszerüzemeltetői szolgáltatás megtagadásából a felhasználónál keletkező bárminemű kárért, követelésért, a szolgáltatás megtagadása előtt a szükséges kárenyhítési intézkedések megtételéért teljes körűen a rendszerhasználó felel.

A rendszerhasználó köteles a szerződéses biztosítékot a rendszerhasználati szerződés hatálya alatt, a rendszerhasználati szerződés megszűnését követő 90. napig fenntartani.

A rendszerhasználó által nyújtott szerződéses biztosíték összegének fedezetet kell nyújtania

* kapacitásdíjas felhasználás vonatkozásában a lekötés alapján számított forgalmi díj összegére, valamint
	+ éves kapacitáslekötés esetén legalább az éves kapacitásdíj 1/12-ed részére,
	+ negyedéves kapacitáslekötés esetén legalább a negyedéves kapacitásdíj 1/3-ad részére,
	+ havi, napi és napon belüli kapacitáslekötés esetén legalább a kapacitásdíj teljes összegére,
* a rendszerüzemeltetővel szerződött alapdíjas felhasználók vonatkozásában az éves alapdíj 1/12-ed részére és a felhasználók megelőző gázéves legnagyobb havi fogyasztása után fizetett forgalmi díjra

az üzletszabályzatban meghatározott feltételek szerint.

A Földgázelosztó, illetve a rendszerhasználó köteles a szerződéses biztosíték összegének módosítását gázév közben is elfogadni, ha a rendszerhasználati szerződés módosítására kereskedőváltás miatt kerül sor, és az havi szinten átlagosan a rendszerhasználati díjfizetés legalább 10 %-os mértékű változásával jár. A rendszerhasználó köteles a szerződéses biztosíték összegének növelését elfogadni, és annak megfelelő feltöltéséről gondoskodni, az igénybejelentést követő 8 munkanapon belül a Vhr. 86. § (1) bekezdés b) pontja alapján.

A rendszerhasználó sorozatos szerződésszegése (számlafizetési kötelezettségét legalább három alkalommal elmulasztotta határidőre teljesíteni) esetén a Földgázelosztó jogosult a fent említett számítási metodika által kérhető összeg háromszorosát kérni szerződéses biztosítékként a szerződésszegéssel érintett és az azt követő gázévben is.

Az éves kapacitás-lekötés mellett igényelt negyedéves, havi, vagy napon belüli kapacitás-lekötés esetén a rendszerhasználó köteles a szerződéses biztosíték összegének emelését igazoló dokumentumot legkésőbb **a kapacitáslekötési igény bejelentésével egyidejűleg** a Földgázelosztó részére megküldeni abban az esetben, amennyiben a rendszerhasználó által rendelkezésre bocsátott szerződéses biztosíték összege már nem nyújt fedezetet az éves kapacitás-lekötés mellett igényelt negyedéves, havi, napi vagy napon belüli kapacitás kapacitásdíjának teljes összegére is. Megfelelő összegű szerződéses biztosíték hiányában a Földgázelosztó jogosult visszautasítani a már meglévő éves kapacitás-lekötés mellett, azzal párhuzamosan igényelt negyedéves, havi, vagy napon belüli kapacitás-lekötési igény biztosítását.

A bankgarancia bármely Magyarországon, az Európai Unió más tagállamában vagy az Európai Gazdasági Térségről szóló megállapodásban részes más államban letelepedett pénzintézet által kiadott fizetési garancia, amely feltétel nélküli, visszavonhatatlan, a rendszerüzemeltető első felhívására alapjogviszony vizsgálata nélkül és a rendszerhasználó minden további észrevétele nélkül, a lehívási értesítő kézhezvételtől számított három banki munkanapon belül fizetést teljesítő, át nem ruházható.

A Földgázelosztó kizárólag legalább 50 Mrd Ft mérleg főösszeggel rendelkező pénzintézet által a magyar jog hatálya alatt kibocsátott magyar nyelvű szerződéses biztosítékot fogad el. Fenntartja magának a jogot, hogy a pénzpiaci körülmények változásának megfelelően a banki minősítési kritériumait az adott körülményeknek megfelelően megváltoztathassa.

**A szerződéses biztosíték rendelkezésre tartási időtartama:**

A szerződéses biztosíték rendelkezésre állásának első napja új rendszerhasználati szerződés esetén **az elosztási szolgáltatás megkezdését megelőzően 15 munkanap**; a biztosíték rendelkezésre állásának utolsó napja mindig **a rendszerhasználati szerződés megszűnését követő 90. nap**.

A szerződéses biztosíték fentiek szerinti rendelkezésre bocsátása és rendelkezésben tartása minden egyéb értesítés és rendelkezés nélkül a rendszerhasználati szerződés hatályba lépésének, illetve hatályosságának feltétele.

A Földgázelosztó a szerződéses biztosítékot akkor jogosult felhasználni, ha rendszerhasználó a szolgáltatás kiszámlázott és esedékessé vált ellenértékét a fizetési határidő leteltét követő első fizetési értesítés ellenére, annak kézhezvételétől számított **5 napon belül** nem fizeti meg. A Földgázelosztó a szerződéses biztosítékot a bruttó számlatartozáson felül az esetlegesen felmerülő és a szerződést megkötő rendszerhasználó által meg nem fizetett késedelmi kamatokra, kötbérekre, díjakra (beleértve a pótdíjat is) és egyéb járulékos költségekre (beleértve a behajtási és végrehajtási költségeket) is lehívhatja. A rendszerhasználónak a szerződéses biztosíték felhasználását követő **5 munkanapon belül** fel kell tölteni a biztosítéki összeget az eredetileg meghatározott szintre. A feltöltési kötelezettség teljesítésről hitelt érdemlően kell tájékoztatnia a Földgázelosztót a feltöltést követő 2 (kettő) banki napon belül

A Földgázelosztó által a rendszerhasználótól szerződéses biztosítékként kizárólagosan elfogadott bankgarancia nyilatkozat mintája a rendszerhasználati szerződés mellékletét képező általános szerződési feltételek mellékletét és elválaszthatatlan részét képezi (6. d. 2. sz. melléklet).

**7. g) A csatlakozásért fizetendő díj, mértéke és számításának részletes szabályai**

A csatlakozási díjak meghatározására, alkalmazására, mértékére vonatkozó szabályokat a földgáz rendszerhasználati díjak, a külön díjak és a csatlakozási díjak meghatározásának keretszabályairól szóló 8/2016. (X. 13.) MEKH rendelet, a földgáz rendszerhasználati díjak, a külön díjak, valamint a csatlakozási díjak alkalmazásának szabályairól szóló 11/2016. (XI. 14.) MEKH rendelet, és a földgáz rendszerhasználati díjak, a külön díjak és a csatlakozási díjak mértékéről szóló 13/2016. (XII. 20.) MEKH rendelet tartalmazza. A mindenkor aktuális csatlakozási díjak és alkalmazásuk szabályai a jelen Üzletszabályzat 7. sz. függelékét képezik, valamint a Földgázelosztó honlapján (https://www.mvmhalozat.hu/gaz ) elérhetők.

A csatlakozási/fejlesztési díj a csatlakozási szerződés hatályba lépését követő nyolc (8) napon belül esedékes. Ennek megtörténte a Földgázelosztó szerződéses kötelezettségei teljesítésének előfeltételét képezi. A befizetett csatlakozási díjról és a fejlesztési díj előlegről a Földgázelosztó a jóváírást követő öt (5) munkanapon belül számlát állít ki, melyet a Felhasználó részére megküld.

A csatlakozási díjról kiállított számla a gázigénylő levelezési címére kerül megküldésre, illetve személyesen átvehető a Földgázelosztó központi ügyfélszolgálati irodájában (1081 Budapest, Fiumei út 9-11.).

A 4. számú melléklet tartalmazza a csatlakozás pénzügyi feltételeit. Az egyéb részletszabályokat a 6.a., 6.b és 6.e. számú mellékletben található elosztói csatlakozási szerződések, valamint a Hivatal elnökének a csatlakozási díjak megállapítására és alkalmazásuk szabályaira vonatkozó mindenkor hatályos rendelete tartalmazza.

**7. h) Mennyiségi elszámolási és fizetési előírások:**

**7. ha) Fogyasztásmérő berendezések leolvasásának gyakorisága**

**A mérőleolvasás időszaka felhasználói kategóriánként az alábbi:**

* **20 m³/h-nál kisebb névleges (össz)kapacitású fogyasztásmérővel rendelkező felhasználóknál**

Ebben a felhasználói kategóriában **éves mérőleolvasás**ra kerül sor.

Az éves mérőleolvasás esetén a fogyasztásmérő berendezés leolvasása évente legalább egyszer, előre ütemezetten történik a Földgázelosztó vagy megbízottja által. Profil alapú elszámolás esetén az egyetemes szolgáltatásra jogosult felhasználó arra irányuló kérelme esetén negyedévente történik a leolvasás.

A leolvasott adatok továbbítása a rendszerhasználók részére informatikai úton elektronikus formában történik.

* **20 m3/h vagy annál nagyobb, de 100 m3/h-nál kisebb névleges (össz)kapacitású fogyasztásmérővel rendelkező, a 100 m3/h vagy annál nagyobb, de 500 m3/h-nál kisebb névleges (össz)kapacitású fogyasztásmérővel rendelkező és az 500 m3/h vagy annál nagyobb névleges (össz)kapacitású fogyasztásmérővel rendelkező felhasználóknál**

Ebben a felhasználói kategóriában **havi mérőleolvasás**ra kerül sor. A távleolvasott fogyasztásmérővel rendelkező felhasználók esetében a fogyasztás megállapítása a távadat átviteli rendszer adatai alapján történik. Amennyiben a felhasználási helyen nincs felszerelve mérési távadat-átviteli rendszer, vagy nem állnak rendelkezésre elszámolásra alkalmas adatok, a Földgázelosztó köteles a fogyasztásmérő berendezést havonta leolvasni a tárgyhónapot követő hónap első napját megelőző és követő 3 munkanap közötti időszakban.

Ebben a kategóriában a felhasználónál felszerelt mérő(k) éves, ellenőrző leolvasása a földgázelosztó ütemezése alapján történik.

A Földgázelosztó – profil alapú elszámolás esetén – legalább 5 napos időtartam megjelölésével a felhasználó figyelmét felhívja a leolvasás várható idejéről. A fentiek szerinti leolvasás sikertelensége esetén a Földgázelosztó értesítést hagy a felhasználó felhasználási helyén, – amennyiben rendelkezésre áll – a levélszekrényben. Az értesítésben a Földgázelosztó felhívja a felhasználó figyelmét a leolvasás második megkísérlésének idejére, annak nem-megfelelősége esetén az időpont-egyeztetés lehetőségére – a leolvasásra legalább munkanapon 20 óráig lehetőséget biztosítva –, a Földgázelosztó elérhetőségére és a leolvasás legkésőbbi időpontjára. A leolvasás időpontja tekintetében a Földgázelosztó és a felhasználó köteles megegyezni.

**7. hb) Az elszámolás alapja, időszaka és rendje**

Az elosztási díjtételeket a rendszerhasználati díjakról szóló mindenkor hatályos – az Üzletszabályzat módosításakor az alábbi – jogszabályok (együtt: Rendszerhasználati díjrendeletek) szerint kell megfizetni:

* 8/2016. (X. 13.) MEKH rendelet a földgáz rendszerhasználati díjak, a külön díjak és a csatlakozási díjak meghatározásának keretszabályairól;
* 11/2016. (XI. 14.) MEKH rendelet a földgáz rendszerhasználati díjak, a külön díjak, valamint a csatlakozási díjak alkalmazásának szabályairól;
* 13/2016. (XII. 20.) MEKH rendelet a földgáz rendszerhasználati díjak, a külön díjak és a csatlakozási díjak mértékéről.

**Az elszámolás alapja**

* **Elosztási átalánydíj** elszámolásának alapját a mindenkor hatályos Rendszerhasználati díjrendeletek tartalmazzák.
* **Elosztási alapdíj** elszámolásának alapját a mindenkor hatályos Rendszerhasználati díjrendeletek tartalmazzák.
* **Elosztási kapacitásdíj** elszámolásának alapját a mindenkor hatályos Rendszerhasználati díjrendeletek tartalmazzák, az elosztórendszer átadás-átvételi pontján lekötött legnagyobb hosszú és rövidtávú kapacitástermékek figyelembe vételével.
* **Elosztási forgalmi díj** elszámolásának alapja az elszámolási időszak alatt elosztásra került földgáz energiamennyisége -, amely a felhasználási helyen felszerelt fogyasztásmérő berendezés által mért és gáztechnikai normál állapotra átszámított gázmennyiség, valamint a felhasználót ellátó gázátadó állomáshoz rendelt, a szállítási rendszerüzemeltető által mért, tény felső hőérték alapján meghatározott energiamennyiség alapján kerül megállapításra. A gáztechnikai normál állapotra történő átszámítás szabályait az 5. számú melléklet tartalmazza.

**Ha a felhasználási helyen felszerelt fogyasztásmérő berendezés a fogyasztást nem, vagy hibásan méri:**

Ha a felhasználó a fogyasztásmérő berendezés hibáját észleli, köteles azt a Földgázelosztónak **haladéktalanul** bejelenteni. A Földgázelosztó **a felhasználó bejelentésének kézhezvételétől számított 15 napon belül** köteles a kifogásolt fogyasztásmérő berendezés működését hitelesített ellenőrző fogyasztásmérő berendezéssel ellenőrizni. A Földgázelosztó köteles a fogyasztásmérő berendezést kicserélni, ha az ellenőrzött berendezés a jogszabályi hibahatárt túllépi vagy a berendezés hibás. Az ellenőrzés, illetve csere költsége a Földgázelosztót terheli, ha a fogyasztásmérő berendezés mérési hibája a jogszabályi hibahatárt túllépi. Egyéb esetben a költségeket a felhasználó köteles megtéríteni.

Ha a felhasználónál felszerelt fogyasztásmérő berendezés a fogyasztást nem, vagy hibásan méri (a továbbiakban együtt: hibás mérés), vagy a fogyasztásmérő berendezés hitelesítési ideje lejárt, annak adatai elszámolás alapjául nem szolgálhatnak.

Hibás mérés esetén a felek közötti elszámolást az alábbiak szerint kell elvégezni:

1. ha megállapítható a meghibásodás tényleges időpontja, a hibás mérés időtartamát a meghibásodástól az új fogyasztásmérő berendezés felszerelésének időpontjáig terjedő időtartamban kell megállapítani,
2. ha a meghibásodás tényleges időpontja nem állapítható meg, a felek a hibás mérés időtartamát becsléssel közösen határozzák meg,
3. a b) pont szerinti megállapodás hiányában a hibás mérés időtartama egy év.

A hibás mérés időtartamának megállapítását követően a fogyasztásmérő berendezés mérésügyi hatóság vagy a mérésügyi hatóság által akkreditált laboratórium által megállapított hibaszázalékával helyesbíteni kell a hibás mérés időszakára kibocsátott elszámolásokat.

A hibás méréssel érintett időszakban felhasznált földgáz mennyiségét a hibás mérést megelőző utolsó helyes vagy a felek által közösen helyesnek elfogadott elszámolási időszak adatait és a hibás mérést követő elszámolási időszak adatait átlagolva kell megállapítani, ha

1. a mérésügyi hatóság vagy a mérésügyi hatóság által akkreditált laboratórium nem tudja megállapítani a fogyasztásmérő-berendezés hibaszázalékát,
2. a fogyasztásmérő berendezés nem mért, vagy
3. a fogyasztásmérő berendezés hitelesítési ideje lejárt.

A hibás mérést követő időszakra vonatkozó adatok hiányában, vagy ha a felhasználó felhasználásában lényeges változás következett be, a hibás mérés elszámolása a hibás mérést követő egy év felhasználási adatai alapján történik.

**Az elszámolás időszaka felhasználási helyenként az alábbi:**

* **Az alap-, illetve kapacitásdíj esetében**
* **20 m3/h-nál kisebb és a 20 m3/h vagy annál nagyobb, de 100 m3/h-nál kisebb névleges (össz)kapacitású fogyasztásmérővel rendelkező felhasználási helyeknél**

Ebben a kategóriában az éves elosztási alapdíj összege **havi bontásban** kerül elszámolásra.

* **20 m3/h vagy annál nagyobb, de 100 m3/h-nál kisebb névleges (össz)kapacitású fogyasztásmérővel rendelkező felhasználók, a 100 m3/h vagy annál nagyobb, de 500 m3/h-nál kisebb névleges (össz)kapacitású fogyasztásmérővel rendelkező felhasználók és az 500 m3/h vagy annál nagyobb névleges (össz)kapacitású fogyasztásmérővel rendelkező felhasználási helyeknél**

Az éves kapacitás-lekötésnél az éves elosztási kapacitásdíj elszámolására **havi bontásban** kerül sor.

Rövidtávú kapacitás-lekötés esetén az elosztási kapacitásdíj elszámolása **havonként** történik a lekötésnek megfelelően.

* **Elosztási forgalmi díj esetében**
* **Fogyasztásmérő berendezéssel nem rendelkező felhasználóknál**

Ebben a felhasználói kategóriában az átalánydíjas szerződéssel rendelkező felhasználók részére történik számlázás. Az elosztási átalánydíj összege **havonta** kerül elszámolásra.

* **20 m³/h-nál kisebb névleges (össz)kapacitású fogyasztásmérővel rendelkező felhasználók**

Ebben a kategóriában **éves elszámolásra** kerül sor. A fogyasztásmérő berendezés leolvasása évente egyszer történik. Számlázásra havonta kerül sor. A havi számlázás alapja a mindenkor hatályos ÜKSZ allokálási szabályai szerint számított havi gázmennyiség valamint a felhasználót ellátó gázátadó állomáshoz rendelt, a szállítási rendszerüzemeltető által mért, tény felső hőérték (GCV) figyelembe vételével meghatározott energiamennyiség.

* **20 m3/h vagy annál nagyobb, de 100 m3/h-nál kisebb névleges (össz)kapacitású fogyasztásmérővel rendelkező felhasználók**

Ebben a kategóriában a fogyasztásmérő berendezés leolvasása havonta egyszer történik. Azon felhasználói körben, ahol távadat átviteli rendszer kiépítésre került, ott a fogyasztásmérő berendezés havi leolvasási adata származhat az adatátviteli rendszeren érkező adatokból is. Számlázásra havonta kerül sor. A havi számlázás alapja a mindenkor hatályos ÜKSZ allokálási szabályai szerint számított havi gázmennyiség valamint a felhasználót ellátó gázátadó állomáshoz rendelt, a szállítási rendszerüzemeltető által mért, tény felső hőérték (GCV) figyelembe vételével meghatározott energiamennyiség.

* **100 m3/h vagy annál nagyobb, de 500 m3/h-nál kisebb névleges (össz)kapacitású fogyasztásmérővel rendelkező felhasználók**

Ebben a kategóriában a fogyasztásmérő berendezés kiolvasás havonta egyszer történik. Számlázásra 10 naponként kerül sor. Az első két 10 napos periódus számlája az adatátviteli rendszeren érkező gázmennyiségi adatok és a felhasználót ellátó gázátadó állomáshoz rendelt, a szállítási rendszerüzemeltető által mért tény felső hőérték (GCV) alapján készül. A harmadik, elszámoló számla kiolvasás és a felhasználót ellátó gázátadó állomáshoz rendelt, a szállítási rendszerüzemeltető által mért tény felső hőérték (GCV) alapján készül, figyelembe véve az első két dekád adatait.

* **500 m3/h vagy annál nagyobb névleges (össz)kapacitású fogyasztásmérővel rendelkező felhasználók**

Ebben a kategóriában a fogyasztásmérő berendezés kiolvasás havonta egyszer történik. Számlázásra hetente kétszer kerül sor. A számlák az adatátviteli rendszeren érkező gázmennyiségi adatok és a felhasználót ellátó gázátadó állomáshoz rendelt, a szállítási rendszerüzemeltető által mért tény felső hőérték (GCV) alapján készülnek.

**Földgázfogyasztás becsléssel történő meghatározása**

Becslésre a következő esetekben kerül sor:

* ha a Földgázelosztó vagy megbízottja a mérő leolvasását nem tudja elvégezni,
* árváltozás és ÁFA kulcs változása esetén.

Becslés esetén a számlázási időszakra a felhasználó által elfogyasztott földgázmennyiséget a Földgázelosztó távadat átviteli rendszerbe be nem kötött felhasználók esetében az ÜKSZ szerinti fogyasztói profilok alkalmazásával határozza meg. A távadat átviteli rendszerbe bekötött felhasználók esetében az adatátviteli rendszeren beérkező napi adatok alapján kerül sor az elfogyasztott földgázmennyiség meghatározására.

Amennyiben a távadat átviteli rendszerben az órai mérési adat meghibásodás miatt nem áll rendelkezésre, a kieső órai mérési adatok helyettesítése az adat rendelkezésre állásáig az alábbiak szerint történik:

* 1 (egy) órát meg nem haladó mérési adat kiesés esetén az előző órai mért gázmennyiség kerül figyelembe vételre.
* 1 (egy) órát meghaladó mérési adat kiesés esetén az előző órai mérési adat és az előző nap hasonló időszakának mérési adatainak figyelembevételével kell a kiesett mennyiséget meghatározni. Amennyiben az előző nap eltérő jellegű volt (pl. munka-, vagy munkaszüneti nap), úgy a mérési adat kieséssel érintett naphoz legközelebb eső, hasonló jellegű nap adatai az irányadóak.
* 24 (huszonnégy) órát meghaladó mérési adatkiesés esetén az előző napok, illetve az előző hét hasonló időszakában a hasonló jellegű (pl. munkanap, munkaszüneti nap) napjainak adatait kell figyelembe venni.

**Az elszámolás rendje**

**Árváltozás esetén** a hatálybalépést magában foglaló felhasználási időszakról készült számlát a Földgázelosztó jogosult a hatálybalépés időpontjának figyelembevételével megosztani. A megosztás alapja lehet a leolvasásból származó mérőállás, ennek hiányában az adattárolós mérőből történő kiolvasott mérőállás vagy becsült mérőállás.

**Elszámolás:**

* **alap- és kapacitásdíj**

Hó eleji (hónap első napján esedékes) kereskedőváltás esetén az aktuális alap- vagy kapacitásdíjat az új rendszerhasználó fizeti.

Hó közi (a hónap első napját követő bármely napon esedékes) kereskedőváltás esetén az aktuális alap- vagy kapacitásdíjat a korábbi rendszerhasználó fizeti.

Az alap és kapacitásdíj fizetési kötelezettség a tárgyhó 1. napján esedékes a jogszabályban foglaltak alapján.

* **forgalmi díj**

A pontos elszámolás érdekében a kereskedőváltás minden esetben a gáznapnak megfelelően, reggel 6 órakor történik. A váltáskor aktuális mérőállást (záró mérőállás), mely alapján a forgalmi díjak elszámolása történik, a korábbi és az új földgázkereskedő, valamint a felhasználó megállapodása alapján a Földgázelosztó felé megadhatja a felhasználó, a korábbi vagy az új földgázkereskedő, illetve a két földgázkereskedő közös bejelentéssel.

Amennyiben a korábbi földgázkereskedő nem teljesíti fizetési kötelezettségeit, úgy arra a késedelmes fizetésre vonatkozó szankciók, illetve az elosztási szolgáltatás felfüggesztésének előírásai vonatkoznak.

**Egyéb feltételek**

* A célvezeték tulajdonosa, üzemeltetője és a telephelyi vezeték engedélyese köteles a célvezeték, telephelyi vezeték elosztóvezetékhez való csatlakozása esetén a csatlakozási ponton az ÜKSZ szerinti elszámolásról gondoskodni.
* Az alábbi felhasználási helyek vonatkozásában felhasználási hely ellátását közvetlenül biztosító gázelosztó vezeték belépési pontján lévő gázátadó állomáson, valamint a felhasználási helyen üzemelő hiteles mérőrendszerek mérési adatai között eltérés lehetséges. Az esetleges eltérésért a Földgázelosztó felelősséget nem vállal. Ezen felhasználási helyek vonatkozásában az allokálás és a rendszerhasználati díjak elszámolása a felhasználási helyen üzemelő hiteles mérőrendszer(ek) mérési adatai alapján történik.

|  |  |  |  |
| --- | --- | --- | --- |
| Sorszám | Felhasználó | Felhasználási hely | Gázátadó állomás |
| 1. | MVM Észak-Budai Fűtőerőmű Kft. | III. Kunigunda útja 49. | Solymárvölgy 2. |
| 2. | BE Zrt. Kispesti Erőmű Gázturbina | XVIII. Nefelejcs utca 2.  | Kőbánya 2. |
| 3. | BE Zrt. Újpesti Erőmű Gázturbina | IV. Tó utca 7. | Rákospalota 2. |
| 4. | Budapest Airport Zrt.  | Liszt Ferenc Repülőtér | Vecsés 1. |

A jelen hb) pontban nem szabályozott kérdések tekintetében a mindenkor hatályos Rendszerhasználati díjrendelet, vagy rendszerhasználati díjak alkalmazásáról szóló jogszabály előírásait kell alkalmazni.

**7. hc) Jogszabályban vagy a Hivatal által meghatározott ár, annak alkalmazási feltételei és az árhoz képest alkalmazott árengedményezés szabályai**

Az egyenlő elbánás, a versenysemlegesség, az átláthatóság, az üzembiztonság, az ellátás biztonsága, a felhasználók védelme, valamint a legkisebb költség elvének érvényesülése érdekében az elosztói tevékenység körében a Földgázelosztó biztosítja, hogy az azonos típusú rendszerhasználók, illetve a felhasználók a Földgázelosztó részéről azonos, diszkriminációmentes szolgáltatásban és azonos elbánásban részesüljenek.

Fentiekre tekintettel amennyiben a Földgázelosztó a vonatkozó jogszabályi előírások szerint a hatósági árszabályozás körébe tartozó szolgáltatás tekintetében a legmagasabb hatósági árból bármely ügyfelének engedményt ad, azt honlapján nyilvánosságra kell hoznia, és ugyanazon szerződéses feltételek fennállta esetén ugyanazt az engedményt minden felhasználójának meg kell adnia.

**7. hd) A mérés és az elszámolás során alkalmazott számítások részletes szabályai**

**Gáztechnikai normál állapotra történő átszámítás**

Az elosztott földgáz elszámolásakor a fogyasztásmérő berendezésen leolvasott ún. üzemi állapotú gázmennyiséget gáztechnikai normál állapotra kell átszámítani. Az átszámítás alapvetően hőmérséklet- és nyomáskorrekcióból áll. Az átszámítás részletes képletét, metodikáját az 5. sz. melléklet tartalmazza. Fogyasztásmérő berendezés nélküli, átalánydíjas felhasználóknál átszámításra nem kerül sor.

**7. he) A számlázás és a számlakifogásolások intézésének rendje**

A számlázás rendje

A rendszerhasználati díjakat átadás-átvételi pontonként a földgázelosztási vagy rendszerhasználati szerződésben rögzítettek alapján kell elszámolni és számlázni.

**A számlázás általános rendje az alábbi:**

* **elosztási átalánydíj**: a számlázás havonta történik a tárgyhó első napját megelőző 8 naptári nappal; a számla esedékessége a tárgyhó első napja
* **elosztási alapdíj**: a számlázás havonta történik a tárgyhó első napját megelőző 8 naptári nappal; a számla esedékessége a tárgyhó első napja
* **elosztási kapacitásdíj**: a számlázás havonta történik a tárgyhó első napját megelőző 8 naptári nappal; a számla esedékessége a tárgyhó első napja
* **elosztási forgalmi díj**: az elszámolási időszaknak megfelelően az alábbiak szerint:
	+ éves elszámolású felhasználók esetében a felhasználókat ellátó rendszerhasználó részére havonta egy számla kerül kibocsátásra e felhasználók vonatkozásában; a számlában szerepel az adott hónapban profil alapján megállapított fogyasztások forgalmi díja.
	+ havi elszámolás esetében havonta, a tárgyhót követő 10. napig végrehajtott újrafelosztási eljárást követő 5 munkanapon belül kerül kiállításra a számla
	+ tíz naponkénti elszámolás esetében az első dekád számlái 10-ét követően az előző havi számlázás befejezése után, a második dekád számlái a 20-át követő munkanapon, és a harmadik dekád számlái a havi elszámolással egyidejűleg kerülnek kibocsátásra.
	+ a heti kétszeri elszámolás esetében az elszámolási napot követő munkanapon, és a tárgyhót követő ötödik munkanapig kerül kiállításra a számla.

Kereskedőváltó, egyetemes szolgáltatásból szabad piacra kilépő illetve szabad piacról egyetemes szolgáltatásba visszalépő felhasználók esetében a váltás hónapjában esedékes elosztási alapdíj vagy elosztási kapacitásdíj számlázása a felhasználót az adott hónap első napján ellátó kereskedő/egyetemes szolgáltató részére történik. Amennyiben a kereskedőváltás a hónap első napjára esik a díjak számlázása az új kereskedő részére a kereskedőváltás illetve ki-, és visszalépés időpontja után történik. A számla esedékessége a kiállításától számított **nyolc (8) nap**. A kereskedőváltás illetve szabad piacra történő ki-, vagy visszalépés hónapját követően az elosztási alap-, és kapacitásdíjak számlázása a he) pont 2. bekezdése szerint történik.

A számlázás rendjében a felek eltérően is megállapodhatnak. A rendszerhasználati díj számlát a Földgázelosztó a jogszabályban rögzítetteknek megfelelően állítja ki. A jelen he) pontban nem szabályozott kérdések tekintetében a mindenkor hatályos földgáz rendszerhasználati díjak megállapításáról szóló jogszabály előírásait kell alkalmazni.

A hónap közben a gázellátásba bekapcsolt felhasználók esetében az elosztási alapdíj vagy elosztási kapacitásdíj számlázása a bekapcsolás hónapjának első napjától kezdődően a teljes hónapra történik, a hónap első napján érvényes díjakkal.

Számlakifogások intézésének rendje

A Földgázelosztó a számlareklamációkat (pl. téves számlázás), panaszokat köteles kivizsgálni. Ha a rendszerhasználó számlakifogással él, a számla visszautasítás okát egyértelműen és konkrét tényeket megjelölve kell közölnie **a számla kézhezvételét követő 3 munkanapon, de legkésőbb a fizetési esedékességen belül**.

Az utólag indokolatlannak bizonyult számlakifogás az eredeti fizetési határidőt nem módosítja és az esetleg így keletkező fizetési késedelem után a Földgázelosztó késedelmi kamat felszámítására jogosult. Amennyiben a kifogás jogosnak bizonyult, **haladéktalanul** intézkedni kell a számlahelyesbítésről. Ebben az esetben a Földgázelosztó kész megvizsgálni a két számla kibocsátásának lehetőségét, egyiket a nem kifogásolt részről, a másikat a reklamált részértékről.

Számlakifogás bejelentésének a számla kiegyenlítésére csak akkor van halasztó hatálya, ha a számlán elszámolt földgázmennyiség az előző év azonos időszakára vetített mennyiség 150%-át meghaladja. Előző év azonos időszakának hiánya esetén a kifogás ellenére a számlát ki kell egyenlíteni.

**7. hf) A kötbérek alkalmazásának és fizetésének rendje**

A kötbérfizetési igény keletkezésének okait részletesen az Üzletszabályzat szerződésszegést szabályozó 8. pontja tartalmazza. A kötbér mértékének meghatározására vonatkozó szabályokat a 8. számú melléklet tartalmazza.

A megfelelően alátámasztott kötbér igény kiterhelése felszólító levél alapján történik, számlaadási kötelezettség nincs. A fizetési esedékesség **a kiállítást követő 15. nap**.

A kötbér megfizetése nem mentesít a szerződésszegéssel okozott kár megtérítése alól.

**7. hg) A választható fizetési módok**

A csatlakozási díj vonatkozásában:

* banki átutalás
* készpénz átutalási megbízás.

A rendszerhasználati díj vonatkozásában:

* banki átutalás.

A választott fizetési mód a szerződésben, illetve megrendelésben kerül rögzítésre.

**7. hh) A választható fizetési határidők**

Eltérő megállapodás hiányában a fizetési határidő a csatlakozási díj vonatkozásában alapdíjas felhasználó esetében **a számla keltétől számított 15 naptári nap**, teljesítménydíjas felhasználó esetében **a számla keltétől számított 15 naptári nap**; az elosztási alap- és forgalmi díj, az elosztási kapacitásdíj számla esetében is **a számla keltétől számított 8 naptári nap,** míg a korrekciós elszámolás esetében **a számla keltétől számított 15 naptári nap**.

A Földgázelosztó és a rendszerhasználó elektronikus számlázásban is megegyezhetnek. Ebben az esetben papír alapú számla nem készül.

**7. hi) A késedelmes fizetés esetére alkalmazható szankciók**

A Földgázelosztó a rendszerhasználóval kötött rendszerhasználati szerződésben foglalt ügyletek biztosítására a hatályos jogszabályok alapján a rendszerhasználótól szerződéses biztosítékot (pl. bankgaranciát, óvadékot) kér.

Amennyiben a rendszerhasználó a kibocsátott számla összegét annak fizetési határidejének lejártára nem fizeti meg, úgy földgázelosztó a Ptk., illetve a Polgári Törvénykönyvről szóló 1959. évi IV. törvényben (a továbbiakban: rPtk.) meghatározott mértékű késedelmi kamat felszámítására jogosult. A fizetés elmaradása esetén a Földgázelosztó felszólító levelet küld a tartozás rendezése érdekében. Amennyiben a rendszerhasználó **a felszólítás kézhezvételét követő két (2) banki napon belül** nem rendezi számlatartozását, a Földgázelosztó 7. f) pontban rögzítetteknek megfelelően lehívja a szerződéses biztosítékot. Amennyiben a szerződéses biztosíték nem került feltöltésre, vagy nem nyújt elegendő fedezetet a számlatartozás rendezésére, úgy a Földgázelosztó a rendszerhasználó részére a szolgáltatást felfüggeszti.

A felfüggesztést megelőzően a Földgázelosztó a rendszerhasználót írásban felszólítja a fizetésre és tájékoztatja a késedelem jogkövetkezményéről, valamint a felfüggesztés várható időpontjáról.

A Földgázelosztó tájékoztató jelleggel a felhasználó részére is megküldi a felszólító levelet. A szolgáltatás felfüggesztése esetén a Földgázelosztó nem vizsgálja, hogy a felfüggesztéssel érintett felhasználók és a fizetési késedelembe esett rendszerhasználó jogviszonyát. A felfüggesztésből a felhasználónál keletkező bárminemű kárért, követelésért, a felfüggesztés előtt a szükséges kárenyhítési intézkedések megtételéért teljes körűen a rendszerhasználó felel.

A Földgázelosztó a fizetést azon a napon tekinti teljesítettnek, amikor a pénzösszeg a bankszámláján jóváírásra kerül.

Amennyiben a fizetési határidő napja munkaszüneti napra, vagy ünnepnapra esik, abban az esetben a fizetési határidő a munkaszüneti napot, illetve az ünnepnapot követő első munkanap.

A vállalkozások (értve ez alatt a hatóságnak nem minősülő, önálló gazdasági vagy szakmai tevékenységet folytató szervezetet, még ha az adott tevékenységet egyetlen személy is végzi), valamint a vállalkozás és szerződő hatóság (értve ez utóbbi alatt a közbeszerzésekről szóló törvény szerinti ajánlatkérőt, akkor is, ha közbeszerzési eljárás lefolytatására nem köteles) közötti, olyan ügyletekre vonatkozó szerződés esetén, amelyek tárgya fizetés ellenében áruk adásvétele vagy szolgáltatások nyújtása, a Földgázelosztóval szerződő vállalkozást és szerződő hatóságot (a továbbiakban együtt: kötelezett) terhelő fizetési kötelezettség teljesítésének késedelme esetén a Földgázelosztó a követelése behajtásával kapcsolatos költségei fedezetéül **negyven eurónak megfelelő**, a Magyar Nemzeti Bank - késedelem kezdőnapján érvényes - hivatalos deviza-középárfolyama alapján meghatározott **forintösszegre (a továbbiakban: behajtási költségátalány) tarthat igényt** a behajtási költségátalányról szóló 2016. évi IX. törvény rendelkezéseinek megfelelően.

A behajtási költségátalányt a Földgázelosztó az Üzletszabályzat hatályba lépésétől, **a késedelem bekövetkezésétől számított egy éves jogvesztő határidőn belül** követelheti a kötelezettől. A követelés esedékességének időpontja önkéntes teljesítés esetén **a teljesítés időpontja**, önkéntes teljesítés hiányában **a teljesítésre való első felszólítás időpontja**.

A behajtási költségátalányt a Engedélyes akkor alkalmazhatja, ha igazolni tudja, hogy a számla befizetésére a jogszabályokban megállapított idő a felhasználó rendelkezésére állt.

A kötelezett a behajtási költségátalány megfizetésére nem köteles, ha az erre irányuló igény érvényesítése során a **késedelmét kimenti**. A kimentési kifogások kezelését a Földgázelosztó belső ügyrendje alapján végzi.

A behajtási költségátalány megfizetésére irányuló kötelezettség teljesítése nem mentesít a késedelem egyéb jogkövetkezményei alól; a kártérítésbe azonban a behajtási költségátalány összege beszámít.

A felhasználó és a rendszerhasználó késedelmes, vagy nem fizetéséből adódó, indokoltan felmerült, jogszerű és igazolt költségek (pl. másolási és postaköltség, fizetési meghagyásos eljárás díja, peres eljárás illetéke, jogi képviselet költsége, egyéb behajtási költség, stb.) felszámításra kerül, melynek Földgázelosztó részére történő megfizetésére a késedelembe esett felhasználó, illetve rendszerhasználó köteles.

A postaköltség felszámítására a Magyar Posta mindenkor hatályos postai díjszabásában rögzített díjtételek alapján kerül sor.

Peres, illetve peren kívüli bírósági eljárásban a bíróság részére becsatolásra kerülő, illetve a másik fél részére közvetlenül megküldésre kerülő mindennemű dokumentum, írásbeli anyag nyomtatásának, fénymásolásának díja 18 Ft/+ÁFA/oldal (tizennyolc forint+ÁFA/oldal) összegben perköltségként felszámításra kerül.

**7. i) A fogyasztásmérő berendezés nélküli fogyasztás feltételei.**

A fogyasztásmérő berendezés nélküli (átalánydíjas) felhasználási helyeken fogyasztásmérő berendezés nem kerül felszerelésre. Fogyasztásmérő berendezés nélküli gázfogyasztás esetén a felhasználó a földgázt kizárólag gáztűzhelyen főzési és gázüzemű hűtőszekrénnyel hűtési célokra használhatja. Az egyéb célú felhasználás (pl. fűtés) nem megengedett.

**8. SZERZŐDÉSSZEGÉSRE, SZABÁLYTALAN ÉS SZERZŐDÉS NÉLKÜLI RENDSZERHASZNÁLATRA VONATKOZÓ SZABÁLYOK:**

**8. a) A szerződésszegés általános szabályai**

A Felek elosztói csatlakozási szerződésben, illetve az elosztóhálózat-használati szerződésben (a jelen 8. a) pontban együttesen: szerződés) foglalt bármely kötelezettségének megszegése szerződésszegésnek minősül.

Szerződésszegés esetén a másik Fél a jogszabályokban, illetve a szerződésben meghatározott módon és mértékben jogosult a szerződésszegő Féltől mind a szerződés teljesítését követelni, mind pedig az Üzletszabályzatban, illetve a szerződésben meghatározott jogkövetkezményekre vonatkozó igényét érvényesíteni.

Az elosztói csatlakozási szerződés, illetve az elosztóhálózat-használati szerződés megszegésének eseteit, valamint az alkalmazandó jogkövetkezményeket az Üzletszabályzat 8. b) pontja tartalmazza.

A szerződésszegésekre vonatkozóan e pontban nem szabályozott kérdések tekintetében a GET, a végrehajtására kiadott jogszabályok, továbbá a Ptk. előírásait kell alkalmazni.

**8. b) Szerződésszegés esetei és következményei**

**1. Elosztói csatlakozási szerződés megszegésének esetei és következményei**

**I. A földgázelosztó részéről történt elosztói csatlakozási szerződésszegés esetei és következményei:**

1. Az elosztói csatlakozási szerződés szerinti vásárolt kapacitás a földgázelosztónak felróható okból nem áll rendelkezésre az elosztói csatlakozási szerződésben meghatározott időpontban.

Jogkövetkezménye:

* + az Üzletszabályzat 8. sz. mellékletét képező kötbértábla szerinti mértékű kötbér
1. Az elosztói csatlakozási szerződésben foglalt műszaki tartalom nem szerződésszerűen valósul meg.

Jogkövetkezménye:

* + kártérítés
1. Az elosztói csatlakozási szerződésben foglaltakat egyébként megszegi

Jogkövetkezménye:

* + kártérítés

**II. A Gázigénylő (Felhasználó) részéről történt elosztói csatlakozási szerződésszegés esetei és következményei:**

1. A csatlakozási díj megfizetésének elmulasztása, vagy késedelmes teljesítése.

Jogkövetkezménye:

* + késedelmi kamat
	+ a rendelkezésre állási időpont Földgázelosztó általi módosítása
	+ a vételezés megkezdésének időpontjának Földgázelosztó általi módosítása
	+ a csatlakozási szerződés megszűnése a fizetési késedelem kilencvenedik ( 90.) napján
1. A fentieken kívül az elosztói csatlakozási szerződésben, az Üzletszabályzatban és a hatályos jogszabályokban foglaltakat egyébként megsérti.

Jogkövetkezménye:

* + kártérítés

**2. Az elosztóhálózat-használati** **szerződés megszegésének esetei és következményei**

**I. A Földgázelosztó részéről történt elosztóhálózat-használati szerződésszegés esetei és következményei:**

1. Nem értesíti a felhasználót az Üzletszabályzatban, illetve a szerződésben meghatározott időben és módon az elosztóvezetéken elvégzendő tervezhető karbantartási, felújítási, fejlesztési munkák miatti szünetelés időpontjáról és várható időtartamáról. (Gesz. 18.1. a) pont)

Jogkövetkezménye:

* + az Üzletszabályzat 8. sz. mellékletét képező kötbértábla szerinti mértékű kötbér
	+ kártérítés
1. Jogszerűtlen magatartása folytán a gázszolgáltatás megszakad, vagy azt a jogszabályokban foglaltakon túlmenően szünetelteti, illetve korlátozza. (Gesz. 18.1. b) pont)

Jogkövetkezménye:

* + kártérítés
	+ arányos díjvisszatérítés (egy naptári napnál hosszabb jogszerűtlen szünetelés esetén az elosztói teljesítménydíjat, vagy az alapdíjat a kieső napok arányában nem kell megfizetni)
	+ az Üzletszabályzat 8. sz. mellékletét képező kötbértábla szerinti mértékű kötbér
1. A földgázelosztás minőségi és szolgáltatási színvonala a földgázelosztási működési engedélyben, illetve az Üzletszabályzatban előírtaknak nem felel meg. (Gesz. 18.1. c) pont)

Jogkövetkezménye:

* + az Üzletszabályzat 8. sz. mellékletét képező kötbértábla szerinti mértékű kötbér
	+ kártérítés
1. Olyan fogyasztásmérőt üzemeltet, amely érvényes hitelesítéssel nem rendelkezik, és annak hitelesítésére jogszabály vagy egyéb megállapodás a Földgázelosztót kötelezi. (Gesz. 18.1. d) pont)

Jogkövetkezménye:

* + az Üzletszabályzat 8. sz. mellékletét képező kötbértábla szerinti mértékű kötbér
1. A szerződésben rögzített adatszolgáltatási kötelezettségeinek nem vagy csak késedelmesen tesz eleget. (Gesz. 18.1. e) pont)

Jogkövetkezménye:

* + az Üzletszabályzat 8. sz. mellékletét képező kötbértábla szerinti mértékű kötbér
1. A hálózati hozzáférésből kizárt felhasználó részére – a kizárás alapjául szolgáló helyzet megszűnését követően a megszűnés tényéről való tudomásszerzéstől számított 2 munkanapon – lakossági fogyasztó esetében 24 órán – belül a hálózati hozzáférést nem biztosítja. (Get. 16. § (2) bek.)

Jogkövetkezménye:

* + az Üzletszabályzat 8. sz. mellékletét képező kötbértábla szerinti mértékű kötbér
1. A földgázkereskedő általi, a földgázellátásból kikapcsolt felhasználó ellátásba történő ismételt bekapcsolására vonatkozó kezdeményezésnek a Földgázelosztó a kezdeményezést követő munkanapon nem tesz eleget. (Gesz. 18.2. pont)

Jogkövetkezménye:

* + a Földgázelosztó kötbért köteles fizetni a lakossági fogyasztónak.

A kötbér mértéke a külön díj ellenében végezhető szolgáltatások kizárólagos körének meghatározásáról szóló rendeletben meghatározott, a felhasználónak a földgázellátásból való jogszerű kizárása (kikapcsolása) utáni visszakapcsolásáért kért külön díj

a) 50%-a, amennyiben a földgázelosztó érdekkörében felmerült okból a visszakapcsolásra a fogyasztó tartozásának rendezését követő 48 óránál később, de 72 órán belül kerül sor,

b) 100%-a, amennyiben a földgázelosztó érdekkörében felmerült okból a visszakapcsolásra a fogyasztó tartozásának rendezését követő 72 óránál később kerül sor.

1. Nem tesz eleget a védendő fogyasztók nyilvántartására vonatkozó kötelezettségeinek, illetőleg nem biztosítja számukra a jogszabályban, Üzletszabályzatban meghatározott elbánást.

Jogkövetkezménye:

* + az Üzletszabályzat 8. sz. mellékletét képező kötbértábla szerinti mértékű kötbér
1. Nem tartja be a Hivatal határozatában foglalt garantált szolgáltatásra vonatkozó kötelezettségeket.

Jogkövetkezménye:

* + a határozat szerinti kötbér
1. A fentieken kívül az elosztóhálózat-használati szerződésben, az Üzletszabályzatban és a hatályos jogszabályokban foglaltakat egyéb módon megszegi, illetőleg az azokban foglalt lényeges kötelezettségének nem tesz eleget. (Gesz. 18.1. g) pont)

Jogkövetkezménye:

* + kártérítés
	+ jogszabályban, elosztóhálózat-használati szerződésben meghatározott jogkövetkezmények

**II. A Felhasználó részéről történt elosztóhálózat-használati szerződésszegés esetei és következményei:**

1. A Földgázelosztóval szemben fennálló fizetési kötelezettségének (beleértve az esetleges kötbért, pótdíjakat, illetve az egyéb díjakat is) nem, vagy késedelmesen tesz eleget. (Gesz. 18.3. a) pont)

Jogkövetkezménye:

* + késedelmi kamat
	+ behajtási költségátalány
	+ az elosztás megtagadása vagy felfüggesztése
	+ a szerződés azonnali hatályú felmondása, valamint a fogyasztásmérő berendezés, nyomásszabályozó leszerelése és a csatlakozóvezeték lezárása a felhasználó költségén
1. A szerződésben meghatározott felhasználási helyen kívüli területre vezeti át az elosztóvezetékről vételezett földgázt, vagy az elosztóvezetékről vételezett földgázt a Földgázelosztó hozzájárulása nélkül más részére bármilyen formában továbbadja. (Get. 16. § (1) cc) pont, Gesz. 18.3. b) pont)

Jogkövetkezménye:

* + kártérítés
	+ az elosztás megtagadása vagy felfüggesztése
1. A szerződésben foglalt adatváltozás bejelentési kötelezettségének nem, vagy késedelmesen tesz eleget. (Gesz. 18.3. c) pont)

Jogkövetkezménye:

* + az Üzletszabályzat 8. sz. mellékletét képező kötbértábla szerinti mértékű kötbér
1. A fogyasztáskorlátozási - illetve megszakítható kapacitásra szerződött felhasználó esetén a megszakítási - rendelkezéseknek nem tett eleget. (Get. 16. § (1) bek. cd), Gesz. 18.3. d) pont)

Jogkövetkezménye:

* + kártérítés (ideértve a más felhasználónak, földgázipari engedélyesnek okozott kárt is)
	+ az elosztás megtagadása vagy felfüggesztése
1. Szabálytalanul vételez (Gesz. 18.3. e) pont), így különösen:
2. a fogyasztásmérő berendezésen vagy mérési rendszeren elhelyezett nyomóbélyegzővel lezárt zárópecsét, vagy egyéb jogi zár (a továbbiakban együtt: plomba) sérülését a földgázkereskedőnek vagy a Földgázelosztónak a sérülés észlelését követő 2 munkanapon belül nem jelenti be, (Gesz. 18.4. a) pont, Gesz. 18.7. a) pont)

Jogkövetkezménye:

* + kártérítés, és
	+ a szolgáltatás felfüggesztése, ha a hiteles mérés feltételei a helyszínen nem állíthatók helyre
1. a fogyasztásmérő berendezésen vagy mérési rendszeren elhelyezett plomba eltávolításával, megrongálásával, vagy a mérőberendezés megrongálásával a fogyasztásmérő berendezést méretlen gáz felhasználására alkalmassá teszi, (Gesz. 18.4. b) pont)

Jogkövetkezménye:

* + szolgáltatás felfüggesztése amennyiben a hiteles mérés feltételei a helyszínen azonnal nem állíthatók helyre
	+ az Üzletszabályzat 8. sz. mellékletét képező kötbértábla szerintimértékű kötbér
	+ kártérítés
1. a fogyasztásmérő berendezés megrongálásával vagy működésének befolyásolásával méretlen gázt vételez, (Gesz. 18.4. c) pont)

Jogkövetkezménye:

* + az Üzletszabályzat 8. sz. mellékletét képező kötbértábla szerinti mértékű kötbér
	+ szolgáltatás felfüggesztése, amennyiben a hiteles mérés feltételei a helyszínen azonnal nem állíthatók helyre
	+ kártérítés
1. a fogyasztásmérő berendezés megkerülésével méretlen gáz vételezésére alkalmas állapotot idéz elő, (Gesz. 18.4. d) pont)

Jogkövetkezménye:

* + az Üzletszabályzat 8. sz. mellékletét képező kötbértábla szerinti mértékű kötbér
	+ szolgáltatás felfüggesztése amennyiben a hiteles mérés feltételei a helyszínen azonnal nem állíthatók helyre
	+ kártérítés
1. a szolgáltatás szüneteltetése esetén önkényes visszakapcsolással vételez (Gesz. 18.4. e) pont)

Jogkövetkezménye:

* + az Üzletszabályzat 8. sz. mellékletét képező kötbértábla szerinti mértékű kötbér
	+ a gázszolgáltatás felfüggesztése
	+ kártérítés
1. a nyomás alatti gázellátó rendszert (szállítóvezetéket, elosztóvezetéket vagy a csatlakozóvezetéket) megbontja, a fogyasztásmérő berendezést vagy a mérési rendszert, vagy a nyomásszabályozót jogosulatlanul eltávolítja, vagy a szerződésben meghatározott felhasználási helyen kívüli területre vezet át földgázt, és e magatartások valamelyikével méretlenül vételez. (Gesz. 18.4. f) pont)

Jogkövetkezménye:

* + az Üzletszabályzat 8. sz. mellékletét képező kötbértábla szerinti mértékű kötbér
	+ a gázszolgáltatás felfüggesztése
	+ kártérítés
1. a fogyasztásmérő berendezés nélküli fogyasztás – az Üzletszabályzatban meghatározott - feltételeit megszegi, (Gesz. 18.4. g) pont)

Jogkövetkezménye:

* + az Üzletszabályzat 8. sz. mellékletét képező kötbértábla szerinti mértékű kötbér
	+ a gázszolgáltatás felfüggesztése
	+ kártérítés
1. A nyomásszabályozó, a fogyasztásmérő berendezés vagy a mérési rendszer ellenőrzését, a hibás nyomásszabályozó, fogyasztásmérő berendezés vagy mérési rendszer javítását, hitelesítési vagy egyéb cseréjét, illetve a fogyasztásmérő berendezés vagy mérési rendszer leolvasását a Földgázelosztó vagy megbízottja részére nem teszi lehetővé, illetve - ha erre megállapodás a felhasználót kötelezi - ezek javítását vagy a cseréjét nem végzi el. (Get. 16. § (1) cb) pont, Gesz. 18.3. g) pont)

Jogkövetkezménye:

* + az Üzletszabályzat 8. sz. mellékletét képező kötbértábla szerinti mértékű kötbér
	+ kártérítés
	+ az elosztás megtagadása vagy felfüggesztése

a elosztóhálózat-használati szerződés azonnali hatályú felmondása, a fogyasztásmérő berendezés, nyomásszabályozó leszerelése és a csatlakozóvezeték lezárása a felhasználó költségén

1. A felhasználási helyen olyan fogyasztásmérő berendezés üzemel, amely érvényes hitelesítéssel nem rendelkezik, és megállapodás alapján annak hitelesítésére a felhasználó köteles. (Get. 16. § (1) c) pont, Gesz. 18.3. h) pont)

Jogkövetkezménye:

* + az Üzletszabályzat 8. sz. mellékletét képező kötbértábla szerinti mértékű kötbér
	+ kártérítés
	+ az elosztás megtagadása vagy felfüggesztése
	+ az elosztóhálózat-használati szerződés azonnali hatályú felmondása, a fogyasztásmérő berendezés, nyomásszabályozó leszerelése és a csatlakozóvezeték lezárása a felhasználó költségén
1. A fogyasztói vezetéket engedély nélkül átalakítja. (Get. 16. § (1) b) pont, Gesz. 18.3.h) pont)

Jogkövetkezménye:

* + az Üzletszabályzat 8. sz. mellékletét képező kötbértábla szerinti mértékű kötbér
	+ kártérítés
	+ az elosztás megtagadása vagy felfüggesztése
	+ az elosztóhálózat-használati szerződés azonnali hatályú felmondása, a fogyasztásmérő berendezés, nyomásszabályozó leszerelése és a csatlakozóvezeték lezárása a felhasználó költségén
	+ büntetőeljárás kezdeményezése a felhasználóval (elkövetővel) szemben.
1. A fogyasztói vezeték vagy berendezés megbontásával járó, engedélyhez nem kötött tevékenységet a gázszerelők jogszabály szerinti nyilvántartásában nem szereplő személlyel végeztet. (Get. 16. § (1) bek. b), Gesz. 18.3. i) pont).

Jogkövetkezménye:

* + az Üzletszabályzat 8. sz. mellékletét képező kötbértábla szerinti mértékű kötbér
	+ kártérítés
	+ az elosztás megtagadása vagy felfüggesztése
	+ a elosztóhálózat-használati szerződés azonnali hatályú felmondása az adott felhasználó vonatkozásában, a fogyasztásmérő berendezés, nyomásszabályozó leszerelése és a csatlakozóvezeték lezárása a felhasználó költségén
	+ büntetőeljárás kezdeményezése a felhasználóval (elkövetővel) szemben.
1. A műszaki-biztonsági követelményeknek nem megfelelő csatlakozóvezetéket, felhasználói berendezést használ, vagy azokat az életre, a testi épségre, az egészségre vagy a vagyonbiztonságra veszélyes módon használja.(Get. 16. § (1) bek. a) pont, Gesz. 18.3. j) pont)

Jogkövetkezménye:

* + az Üzletszabályzat 8. sz. mellékletét képező kötbértábla szerinti mértékű kötbér
	+ kártérítés
	+ elosztás megtagadása vagy felfüggesztése
1. A fentieken kívül az elosztóhálózat-használati szerződésben, a Földgázelosztó Üzletszabályzatában és a hatályos jogszabályokban foglaltakat egyéb módon megsérti, illetőleg az azokban foglalt lényeges kötelezettségének nem tesz eleget. (Gesz. 18.3. k) pont)

Jogkövetkezménye:

* + kártérítés
	+ kötbér\*
	+ az elosztás megtagadása vagy felfüggesztése
1. A felhasználó nem rendelkezik hatályos földgáz-kereskedelmi szerződéssel.

Jogkövetkezménye:

* + az elosztás megtagadása vagy felfüggesztése
	+ az elosztóhálózat-használati szerződés azonnali hatályú felmondása, a fogyasztásmérő berendezés, nyomásszabályozó leszerelése és a csatlakozóvezeték lezárása a felhasználó költségén
1. A felhasználót ellátó rendszerhasználó vagy a saját jogon eljáró felhasználó nem rendelkezik hatályos szállítói vagy elosztói rendszerhasználati szerződéssel.

Jogkövetkezménye:

* + az elosztás megtagadása vagy felfüggesztése
	+ az elosztóhálózat-használati szerződés azonnali hatályú felmondása, a fogyasztásmérő berendezés, nyomásszabályozó leszerelése és a csatlakozóvezeték lezárása a felhasználó költségén
1. A szállítási rendszerüzemeltető felfüggesztette a szállítói rendszerhasználati szerződések teljesítését a felhasználó vagy a felhasználót ellátó rendszerhasználó vonatkozásában

Jogkövetkezménye:

* + az elosztás megtagadása vagy felfüggesztése
	+ az elosztóhálózat-használati szerződés azonnali hatályú felmondása, a fogyasztásmérő berendezés, nyomásszabályozó leszerelése és a csatlakozóvezeték lezárása a felhasználó költségén

\*Amennyiben a földgázelosztó észleli, hogy valamely felhasználási helyre vonatkozóan annak ellenére nincs rendszerhasználati szerződés, hogy az adott felhasználási hely a földgázellátásból nincs kizárva, és a gázszolgáltatás szüneteltetésére, vagy végleges megszüntetésére sem került sor, a földgázelosztó felhívja a felhasználót, hogy haladéktalanul intézkedjen annak érdekében, hogy **az értesítés kézhezvételét követő 5 (öt) munkanapon belül** az őt ellátó földgázkereskedő kössön rendszerhasználati szerződést az adott felhasználási helyre vonatkozóan.

**A rendszerhasználati szerződés hiányában történő földgázvételezés** súlyos szerződésszegésnek minősül, melyre tekintettel a Földgázelosztó jogosult a felhasználási helyet a földgázellátásból kizárni, a felhasználási helyen felszerelt fogyasztásmérő berendezést a felhasználó költségére leszerelni, és a szerződés nélküli rendszerhasználatra vonatkozó, az Üzletszabályzatban meghatározott mértékű pótdíjjal azonos mértékű \***kötbért** a felhasználóra terhelni, melyet a felhasználó köteles annak fizetési határidején belül megfizetni.

Amennyiben az adott felhasználási hely egyetlen földgázkereskedő/egyetemes szolgáltató ellátásában sem áll, úgy a felhasználó a földgázkereskedelmi/egyetemes szolgáltatási és a rendszerhasználati szerződés megkötése érdekében egyaránt köteles eljárni.

Az **értesítés** **kézhezvételét követő 5. (ötödik) munkanapig** a felhasználó a Földgázelosztóval szemben kizárólag a felhasználási helyre vonatkozó rendszerhasználati díjak és az elfogyasztott földgáz árának megfizetésére köteles. A felhasznált gázmennyiség a rendszerhasználati szerződéssel le nem fedett időszakban a kiegyensúlyozó földgáz kialakult legmagasabb árával kerül elszámolásra.

Amennyiben az érintett felhasználási helyre vonatkozó rendszerhasználati szerződés megkötésére, és/vagy annak hatálybalépésére **az értesítés felhasználó általi kézhezvételét követő 5 (öt) munkanapon belül** nem kerül sor, a felhasználó a fentiekben \*-gal jelölt, **a szerződés nélküli rendszerhasználatra vonatkozó, az Üzletszabályzatban meghatározott mértékű pótdíjjal azonos mértékű kötbér** fizetésére köteles, továbbá a földgázelosztó jogosult az érintet felhasználási helyet a földgázellátásból minden további értesítés nélkül kizárni.

Az értesítés akkor tekintendő kézbesítettnek, ha az írásban, a Felhasználó címére személyes kézbesítéssel, postai úton, telefaxon vagy e-mail üzenet útján történik. A kézbesítés időpontja személyes kézbesítés esetén az átvétel napja, telefax esetén - ha az adatátvitel a címzett ideje szerint munkanapon 15.00 óra előtt történik – a sikeres adatátvitel visszaigazolásául szolgáló dokumentum kézhezvételének időpontja a továbbítás napján, illetve egyéb esetben a címzett ideje szerint a továbbítást követő első munkanap 8.00 órakor, e-mail üzenet esetén - ha az a címzett ideje szerint munkanapon 15.00 óra előtt megérkezik – az üzenet címzett Félhez való megérkezésének időpontja a továbbítás napján, illetve egyéb esetben a címzett ideje szerint a továbbítást követő első munkanap 8.00 órakor.

Az ajánlott és az ajánlott tértivevényes levelet legkésőbb **a postai kézbesítés második megkísérlésétől számított 5. (ötödik) munkanapon kézbesítettnek kell tekinteni**, kivéve, ha a tértivevény, vagy a postai szolgáltató ennél későbbi időpontot igazol.

Ha az ajánlott vagy ajánlott-tértivevényes küldemény kézbesítése azért volt sikertelen, mert a posta a küldeményt „nem kereste”, „az átvételt megtagadta”, „címzett elköltözött”, „címzett ismeretlen”, „cég megszűnt”, vagy a postaláda hiányára utaló jelzéssel kézbesítette vissza, **a küldeményt ellenkező bizonyításáig a postai kézbesítés második megkísérlésének napját követő 5. munkanapon kézbesítettnek kell tekinteni** akkor is, ha a címzett annak tartalmáról ténylegesen nem szerzett tudomást. A Földgázelosztó jogosult a szolgáltatást felfüggeszteni, ha a hiteles mérés feltételeit a helyszínen biztosítani nem tudja.

A földgázelosztó jogosult a felhasználóval szemben közvetlenül eljárni, mely esetben a végrehajtandó intézkedésről az intézkedés napján értesíti a felhasználót ellátó földgázkereskedőt.

Az elosztási szolgáltatás megtagadása esetén a Földgázelosztó a helyszínen haladéktalanul jegyzőkönyvet készít, amelynek egy példányát a felhasználót ellátó rendszerhasználónak elektronikus úton megküldi, valamint a felhasználónak átadja vagy elektronikus kapcsolattartás esetén elektronikusan megküldi. A jegyzőkönyv tartalmazza kell az intézkedő személy azonosítóját, a megtagadás okát, időpontját, a fogyasztásmérő-berendezés állását és a visszakapcsolás feltételeit. Az elosztási szolgáltatás megtagadását a Földgázelosztó a gázmérő és a nyomásszabályozó leszerelésével és a csatlakozóvezeték lezárásával is végrehajthatja.

Lakossági fogyasztó esetén - a Get. 29. §-a szerinti esetben - nem kerülhet sor munkaszüneti napon, ünnepnapon, munkaszüneti napot vagy ünnepnapot közvetlenül megelőző munkanapon, jogszabályban meghatározott pihenőnapon a szolgáltatás megkezdésének megtagadására és a földgázelosztási szolgáltatás folytatásának felfüggesztésére.

A földgázkereskedő köteles az általa ellátott felhasználó olyan szerződésszegése esetén, melynek jogkövetkezménye az elosztóhálózat-használati szerződés felmondása, és a Földgázelosztó a felmondás jogával élt, az érintett felhasználóval kötött földgáz kereskedelmi szerződést felmondani. A Földgázelosztó ilyen jellegű felmondásával a rendszerhasználati szerződés megfelelően módosul.

**A felhasználói szerződésszegések jelen pontban meghatározott jogkövetkezményei együttesen is alkalmazhatók.**

A szerződésszegésre egyebekben a Get., a Ptk. előírásai az irányadók.

**A szabálytalan vételezés esetén alkalmazott kötbér számítási módja:**

A szabálytalan vételezés 8 sz. melléklet szerinti kötbér vetítési alapja a felhasználónál felszerelt fogyasztásmérő berendezés vagy mérési rendszer névleges teljesítményének mértéke m3/h-ban. Amennyiben a szabályszerűen üzembe nem helyezett gázfogyasztó készülékek névleges teljesítménye 15 %-kal meghaladja a fogyasztásmérő berendezés névleges teljesítményét, abban az esetben a felhasználási helyen beépített valamennyi felhasználói berendezés összes névleges teljesítményét kell figyelembe venni a kötbér alapjának meghatározásához. A fentiek meghatározásakor csak a szerződésszegéssel érintett fogyasztásmérő berendezés vagy fogyasztásmérő berendezések, illetve a szerződésszegéssel érintett készülékek névleges teljesítménye vehető figyelembe.

Ha a szabálytalan vételezés pontos időtartama hitelt érdemlően nem állapítható meg **legfeljebb** **30 napos vélelmezett fogyasztási időtartamot** kell figyelembe venni.

**Eljárásrend szabálytalan vételezés esetén**

A felhasználási helyen végzett ellenőrzés eredményét minden esetben írásbeli dokumentumban kell rögzíteni.

A felhasználási helyen végzett ellenőrzés csak a felhasználó, vagy képviselője, meghatalmazottja vagy független tanú jelenlétében folytatható le.

Az ellenőrzést végzőknek az ellenőrzés megkezdésekor egyértelműen közölni kell a felhasználóval, meghatalmazottjával, képviselőjével, vagy a tanúval az eljárás célját.

Az ellenőrzést végzőknek fel kell kérni a felhasználót, meghatalmazottját, képviselőjét, vagy a tanút, hogy az ellenőrzés teljes időtartama alatt tartózkodjon az ellenőrzés helyszínen. Ha a felkért személy ennek a kérésnek nem tesz eleget, ennek tényét az írásbeli dokumentumban rögzíteni kell, melynek megtörténte után a helyszíni ellenőrzés folytatható

A felhasználó vagy képviselője, meghatalmazottja az ellenőrzés során az ellenőrzést végzőkkel köteles együttműködni, így különösen a felhasználási helyre történő bejutást és az ellenőrzést lehetővé tenni, annak teljes időtartama alatt a helyszínen tartózkodni, az írásbeli dokumentumot aláírni. Az ellenőrzést végzők a helyszíni ellenőrzés feltételeit biztosító személy képviseleti jogosultságát nem ellenőrzik. Az ellenőrzéssel, annak körülményeivel, illetve eredményével kapcsolatos állásfoglalását a felhasználó vagy képviselője, meghatalmazottja vagy a tanú jogosult a jegyzőkönyvben feltüntetni.

A fogyasztásmérő berendezés leszerelése esetén a leszerelést megelőzően a fogyasztásmérő berendezésről, valamint a fogyasztásmérő berendezés becsomagolásáról fényképet kell készíteni. Az ekként elkészített fényképeket a földgázelosztó a szakértői vizsgálat időpontjáról szóló értesítés mellékleteként nyomtatott formában megküldi a felhasználó részére.

A szerződésszegés, szabálytalan vételezés vagy annak gyanúja esetén felvett ténymegállapító jegyzőkönyv tartalmi követelményeit az Üzletszabályzat 5. számú függeléke tartalmazza.

Az ellenőrzésről felvett jegyzőkönyvben rögzíteni kell, ha a mérőellenőrzésnél az kerül megállapításra, hogy a fogyasztásmérő berendezésen, mérési rendszeren, nyomásszabályozón (a jelen pontban a továbbiakban együtt: fogyasztásmérő berendezésen), hatósági plombán, gyártói vagy engedélyesi jogi záron, stb. (együtt: plomba) semmilyen külsérelmi nyom nincs, a felszerelt plombák sértetlenek, szabálytalan földgázvételezés nem állapítható meg.

Amennyiben a fogyasztásmérő berendezésen külsérelmi nyom látható, vagy az engedélyesi, gyártói jogi zár vagy a hatósági plomba sérült, vagy egyébként a szabálytalan földgázvételezésre vonatkozó gyanú merül fel,

* a megállapításokról a helyszínen jegyzőkönyvet kell felvenni. A jegyzőkönyvnek tartalmaznia kell minden olyan tényt, adatot, körülményt, amelyet akár a felhasználó vagy képviselője, meghatalmazottja vagy a tanú, akár a Földgázelosztó fontosnak tart, és amely a későbbi bizonyíthatóság érdekében szükséges.
* A fogyasztásmérő berendezést zárt dobozba, vagy átlátszó műanyag zsákba kell helyezni és a felhasználó jelenlétében kell lezárni úgy, hogy a lezárás megsértése nélkül ismételten ne lehessen a dobozt, vagy a műanyag zsákot felnyitni. A lezárt dobozon fel kell tüntetni a felhasználó nevét, címét és a leszerelt fogyasztásmérő berendezés gyártási számát. A lezárt dobozt a felhasználóval alá kell íratni oly módon, hogy az aláírás megsértése nélkül a doboz ismételt felnyitására ne legyen lehetőség. Amennyiben a felhasználó a doboz aláírását megtagadja, ennek tényét a jegyzőkönyvben rögzíteni kell. A műanyag zsákot egyedi sorszámozású záróelemmel kell ellátni, és a záróelem sorszámát a jegyzőkönyvben rögzíteni kell.
* Ha a felhasználó csak a rongálást ismeri el a szabálytalan gázvételezést azonban nem, szakértői vizsgálatot kell végeztetni annak megállapítására, hogy a fogyasztásmérő berendezés megrongálása a fogyasztásmérő berendezés működésének befolyásolására irányult-e, illetőleg az azon látható sérülések alapján megállapítható-e a fogyasztásmérő berendezés működésének befolyásolása, a szabálytalan földgázvételezés.
* Amennyiben a felhasználó, vagy nagykorú képviselője, meghatalmazottja vagy a tanú nem írja alá a helyszíni ellenőrzési jegyzőkönyvet, ezt a jegyzőkönyvben külön megjegyzésben fel kell tüntetni.
* A leszerelt fogyasztásmérő berendezést tartalmazó dobozt, vagy műanyag zsákot a szakértői vizsgálatnál lehet csak felbontani. A felhasználó részére biztosítani kell a szakértői vizsgálaton való részvétel lehetőségét, ennek érdekében a vizsgálat időpontjára vonatkozó értesítést **legalább 15 nappal a vizsgálatot megelőzően** tértivevényes küldeményben vagy más igazolható módon kell a felhasználó részére megküldeni. **A felhasználó szabályszerű értesítés ellenére történő távolmaradása a szakértői vizsgálat lefolytatásának nem akadálya.** A szakértői véleménynek egyértelműen tartalmaznia kell a szakértő arra vonatkozó véleményét, hogy megvalósult-e valamilyen szerződésszegés. A szakértői vizsgálat eredményéről a felhasználót minden esetben írásban, a vizsgálat elvégzését követő **15 napon belül** kell tájékoztatni a felmerülő költségek megjelölésével.

Amennyiben a felhasználási helyen a szabálytalan helyzet megszűntetése után a gázszolgáltatás nem állítható helyre, a gázszolgáltatás ismételt biztosítása kizárólag akkor lehetséges, ha a felhasználó a szabálytalan vételezés tényét elismeri, és a jegyzőkönyv aláírásával vállalja annak következményeit, és a fogyasztásmérő berendezés le- és felszerelési költségeit megfizette.

Ha a helyszíni ellenőrzés során a szabálytalan gázvételezés ténye egyértelműen megállapítható (pl. fogyasztásmérő berendezés átkötés, fogyasztásmérő berendezés megfordítása, manipulált számlálószerkezet, kerülővezetéken való vételezés, plombafeltörés, stb.), de a felhasználó ezt nem ismeri el, és a jegyzőkönyvet nem írja alá a gázszolgáltatást meg kell szüntetni.

Amennyiben a felhasználó megakadályozza a szolgáltatásból való kizárást, akkor a Földgázelosztó jogosult a közterületi főelzáró lezárására, vagy a leágazó elosztóvezeték közterületen történő levágására.

Lejárt hitelességű fogyasztásmérő berendezés esetén a Földgázelosztó szabálytalan vételezésre akkor hivatkozhat, ha bizonyítja, hogy a fogyasztásmérő berendezés megfelelő időben történő hitelesítése, cseréje a felhasználó érdekkörében fennálló okból nem vezetett eredményre és ennek érdekében a mérőhelyre való bejutást a járásbíróságnál kezdeményezte. Nem mentesül a felhasználó a szabálytalan vételezés jogkövetkezménye alól, ha nem a fogyasztásmérő berendezés vagy mérési rendszer megrongálásával, befolyásolásával, illetve az azokon elhelyezett plomba megrongálásával, eltávolításával (pl. nyomás alatti rendszer megbontása, kerülővezeték, stb.) történt szabálytalan vételezés.

A Földgázelosztó nem hivatkozhat szabálytalan vételezésre és igényt nem érvényesíthet a felhasználóval szemben, ha a felhasználó személyében bekövetkezett változást követően a helyszíni ellenőrzési kötelezettségének nyolc napon belül nem tett eleget, kivéve, ha bizonyítja, hogy az ellenőrzést az a felhasználó akadályozta, akivel szemben a szabálytalan vételezés miatt igényét érvényesíteni kívánja.

A plomba sérülésére a Földgázelosztó csak abban az esetben hivatkozhat, ha azt a felhasználó dokumentáltan, azonosítható módon, sérülésmentes állapotban vette át a Földgázelosztótól. A plombák számára, azonosítójára és sérülésmentes külsejére vonatkozóan a felhasználót írásban tájékoztatni kell.

A gázmérő javításának, pótlásának, cseréjének, újrahitelesítésének költségének megfizetéséért, a szabálytalan vételezés jogkövetkezményeiért, a méretlen gáz ellenértékének megtérítéséért a Földgázelosztóval szemben minden esetben kizárólag a Felhasználó felel.

Ha a szabálytalan vételezés bizonyítást nyer, a bizonyítás során felmerült költségek (pl. igazságügyi szakértői vizsgálat díja) a felhasználót terhelik.

**Szabálytalan vételezéssel összefüggő mérő szerkezeti vizsgálat**

Amennyiben a helyszíni mérőellenőrzés során feltárt szabálytalan vételezés a fogyasztásmérő berendezés külső fizikai befolyásolásával valósult meg, a fogyasztásmérő berendezést a Földgázelosztó a felhasználó vagy nagykorú képviselője, meghatalmazottja, illetve ezek hiányában két tanú jelenlétében leszereli, az aláírásukkal ellátott lezárt dobozba, vagy műanyag zsákba helyezi és elszállítja. A lezárt dobozon fel kell tüntetni a felhasználó nevét, címét és a leszerelt fogyasztásmérő berendezés gyártási számát. A műanyag zsákot a felhasználási helyen egyedi sorszámozású záróelemmel kell ellátni, és a záróelem sorszámát a jegyzőkönyvben rögzíteni kell. Amennyiben a fent jelzett személy a lezárt dobozon elhelyezett záró címke aláírását megtagadja, ennek tényét a jegyzőkönyvben rögzíteni kell.

Ha a felhasználó a szabálytalan vételezést vitatja, a fogyasztásmérő berendezés kötelező szakértői (szerkezeti) vizsgálatát az igazságügyi szakértői névjegyzékben feltüntetett igazságügyi szakértő végzi el. A leszerelt fogyasztásmérő berendezést tartalmazó dobozt vagy zsákot csak a szakértői vizsgálat során lehet felbontani, melynek időpontjáról a földgázelosztó a felhasználót előzetesen írásban értesíti, annak érdekében, hogy a felhasználó részt tudjon venni a vizsgálaton. **A felhasználó szabályszerű értesítés ellenére történő távolléte nem akadályozza a vizsgálat lefolytatását.**

A Földgázelosztó lehetőség szerint biztosítja, hogy az általa megbízott igazságügyi szakértő a fogyasztásmérő berendezés vizsgálatát **a leszereléstől számított 90 napon belül** elvégezze, majd ezt követően a vizsgálati jegyzőkönyv a felhasználónak a helyszínen átadásra, illetve a távol maradó felhasználó részére megküldésre kerüljön.

Amennyiben a szakértő szakvéleménye a fogyasztásmérő berendezés fizikai befolyásolásának tényét állapítja meg, a vizsgálati díj és felmerülő egyéb költségek a felhasználót terhelik.

**8. c) A szerződéses állapot helyreállítása**

Az elosztói csatlakozási szerződésből, a rendszerhasználati szerződésből, illetve az elosztóhálózat-használati szerződésből eredő jogok gyakorlása és a kötelezettségek teljesítése, valamint a szerződésszerű teljesítés ellenőrzése során a Földgázelosztó, a rendszerhasználó, és a felhasználó a jóhiszeműség és tisztesség követelményének megfelelően, kölcsönösen együttműködve kötelesek eljárni. A szerződésszerű teljesítést a Földgázelosztó belső szabályozásában foglaltak szerint folyamatosan ellenőrzi és figyelemmel kíséri.

Amennyiben bármely fél felróható okból szerződést sért, úgy köteles a tőle elvárható gondossággal és határidőn belül minden szükséges lépést megtenni a szerződéses állapot helyreállítása érdekében. Ennek keretében különösen a felhasználó köteles a veszélyhelyzetet vagy szabálytalan helyzetet kiváltó okot megszüntetni. A szerződés nélküli rendszerhasználat jogszerűvé tételének szabályait a 8. d) pont írja le.

A szerződéses állapot helyreállításának mindenkori alapfeltétele a szerződést szegő fél által fizetendő, a hatályos jogszabályokban, az Üzletszabályzatban és a szerződésekben rögzített pótdíjak, kötbérek, kártérítés és egyéb kötelezettségek maradéktalan rendezése.

**Eljárásrend a Földgázelosztó szerződésszegése esetén**

Amennyiben a szerződésszegésről a Földgázelosztó a vele szerződő fél bejelentése alapján, vagy egyéb módon tudomást szerez, köteles a szerződésszegés körülményeit kivizsgálni, a bejelentést érdemben megválaszolni, és a szerződésszerű állapotot haladéktalanul helyreállítani.

**Eljárásrend a felhasználó szerződésszegése esetén**

Ha a felhasználó a szerződésszegő állapotot önként nem szünteti meg, a Földgázelosztó a hozzáférést megtagadhatja, illetve felfüggesztheti a szerződésszegés jellegétől függően a szükséges munkákat a felhasználó költségére elvégezheti vagy elvégeztetheti, illetőleg jogai védelme érdekében az illetékes hatósághoz, bírósághoz fordulhat.

A Földgázelosztó folyamatosan jogosult ellenőrizni különösen:

* a Földgázelosztó tulajdonában, a felhasználó birtokában lévő, a szolgáltatott földgáz mennyiségének méréséhez szükséges műszaki eszközök, így különösen a fogyasztásmérő berendezés, mérési rendszer és nyomásszabályozó állapotát és állagát,
* a felhasználó ezekre vonatkozó állagmegóvási kötelezettségének teljesítését,
* azt, hogy az ingatlan telekhatárán belül a felhasználó tulajdonában lévő, a földgázellátás biztosításához szükséges műszaki eszközök, csatlakozóvezetékek, felhasználói berendezés, stb. a jogszabályok által előírt szabályszerű, műszakilag megfelelő állapotban vannak, és azokat a felhasználó az előírásoknak megfelelően használja, a földgázt szabályosan, az előírásoknak megfelelően vételezi.

Ha a felhasználó a földgázellátás során a biztonsági előírásokat nem tartja be és az ezzel kapcsolatos ellenőrzést nem teszi lehetővé vagy megakadályozza, a földgázelosztó a szolgáltatást a jogszabály alapján felfüggesztheti, illetve megtagadhatja.

A Földgázelosztó köteles a szerződésszegés megállapításához szükséges tényállást tisztázni. A Földgázelosztó által hivatalosan ismert és a köztudomású tényeket nem kell bizonyítani. A szerződésszegés bizonyítása során minden olyan bizonyíték felhasználható, amely alkalmas a tényállás tisztázására, így például a földgázelosztói nyilvántartás adatai, a felhasználó, illetve a rendszerhasználó nyilatkozata, az irat, levelezés, befizetési bizonylat, a helyszíni ellenőrzés megállapításai, illetőleg az arról készült jegyzőkönyv, a szakértői vélemény és a tárgyi bizonyíték (pl. fénykép, videofelvétel, stb.). A felek az ügy jellegére és körülményeire figyelemmel szabadon választják meg az alkalmazott bizonyítási eszközöket.

A felhasználó, illetve az őt ellátó rendszerhasználó köteles a Földgázelosztót az elosztóhálózat-használati szerződésszegés, felfüggesztés, kizárás okának megszüntetéséről írásban értesíteni. A Get. 16. §-ában rögzített esetekben a kizárás alapjául szolgáló helyzet megszűnéséről szóló **értesítés kézhezvételétől számított 2 munkanapon** – lakossági fogyasztó esetében **24 órán – belül** a felhasználó részére a Földgázelosztó köteles a szolgáltatást helyreállítani.

**Pénztartozás**

Lejárt pénztartozás esetén e tényről, illetve a nemfizetés jogkövetkezményeiről a Földgázelosztó a felhasználót, illetve a rendszerhasználót a Get.-ben és a Vhr-ben, illetőleg az Üzletszabályzatban meghatározottak szerint értesíti, illetőleg felszólítja a szerződésszerű
teljesítésre. Amennyiben a felszólítás eredménytelen, a Földgázelosztó jogosult kezdeményezni a tartozás jogi úton történő behajtását, illetve külső behajtó szakcég igénybevételét.

**8. d) Szerződés nélküli rendszerhasználat**

A felhasználó szerződés nélkül használja a gázelosztó-vezetéket, ha nem rendelkezik elosztóhálózat-használati szerződéssel. A szerződés nélküli rendszerhasználat bekövetkezésének nem feltétele a felhasználási helyen történő tényleges földgázfogyasztás, a szerződés nélküli rendszerhasználat a Gesz. 19. pontja értelmében ugyanis önmagában az elosztóhálózat-használati szerződés hiányával megvalósul arra tekintettel, hogy a Földgázelosztó mindaddig köteles biztosítani a felhasználási hely vonatkozásában a földgáz elosztóvezeték folyamatos és biztonságos üzemeltetését és a zavarok elhárítását, a csatlakozóvezeték és a felhasználói berendezés közötti összeköttetés fenntartását, a felhasználási helyen felszerelt fogyasztásmérő berendezés hitelességének fenntartását, a fogyasztásmérő berendezés leolvasását, stb., amíg a felhasználási hely a földgázellátásból kizárásra, illetve a felhasználó megrendelése alapján a fogyasztásmérő berendezés és a nyomásszabályozó leszerelésre nem kerül.

Nem minősül szerződés nélküli rendszerhasználatnak, ha

* a felhasználó az elosztóvezetékhez szabályszerűen csatlakozott, a csatlakozó vezetéket, a fogyasztói vezetéket és a felhasználói berendezést szabályszerűen építtette ki, vagy olyan felhasználási helyre költözött, ahol jogszerűen van gázszolgáltatás, és
* az elosztóhálózat-használati szerződés megkötésének elmaradására a felhasználónak nem felróható okból került sor, és
* az egyetemes szolgáltatás díjait, illetve a földgázkereskedő által ellátott felhasználó a felhasznált földgáz díját folyamatosan, határidőre megfizeti, és
* a felhasználót ellátó egyetemes szolgáltató vagy földgázkereskedő a felhasználó ellátásával kapcsolatos rendszerhasználati díjakat a Földgázelosztó részére folyamatosan és határidőre megfizeti.

Az elosztóhálózat-használati szerződés felmondását követően az érintett felhasználó kikapcsolásáig a felhasználó által vételezett földgáz tekintetében a szerződés nélküli rendszerhasználat szabályai szerint kell eljárni.

Amennyiben a Földgázelosztó megállapítja, hogy egy adott felhasználási hely vonatkozásában egyetlen földgázkereskedő/egyetemes szolgáltató sem rendelkezik kapacitáslekötési/ rendszerhasználati szerződéssel, és a felhasználási helyre vonatkozó érvényes, írásba foglalt elosztóhálózat-használati szerződés sem került megkötésre, vagy bármelyik fél részéről felmondásra került, a Földgázelosztó felszólítja a felhasználót a hiányok **5 munkanapon belüli** pótlására. Amennyiben a fenti határidő eredménytelenül telik el, a Földgázelosztó jogosult a felhasználási helyen lévő gázmérőt, nyomásszabályozót leszerelni és a csatlakozóvezetéket lezárni.

**A szerződés nélküli rendszerhasználat tényleges időtartamának meghatározása:**

A szerződés nélküli rendszerhasználat kezdő időpontjának az az időpont minősül, amikor a felhasználó elosztóhálózat-használati szerződés nélkül megteremtette a földgázvételezés feltételeit, különösen, de nem kizárólagosan az alábbiak valamelyikének elkövetésével:

* az elosztóvezetékre engedély nélkül rácsatlakozott,
* a kiépített leágazó elosztóvezetéket engedély nélkül összekötötte a csatlakozó vezetékkel,
* engedély nélkül épített és helyezett üzembe csatlakozó vezetéket és/vagy felhasználói berendezést,
* jogi zárral ellátott elzáró-szerelvényt önkényesen visszanyitott az elosztóhálózat használati szerződés felmondását, vagy egyéb okból történt megszűnését követően,
* elosztóhálózat-használati szerződés hiányában a földgáz vételezését megkezdte, vagy a szerződés megszűnése után a vételezést folytatta,
* a felhasználási helyen felszerelt fogyasztásmérő berendezés és nyomásszabályozó leszerelését (a szolgáltatás szüneteltetését vagy végleges megszüntetését) az ingatlantulajdonos a Földgázelosztótól a 6. e) pontban, illetve a 7. a) pontban rögzített határidőn belül nem rendeli meg, és elosztóhálózat-használati szerződét sem köt.

A szerződés nélküli rendszerhasználat jogkövetkezménye **pótdíj**, melynek összege **nem lakossági fogyasztók esetén** az alábbiak szerint kerül megállapításra, és amelynek megfizetésére a nem lakossági fogyasztó (felhasználó) köteles:

* A szerződés nélküli rendszerhasználat során, a felhasznált földgáz (adott felhasználási helyre vonatkozó rendszerhasználati szerződés megszűnésekor megállapított mérőállás és a gázmérő leszerelésekor vagy kizárásakor leolvasott mérőállás különbsége) elszámolási árának megállapítására a kiegyensúlyozó földgáz - előző gázévben kialakult – legmagasabb árának a háromszorosát kell figyelembe venni. Gázmérő hiányában a felhasználási helyen felszerelt gázfogyasztó készülékek névleges teljesítményének napi 24 órás teljes terheléses kihasználását feltételezve kell megállapítani a szerződés nélkül vételezett mennyiséget. A rendszerhasználat díját (Get. 105. § (1) bekezdés b) pont) **a mindenkori hatósági ár kétszeres összegében kell meghatározni**. Amennyiben a szerződés nélküli rendszerhasználat kezdő időpontja, illetve időtartama nem állapítható meg, akkor a számítást **50 napos** **vélelmezett** **időtartamra** kell elvégezni.
* Amennyiben a szerződés nélküli rendszerhasználat időszakában a **tényleges vételezés nem igazolható**, akkor a szerződés nélküli rendszerhasználat időtartamára a felszerelt gázmérő(k) névleges teljesítménye alapján meghatározott elosztási alap- vagy kapacitásdíj kétszeresét kell a nem lakossági fogyasztónak pótdíjként megfizetnie a Földgázelosztó részére. Amennyiben a felhasználási helyen nincs felszerelt gázmérő, akkor a felhasználási helyen felszerelt gázfogyasztó készülékek teljesítményét alapul véve kell meghatározni a felhasználási hely órai csúcsfogyasztását, és ennek megfelelően meghatározni a szerződés nélküli rendszerhasználat időtartamára az elosztási alap- vagy kapacitásdíj kétszeresét, mint a nem lakossági fogyasztó által fizetendő pótdíjat. Amennyiben a szerződés nélküli rendszerhasználat kezdő időpontja, illetve időtartama nem állapítható meg, a pótdíj meghatározásakor **50 napos vélelmezett szerződés nélküli időszakot** kell figyelembe venni.

A szerződés nélküli rendszerhasználat **pótdíjának** összege **lakossági fogyasztók esetén** az alábbiak szerint kerül megállapításra, melynek megfizetésére a lakossági fogyasztó (felhasználó) köteles:

* A szerződés nélküli rendszerhasználat során, a felhasznált földgáz (adott felhasználási helyre vonatkozó rendszerhasználati szerződés megszűnésekor megállapított mérőállás és a gázmérő leszerelésekor vagy kizárásakor leolvasott mérőállás különbsége) elszámolási árának megállapítására a kiegyensúlyozó földgáz - előző gázévben kialakult – legmagasabb árának a háromszorosát kell figyelembe venni. Gázmérő hiányában a felhasználási helyen felszerelt gázfogyasztó készülékek névleges teljesítményének napi 24 órás teljes terheléses kihasználását feltételezve kell megállapítani a szerződés nélkül vételezett mennyiséget. A rendszerhasználat díját (Get. 105. § (1) bekezdés b) pont) **a mindenkori hatósági ár kétszeresével számított összegben kell meghatározni.** Amennyiben a szerződés nélküli rendszerhasználat kezdő időpontja, illetve időtartama nem állapítható meg, akkor a számítást **30 napos** **vélelmezett** **időtartamra** kell elvégezni.
* Amennyiben a szerződés nélküli rendszerhasználat időszakában a **tényleges vételezés nem igazolható**, akkor a szerződés nélküli rendszerhasználat időtartamára a felhasználási helyen felszerelt gázmérő(k) névleges teljesítménye alapján meghatározott elosztási alap- vagy kapacitásdíj kétszeresét kell a lakossági fogyasztónak pótdíjként megfizetnie a Földgázelosztó részére. Amennyiben a felhasználási helyen nincs felszerelt gázmérő, akkor a felhasználási helyen felszerelt gázfogyasztó készülékek teljesítményét alapul véve kell meghatározni a felhasználási hely órai csúcsfogyasztását, és ennek megfelelően meghatározni a szerződés nélküli rendszerhasználat időtartamára az elosztási alap- vagy kapacitásdíj kétszeresét, mint a lakossági fogyasztó által fizetendő pótdíjat. Amennyiben a szerződés nélküli rendszerhasználat kezdő időpontja, illetve időtartama nem állapítható meg, a pótdíj meghatározásakor **30 napos vélelmezett** szerződés nélküli időszakot kell figyelembe venni.

A szerződés nélküli rendszerhasználó a földgázellátásból minden külön értesítés nélkül, azonnal kikapcsolható. Ez a rendelkezés vonatkozik azokra a felhasználókra is, akik egyébként hatályos elosztóhálózat-használati szerződés birtokában lakossági fogyasztónak minősülnének, ideértve azt is, ha ezen belül védendő fogyasztói státuszt kapnának. Esetükben a Get. 29. § (4) bekezdésében foglalt kikapcsolási tilalmak nem alkalmazandók.

**A szerződés nélküli rendszerhasználat jogszerűvé tételének módja:**

A szerződés nélküli rendszerhasználónak - ha erre korábban nem került sor - meg kell kötnie az elosztói csatlakozási szerződést, és meg kell fizetnie a Földgázelosztó részére a hálózatra történő csatlakozásért fizetendő mindennemű díjakat, költségeket, a kikapcsolás és a visszakapcsolás költségeit, a szerződés nélküli rendszerhasználat jogkövetkezményeként kiterhelt pótdíjat. Ezt követően a Földgázelosztóval meg kell kötnie az elosztóhálózat-használati szerződést, és saját maga, vagy földgázkereskedője útján a rendszerhasználati szerződést, ellenkező esetben haladéktalanul köteles megrendelni a szolgáltatás szüneteltetését vagy végleges megszüntetését, mely alapján a fogyasztásmérő berendezést és a nyomásszabályozót a Földgázelosztó az ingatlantulajdonos költségére leszereli. Amennyiben a szerződés nélküli rendszerhasználat jogszerűvé tételére nem kerül sor, a Földgázelosztó jogosult a tulajdonában lévő, a felhasználási helyen felszerelt fogyasztásmérő berendezést és nyomásszabályozót leszerelni, és annak költségeit az ingatlan tulajdonosának kiszámlázni.

**9. PANASZÜGYINTÉZÉSRE VONATKOZÓ RENDELKEZÉSEK**

**9. a) A felhasználói beadvánnyal kapcsolatos általános szabályok**

Jelen fejezet alkalmazásában felhasználói beadványnak a felhasználónak a Földgázelosztó 3. sz. mellékletben feltüntetett elérhetőségére postai vagy elektronikus úton küldött, a központi telefonos ügyfélszolgálaton bejelentett, vagy a 2. sz. mellékletben feltüntetett ügyfélszolgálati irodán írásban benyújtott vagy szóban előadott, a Földgázelosztó földgázelosztási tevékenységével kapcsolatos ügyben tett dokumentált megkeresése.

Általános szabályok a felhasználói beadványok tekintetében:

* a rendszerhasználónál benyújtott és a rendszerhasználó által a Földgáz-elosztónak átadott beadványt a Földgázelosztó kézhezvételtől számított 15 napos határidőn belül válaszolja meg;
* a felhasználói beadványokra adott választ elsősorban postai úton küldi meg a Földgázelosztó a felhasználó részére;
* amennyiben a beadvány e-mail útján érkezik, vagy a felhasználó e-mail címe a Földgázelosztó rendelkezésére áll, úgy lehetőség szerint a felhasználó által megadott e-mail címre történik a tájékoztatás megküldése;
* a korábbi érdemben megválaszolt beadvány tartalmával azonos tartalmú, ugyanazon felhasználó által tett, ismételt, új információt nem tartalmazó beadvány, valamint a névtelen felhasználói beadvány kivizsgálását és megválaszolását a Földgázelosztó mellőzheti.

**9. b) A beérkező panaszok rögzítése, archiválása**

A jelen fejezet alkalmazásában a panasz a felhasználói beadványok egyik fajtája, kezelésére – egyéb rendelkezés hiányában – a felhasználói beadványokra vonatkozó szabályok az irányadóak.

A felhasználók és a rendszerhasználók számára az elosztási tevékenységgel kapcsolatos panaszok benyújtására a Földgázelosztó a 2. sz. mellékletben felsorolt elérhetőségeket biztosítja.

A benyújtott panaszok az elévülési határidő végéig visszakereshetően megőrzésre kerülnek.

**9. c) A szükséges egyeztetések végrehajtásának dokumentálása**

Amennyiben a panasz a földgáz-értékesítéssel és földgázelosztói tevékenységgel egyaránt összefügg, és ennek következtében a Földgázelosztón kívül más engedélyest is érint, az érintett engedélyesek a beadvány beérkezésétől számított **15 napon belül** az intézkedési hatáskörök rendezéséhez, illetve a megfelelő intézkedések megtételéhez szükséges egyeztetéseket lefolytatják.

A panasz kivizsgálásának érdekében a felhasználó köteles a Földgázelosztóval együttműködni, a szükségesegyeztetésekre rendelkezésre állni.

**9. d) Érdemi válaszadási határidő**

Szükség esetén a beadvány beérkezésétől számított **8 napon belül** az engedélyesek kötelesek egymás között rendezni, hogy melyikük joga, illetve kötelezettsége az adott ügyben eljárni, és az eljáró engedélyesnek a beadványt átadni. Ennek megtörténtéről a felhasználót haladéktalanul, írásban tájékoztatni kell.

Ha a beadvány a földgáz-értékesítéssel és a földgázelosztói tevékenységgel egyaránt összefügg, és ennek következtében több engedélyest érint, az érintett engedélyesek kötelesek egymás között a beadvány beérkezésétől számított **15 napon belül** az intézkedési hatáskörök rendezéséhez és a megfelelő intézkedés megtételéhez szükséges egyeztetéseket lefolytatni.

A beadványok intézése során a Földgázelosztónak **15 napon belül** érdemben írásban választ kell adnia a felhasználó részére. A 15 napos válaszadási határidő a jelen pont első bekezdésében rögzített eljárási illetékesség megállapításának, illetve a jelen pont második bekezdése szerinti egyeztetéseknek az időtartamával meghosszabbodhat, ha ezen eljárások lefolytatásának helye van. A válaszadási határidőbe nem számít bele a felhasználóval történő időpont egyeztetéstől a beadvánnyal kapcsolatos helyszíni vizsgálat elvégzéséig eltelt idő.

Az eljárási illetékesség megállapítására, illetve a jelen pont második bekezdése szerinti egyeztetésekre vonatkozó szabályokat nem lehet alkalmazni, ha a Földgázelosztó és a Földgázkereskedő a beadványhoz kapcsolódó ügyfélszolgálati tevékenységét azonos szervezeti egység vagy szervezet látja el.

**9. e) A válaszadási határidő elmulasztásának következménye**

Amennyiben a Földgázelosztó határidőre nem adott érdemi választ vagy a felhasználó válaszát nem fogadja el, úgy a lakossági fogyasztó panaszos a jogszabályban foglaltak szerint az illetékes fogyasztóvédelmi hatósághoz, egyéb panaszos a Hivatalhoz fordulhat. A felhasználó kérelmének tartalmaznia kell a Vhr. 54.§ (8) bekezdésben meghatározottakat.

A panaszeljárás a jogsértés bekövetkezését követő három éven túl nem indítható meg. Ha a jogsértő magatartás folyamatos, a határidő a magatartás abbahagyásakor kezdődik. Ha a jogsértő magatartás azzal valósul meg, hogy valamely helyzetet vagy állapotot nem szüntetnek meg, a határidő mindaddig nem kezdődik el, amíg ez a helyzet vagy állapot fennáll. E határidő elmulasztása jogvesztéssel jár.

**10. ÜGYFÉLSZOLGÁLATOK, EGYÉB ELÉRHETŐSÉGEK**

**10. a) Állandó ügyfélszolgálatokon ellátott feladatok**

A felhasználók és a rendszerhasználók számára a Földgázelosztó a földgázelosztási működési engedélye alapján ellátott tevékenységekkel kapcsolatosan ügyintézést biztosít az alábbiak szerint.

1. személyesen:
* az Üzletszabályzat 2. sz. mellékletben felsorolt, elosztással kapcsolatos ügyek intézésére, a megadott nyitva tartási időben, a Földgázelosztó állandó ügyfélszolgálati irodákat működtet;
* a Földgázelosztó nem üzemeltet ügyfélszolgálati fiókirodát.

1. telefonon:
* a Földgázelosztó a beadvány nélküli, telefonon történő ügyintézés esetében biztosítja az ügyintézés dokumentálhatóságát;
* a telefonon történő ügyintézésre a Földgázelosztó a 2. sz. mellékletben megadott ügyfélszolgálati telefonszámokon biztosít lehetőséget;
* a 2. sz. számú mellékletben rögzített ügyfélszolgálati telefonszámokon folytatott telefonbeszélgetés rögzítésre kerül, és visszakereshető. A hívás alkalmával a felhasználó egyedi ügyszámot kap, melyről a Földgázelosztó a hívás során tájékoztatja a felhasználót.
1. e-mailben.

- a 3. sz. mellékletben megadott e-mail címen biztosít lehetőséget a Földgázelosztó az elektronikusan küldött felhasználói beadványok fogadására

***Központi e-mail cím***

E-mail: foldgazelosztas@nkmgazhalozat.hu

**10. b) Telefonszámok, postacímek, azok megjelölésével együtt, hogy mely telefonszámon milyen ügyeket lehet elintézni, és mely postacímen milyen bejelentés tehető**

A Földgázelosztó ilyen célú elérhetőségeit a 3. sz. melléklet tartalmazza, ennek megfelelően:

|  |  |
| --- | --- |
| **Központ** | 1081 Budapest, II. János Pál pápa tér 20.  |
| Levélcím | 1425 Budapest, Pf.: 30. |
| Telefonos ügyfélszolgálat (hangrögzítéssel) | 06 1 474 9911 |
| E-mail: | **foldgazelosztas@mvmfogazhalozat.hu**  |
| Honlap | https://www.mvmhalozat.hu/gaz |

|  |  |
| --- | --- |
| Gázömlés, üzemzavar bejelentés telefonszáma (hangrögzítéssel):(éjjel-nappali diszpécserszolgálat) | 06 80 477 333, 06 1 477 1333 |

**11. VITARENDEZÉS, ÉRTESÍTÉSEK**

#### 11. a) Irányadó jogszabályok megjelölése

Az Üzletszabályzatban, az elosztói csatlakozási szerződésben, elosztóhálózat-használati szerződésben illetve a rendszerhasználati szerződésben nem szabályozott kérdésekben Ptk., illetve a Ptk., a Get., és a Vhr., az egyéb vonatkozó földgázipari és más hatályos jogszabályok, továbbá az ÜKSZ előírásai az irányadók.

#### 11. b) Bírósági kikötések

A felek az Üzletszabályzattal, az elosztói csatlakozási szerződéssel, az elosztóhálózat-használati szerződéssel, a rendszerhasználati szerződéssel, azok teljesítésével, megszegésével, megszűnésével, érvényességével vagy értelmezésével kapcsolatban esetlegesen felmerülő minden vitás kérdést békés úton kísérelnek meg rendezni.

A Get. szerinti engedélyesek közötti, a Get. hatálya alá tartozó tevékenységre vonatkozó, jogszabályban, vagy az az alapján kötött szerződésben foglalt jogokkal és kötelezettségekkel kapcsolatos jogvitákban a **pertárgy értékétől függetlenül**, továbbá abban az esetben, ha a felhasználó nem lakossági fogyasztó, és **a jogvita pertárgyának értéke az 50.000.000 Ft-ot meghaladja**, az ügyben az eljárásra a választottbíráskodásról szóló 2017. évi LX. törvény szerinti **Kereskedelmi Választottbíróságnak** (a továbbiakban: Választottbíróság) van hatásköre és illetékessége.

A 2017. december 31-ével megszűnt **Energetikai Állandó Választottbíróság** hatáskörének a megszűnése előtti kikötése esetén a jogvita választottbírósági rendezésére 2018. január 1. napja után a Kereskedelmi Választottbíróságnak van hatásköre. Ezekben az eljárásokban a megszűnő választottbíróság hatáskörének kikötésére irányuló megállapodást a Kereskedelmi Választottbíróság hatáskörének kikötésére irányuló megállapodásnak kell tekinteni.

A Választottbíróság saját Eljárási Szabályzata alapján jár el. A Választottbírók száma három (3), akik közül mindkét Fél az eljárás megindításától számított harminc (30) napon belül egy személyt jelöl. A Felek által ekként megválasztott személyek jelölik a harmadik személyt, aki egyben a Választottbíróság eljáró tanácsának elnöke lesz. Az eljárás nyelve magyar. A Választottbíróság ettől eltérő értelmű határozatának hiányában a Felek a választottbírósági eljárással kapcsolatban felmerült költségeiket maguk viselik.

Azokban az esetekben, amelyekben a Választottbíróság kizárólagos illetékessége nincs kikötve, a felek a polgári perrendtartásról szóló 2016. évi CXXX. törvény rendelkezései szerint hatáskörrel és illetékességgel rendelkező bírósághoz fordulhatnak.

#### 11. c) Kölcsönös értesítések rendje, határideje, módja

A Földgázelosztó a felhasználók, valamint a rendszerhasználók részére továbbítandó okiratokat, ajánlatokat, tájékoztatásokat, szerződéstervezeteket, értesítéseket, stb. általában postai úton a felhasználó, illetve a rendszerhasználó által megadott címre (felhasználási hely, székhely, stb. címe), levelezési cím megadása esetén a levelezési címre küldi. Amennyiben a felhasználó, illetve a rendszerhasználó fax-számot vagy e-mail címet is megad, a küldemények a megadott elérhetőségre elektronikus úton is megküldhetőek. Ezen adatok hiányában a Földgázelosztó az általa a felhasználó, illetve a rendszerhasználó részére legutoljára kibocsátott számlán szereplő címre küldi meg az iratokat.

A Földgázelosztó – amennyiben azt tartalma miatt indokoltnak tartja, vagy a jogszabály előírása alapján kötelező – a felhasználó, illetve a rendszerhasználó részére szóló küldeményeket tértivevényes ajánlott levélben küldi meg a jogszabály által előírt határidőben.

Ha az ajánlott vagy ajánlott-tértivevényes küldemény kézbesítése azért volt sikertelen, mert a posta a küldeményt „nem kereste”, az „átvételt megtagadta”, „címzett elköltözött”, „címzett ismeretlen”, „cég megszűnt”, vagy a postaláda hiányára utaló jelzéssel kézbesítette vissza, a küldeményt az ellenkező bizonyításig **a postai kézbesítés megkísérlésének napját követő 10. munkanapon** kézbesítettnek kell tekinteni akkor is, ha a címzett annak tartalmáról ténylegesen nem szerzett tudomást.

A Földgázelosztó jogosult a postai úton megküldendő küldeményeket a postai kézbesítés helyett saját kézbesítés útján továbbítani a felhasználó, illetve a rendszerhasználó részére. Ebben az esetben tértivevény alatt a küldemény átvételéről szóló írásbeli átvételi igazolás értendő, mely tartalmazza címzett, vagy az egyéb jogosult átvevő nevét, aláírását, az átvétel dátumát.

Ha a felhasználó elosztói csatlakozási szerződésben, és/vagy elosztóhálózat-használati szerződésben, illetve a rendszerhasználó rendszerhasználati szerződésben rögzített elérhetőségi adataiban bármely változás áll be, köteles azt **haladéktalanul, de legkésőbb 15 napon belül** a Földgázelosztó részére bejelenteni. A rendszerhasználó haladéktalanul köteles a Földgázelosztót tájékoztatni arról, ha az általa ellátott felhasználó személyében, vagy adataiban változás történik. A felhasználó, illetve a rendszerhasználó köteles a bejelentés elmulasztásával a Földgázelosztónak okozott károkat megtéríteni.

Amennyiben szerződésben, jogszabályban, az Üzletszabályzatban vagy az ÜKSZ-ben írtak szerinti adatszolgáltatást a rendszerhasználó az előírásokhoz képest más formátumban, más struktúrában, vagy más időpontban kéri elkészíteni és megküldetni, úgy a Földgázelosztó külön díj ellenében tesz eleget ennek a rendszerhasználói igénynek.

**11. d) Fogyasztói jogviták bírósági eljáráson kívüli rendezése**

A fogyasztóvédelemről szóló törvény szerinti fogyasztói jogvita bírósági eljáráson kívüli rendezése érdekében a lakossági fogyasztó a fogyasztóvédelemről szóló törvény szerinti békéltető testülethez is fordulhat. A Földgázelosztó működési területén az alábbi békéltető testületek működnek:

**Budapesti Békéltető Testület**

Címe: 1016 Budapest, Krisztina krt. 99.

Telefonszáma: (1) 488-2131

Fax száma: (1) 488-2186

E-mail cím: bekelteto.testulet@bkik.hu;

**Jász-Nagykun-Szolnok Megyei Békéltető Testület**

Címe: 5000 Szolnok, Verseghy park 8.

Telefonszáma: (56) 510-610

Fax száma: (56) 370-005

E-mail cím: kamara@jnszmkik.hu;

**Pest Megyei Békéltető Testület**

Címe: 1119 Budapest, Etele út 59-61. 2. em. 240.

Telefonszáma: (1)-269-0703

Fax száma: (1)-269-0703

E-mail cím: pmbekelteto@pmkik.hu

**12. A VÉDENDŐ FOGYASZTÓKRA VONATKOZÓ SPECIÁLIS RENDELKEZÉSEK**

A földgázelosztó a védendő fogyasztók esetében a Get. és a Vhr. rendelkezéseinek megfelelően jár el.

A védendő fogyasztók nyilvántartásba vételére és a nyilvántartás vezetésére a Földgázelosztó együttműködési megállapodást kötött az MVM Next Energiakereskedelmi Zrt. jogelődjével, a Fővárosi Gázművek Zrt.-vel (1081 Budapest, II. János Pál pápa tér 20.). Ennek megfelelően a nyilvántartásba vétel iránti kérelmek személyesen az MVM Next Energiakereskedelmi Zrt. ügyfélszolgálati irodáiban adhatóak át, illetve postai úton az MVM Next Energiakereskedelmi Zrt.részére juttatandók el. Az ügyfélszolgálati irodák címét és nyitva tartását, illetve a postacímet az MVM Next Energiakereskedelmi Zrt. földgáz egyetemes szolgáltatói üzletszabályzata tartalmazza.

A védendő fogyasztóként nyilvántartásba vett fogyatékkal élő fogyasztót a mindenkor hatályos jogszabályokban felsorolt különleges bánásmód illeti meg, mely az Üzletszabályzat készítésekor az alábbi:

* havi (időközi) mérőleolvasás a felhasználási helyen,
* az általánostól eltérő, de a műszaki-biztonsági előírásoknak megfelelő mérőhely kialakítás.

A Get. 99. § (6) bekezdése értelmében a fogyasztásmérő berendezés állagmegóvása és védelme a felhasználó kötelezettsége.

A fogyatékkal élő fogyasztónak a nyilvántartásba történő felvétel iránti igénybejelentéskor nyilatkoznia kell arról, hogy a fenti szolgáltatások közül melyikre tart igényt. Nem kerül nyilvántartásba vételre az, aki a kérelem benyújtásával egyidőben nem nyilatkozik az igényelt különleges bánásmódról, és ezt felhívásra sem teszi meg.

Amennyiben a Földgázelosztó bármely okból szünetelteti azon fogyatékkal élő fogyasztónál a szolgáltatást, akinél a földgázellátásból való kikapcsolás vagy a földgázellátás megszakadása a saját vagy a vele közös háztartásban élő személy életét vagy egészségét közvetlenül veszélyezteti, úgy arról a fogyatékkal élő fogyasztó által a nyilvántartásba vétel során megadott személyt is értesíti. Az értesítéshez szükséges adatok megadása és szükség szerinti aktualizálása a fogyatékkal élő fogyasztó feladata és felelőssége. Az értesítést követően a fogyatékkal élő fogyasztóval gázszünet esetére teendő minden szükséges intézkedés végrehajtása az értesített személy felelőssége.

Az igényelt szolgáltatást a fogyatékkal élő fogyasztó részére **a nyilvántartásba vételt követő legkésőbb 30. naptól** kell biztosítani.

A Földgázelosztó kiemelt figyelmet fordít a fogyatékkal élő ügyfelei esélyegyenlőségének biztosítására. Ennek keretében biztosítja a panaszügyek intézésével foglalkozó irodái akadálymentes megközelítését, a mozgáskorlátozottak részére speciális mosdóhelyiségeket alakított ki. Amennyiben a fogyatékkal élő ügyfél ezt igényli, a személyes ügyintézés során a Földgázelosztó biztosítja a soron kívüliséget. A fogyatékkal élő ügyfelek vagy azok érdekképviseleti szervei jelzései alapján a Földgázelosztó törekszik arra, hogy egyéb módokon is segítse a fogyatékkal élők ügyintézését.

Ha a szociálisan rászoruló fogyasztó részletfizetési kedvezményre vagy fizetési haladékra vonatkozó kérelmét a földgázkereskedő elutasítja, vagy a szociálisan rászoruló fogyasztó a részletfizetési kedvezmény vagy fizetési haladék feltételeit nem teljesíti, a földgázkereskedő kezdeményezése, illetve megrendelése alapján a Földgázelosztó előre fizető mérőt szerel fel egy előzetes értesítésben megjelölt időpontban a szociálisan rászoruló fogyasztónál.

Az előre fizető mérő, illetve annak felszerelése és a fogyasztásmérő berendezés bekötéséhez szükséges mérőhely-átalakítás (a csatlakozóvezeték, fogyasztói vezeték és mérőkötés átalakítása) a szociálisan rászoruló fogyasztó számára térítésmentes.

A Get. 88. § (1) bekezdése alapján a csatlakozóvezeték és a felhasználói berendezés létesítése az ingatlantulajdonos kötelezettsége. Az elkészült csatlakozóvezeték és a felhasználói berendezés az ingatlantulajdonos tulajdonát képezi. A csatlakozóvezeték és a felhasználói berendezés üzemeltetése a felhasználó kötelezettsége.

Az előre fizető mérő állagmegóvása a védendő fogyasztó kötelezettsége. Amennyiben az előre fizető mérő működéséhez kártya szükséges, úgy a mérő felszerelésekor 1 db kártya díjmentesen jár a berendezéshez. A kártya sérülése vagy elvesztése esetén annak pótlása térítés ellenében történik. Az előre fizető mérő üzemeltetésére a mérőhöz mellékelt útmutató előírásai vonatkoznak.

A szociálisan rászoruló, illetve a fogyatékkal élő fogyasztók kezelése, adataiknak nyilvántartása, a részükre nyújtott egyedi szolgáltatások, valamint a fogyatékkal élők részére biztosított különleges bánásmód biztosítása a fentieken túl a mindenkor hatályos jogszabályokban foglaltak szerint történik.

**13. AZ ALAPTEVÉKENYSÉGEN KÍVÜL VÉGZETT TEVÉKENYSÉGEK BEMUTATÁSA**

**13. a) Az Földgázelosztó által végzett, az alaptevékenységhez kapcsolódó szolgáltatások felsorolása**

A Földgázelosztó az alaptevékenységhez kapcsolódóan a következő szolgáltatásokat végzi:

* Tartozás miatti, vagy egyéb okból megrendelt, valamint műszaki-biztonsági okból indokolt kizárással és visszanyitással kapcsolatos szolgáltatások,
* Csatlakozóvezetéken vagy fogyasztói vezetéken bekövetkező üzemzavar elhárítása,
* Nyomásszabályozók rongálódás miatti cseréje,
* Fogyasztásmérő berendezések rongálódás, sérülés miatti cseréje, egyéb okból megrendelt fel- és leszerelése,
* Fogyasztásmérő berendezés szerelések helyszíni felügyelete,
* Eltulajdonított fogyasztásmérő berendezések pótlása,
* Fogyasztásmérő berendezések pontossági vizsgálata,
* Fogyasztásmérő berendezések zajvizsgálata,
* Sérült engedélyesi jogi zár cseréje, pótlása,
* Gázellátási kiviteli tervek felülvizsgálata, ezzel kapcsolatos műszaki konzultáció,
* Elkészült gázszerelések műszaki-biztonsági ellenőrzése, ezzel kapcsolatos műszaki konzultáció,
* Ellenőrző mérőleolvasások,
* Kereskedőváltás miatti mérőleolvasások,
* Fogyasztóváltozás miatti helyszíni ellenőrzések,
* Különböző adatszolgáltatások.

**13. b)** A **felhasználók vagy a rendszerhasználók igénye alapján külön díj vagy egyedi díj ellenében végezhető szolgáltatások**

Földgázelosztó a 8/2016. (X.13.), 11/2016. (XI.14.) és 13/2016. (XII.20.) MEKH rendeletek szerint végez külön díjas szolgáltatásokat.

A külön díjak mértékét a 13/2016. (XII.20.) MEKH rendelet 2. sz. melléklete tartalmazza.

A földgázelosztó köteles:

1. a legkisebb költség elvének megfelelően kiválasztani a szolgáltatás megvalósításának – ideértve a helyszín megközelítésének, az alkalmazott technológia kiválasztásának – módját, és ennek megfelelően meghatározni a szolgáltatás díját,
2. a szolgáltatások díjának meghatározása során az összehasonlíthatóság és összemérhetőség elvét, valamint az azonos szolgáltatásért azonos díj elvét biztosítani,
3. a szolgáltatás díjával kapcsolatos kiszámlázott költségekről tételesen, áttekinthető formában, az e rendeletben meghatározott bontás szerint tájékoztatni a felhasználót vagy a felhasználó megbízásából eljáró kereskedőt, továbbá az elszámolásban szereplő összes tétel kiszámításához kapcsolódó alátámasztó dokumentációt – különösen megrendelést, szerződést, számlát, kimutatást, kalkulációt – elkülönítve, visszakereshető formában tárolni,
4. a külön díjas szolgáltatások díjkiszámítási szabályait és megvalósítási rendjét kidolgozni és azok alkalmazása előtt legalább három munkanappal honlapján nyilvánosságra hozni,
5. a külön díjas szolgáltatások elszámolásához kapcsolódó nyilvántartásokat oly módon vezetni, hogy az az egyes szolgáltatások díjainak későbbi reprodukálhatóságát, és az összes szolgáltatás közti összehasonlíthatóságot lehetővé tegye.

A szolgáltatás díjának meghatározása során 2017. január 1-jétől csak a közbeszerzési jogszabályoknak, szabályzatoknak megfelelő árubeszerzés és szolgáltatás megrendelés keretében vásárolt áruk és igénybevett szolgáltatások elszámolása lehetséges.

A szolgáltatás díjának meghatározása során csak azon igénybevett szolgáltatások díjai számolhatóak el, amelyek megfelelnek a Vhr. kiszervezésre vonatkozó szabályainak.

A Földgázelosztó a 8/2016. (X. 13.) MEKH rendelet 14. § (1) bekezdéseiben felsorolt szolgáltatásokon túl egyéb nem piaci alapú szolgáltatásokat a Hivatal elnökének a rendszerhasználati díjak, a külön díjak és a csatlakozási díjak mértékéről szóló rendeletében meghatározott külön díj ellenében nem végezhet.

A Földgázelosztó számára a felhasználó és a rendszerhasználó a 11/2016. (XI. 14.) MEKH rendeletben foglalt külön díjat fizeti meg.

Ha a Földgázelosztó a GET 16. § (1) bekezdése alapján a földgáz-szolgáltatást felfüggeszti, a felfüggesztéstől számított 8 (nyolc) napon belül a felfüggesztés tényéről a földgázkereskedőt és a felhasználót, valamint a fizetendő külön díjról a felhasználót értesíti. A fizetési felszólításért és kikapcsolási értesítőért az az engedélyes számít fel külön díjat, amely a fizetési felszólítást vagy kikapcsolási értesítőt kibocsátotta. Ha jogerősen megállapítást nyer, hogy a felhasználó nem követett el szerződésszegést, akkor az érintett engedélyes köteles a felszámított külön díjat a Ptk. szerinti kamattal együtt 8 (nyolc) napon belül a felhasználónak visszatéríteni. Az érintett engedélyes a felhasználó kérésének megfelelő fizetési mód szerint – ennek hiányában a felhasználó számlafizetési módja szerint – köteles teljesíteni a visszatérítést a felhasználó vagy a fizető számára.

Nem kérhető külön díj abban az esetben, ha az érintett engedélyes a szerződésszegés miatt kötbérigényt érvényesít.

Ha a felhasználó előzetes értesítése és az előzetes időpont-egyeztetés ellenére a felhasználó által megrendelt külön díjas szolgáltatás teljesítésére a felhasználónak felróható okból nem kerül sor, a Földgázelosztó jogosult a felhasználó irányában a külön díj felszámítására. Ha a felhasználó a szolgáltatást legalább az egyeztetett időpont előtti munkanap 16 óráig lemondja, a felhasználó mentesül a külön díj és a meghiúsult munkavégzés miatt fizetendő külön díj megfizetése alól. Előrefizetős fogyasztásmérő felszerelése, nem előrefizetős fogyasztásmérő berendezés előrefizetős fogyasztásmérő berendezésre történő cseréje esetében a Földgázelosztó a meghiúsult munkavégzés miatt fizetendő díjon felül a kétféle fogyasztásmérő nyilvántartási értékének különbözetét is jogosult felszámítani.

Előrefizetős fogyasztásmérő berendezés nem előrefizetős fogyasztásmérő berendezésre történő cseréje esetében a meghiúsult munkavégzés miatt fizetendő külön díjat csökkenteni kell a kétféle fogyasztásmérő nyilvántartási értékének különbözetével, ha a Földgázelosztó a különbözetet a szolgáltatás nyújtása során felszámította.

A Földgázelosztó a külön díj megállapítása során a szolgáltatás elvégzéséhez szükséges munkaidőt a munkavégzés helyszínén munkavégzésre fordított idő értékében határozza meg, amelynek legmagasabb figyelembe vehető értékét a Hivatal elnökének a rendszerhasználati díjak, a külön díjak és a csatlakozási díjak mértékéről szóló rendelete tartalmazza. A munkaidő meghatározása során minden megkezdett tizenöt percet annyiszor kell számításba venni, ahány munkatárs a külön díjas szolgáltatás nyújtásában közreműködött.

A különdíjas szolgáltatások listáját, az áralkalmazás pontos leírását és az egyes szolgáltatások díját a Földgázelosztó az ügyfélszolgálati irodáiban, internetes honlapján (www.mvmhalozat.hu/gaz és az Üzletszabályzat 10. sz. mellékletben hozzáférhetővé teszi.

**1) A 8/2016 (X.13.) MEKH rendelet alapján a Földgázelosztó a következő szolgáltatásokért szedhet külön díjat a felhasználótól :**

* fogyasztásmérő berendezés hitelességének lejárta miatti cseréjének kivételével a fogyasztásmérő berendezés mérésügyi felülvizsgálata, ideértve a szakértői vizsgálat és a vizsgálatra szállítás költségét;
* előrefizetős fogyasztásmérő felszerelése, nem előrefizetős fogyasztásmérő berendezés előrefizetős fogyasztásmérő berendezésre történő cseréje;
* előrefizetős fogyasztásmérő berendezés nem előrefizetős fogyasztásmérő berendezésre történő cseréje;
* felhasználónak földgázellátásból történő jogszerű kikapcsolása utáni visszakapcsolás, a felhasználó általi vételezés szüneteltetése, megszüntetése vagy fogyasztásmérő berendezés újbóli üzembe helyezése esetén indokolt műszaki beavatkozás
* a fogyasztásmérő berendezésnek az elosztóhálózat-használati szerződés alapján történő leolvasásán felüli leolvasása felhasználási helyenként felszámítva;
* a földgázelosztó számára jogszabályokban, ÜKSZ-ben, üzletszabályzatban, rendszerhasználati szerződésben kötelezettségként előírt adatszolgáltatásokon túli adatok, információk, dokumentumok szolgáltatása, ideértve minden hiteles formában csak az engedélyesnél rendelkezésre álló hiteles dokumentummásolat (különösen számla, tervrajz, térkép) készítését, minden közműegyeztetéshez szükséges papíralapú vagy elektronikus térképmásolat, helyszínrajz, szelvény kiadását, amelyek csak az engedélyesnél áll rendelkezésre, a távlehívható fogyasztásmérő berendezésből kinyerhető, a felhasználó földgázfogyasztására vonatkozó elszámolási alapadatokon felüli adatok felhasználó rendelkezésére bocsátását azonos mérési időszakra vonatkozóan, 12 hónapon belül a második alkalmat követően,
* a nem a földgázelosztó tulajdonában lévő csatlakozóvezetéken, fogyasztói vezetéken vagy felhasználói berendezésben észlelt gázszivárgás vagy egyéb veszélyhelyzet feltárása és elhárítása, valamint a szolgáltatás visszaállítása, ha a hiba bizonyíthatóan a felhasználó tevékenysége miatt keletkezett,
* egy felhasználási helyre vonatkozó műszaki biztonsági ellenőrzés naptári évenként a második alkalmat követően egyetemes szolgáltatásra nem jogosult felhasználók esetén;
* a bányászatról szóló 1993. évi XLVIII. törvény végrehajtásáról szóló törvény végrehajtásáról szóló 203/1998. (XII. 19.) Korm. rendelet, a gázelosztó vezetékek biztonsági követelményeiről és a Gázelosztó Vezetékek Biztonsági Szabályzatáról szóló 21/2018. (IX.27.) ITM rendelet szerinti műszaki-biztonsági illetve szakmai felügyelet biztosítása
* földgázminőség ellenőrzésével kapcsolatos szolgáltatás, ha az ellenőrzés alapján a földgáz minősége megfelelő,
* a felhasználó szerződésszegése esetén a földgázelosztó által kezdeményezett szabálytalan vételezés vagy egyéb szerződésszegés megszüntetése kapcsán felmerült műszaki és egyéb szolgáltatások, ideértve a nem a földgázelosztó tulajdonában lévő csatlakozóvezetéken, fogyasztói vezetéken vagy felhasználói berendezésben észlelt gázszivárgás vagy egyéb veszélyhelyzet feltárása és elhárítása;

A földgázelosztó a 8/2016. (X. 13.) MEKH rendeletben meghatározott alapszolgáltatásokon túli külön szolgáltatásokat a 13/2016. (XII. 20.) MEKH rendeletben meghatározott külön díj ellenében nyújtja.

**2) Egyedileg igényelhető - nem alapszolgáltatásnak és nem választható szolgáltatásnak minősülő – egyedi díj[[2]](#footnote-2) alapján végzett szolgáltatások**

A rendszerüzemeltetési szolgáltatásokkal kapcsolatban felmerült egyedi igényeket írásban kell benyújtani a Földgázelosztóhoz. Az igényelhető szolgáltatások teljesíthetőségét a Földgázelosztó az igény megismerését követően elbírálja. Az igény elbírálása során az egyenlő bánásmód követelményét be kell tartani.

Amennyiben a felhasználó a Földgázelosztó által külön díj vagy díj ellenében végzett tevékenységet rendel meg, a Földgázelosztó a megrendelt tevékenység - Szolgáltatási, épületgépészeti és csőfektetési díjszabásban foglalt – várható díjáról előlegbekérőt állít ki, melynek fizetési határidőn belül történő maradéktalan kiegyenlítése a tevékenység Földgázelosztó általi elvégzésének előfeltétele. A felhasználó által megfizetett előlegről a Földgázelosztó előlegszámlát állít ki. Amennyiben a felhasználó az előlegbekérő összegét a fizetési határidőn belül maradéktalanul nem teljesíti, a Földgázelosztó a megrendelt munkát nem végzi el, és a megrendelést a felhasználó értesítése nélkül törli. Amennyiben a felhasználó a fizetési határidőn belül az előlegbekérő összegének csak egy részét fizeti meg, a Földgázelosztó a fizetési határidő lejártát követő 15 napon belül visszafizeti/visszautalja a felhasználó által befizetett összeget azzal, hogy a Földgázelosztó jogosult az előleg visszautalásával felmerülő igazolt (banki, postai) költségeit a felhasználó által megfizetett előlegből levonni, és csak a költségei levonása után fennmaradó összeg visszafizetésére köteles.

A megrendelések befogadása és kezelése a beérkezések sorrendjében történik.

Az előlegbekérő befizetéstől számított lehető legrövidebb határidőn belül, de legkésőbb 15 munkanapon belül, előre egyeztetett időpontban kerül elvégzésre a megrendelt munka. Az időpont egyeztetés az előleg maradéktalan befizetését követően, a beérkezések sorrendjében történik, a megrendelésben megadott elérhetőségen (telefonszám, e-mail cím) a Földgázelosztó munkatársa keresi meg a megrendelőt. A Földgázelosztó a felhasználóval folytatott telefonbeszélgetés esetében is biztosítja az ügyintézés dokumentálhatóságát. Ennek érdekében egyedi ügyszámot alkalmaz, amelyről a hívás során tájékoztatja a felhasználót.

Amennyiben az előlegbekérőn szereplő munkaidő ráfordítás eltér a helyszínen eltöltött munkaidőtől, úgy az utólag a végszámlában módosításra (elszámolásra) kerül, a helyszínen felvett és a megrendelő által aláírt munkavégzés igazolás alapján.

**13. c) Eljárásrend a felhasználó kezdeményezésére induló fogyasztásmérő zajvizsgálata során**

A G2,5-G10 mérettartományban a zajos gázmérővel kapcsolatos reklamációk esetén a Földgázelosztó a helyszínen ellenőrzi a gázmérő működését. Rendellenes működés esetén, beleértve a gázmérő működése okozta rendellenes zajt is, a gázmérőt lecseréli.

G10 feletti mérettartományban a zajos gázmérővel kapcsolatos reklamációk esetén a Földgázelosztó munkatársai szintén a helyszínen ellenőrzik a gázmérő működését. Amennyiben a helyszínen megállapítják a gázmérő üzemszerű működését, akkor a továbbiakban a felhasználó a Földgázelosztótól megrendelheti a felhasználási helyen felszerelt fogyasztásmérő berendezés laboratóriumi zajvizsgálatát. A Földgázelosztó a fogyasztásmérő berendezést az írásos megrendelés és a felhasználó előzetes költségvállalási nyilatkozata alapján a helyszínen leszereli, lezárt zsákba helyezi és elszállítja.

Amennyiben a helyszíni ellenőrzésnél, vagy a leszereléskor a fogyasztásmérő berendezés sérülése kerül megállapításra vagy szabálytalan vételezés gyanúja merül fel, akkor a berendezés zajvizsgálatára nem kerül sor. Ilyen esetben a továbbiakban szabálytalan vételezések esetén alkalmazott eljárásrend szerint kell eljárni.

A felhasználó a vizsgálat helyéről és időpontjáról előzetesen írásbeli értesítést kap. Az elvégzett zajvizsgálatról jegyzőkönyv készül, melynek egy példányát a felhasználó megkapja.

A vizsgálat idejére – eltérő megállapodás hiányában – a fogyasztásmérő berendezés tulajdonosa köteles a földgázfogyasztás előírás szerinti méréséről gondoskodni. A zajvizsgálat miatt leszerelt mérő helyére a leszerelés időpontjában azonos műszaki paraméterekkel rendelkező, hiteles fogyasztásmérő berendezés kerül felszerelésre. Amennyiben az elvégzett zajvizsgálat alapján a fogyasztásmérő berendezés zajterhelése a Földgázelosztó által meghatározott és a műszaki technológiában rögzített megengedett legnagyobb értéket meghaladja, úgy a mérő nem kerül a felhasználási helyre visszaszerelésre. Amennyiben a zajvizsgálat eredménye alapján a mérő megfelelő, úgy a felhasználási helyre visszaszerelésre kerül.

A vizsgálat és a csere költsége a földgázelosztót terheli, ha a fogyasztásmérő berendezés zajterhelése a Földgázelosztó által meghatározott és a műszaki technológiában rögzített megengedett legnagyobb értéket meghaladja, ellenkező esetben minden felmerülő költséget a felhasználó köteles megtéríteni. A műszaki technológia bárki számára hozzáférhető a [www.fogazelosztas.hu](http://www.fogazelosztas.hu) honlapon.

**13. d) Fogyasztásmérő berendezések rongálódás, sérülés miatti cseréje**

Amennyiben a Földgázelosztó felhasználási helyen történő munkavégzése során, vagy a felhasználó bejelentése alapján sérült, rongált fogyasztásmérő berendezést talál a felhasználási helyen, intézkedik a sérült fogyasztásmérő cseréjéről. A fogyasztásmérő berendezés sérülésének 2 munkanapon túli fogyasztói bejelentését eljárásrendileg ugyanúgy kell kezelni, mintha azt a Földgázelosztó tárta volna fel.

A sérült mérő cseréjével kapcsolatosan a Földgázelosztónál felmerült költségeket a felhasználó köteles megtéríteni. A felhasználó által fizetendő díjakat a Földgázelosztó mindenkor érvényes Szolgáltatási, épületgépészeti és csőfektetési díjszabása tartalmazza.

**14. AZ ELOSZTÓVEZETÉKKEL ÖSSZEFÜGGÉSBEN A CSATLAKOZÁS ÉS KAPACITÁSNÖVELÉS ÁLTALÁNOS MŰSZAKI ÉS PÉNZÜGYI FELTÉTELEI**

A 2017. január 1-ét követően beadott igénybejelentések esetében Földgázelosztó az alábbi műszaki és pénzügyi feltételeket alkalmazza.

**Egyetemes szolgáltatásra jogosult gázigénylők esetén:**

Amennyiben az egyetemes szolgáltatásra jogosult gázigénylő bekapcsolása olyan fejlesztéssel megvalósult elosztóvezeték szakaszra történik, amelynél az elosztóvezeték megépítéséhez szükséges csatlakozási díjat a földgáz rendszerhasználati díjak, külön díjak és a csatlakozási díjak mértékéről szóló 13/2016. (XII. 20.) MEKH rendelet 4. melléklet I. pont b) alpontja (I. típusú fejlesztés) szerint határozták meg, és az elosztóvezeték használatbavételétől számítottan négy év még nem telt el, az újonnan bekapcsolásra kerülő gázigénylő a 13/2016. (XII. 20.) MEKH rendelet 4. melléklet I. pont b) alpontja (I. típusú fejlesztés) szerinti díjat köteles megfizetni a földgázelosztó részére. Ha az elosztóvezeték használatbavételétől számítottan négy év eltelt, akkor az újonnan bekapcsolásra kerülő gázigénylő a 13/2016. (XII. 20.) MEKH rendelet 4. melléklet I. pont a) alpontja szerinti csatlakozási díjat köteles megfizetni a Földgázelosztó részére.

14. a) Amennyiben az egyetemes szolgáltatásra jogosult felhasználó érdekében megvalósuló fejlesztés esetén a gázigénylőnként számított beruházási összeg a 13/2016. (XII. 20.) MEKH rendelet 4. melléklet I. pont b) alpontja (I. típusú fejlesztés) szerinti csatlakozási díj kétszeresét meghaladja, a Földgázelosztó a 13/2016. (XII. 20.) MEKH rendelet 4. melléklet I. pont c) alpontja (II. típusú fejlesztés) szerinti csatlakozási díjra jogosult.

14. b) A fejlesztéssel megvalósult elosztóvezeték továbbépítése esetén alkalmazott szabály:amennyiben a Földgázelosztó a csatlakozási díjat a 14.a) pontra tekintettel állapította meg, a Földgázelosztó az elosztóvezetékre később csatlakozó felhasználó, illetve felhasználók által befizetett csatlakozási díjat – csökkentve a fogyasztásmérő berendezés felszerelési költségével – a 14.a) pont szerint csatlakozó felhasználó, illetve felhasználók részére visszatéríti mindaddig, amíg a később csatlakozó felhasználó, illetve felhasználók által befizetett összegekkel csökkentett, a 14.a) pont szerint megfizetett csatlakozási díj egyenlő nem lesz a 13/2016. (XII. 20.) MEKH rendelet 4. melléklet I. pont b) alpontja (I. típusú fejlesztés) szerinti csatlakozási díjjal.

14. c) A Földgázelosztó a 14.a) pont szerint megépült elosztóvezetékre történő bekapcsolás esetén a vezeték használatbavételét követően a 13/2016. (XII. 20.) MEKH rendelet 4. melléklet I. pont b) alpontja (I. típusú fejlesztés) szerinti csatlakozási díjra jogosult, amelynek a fogyasztásmérő berendezés felszerelési költségével csökkentett összegét visszatéríti a korábban csatlakozott felhasználó részére, mindaddig, amíg a 14.b) pont szerinti visszatérítési kötelezettség maradéktalanul nem teljesül. A visszatérítési kötelezettség teljesítése után a csatlakozási díj számítása tekintetében a bekapcsolás esetét kell figyelembe venni.

Kezdő beruházásra történő, 2017. január 1-jét követően igényelt bekapcsolás vagy fejlesztés esetén a Földgázelosztó a kezdő beruházásra később csatlakozó felhasználó, illetve felhasználók által befizetett csatlakozási díjat a kezdő beruházás alkalmával csatlakozott felhasználó vagy felhasználók részére azok befizetéseivel arányosan átadja (a továbbiakban: visszatérítés). A Földgázelosztó a visszatérítést az újabb csatlakozások üzembe helyezésétől számított 90 napon belül teljesíti a jogosult részére. Visszatérítésre legfeljebb addig kerül sor, amíg a kezdő beruházás alkalmával csatlakozott felhasználó vagy felhasználók által fizetett csatlakozási díjnak az átadott összeggel csökkentett mértéke egyenlő nem lesz a 13/2016. (XII. 20.) MEKH rendelet 4. melléklet I. pont b) alpontja (I. típusú fejlesztés) szerinti kapacitás kategóriákra tekintettel meghatározott csatlakozási díjjal.

Kapacitásnövelés esetén, amennyiben a felhasználó a megnövekedett kapacitásigény miatt a továbbiakban egyetemes szolgáltatásra nem jogosultként vételez, a felhasználó a kapacitásnövelési díjat, valamint az új kategóriának megfelelően számított csatlakozási díj és az eredetileg megfizetett csatlakozási díj különbözetét fizeti meg.

**Egyetemes szolgáltatásra nem jogosult felhasználók esetén:**

14. d) Az egyetemes szolgáltatásra nem jogosult felhasználó érdekében megvalósuló fejlesztés esetén a leendő felhasználó a fejlesztés Földgázelosztó által kiszámított teljes összegét köteles a fejlesztés megkezdése előtt megfizetni a Földgázelosztó részére. A csatlakozási szerződés tartalmazza a számított csatlakozási díj összegét, illetve a fejlesztés teljes összegének és a csatlakozási díjnak a különbségét. Ez utóbbit külön fizetendő tételként kell feltüntetni a csatlakozási szerződésben.

14. e) A Földgázelosztó köteles a fejlesztés teljes összege és a csatlakozási díj különbözetének visszafizetését megkezdeni a felhasználó részére, ha a beruházás tervezésekor figyelembe vett kapacitás igény a fejlesztéssel megépült vezeték üzembe helyezését követő két egymást követő gázévben teljes mértékben lekötésre, és legalább a gázévente tervezett mennyiség átvételre került. A Földgázelosztó a különbözetet, vagy a teljes összeget a fenti két gázév eltelte után két gázév alatt kamatmentesen két egyenlő részletben fizeti vissza, amennyiben a felek ettől eltérően nem állapodnak meg.

14. f) Egyetemes szolgáltatásra nem jogosult felhasználó érdekében megvalósuló fejlesztés esetén a csatlakozási díj mértéke a beruházásra értékesítési kategóriánként számított várható elosztott mennyiségre vetített üzemeltetési költség, tőkeköltség és értékcsökkenés, és az értékesítési kategóriánként számított fajlagos elosztási díj üzemeltetési költség, tőkeköltség és értékcsökkenés elemei különbségének a várható elosztott mennyiséggel szorzott értéke. Az értékesítési kategóriánként számított fajlagos elosztási díj a Hivatal tájékoztatása alapján kerül figyelembe vételre.

14. g) Nem kérhető a leendő felhasználótól csatlakozási díj abban az esetben, ha a 14.f) pont szerinti szorzat kisebb vagy egyenlő, mint nulla.

14. h) A leendő felhasználó által fizetendő csatlakozási díjat a Földgázelosztó a kapacitásigény alapján értékesítési kategóriánként határozza meg. Több leendő felhasználó esetén a csatlakozási díj kapacitásarányosan kerül megállapításra.

A 14. e) pont szerinti visszafizetést az adott felhasználási helyen földgázt vételező mindenkori ingatlantulajdonos részére kell teljesíteni. Kezdő beruházásra történő, 2017. január 1-jét követően igényelt bekapcsolás vagy fejlesztés esetén a Földgázelosztó a kezdő beruházásra később csatlakozó felhasználó, illetve felhasználók által befizetett csatlakozási díjat a kezdő beruházás alkalmával csatlakozott felhasználó vagy felhasználók részére azok befizetéseivel arányosan átadja (a továbbiakban: visszatérítés). A Földgázelosztó a visszatérítést az újabb csatlakozások üzembe helyezésétől számított 90 napon belül teljesíti a jogosult részére. Visszatérítésre legfeljebb addig kerül sor, amíg a kezdő beruházás alkalmával csatlakozott felhasználó vagy felhasználók által fizetett csatlakozási díjnak az átadott összeggel csökkentett mértéke egyenlő nem lesz a 13/2016. (XII. 20.) MEKH rendelet 4. melléklet I. pont b) alpontja (I. típusú fejlesztés) szerinti kapacitás kategóriákra tekintettel meghatározott csatlakozási díjjal.

**15. EGYÉB RENDELKEZÉSEK**

**15. a) Rendszerhasználati szerződés**

**A Földgázelosztó és a rendszerhasználó által aláírt rendszerhasználati szerződés hatályba lépésének feltétele a szerződéses biztosíték rendszerhasználó részéről történő rendelkezésre bocsátása a 7. f) pontban rögzítettek szerint, valamint a 6. d. 3. számú mellékletet képező korrekciós elszámolási szerződés Földgázelosztó és rendszerhasználó általi megkötése.**

Amennyiben a rendszerhasználó az Üzletszabályzat mellékletét képező korrekciós elszámolási szerződés Hivatal általi jóváhagyásakor már rendelkezik hatályos kapacitáslekötési/rendszerhasználati szerződéssel és korrekciós elszámolási megállapodással, a korrekciós elszámolási szerződést első alkalommal 2016. október 1-i hatályba lépéssel kell megkötni. A korrekciós elszámolási szerződés hatályba lépésével egyidejűleg a Felek által azonos tárgyban, határozatlan időtartamra megkötött korrekciós elszámolási megállapodás automatikusan hatályát veszti.

A Földgázelosztó és a földgázkereskedő/egyetemes szolgáltató (jelen pontban együtt: Kereskedő vagy rendszerhasználó) a rendszerhasználati szerződés keretében együttműködnek annak érdekében, hogy a hatályos jogszabályokban előírtaknak megfelelően a Kereskedő az általa ellátott felhasználók elosztóhálózat-használati és földgáz-kereskedelmi szerződését megbízottként összevontan tudja kezelni. A rendszerhasználati szerződés aláírásával a Kereskedő köteles nyilatkozni arra vonatkozóan, hogy a rendszerhasználati szerződés 1. sz. mellékletében felsorolt felhasználók az elosztóhálózat-használati szerződésükkel megszerzett elosztóhálózat-használati jogukat a földgázkereskedelmi szerződésükkel, egyetemes szolgáltatási szerződésükkel vagy egyéb megállapodás útján a Kereskedő rendelkezésére bocsátották. A Földgázelosztóval szemben - az elosztóhálózat használatával kapcsolatos és a rendszerhasználati szerződésből eredő - minden fizetési kötelezettség a Kereskedőt terheli. A Földgázelosztó a felhasználó és a Kereskedő között - az elosztóhálózat-használati jog rendelkezésre bocsátása tárgyában - létrejött jogviszonyt nem vizsgálja. Ahol az Üzletszabályzat rendszerhasználati szerződést említ, ott a rendszerhasználati szerződés alatt a kapacitáslekötési szerződést is érteni kell.

A Földgázelosztóval kötött rendszerhasználati szerződéssel még nem rendelkező, vagy határozott időtartamra szóló rendszerhasználati szerződéssel rendelkező rendszerhasználónak a rendszerhasználati szerződés megkötésére vonatkozó igényét a Földgázelosztó felé nyomtatott, cégszerűen aláírt levélben kell kezdeményeznie **a rendszerhasználat tervezett kezdő időpontját, illetve a hatályos rendszerhasználati szerződés megszűnését megelőzően legalább 30 nappal**. A rendszerhasználó szerződéskötés iránti igénybejelentésének kézhezvételét követően a Földgázelosztó a rendszerhasználati szerződés általa aláírt két eredeti példányát ajánlott tértivevényes levélben vagy személyes kézbesítés útján **8 napon belül** megküldi az érintett rendszerhasználónak. A rendszerhasználó **a rendszerhasználati szerződés kézhezvételét követő 8 napon belül** köteles a rendszerhasználati szerződést aláírni, és annak egy eredeti példányát a szerződéses biztosítékra vonatkozó dokumentumokkal (bankgarancia, óvadék) együtt a Földgázelosztó részére visszaküldeni oly módon, hogy az a Földgázelosztóhoz a **rendszerhasználati szerződés rendszerhasználó általi kézhezvételét követő** **10 napon belül megérkezzen**.

Amennyiben a rendszerhasználó az általa aláírt szerződést és/vagy a szerződéses biztosítékra vonatkozó dokumentumokat (bankgarancia, óvadék) a Földgázelosztó részére az Üzletszabályzatban rögzített határidőn belül nem küldi meg, a Földgázelosztó ajánlott tértivevényes levélben, személyesen kézbesített levélben, vagy telefax üzenetben felszólítja a rendszerhasználót az aláírt rendszerhasználati szerződés visszaküldésére és/vagy a szerződéses biztosítékra vonatkozó dokumentum megküldésére (felszólító levél). Amennyiben a rendszerhasználó által aláírt rendszerhasználati szerződés **a felszólító levél kézhezvételét követő 5 napon belül,** a szerződéses biztosítékra vonatkozó dokumentum (bankgarancia, óvadék) a szerződéses szolgáltatás megkezdését megelőzően 10 munkanappal nem érkezik meg a Földgázelosztóhoz, a Földgázelosztó minden további értesítés nélkül jogosult a rendszerhasználó földgázelosztó hálózathoz történő hozzáférését megtagadni, illetve felfüggeszteni.

A rendszerhasználat megtagadása, illetve felfüggesztése esetén a rendszerhasználó által ellátott felhasználók tekintetében az Üzletszabályzat 8. b) 2. II. 11) pontjában rögzített jogkövetkezmények kerülnek alkalmazásra. A felfüggesztésre visszavezethető valamennyi közvetlen és közvetett kárért – beleértve a rendszerhasználó által ellátott felhasználók kárát is – való felelősség a rendszerhasználót terheli, azokért a rendszerhasználó köteles helyt állni.

Ha a rendszerhasználó a rendszerhasználati szerződés megkötését **a rendszerhasználat megkezdését megelőzően kevesebb, mint 30 nappal** kezdeményezi, a Földgázelosztó jogosult a fentiekben meghatározott határidőknél rövidebb határidőket meghatározni és előírni a rendszerhasználó részére annak érdekében, hogy a rendszerhasználati szerződés **a rendszerhasználat tervezett kezdő időpontját, illetve a hatályos rendszerhasználati szerződés megszűnésének időpontját** **megelőzően** megkötésre kerüljön. Amennyiben a szerződéskötés az előző mondatban írt időpontig bármilyen, a Földgázelosztónak fel nem róható okból meghiúsul, azért a Földgázelosztót felelősség nem terheli, és a rendszerhasználati szerződés hiányára visszavezethető valamennyi közvetlen és közvetett kárért – beleértve a rendszerhasználó által ellátott, illetve ellátni tervezett felhasználók kárát is – való felelősség kizárólag a rendszerhasználót terheli, azokért a rendszerhasználó köteles helyt állni.

A rendszerhasználati szerződés alapján a rendszerhasználó köteles az elosztóhálózat betáplálási pontjára, és az elosztóhálózat kiadási pontjára lekötött legnagyobb órai kapacitás joghatályos bejelentését a jogszabályban meghatározott időpontig megtenni, melynek késedelme (elmulasztása) esetén a Földgázelosztó részére a **jogszabályban meghatározott pótdíj** megfizetésére köteles. A kiadási pontra lekötött kapacitás nem lehet nagyobb, mint a rendszerhasználó által ellátott felhasználó adott felhasználási helyén szerződés vagy egyéb dokumentum alapján a felhasználó számára rendelkezésre álló maximális elosztó-hálózati kapacitás. A Földgázelosztó a rendszerhasználó kapacitás-lekötési igényét a Get 77. § szerinti esetekben elutasíthatja.

Amennyiben a rendszerhasználó által az elosztórendszer kiadási pontján vételezett teljesítmény túllépi a lekötött kapacitás mértékét, a rendszerhasználó **kapacitástúllépési pótdíj** megfizetésére köteles. A teljesítmény túllépés meghatározása történhet az adatátviteli rendszeren továbbított adatok alapján, vagy a helyszínen üzemelő mérőberendezéseken mért adatok (fogyasztásmérő berendezés, átszámító egység, teljesítményregisztráló) alapján.

Adott felhasználási helyen a mérőleolvasás az Üzletszabályzat 7. hb) pontjában rögzített elszámolási időszaknak megfelelően történik. Az elszámolási időszaktól eltérő mérőleolvasást a rendszerhasználó külön térítés ellenében kérhet.

A Földgázelosztó a korrekciós elszámolási szerződés alapján meghatározza az ÜKSZ-ben meghatározott esetekben a leolvasási időszakban allokált fogyasztás, valamint az elszámolási leolvasás során rögzített mérőállások alapján számított tényleges fogyasztás különbségét, és ennek figyelembe vételével elvégzi a korrekciós mennyiségek elszámolását. A korrekciós elszámolásra vonatkozó részletes szabályokat a korrekciós elszámolási szerződés és az ÜKSZ tartalmazza.

Amennyiben a Rendszerhasználónak felróható okból a korrekciós elszámolási szerződés megkötésére nem kerül sor, a Földgázelosztó felszólítja a Rendszerhasználót a korrekciós elszámolási szerződés felszólítás kézhezvételét követő 3 (három) munkanapon belüli megkötésére. Amennyiben a felszólításban megjelölt határidő eredménytelenül telik el, a Földgázelosztó jogosult a Rendszerhasználó kapacitáslekötési/rendszerhasználati szerződését azonnali hatállyal felmondani.

**A Földgázelosztó részéről a rendszerhasználati szerződés megszegésének minősül:**

1. A szerződésben, az Üzletszabályzatban és a hatályos jogszabályokban, az ÜKSZ-ben foglaltakat megszegi, illetőleg az azokban foglalt lényeges kötelezettségének nem tesz eleget.

Jogkövetkezménye:

* + kártérítés
	+ jogszabályban, ÜKSZ-ben meghatározott jogkövetkezmények

**A rendszerhasználó részéről a rendszerhasználati** **szerződés megszegésének minősül:**

1. A szerződésben lekötött kapacitást (gázteljesítményt) egy adott átadás-átvételi pont vonatkozásában túllépi, vagy a kapacitás lekötés bejelentését elmulasztja vagy késedelmesen teszi meg.

Jogkövetkezménye:

* + jogszabályban meghatározott mértékű pótdíj
1. A rendszerhasználati díjakat, az esetleges pótdíjakat, kötbéreket, valamint a szerződésből eredő egyéb díjakat, fizetési kötelezettségeket nem, vagy késedelmesen fizeti.

Jogkövetkezménye:

* + késedelmi kamat
	+ az elosztás felfüggesztése
	+ a Szerződés felmondása
1. A szerződésben foglalt adatváltozás bejelentési kötelezettségének nem, vagy késedelmesen tesz eleget.

Jogkövetkezménye:

* + kötbér
1. A Földgázelosztó által előírt szerződéses biztosíték szolgáltatási-, feltöltési- vagy fenntartási kötelezettségének nem tesz eleget

Jogkövetkezménye:

* + elosztás megtagadása vagy felfüggesztése
1. A fentieken kívül a szerződésben, az Üzletszabályzatban és a hatályos jogszabályokban foglaltakat egyéb módon megsérti, illetőleg az azokban foglalt lényeges kötelezettségének nem tesz eleget.

Jogkövetkezménye:

* + kártérítés
1. A Földgázelosztó írásbeli felszólítása ellenére három (3) munkanapon belül nem köt írásba foglalt korrekciós elszámolási szerződést.

Jogkövetkezménye:

* + kapacitáslekötési/rendszerhasználati szerződés azonnali hatályú felmondása

Ha a Földgázelosztó az elosztást szerződésszegés miatt megtagadta/ felfüggesztette, az elosztás az alábbi feltételek teljesítése esetén állítható helyre:

* a szerződésszegő magatartást, állapotot a rendszerhasználó megszüntette
* a rendszerhasználó a szerződésszegésből eredő fizetési kötelezettségeit teljesítette, beleértve az elosztás megtagadásának/felfüggesztésének és helyreállításának költségeit is.

A rendszerhasználati szerződés 1. számú mellékletének – a felhasználó személyében vagy a felhasználók számában történő változás miatt bekövetkező - módosítására irányadó szabályokat a 6. e) pont tartalmazza (Kereskedőváltás).

**15. b) A Földgázelosztó által az elosztóhálózat-használati, rendszerhasználati szerződésekhez (e pontban együtt: Szerződés) használt általános szerződési feltételeinek módosítása**

A Földgázelosztó a Ptk. alapján az általános szerződési feltételeket (a továbbiakban: ÁSZF) jogosult egyoldalúan módosítani.

A Földgázelosztó a Szerződés általa egyoldalúan változtatható feltételeinek Hivatal által jóváhagyott módosítása esetén a módosítás tartalmát a Hivatal jóváhagyó határozatának kézhezvételét követő **5 munkanapon belül** az ügyfélszolgálati irodákban és a honlapján **30 napra** közzéteszi. Az értesítésnek az alábbiakat kell tartalmazni:

* az ÁSZF változásra történő utalás,
* a módosítások lényegének rövid leírása,
* a módosítások hatálybalépésének időpontja,
* tájékoztatás az érintett felhasználót, illetve rendszerhasználót az ÁSZF módosítás esetére megillető jogosítványokról.

Az ÁSZF az Üzletszabályzat Hivatal általi jóváhagyásának napjánlép hatályba.

**15. c) Szerződéskötés az írásba foglalt elosztóhálózat-használati szerződéssel még nem rendelkező felhasználókkal**

Azon felhasználók esetében, akik 2011. október 1-én írásba foglaltan nem rendelkeztek külön elosztóhálózat-használati és földgáz-kereskedelmi vagy egyetemes szolgáltatási szerződéssel Földgázelosztó kiemelt figyelmet fordít arra, hogy az elosztóhálózat-használati szerződés írásba foglalásának fontosságáról a rendelkezésre álló kommunikációs csatornáin (internetes honlapján, ügyfélszolgálatain, stb.) felhasználóit tájékoztassa.

A Földgázelosztó az írásbeli elosztóhálózat-használati szerződés megkötését az ügyfélszolgálatain bármely ügyben történő személyes ügyintézés céljából megjelenő felhasználói körében kezdeményezi és tesz új szerződés kötésére ajánlatot. A személyes ügyintézés során az ügyintéző szóban tájékoztatja a felhasználót a szerződés megkötésének módjáról, az ahhoz szükséges iratokról, adatokról, továbbá az Üzletszabályzat hozzáférhetőségéről és a felhasználó igényének megfelelően átadja vagy 15 napon belül megküldi a felhasználó részére a Földgázelosztó részéről aláírt elosztóhálózat-használati szerződés nyomtatvány két példányát. Ezt követően a Földgázelosztó ügyintézője felkéri a felhasználót a szerződés aláírására, és egy, általa is aláírt példány visszaadására, vagy annak visszaküldésére.

A Földgázelosztó a felhasználó kérésére az elosztóhálózat-használati szerződéskötés iránti igény bejelentésének kézhezvételétől számított **15 napon belül** a szerződéstervezetet írásban elkészíti és a felhasználónak átadja vagy megküldi.

A felhasználó az elosztóhálózat-használati szerződés megkötése érdekében köteles a Földgázelosztóval együttműködni, és a Földgázelosztó által részére eljuttatott szerződést aláírni és **15 napon belül** visszajuttatni a Földgázelosztóhoz.

A megkötendő szerződéssel érintett jogviszonyra – a szerződés megkötéséig – a Get., a Vhr, a Gesz., valamint az Üzletszabályzatnak a szerződések tartalmát megállapító rendelkezéseit úgy kell alkalmazni, mintha azok a felek közötti szerződéses megállapodás részét képeznék.

**15. d) Közintézményi felhasználók részére, fizetési késedelem miatt történő kikapcsolás alóli mentesség biztosítása**

A közintézményi felhasználó kezdeményezheti a földgázkereskedőnél és a Földgázelosztónál a földgázellátásból fizetési késedelem miatt történő kikapcsolás alóli mentesség biztosítását (a továbbiakban: moratórium).

A kikapcsolás alóli mentesség a kérelmező által megadott időszakra, de **legfeljebb az adott év október 15. és az azt követő év április 15. közötti időszakra** terjedhet ki.

A közintézményi felhasználónak a moratórium biztosítását **a moratóriummal érintett időszakot** **legalább 15 nappal megelőzően** kell kezdeményeznie egyidejűleg a földgázkereskedőnél és a Földgázelosztónál. A kérelmet írásban a jogszabályban meghatározott dokumentumokat mellékelve a Földgázelosztó levelezési címére (1081 Budapest, II. János Pál pápa tér 20.) kell benyújtani. A kérelem benyújtásának időpontja a kérelem Földgázelosztó által történt kézhezvételének dátuma.

A Földgázelosztó a beérkezett kérelmek alapján minden esetben egyeztet a felhasználót ellátó földgázkereskedővel/egyetemes szolgáltatóval. A Földgázelosztó csak akkor köteles a moratórium biztosítására, ha a felhasználó a Vhr-ben meghatározott minden okiratot hiánytalanul csatolt a kérvényéhez, a kérvényét egy időben a földgázkereskedő részére is benyújtotta és a benyújtás időpontja **15 nappal** megelőzi a moratórium kezdő időpontját. Amennyiben a beérkezett kérelem fentieknek nem felel meg, a Földgázelosztó moratórium biztosítására vonatkozó kérelmet elutasítja. Ilyen esetben a közintézményi felhasználó csak új igény benyújtásával kezdeményezheti a moratórium biztosítását. A Földgázelosztó csak a közintézményi felhasználó által a Földgázelosztó felé fennálló tartozások esetében biztosít fizetési moratóriumot.

A moratórium lejártát követően a közintézményi felhasználó csak akkor kezdeményezheti ismételten a moratórium biztosítását, ha a korábbi fizetési késedelemből eredő fizetési és a korábbi moratóriumból származó kötelezettségeinek maradéktalanul eleget tett.

**15. e) A 10 évenként esedékes, szivárgásellenőrzéssel végzendő gáztömörségi felülvizsgálat**

A fogyasztói főelzáró karbantartása és javítása, valamint a csatlakozóvezeték és a fogyasztói vezeték 10 (tíz) évenkénti, a csatlakozási nyomás névleges értékén szivárgás-ellenőrzéssel végzett gáztömörségi felülvizsgálata a Földgázelosztó kötelessége saját költségén.

**Az ingatlan tulajdonosa a felülvizsgálat elvégzését köteles lehetővé tenni a Földgázelosztó vagy megbízottja számára.**

A 10 (tíz) év leteltét első alkalommal a mérő felszerelésétől, illetve cseréjétől, mérő hiánya esetén a legutolsó felülvizsgálattól, ha még nem történt felülvizsgálat, 2018. január 1-jétől kell számolni.

A csatlakozóvezeték és a fogyasztói vezeték 10 (tíz) évenként esedékes, szivárgásellenőrzéssel végzendő gáztömörségi felülvizsgálatát a Földgázelosztó a tervezett fűtési idényen kívüli időpontban végezheti el, amely időpontot megelőzően legalább 60 (hatvan) nappal köteles értesíteni erről a felhasználót. A Földgázelosztó a gáz csatlakozóvezetékek és fogyasztói vezeték 10 (tíz) évenként esedékes, szivárgásellenőrzéssel végzendő gáztömörségi felülvizsgálatának időpontjáról és a felülvizsgálat eredményéről nyilvántartást vezet.

Budapest, 2021. 01. ..

|  |  |
| --- | --- |
| Dudinszky Zoltánoperatív ügyvezető | Dr. Szentkereszty Ákos infrastruktúra jogi és támogatási igazgató |
| MVM Főgáz Földgázhálózati Kft., |

Mellékletek: 10db, függelékek: 10 db

A jóváhagyott Üzletszabályzat Mellékletei és Függelékei az Üzletszabályzat elválaszthatatlan részét képezik, módosításukhoz a Hivatal jóváhagyása szükséges.

1. Vhr. 115/G. § [↑](#footnote-ref-1)
2. Vhr. 79. § (4) bekezdés [↑](#footnote-ref-2)